
PREDGOVOR 


Po namisli Hrvatskog pedagoško-književnog zbora ovi su »Elementi 
psihologije« namijenjeni u prvom redu učenicima srednjih škola , kojima 
mogu poslužiti kao pomoćna školska knjiga Razdioba se građe uglavnom 
slaze s običnim razdiobama naših školskih udžbenika iz psihologije. Usvo- 
jili smo tu nešto zastarjelu raspodjelu najviše zato, da se ne bi bež po- 
trebe oteščalo učenje onim učenicima, koji su se već služili takvim udžbe- 
nicima. Ali to dakako ne znači, da se psihologijska građa ne bi mogla 
drukčije i bolje rasporediti . 

Od golemog mnoštva psihologijskih spoznaja odabrani su i izneseni 
samo najglavniji podaci gotovo bez ijedne teorije i bez nabrajanja imena 
različitih autora. Opseg kod prikaza pojedinih područja duševnog života 
određen je u prvom redu brojem sigurnih podataka, koje psihologija po- 
sjeduje iz te oblasti, a u drugom redu važnošću, koje različite subjektivne 
pojave imaju u našem duševnom životu. Prema drugim područjima opšir- 
nije su prikazani: pamćenje, inteligencija i karakter. Dok je pamćenju i 
inteligenciji dano relativno mnogo prostora zbog toga, što se mnoge 
spoznaje iz tih područja mogu korisno upotrijebiti u školskom radu , dotle 
je karakterologija, kao oblast, koja je još na rubu znanosti, opširnije 
izložena i zbog toga, što se neupućeni baš na problemima iz tog područja 
rado spotiču. Kraće je nego u drugim udžbenicima poglavlje o mišljenju : 
jer se nešto o tome predmetu govori i u udžbenicima iz logike. 

Iako ova knjiga iznosi samo najos nov nije psihologijske spoznaje i 
probleme , ipak će upućeni čitač katkada naići na tragove mišljenja naših 
poštovanih učitelja R. B u j a s a, H. P i e r o n a i P. Guillaume a. Mi 
se tome utjecaju nismo ni mogli ni htjeli oteti , pogotovu ni zato, što 
njihovo naučanje, koje smo mjestimice slijedili, nema nikakvo doktri- 
narno obilježje. 

Kako je samo po sebi razumljivo, u »elementima psihologije« ne 
može, a i ne smije biti gotovo nikakvih vlastitih teorija ni osobnih pogleda. 
Jedino ono, u čemu se ova knjiga donekle razlikuje od nekih drugih 
psihologijskih udžbenika, jest način promatranja i opisivanja pojava du- 
ševnog živc<ta. Dok se u starijim udžbenicima raspravljalo o duševnim 

pojavama pretežno na temelju podataka, do kojih se došlo samoopaža - 
njem, mi smo , gdje je to god bilo moguće , pokušali upotpuniti takve 
podatke rezultatima, koji su dobiveni s pomoću objektivne metode, t. j. 
s pomoću opažanja i mjerenja vanjskih očitovanja duševnih procesa. 
Promatranje duševnog života samo »iznutra«, kako se on očituje do 
življavaocu , ili samo »izvana«, kako se pokazuje u objektivnom pona- 
šanju, nužno je nepotpuno te često dovodi do jednostranih pogleda i 
pogrješnih tvrdnja. Tek među sobom upotpunjeni, provjereni i ispravljeni 
pcdaci, dobiveni jednom i drugom metodom, mogu dati suvisli sustav 
spoznaja, koji ima pravo na naslov : psihologijska znanost. 

Na kraju zahvaljujemo Hrvatskom pedagoško-književnom zboru na 
nastojanju, da knjiga bude što bolje opremljena. 

U Zagrebu, prosinca 1944. Z. B r 






4 


L UVOD 


Što je i što hoće psihologija? 

Naše prvo znanje o svijetu, u kojemu živimo, temelji se na 
našim doživljajima. Mi zamjećujemo predmete i njihove odnose, 
vidimo boje, čujemo zvukove, osjećamo mirise i okuse i t. d. Ali 
ubrzo na temelju iskustva spoznajemo, da se svijet ne sastoji od 
samih naših doživljaja, nego da postoje i zbivanja, koja su neza- 
visna od nas, koji doživljavamo. Tako na pr. možemo ustanoviti, da 
do vidnih osjeta dolazi jedino onda, ako elektromagnetski valovi 
stanovite dužine djeluju na naš vidni ustroj; da do sluha dolazi 
jedino, ako titraji zraka ili čvrstog tijela podraže naš slušni organ; 
da postoje neka događanja kao na pr. magnetizam, koja izravno ne 
mogu izazvati nikakvih doživljaja i t. d. 

Zbivanja, koja ne zavise izravno od osobe, koja doživljava, 
zovemo objektivnim ili fizičnim pojavama, za razliku od samih 
doživljaja, koje nazivljemo subjektvnim ili psihičnim pojavama. 

Da subjektivni ili duševni život nije isto što i objektivno fizič- 
no događanje, poznato je svakome na temelju njegova iskustva. 
Moje opažanje stola nije isto što i skup fizikalnih procesa, koji čine 
taj predmet; »kuće«, »gradovi«, »šume« postoje, iako ih ja ne 
zamjećujem. U drugu ruku kvaliteti mojih doživljaja kao što su 
»slatko«, »crveno«, »ugodno« i t. d. nisu svojstva okolnog fizičnog 
svijeta. Za fizičara, koji nastoji istražiti događanja što je više 
moguće nezavisno od svojih vlastitih doživljaja, »toplina« je na pr. 
gibanje molekula. Ali mi to gibanje molekula možemo doživjeti kao 
»hladno«, »indiferentno« ili »toplo«. Gibanje molekula ne zavisi od 
promatrača, dok su hladno i toplo subjektivne reakcije živoga bića, 
na pr. čovjeka, koji je izložen stanovitom fizikalnom procesu. Objek- 
tivna je mjera topline »stupanj«, i ta mjerna jedinica jednaka je 
svim opažačima; naprotiv toplo i hladno kao subjektivne reakcije 
zavise od opažača u tolikoj mjeri, da i pri jednakoj objektivnoj 
temperaturi može jednom opažaču biti toplo, a drugome hladno. 

Proučavanjem zbivanja, kod kojih je doživ- 

ljavalac (subjekt) što je više moguće isključen, 
bave se prirodne znanosti, dok događanja, koja 
se zbivaju u subjektima, proučava psihologija. 

Tako su na pr. prostor, vrijeme, temperatura, masa, titraji 
zraka, elektromagnetski valovi i t. d. — u koliko se proučavaju bez 
obzira na subjekt, koji doživljava — predmet fizike, a blizu — 
daleko, dugo — kratko, lako — teško, zvuk, boja i t. d. kao subjek- 
tivne reakcije uz druge psihične pojave, predmet su psihologijskog 
proučavanja. 

Riječ »psihologija« znači u doslovnom prijevodu znanost o 
duši (psihe = duša, logos == znanost). Budući da je riječ »duša« 
u prvom redu filozofsko-religijski pojam, naziv »znanost o duši« 
može navesti na misao, da se psihologija bavi rješavanjem nekih 
općih pitanja, koja prelaze okvir iskustva, kao što su na pr. pita- 
nja: je li duša smrtna ili nije, je li duša tvarna ili netvarna, u 
kakvom je odnosu prema tijelu i t. d. Tim se pitanjima psihologija 
ne može baviti iz jednostavnog razloga, što se načinima, kojima ona 
pristupa proučavanju duševnoga života, ta pitanja ne mogu rije- 
šiti. Psihologija se kao znanost, u kojoj se svaka tvrdnja može i 
mora iskustvenim metodama provjeriti, bavi proučavanjem dušev- 
nih ili psihičnih procesa samo toliko, koliko su ti procesi iskustveni 
podaci. Zbog toga svoga iskustvenog stava ide psihologija u red 
iskustvenih znanosti. 

Kako ćemo kasnije pobliže vidjeti, svatko od nas može svoje 
doživljaje izravno zamijetiti, a da postoje tuđi doživljaji i kakvi 
su oni, može jedino zaključivati po različitim vanjskim hotimičnim 
ili nehotičnim reakcijama kao što su to ponajprije govor, a zatim 
djela, kretnje, crvenilo i slične fiziologijske promjene. Budući da se 
tako subjektivni procesi ili doživljaji očituju »iznutra« doživljavaocu, 
a »izvana« kao načini ponašanja, neki psiholozi definiraju psihologiju 
kao znanost o subjektvnim procesima, a drugi kao znanost o slože- 
nom ponašanju, razumijevajući pod »ponašanjem« tjelesne djelat- 
nosti, u kojima se subjektivni procesi izražavaju. Definicija psiho- 
logije kao znanosti o ponašanju želi naglasiti kako je »zaključivanje 
iz vanjskih znakova« važna metoda za prikupljanje opće valjanih 
podataka, i tako ta definicija u neku ruku zamjenjuje predmet 
psihologije sa sredstvima proučavanja (metodikom). S druge strane 
ona definicija, po kojoj je psihologija znanost o subjektivnim pro- 
cesima, može nekoga navesti na pogrješnu misao, da je moguće 


izgraditi znanost, koja ima opće (objektivno) značenje, premda se 
osniva na samom samoopažanju vlastitih čisto subjektivnih stanja. 
Zbog tih razloga mogli bismo te dvije definicije spojiti u jednu i 
reći: Psihologija je znanost o subjektivnim pro- 
cesima, koliko se ti procesi mogu priopćiti t. j. 
očitovati na objektivan način. 

Premda su duševni procesi sasvim svoje vrste i osebujni, oni 
su u nekom stalnom i pravilnom odnosu prema fizikalnim procesima 
i tjelesnim osobinama čovjeka, a pod znatnim su utjecajem i razli- 
čitih socijalnih prilika u kojima se čovjek razvija, živi i radi. Fizi- 
kalni procesi stanovite vrste i jačine mogu izazvati različite doživ- 
ljaje, a s druge strane doživljaji su usko vezani uz djelatnost tjeles- 
nih organa. Socijalni faktori pak mijenjaju biologijski uvjetovane 
osnovne oblike psihičnih reakcija i razvijaju nove načine pona- 
šanja i duševnog reagiranja. Prema tome — osim pojedinih psihič- 
nih procesa i njihovih međusobnih veza — psihologija mora pro- 
učavati i odnos između psihične djelatnosti i njezinih fizikalnih, 
tjelesnih i socijalnih uvjeta. Zadaća je psihologije 
da ustanovi činjenice duševnog života, da istra- 
ži njihove veze i da prouči njihove uvjete. 

% 

Na koje načine psihologija istražuje duševni život? 

Od samog predmeta, koji proučavamo, zavise i načini ili 
metode, kojima ćemo ga proučavati. Kako se predmet psihologije 
razlikuje od predmeta drugih znanosti, tako psihologija ima i svoje 
posebne načine istraživanja. Pri opisivanju i tumačenju duševnih 
pojava psihologija se uglavnom služi dvjema metodama: subjektiv- 
nom metodom ili samo opažanjem i objektivnom metodom 
ili zaključivanjem iz vanjskih znako va. 

a) SUBJEKTIVNA METODA (SAMOOPAŽANJE) 

Već je spomenuto, da za postojanje naših duševnih procesa 
znamo na temelju vlastitog neposrednog iskustva. To znači, da mi 
ne samo doživljavamo, nego i da možemo svoje vlastite doživljaje 
zamjećivati i opažati. Dok na pr. gledam ovu knjigu, mislim na 
sutrašnji izlet, radi nečega se srdim, želim da otvorim prozor, 
doživljavam osjete, zamisli, čuvstva, voljne doživljaje i t. d. Ali 
to nije sve: ja mogu te svoje doživljaje opažati i uspoređivati ih 
bilo među sobom, bilo s drugim već prošlim doživljajima. Takvo 

neposredno opažanje svojih vlastitih doživljaja zovemo samoopa- 
žanjem (introspekcija). 

Samoopažanje se može vršiti ili za vrijeme samoga doživlja- 
vanja ili naknadno u sjećanju. Opažamo li u psihologijske svrhe, 
treba da ono, što smo opazili, čim prije zabilježimo, pazeći da bilješ- 
ke što točnije odgovaraju opaženome, a da ne budu naše tumačenje 
doživljaja. Rezultati, do kojih možemo doći tim subjektivnim putem, 
rusu potpuno pouzdani zbog više razloga. U prvom redu opažanje 
može djelovati na doživljaje, koje opažamo, tako, da se oni izmi- 
jene. Zatim sve doživljaje nije moguće opažati za vrijeme samog 
doživljavanja, na pr. čuvstva, jaki voljni napor, intenzivnu misaonu 
djelatnost i t. d., a naknadno opažanje pomoću sjećanja manje je 
sigurno i siromašnije, jer gdješto, što smo doživjeli, zaboravimo. 
Konačno — a to je i najvažniji nedostatak — samoopažanjem mo- 
žemo opaziti samo svoje vlastite doživljaje i ustanoviti njihove 
veze, a na podacima jednog jedinog doživljavaoca ne može se izgra- 
diti znanost, koja — upravo za to, da bi bila znanost — mora 
imati opće obilježje te njezini rezultati moraju vrijediti za svie nor- 
malne subjekte. 

Usprkos svemu tome, samoopažanje je najvažnija psiholo- 
gijska metoda. Da nema samoopažanja ne bismo uopće 
znali, da postoji duševni život i ne bismo imali 
ključa, po kojemu bismo mogli iz ponašanja dru- 
gih izvoditi zaključke o njihovu duševnom ži- 
votu. 

b) OBJEKTIVNA METODA (ZAKLJUČIVANJE IZ VANJSKIH ZNAKOVA) 

Vlastiti doživljaji mogu se opažati neposredno, ah tuđi dušev- 
ni život dohvatljiv nam je samo toliko, koliko se na objektivan 
način očituje. Ono, što drugi misle, osjećaju, snuju, žele, ostaje mi 
nepoznato sve dotle, dok se ne očituje riječima, kretnjama i dru- 
gim tjelesnim činima i promjenama. Dok fizične objektivne pojave 
može zamijetiti veći broj pojedinaca u isti mah, psihične pojave 
zamjećuje samo onaj, koji ih doživljava. Proučavanje tuđeg dušev- 
nog života može se zato vršiti samo posredno preko vanjskih zna- 
kova, kojima se duševna stanja očituju. 

Razgledajmo to na jednom primjeru: Ako mi igla probije 
kožu na ruci, imat ću osjet uboda i čuvstvo neugode; drugim rije- 
čima, imat ću neke doživljaje, koje neposredno zamjećujem. Te 
svoje doživljaje mogu izraziti riječima i nehotičnim reakcijama, kao 

što je trzaj ruke, grč lica, širenje zjenice i t. d. Ubodem li sada 
nekoga drugog čovjeka, ja nemam spomenutih doživljaja; sve, što 
mogu ustanoviti, samo je to, da on na ubod reagira na neki određeni 
način, na pr. izjavom »Boli!«, trzanjem, širenjem zjenica i t. d. 
A ustanoviti tu njegovu reakciju i doživjeti ono, što on u tom času 
doživljava, dvije su različite stvari. Moguće je ustanoviti njegovu 
reakciju, jer je ona objektivna, pa je i drugi ljudi osim mene mogu 
zamijetiti; naprotiv doživjeti ono, što on u tom času doživlja- 
va, nije moguće, jer doživljaj pripada samo njemu. Pa ipak su 
objektivne reakcije dovoljne, da bez obzira na »skrivenost« doživ- 
ljaja, proučimo zakonitosti duševnog života. Dokaz je tome to, što 
s pomoću objektivne metode možemo istraživati i takve psihične 
procese, kakvih mi sami nismo nikada doživjeli. Uzmimo na pr., 
da je neki psiholog od rođenja gluh i da zbog toga uopće nikada 
nije doživio slušnih osjeta. Usprkos tome on može proučavati sve 
zakone slušnih osjeta, na ljudima, koji čuju. U tu svrhu dovoljno 
je, da opaža i bilježi njihove objektivne reakcije, kad ih podražuje 
titrajima zraka određene jakosti, čestine i trajanja. Na taj način 
on će moći ustanoviti njihovu slušnu osjetljivost, ustanoviti, kako 
se slušna osjetljivost mijenja s visinom zvuka, kako trajanje podra- 
žaja utječe na jačinu slušnih osjeta i t. d. 

Postupak je kod objektivne metode prilično jednostavan: 
promatra se i bilježi ponašanje ispitanika u određenim prilikama. 
Iz toga, kakve su prilike i kakvo je ponašanje ispitanika, izvode se 
zaključci o njegovim doživljajima. Ako tko na pr. na stanovitu 
primjedbu udari u plač, zaključit ćemo da je žalostan; ako tko u 
društvu pocrveni, zaključit ćemo — već prema prilikama — da 
doživljava stid ili srdžbu; ako tko s uspjehom riješava nove zadat- 
ke, zaključit ćemo iz samih rješenja da je inteligentan i t. d. 

Vanjsko ponašanje drugih razumijemo po analogiji t. j. ugle- 
dajući se u svoje vlastite doživljaje ili vlastite reakcije. Plač na pr. 
tumačimo kao znak žalosti, jer iz vlastitoga neposrednog iskustva 
znamo, da i mi plačemo, kad smo žalosni; mahanje repa kod psa 
smatramo znakom veselja, jer pas maše repom u takvim prilikama, 
u kojima bismo se i mi veselili, kad bismo bili na njegovu mjestu 
i t. d. 

Samo je po sebi razumljivo, da je takvo tumačenje vanjskih 
znakova opravdano jedino onda, kada imamo posla sa živim bićima, 
koja su slično ustrojena kao i mi ljudi. Poznato je iz iskustva, da 

slično građeni sustavi djeluju na sličan način, pa je zato i oprav- 
dano zaključivanje po analogiji. Drukčije je, kada treba protuma- 
čiti reakcije bića, kod kojih se tjelesna građa jako razlikuje od naše. 
U tom slučaju ne znamo, jesu li njihove reakcije znak kakvih su- 
bjektivnih procesa, i zato će se psiholog ograničiti na to, da samo 
opiše ponašanje tih bića u određenim prilikama ne upotrebljavajući 
nikako izraze, koji označuju doživljaje. 

Pri zaključivanju iz vanjskih znakova na doživljaje i sposob- 
nosti čovjeka treba se dakako obazirati ne samo na konkretnu situ- 
aciju, kvalitet i veličinu reakcije, nego treba uzeti u obzir i sve fak- 
tore, osobito one socijalne prirode, koji su do tada djelovali na 
razvoj i izgradnju psihične strukture ispitanika. Sociologijske su 
metode zato od velikog značenja pri proučavanju duševnog života 
i nužna dopuna čistim psihologijskim metodama. 

c) PSIHOLOGIJSKI POKUS 

Psihologijskom je pokusu svrha, da umnoži predmete psiho- 
logijskog istraživanja i omogući da se ti predmeti što točnije 
odrede i prouče. Psihologijski pokus ne isključuje samoopažanje 
i zaključivanje iz vanjskih znakova, nego ih naprotiv pretpostavlja 
i metodički upotpunjuje. 

Pokus se sastoji u tome, da po volji proizvodimo neke pojave 
u svrhu opažanja i mjerenja. Mjesto da čekamo, da se neka pojava 
slučajno pojavi i da je onda proučavamo, pokusom je mi sami 
namjerno izazivamo. Zatim mijenjamo različite uvjete, 
pri kojima ta pojava nastaje i konačno, ako je to moguće, m j i e- 
r i m o samu pojavu. 

Budući da su psihični procesi u nekoj stalnoj pravilnoj svezi 
s tjelesnim i fizikalnim procesima, često nam je lako stavljajući 
ispitanika u različite objektivne prilike izazvati u njemu različite 
duševne djelatnosti. Isto tako lako možemo mijenjati uvjete, pri 
kojima se neki psihični proces javlja. Ali se psihične pojave ne daju 
tako lako mjeriti. Teško ih je mjeriti, jer su one samo subjektu 
neposredno dohvatljive i jer su neprestano u toku i mijenjanju. Pa 
ipak je moguće kod pokusa postići neku postojanost (trajnost) 
pojave i indirektno je izmjeriti. Mjerenje je omogućeno time, što 
se različiti doživljaji dadu izazvati objektivnim utjecajima i što 
su oni u stalnoj i pravilnoj vezi s čitavim nizom objektivnih izra- 
žaja (očitovanja, reakcija). Ako izmjerimo s jedne strane objek- 

tivne uvjete nekog doživljaja, a s druge strane reakciju, u kojoj se 
doživljaj očitovao, izmjerili smo posredno i psihičnu pojavu. 

Pretpostavimo na pr. da želimo istražiti pamćenje nekolicine 
ljudi. Proces pamćenja možemo izazvati tako, da našim ispitani- 
cima damo na učenje određeno gradivo (riječi, stihove i si.). Uvjete 
pamćenju, t. j. stjecanju novih sjećanja, možemo lako mijenjati, 
ako tražimo da ispitanici uče u različitim vanjskim i nutarnjim 
prilikama (na pr. u različito doba dana, uzimajući gradivo različite 
smislenosti, u većim ili manjim cjelinama, ponavljajući ga uzastopce 
ili u vremenskim razmacima, radeći u stanju različite svježine, s raz- 
ličitim interesom i t. d.). 

Konačno možemo njihovu sposobnost za stjecanje sjećanja i 
brojčano odrediti, ako bilježimo, koliko su toga različiti ispita- 
nici naučili u jednako vrijeme učenja ili koliko je svakom pojedi- 
nom ispitaniku trebalo vremena, da potpuno nauči zadano 
gradivo. 

Pošto smo neku psihičnu pojavu izazvali, možemo je opisati, 
t. j. izvršiti njezinu kvalitativnu analizu. A ako uz to mije- 
njamo različite nutarnje i vanjske uvjete, možemo još ustanoviti, 
od čega sve ta psihična pojava uzročno zavisi, t. j. provesti njezinu 
kauzalnu analizu. Napokon mjerenjem podražaja, kojim smo 
pojavu izazvali, i izražaja, u kojem se ona očitovala, možemo psi- 
hičnu pojavu i izmjeriti te tako izvršiti kvantitativnu 
analizu. 

Koji su tjelesni uvjeti duševnom životu? 

Između tijela i psihične djelatnosti postoji uska i stalna sveza. 
Za tu vezu ima mnoštvo dokaza. Tako na pr. s promjenom u djelo- 
vanju različnih tjelesnih organa, na pr. žlijezda s nutarnjim izluči- 
vanjem, nastaju i psihične promjene (pubertet, kretinizam). Zaraz- 
ne bolesti, različita kemijska sredstva, ozljede i t. d. mijenjajući 
trajno ili privremeno građu i funkcije našega tijela mijenjaju ujedno 
i naše psihične osobine. Duševni život djeteta razvija se uporedo 
s tjelesnim razvojem, a u dubokoj starosti tjelesno propadanje pra- 
ćeno je redovito i slabljenjem duševnih sposobnosti. 

Ali djelatnost svih dijelova tijela nije jednako važna za psi- 
hične procese. Izgubimo li na pr. prst, poremeti li se naša probava, 
ispadne li nam kosa, to će sasvim drukčije djelovati na naš duševni 
život, nego na pr. bolesti mozga ih ozljede leđne moždine. Danas 
znamo, da među svim dijelovima tijela najvažniju službu s obzi- 


rom na naš duševni život ima živčani sustav, posebno mozak. 

Kada prostim okom promatramo živčani sustav čovjeka, vidi- 
mo samo zamršen splet debljih i tanjih vlakna, koja izlaze iz nekih 
tvarnih nakupina te se granaju svuda po tijelu. Nakupine, iz kojih 
izlaze vlakna, čine uglavnom središnji ili centralni živčani sustav, 
dok vanjske snopove vlakna općenito zovemo perifernim živčanim 
sustavom. 

Pogledamo li živčano tkivo pod mikroskopom, vidjet ćemo, da 
se sastoji od stanica. Zbog svoje posebne funkcije se živčane sta- 
nice pc svom obliku razlikuju od drugih stanica. Njihova je zadaća, 
da primaju podražaje i da ih u obliku živčanog uzbuđenja dalje 
prenose; zbog toga one osim staničnog tijela i jezgre imaju manji 
ili veći broj izdanaka. S pomoću tih izdanaka živčana je stanica u 
vezi bilo s prijamnim osjetnim organima na periferiji tijela, bilo 
s drugim živčanim stanicama, bilo s izvršnim organima (mišićima, 
žlijezdama). Kod viših živih bića jedan se izdanak živčane stanice 
redovito razlikuje od drugih. Taj je izdanak obično tanji i dulji, a 
zove se neurit. Od njega se odvajaju postrani ogranci t. zv. kola- 
terale; pri kraju neurit završava razgranatom mrežom tankih vla- 
kanaca, koju zovemo telodendron. Ostali izdanci, koji su redovito 
kraći i jače razgranati, zovu se dendriti. 

Presiječemo li neurit, vidjet ćemo, da se u njegovoj nutrini 
kao i u tijelu stanice nalazi živa tvar (protoplazma) , koju uglav- 
nom čine kemijski vrlo složene i lako promjenljive bjelančevine. 

Tijelo živčane stanice s jezgrom i sa svim izdancima čini 
zasebnu funkcionalnu jedinicu, t. zv. neuron. 

Živčana vlakna, koja se granaju po tijelu, izdanci su živčanih 
stanica, koje su na nekim mjestima sabrane u velikim nakupinama. 

Prema tome centralni živčani sustav sastoji se od nakupina 
stanica i njihovih izdanaka, a periferni živčani sustav čine najve- 
ćim dijelom izdanci stanica i osjetni organi. 

a) CENTRALNI ŽIVČANI SUSTAV 

Centralni živčani sustav obuhvata veliki mozak, mali mozak, 
moždano deblo i leđnu moždinu. Veliki i mah mozak i moždano 
deblo nalaze se uglavnom u lubanjskoj šupljini, dok je leđna mož- 
dina smještena u šupljini koštanih prstenova kralježnice. U cen- 
tralnom sustavu razlikujemo t. zv. bijelu i sivu tvar. • Siva tvar 
izgrađena je pretežno od živčanih stanica, a bijelu tvar čine uglav- 
nom izdanci. 

Slika 1 


Živčana stanica ili neuron (znatno povećano), 
staničnom tijelu nalazi se jezgra s jezgricom, a oko .l e z§i 
vide se nakupine hranitbenih tvari. Stanica ima vise deb- 
ljih izdanaka, dendrita (d), i jedan tanji izdanak, neurit (n). 
Neurit je redovito znatno duži od dendrita i zato ,ie na si . 
na jednom mjestu prekinut. Završetak je neurita razgranan 
u telodendron (t). Postrance iz neurita izlaze kolaterale (k). 

Slika 3 

Mozak. Slika prikazuje lijevu polovicu mozga s vanjske strane. Veliki je 
mozak preko mosta (a) i produžne moždine (b) u svezi s leđnom moždinom. 
Ispod zatiljnog dijela mozga vidi se mali mozak (c). 




Snimke električnih promjena mozga (elektroenkefalogrami). a: 
pravilne električne promjene mozgovne napetosti za vrijeme relativnog du- 
ševnog mira, a-valovi; b: prijelaz «-valova u ^-valove, koji su znak pove- 
ćane radljivosti mozgovnih stanica. Podražaj je zadan u času, koji je obilje- 
žen strjelicom, a njegovo je trajanje označeno dvostrukom crtom. Nakon 
kratkog vremena latencije pravilni a-valovi prelaze u sitnije i nepravilne 
^-valove. Kad je nakon nekog vremena uspostavljen duševni mir, na elek- 
troenkefalogramu se opet pojavljuju a-v^ovi- 

Za duševni život najvažnija je funkcija velikog mozga. To 
je relativno velik organ, koji kod odraslog muškarca Evropljanina 
teži prosječno oko 1400 gr. Mozak je uzduž podijeljen na dvije polu- 
kugle ili hemisfere, kojima je površina naborana u obliku zavoja 
i vijuga. Slijedeći neke glavne brazde, koje imaju svoja posebna 
imena, na mozgu općenito razlikujemo: čeoni dio, sljepočni dio, 
tjemeni dio i zatiljni dio mozga. 



Živčane stanice iz kore velikog mozga (povećano). 
Živčane stanice sa svojim nastavcima vide se kao crne sjene 
zbog posebnog načina bojadisanja. 

U mozgu se siva tvar nalazi na površini i tvori t. zv. mozgovnu 
koru ili cortex. Mozgovna se kora sastoji uglavnom od šest slojeva 
stanica. Kod čovjeka je ta kora debela oko 2 mm, a sadržava oko 
14 milijardi stanica. U nutrini mozga nalazimo bijelu tvar i mnogo- 
brojne nakupine živčanih stanica, mozgovne jezgre. 

Mozgovne su stanice s pomoću izdanaka u vezi sa stanicama, 
koje se nalaze u drugim dijelovima živčanog sustava. Mnogobrojna 
vlakna povezuju među sobom dvije hemisfere a i pojedine dijelove 
mozga u istoj hemisferi. 

Iz mozga izlazi 12 pari živaca, koji spajaju mozak s osjetnim 
i izvršnim organima. 

Mali mozak nalazi se pod zatiljnim dijelom velikog mozga. 
Moždano deblo, koje se sastoji od moždanih krakova, moždanoga 
mosta i produžene moždine, spaja veliki mozak s leđnom moždinom. 
U moždanom deblu i leđnoj moždini siva je tvar u nutrini, a okru- 
žuju je naokolo snopovi živčanih vlakna (bijela tvar), koji uglav- 
nom teku u smjeru hrptenjače. Iz leđne moždine izlazi 31 par živa- 
ca, koji se granaju po tijelu. Svaki od tih živaca izlazi iz hrptenjače 
s dva korijena: jednim prednjim i jednim stražnjim korijenom. 


Slika 4 

Komad leđne moždine (shematski). 
Sa stražnje (leđne) strane ulaze u moždinu 
senzorna živčana vlakna (s), koja se penju 
uzduž hrptenjače put viših centara. Svojim 
kolateralama ili preko posrednih neurona 
(p) sezorne su stanice u svezi s motornim 
živčanim stanicama, koje se nalaze u pred- 
njim rogovima sive tvari. Izdanci tih mo- 
tornih stanica su motorna živčana vlakna 
(m), koja izlaze s prednje (trbušne) strane 
hrptenjače. Točkicama je označena siva 
tvar; ona je okružena bijelom tvari, t. j. 
snopovima senzornih i motornih živčanih 
vlakna, koji spajaju različite centre i orga- 
ne među sobom. 


stanica u mozgu, mozgovnim jezgrama, 
moždanom deblu i leđnoj moždini zovemo živčanim središtima (cen- 
trima). Središta se po svom položaju dijele na kortikalna i sup- 
kortikalna. Kako sama riječ kaže, kortikalna su središta u cortexu, 
kori velikog mozga, a sva ostala su središta supkortikalna. 

b) PERIFERNI ŽIVČANI SUSTAV 

Periferni živčani sustav tvore uglavnom živčani izdanci cen- 
tralnoga sustava i oni dijelovi osjetnih organa, koji se nalaze na 
periferiji tijela. Osjetni organi primaju podražaje i te podražaje u 
obliku uzbuđenja predaju drugim neuronima. Živci, koji izlaze iz 
mozga i iz hrptenjače, nisu ništa drugo nego snopovi živčanih vlak- 
na, t. j. izdanaka različnih neurona. 

c) FUNKCIJA ŽIVČANOG SUSTAVA 

Živčani sustav omogućuje primanje vanjskih ili nutarnjih po- 
dražaja, njihovo širenje u obliku živčanog uzbuđenja i reagiranje 
na te podražaje. Za primanje vanjskih podržaja služe osjetni organi. 
Živci sa živčanim vlaknima su vodiči, a nakupine živčanih stanica u 
središnjem sustavu imaju funkciju centara. Ti centri prerađuju 
živčana uzbuđenja, stigla s periferije, i usmjeruju ih s pomoću živ- 
čanih vlakna bilo put viših centara bilo opet na periferiju u izvršne 
organe, t. j. u mišiće i žlijezde. Ona živčana vlakna, koja privode 
uzbuđenje centrima, zovemo senzornim (osjetnim) vlaknima, a ona, 
koja iz centara uzbuđenje odvode, zovemo motornim ili kretnim 
vlaknima. 

Centre dijelimo u senzorne i motorne prema njihovoj funkciji 
i prema njihovoj svezi sa senzornim i motornim vlaknima. Ti se 
centri nalaze na različitim mjestima, ali su međusobom povezani 
mnoštvom živčanih vlakna. Osim motornih i senzornih centara ima 
i centara za usklađivanje složene djelatnosti mozga. Takve centre 
zovu neki asocijativnim (udružnim) centrima. 

Promjene, koje nastaju u živčanom sustavu povodom nutar- 
njih ili vanjskih podražaja, zovemo živčanim uzbuđenjem. Živčano 
uzbuđenje sastoji se u nagloj promjeni površinskog električnog 
naboja živčane stanice ili njezina voda i širi se u obliku električnog 
vala na susjedne stanice, koje su u svezi sa stanicom, na kojoj je 
nastalo uzbuđenje. Uzbuđenje se širi s jednog neurona na drugi 
tako, da neurit jednog neurona predaje uzbuđenje dendritima dru- 
gog neurona. Prema tome dendriti privode uzbuđenje stanici, a 
neurit ga od stanice odvodi. 

U vanjskom dijelu osjetnih organa nastaje živčano uzbuđe- 
nje zbog djelovanja fizikalnog procesa određene vrste i jačine; to 
se uzbuđenje onda širi senzornim živčanim vlaknima put centara. 
Iz centara opet živčano uzbuđenje može motornim vodovima pri- 

ječi u izvršne organe. Brzina, kojom se širi živčano uzbuđenje, zavisi 
od debljine voda, a kreće se između 100 metara i 1 metra na sekun- 
du. Putovi, kojima se širi uzbuđenje, određeni su brzinom, kojom 
reagiraju živčani elementi na podražaje. Uzbuđenje s jednog neu- 
rona može prijeći samo na one susjedne neurone, koji imaju sličnu 
brzinu reagiranja (slična vremenska obilježja podražljivosti) . 

Električne promjene, koje nastaju u osjetnim organima, živ- 
cima i centrima za vrijeme njihove djelatnosti, možemo opažati i sni- 
mati s pomoću osjetljivih električnih sprava i fotografskih uređaja. 
Osobito su zanimljive promjene električne napetosti mozgovnih sta- 
nica; te su promjene periodične, tako da se na snimci (t. zv. elek- 
troenkefalogramu) pokazuju kao nizovi valova različite čestine, 
veličine i pravilnosti. Za vrijeme, dok čovjek relativno duševno 
miruje, električni valovi mozga su prilično pravilni i stalne čestine 
od oko 10 valova na sekundu. Ti su valovi vjerojatno izraz životnih, 
čisto fiziologijskih procesa, koji se zbivaju u stanicama. Naprotiv 
se za vrijeme duševnih aktivnosti mjesto pravilnih valova redovito 
pojavljuju nepravilni, sitniji valovi veće čestine (oko 25 na sek). 
Takvi su valovi rezultat djelatnosti gornjih slojeva mozgovnih sta- 
nica i električna popratna pojava naših doživljaja. 

Najjednostavnija se djelatnost živčanog sustava očituje u 
t. zv. refleksnom luku. Refleks se sastoji od triju članova: prima- 
nje podražaja, prenošenje uzbuđenja i reakcija. Značajka je reflek- 
sa, da se uzbuđenje, koje je nastalo u senzornim stanicama i vlak- 
nima, kratkim putem predaje motornim neuronima u nekom sup- 
kortiklanom centru, odakle se vraća na periferiju u izvršni organ, 
koji reagira. Sama je reakcija dakle izazvana naprosto prijenosom 
uzbuđenja, bez sudjelovanja mozgovnih centara. Refleksom se zove 
zato, jer pri takvoj kretnji ne sudjeluje naša volja i jer se reakcija 
ne osniva na doživljaju. Podražujući različite dijelove ljudskoga 
tijela možemo izazvati mnoštvo refleksa. Da izazovemo na pr. 
refleks koljena, treba da ispitanik sjedeći stavi nogu preko noge 
i to tako, da mišići prebačene noge budu mlohavi. Udarimo li tada 
rubom dlana ispod ivera na koljenu, noga će odskočiti. Udarcem 
smo podražili osjetne receptore ili prijamnike, koji se nalaze u 
mišićima ispod ivera, u njima je nastalo uzbuđenje, koje se senzor- 
nim živčanim vlaknima prenijelo u hrptenjaču. Sa senzornih neu- 
rona uzbuđenje je prešlo na motorne stanice u hrptenjači i odatle se 
vratilo motornim vlaknima u bedreni mišić, koji se stegnuo, i noga 
se ispružila. 

Kako je već spomenuto, refleksne reakcije nisu uvjetovane 
našim doživljajima. Tek kad uzbuđenje stigne u koru velikog mozga, 
tada dolazi i do psihične djelatnosti, do doživljaja. 


a 



trima. Od 1 — 4 motorni centri (crtkano): 1 motorni 
centar govora, 2 motorni centar mišića glave, 3 centar 
za pisanje^ 4 centar za mišiće tijela. — Od 5 — 11 senzorni 
centri (točkice): 5 centri za kožne osjete, 6 centar za 
čitanje, 7 centar za osjete vida, 8 slušni centar za govor, 
9 centar za slušne osjete, 10 centar za okusne osjete i 
11 centar za n jušne osjete. 

Da je psihični život posebno vezan uz funkciju moždane kore, 
potvrđuju iskustva, koja su stečena kod bolesti i ozljeda mozga, 
kod narkoze i kod direktnog pođraživanja različitih mjesta na 
mozgu. Mnogobrojnim pokusima i opažanjima na čovjeku i životi- 
njama uspjelo je na mozgu ustanoviti i različite centre, koji služe 
za različite subjektivne pojave, na pr. za gledanje, njušenje, sluša- 
nje, prepoznavanje, govor, hotimične kretnje i t. d. 

d) AUTONOMNI ŽIVČANI SUSTAV 

U nekim dijelovima centralnog živčanog sustava (moždanom 
deblu, leđnoj moždini) i u nizu među sobom povezanih ganglija 
(živčanih čvorova) uzduž hrptenjače nalaze se nakupine živčanih 
stanica, koje se funkcionalno razlikuju od živčanih stanica central- 
nog živčanog sustava. Iz tih nakupina izlaze živčana vlakna, koja 
se granaju po tijelu i završavaju u razlitičim organima i tkivima. 
Funkcionalno se taj dio živčevlja razlikuje od centralnog živčanog 
sustava po tome, što naši doživljaji ne zavise neposredno od njego- 
ve djelatnosti i što na njegovu djelatnost ne utječe naša volja; 
otuda mu i ime »autonomni« (t. j. samostalni) sustav. Autonomni 
živčani sustav u nekim granicama upravlja radom gotovo svih vege- 
tativnih organa, na pr. radom srca, probavnog ustroja, krvnog 
optoka, radom žlijezda i t. d. Njegova je funkcija zanimljiva za 
psihologiju zbog toga, što pod utjecajem različitih duševnih stanja, 
osobito čuvstava, nastaju i značajne promjene u radu organa, koji 
su pod njegovim utjecajem. Te se promjene onda očituju ili kao 
objektivni znakovi (izražaji) naših doživljaja ili djelujući na recep- 
torne organe izazivaju osjete, koji nas o tim promjenama oba- 
vješćuju. 


Kako socijalni faktori djeluju na duševni život? 

Osnovni oblici ponašanja, u kojima psihični procesi dolaze 
do izražaja, uvjetovani su u prvom redu fiziologijskim mehaniz- 
mima. Da dođe do ponašanja, kao što su to obrana, hranjenje, ras- 
plod i igra, dovoljni su samo okolni poticaji, koji će pokrenuti nasli- 
jeđene mehanizme. Ali složeniji oblici doživljavanja i ponaša- 
nja nijesu samo nasljedno uvjetovani. Svako živo biće stoji u nekom 
neprestanom dinamičkom odnosu prema okolini, u kojoj se razvija 
i živi. Okolina, koju čine svi podražaji, koji direktno ili indirektno 
djeluju na živo biće, ne samo da potiče baštinjene mehanizme na 
reakciju, nego ona i mijenja urođene načine reagiranja te 

I stvara i razvija nove načine ponašanja i doživljavanja. Od 

okolnih faktora, koji djeluju na duševni život i ponašanje čovjeka, 
osobito je znatan utjecaj društvene sredine, jer je čovječji život 
! od rođenja do smrti uklopljen u život socijalne zajednice određene 

strukture, koja ga prožimlje i oblikuje. 

U tom pogledu opravdano je reći, da je duševni- život čovjeka 
ne samo biologijski nego i sociologijski uvjetovan. 

Na duševni život i ponašanje čovjeka djeluju osobito oni fak- 
tori, koji su rezultat odnosa čovjeka prema stvarima, osobama i 
idejama kruga, u kojem on živi. Među tim utjecajima najvažniji su 
oni, koji dolaze od gospodarsko-ekonomske strukture društva, od 
naziranja i životnog stila ljudi, koji ga okružuju, od odgoja, tradi- 
cije, zvanja i obitelji. 

Djelovanje tih faktora možemo opaziti već kod zamjeći- 
vanja i opažanja. Pri razlučivanju, oblikovanju i osamosta- 
ljivanju predmeta i pojava okolnog svijeta osim pojedinačnog isku- 
stva sudjeluju i misaoni klišeji i vrijednosni stavovi, koji potječu 
iz socijalnog života. Što će među mnoštvom događaja biti zahvaćeno 
i kako će biti zahvaćeno zavisi dobrim dijelom i od životne- nužde, 
koja je socijalno uvjetovana. Uz to se pod utjecajem različitih soci- 
jalnih faktora stječu i posebne tehnike opažanja i zamjećivanja. 

Još je jače djelovanje socijalnih faktora na mišljenje. 
Misao nastaje redovito kao reakcija na poteškoće, kao rezultat 
nastojanja, da se čovjek što bolje i potpunije prilagodi promjenlji- 
vim okolnim prilikama. Razumljivo je, da će sadržaj mišljenja biti 
drukčiji prema tome, u kakvoj se socijalnoj sredini čovjek nalazi 
i kakve poteškoće treba da savladava. Osim toga se naše mišljenje 
razvija i pod utjecajem mišljenja drugih ljudi. Kako svaka socijal- 
na zajednica ima i svoje tradicije, svoje navike i svoja vjerovanja, 
oblik će se mišljenja povoditi za ustaljenim shemama i mijenjat će 
se uporedo s promjenama u strukturi zajednice. Oblik je misli 
dobrim dijelom određen i građom govora. Zbog toga kod zajednica 
različitog jezika nalazimo i različit oblik mišljenja i to osobito logič- 
nog mišljenja. 

Govor, kao sredstvo namjernog međusobnog sporazumije- 
vanja, tekovina je također socijalnog života i plod je duge evolucije. 
Ako dijete odraste u potpunoj osamljenosti, ono ne će samo naučiti 
govoriti, a time će u stvaranju pojmova i logičnom mišljenju veoma 
zaostati. Govorom dobijamo u nasljedstvo sažeto znanje, koje su 

mnoge generacije postepeno skupljale i organizirale, i na taj način 
stječemo ne samo materijal nego i sredstva za mišljenje. Govor 
omogućuje i najvažniji oblik socijalnog ponašanja : surađiva- 
nje. Međusobnim surađivanjem i izmjenjivanjem iskustva ne samo 
da se biologijski uvjetovana ponašanja više ili manje socijaliziraju, 
nego se stvaraju i nova ponašanja kao na pr. zajednička obrana, 
skupni rad, umjetnost i t. d. 

Socijalni faktori djeluju i na oblikovanje i razvoj čuvstava. 
U različitim socijalnim sredinama nemaju iste stvari, pojave i ideje 
jednaku vrijednost. Otuda i pojava, da pred istim konkretnim situa- 
cijama ljudi, koji pripadaju različitim socijalnim krugovima, razli- 
čito čuvstveno reagiraju. Ali ne samo da su t. zv. vrednote u razli- 
čitim socijalnim sredinama različite, nego su i načini izražavanja 
i simbolika čuvstava različiti, već prema tome, kakve su navike i 
običaji određenog socijalnog kruga. 

Konačno i voljno djelovanje dobrim je dijelom rezul- 
tat socijalnog života. Da čovjek ne živi u zajednici s drugim ljudi- 
ma, njegova se aktivnost vjerojatno ne bi znatno razlikovala od 
nagonskog djelovanja. Pod utjecajem različitih socijalnih faktora 
čovjek usvaja nova načela djelovanja, koja mogu postati i tako 
ja ka, da potisnu prvotne nagonske porive. 

Socijalni faktori djeluju i na različite psihične ipsiho- 

motorne sposobnosti čovjeka. Naslijeđem su redovito 
dane samo osnove, koje se tek pod utjecajem okolnih p rilik a obli- 
kuju i izgrađuju u reaktivne sustave (sposobnosti). Od vrste, inten- 
ziteta i trajanja socijalnih utjecaja zavisi dobrim dijelom i stupanj, 
do kojega će se neka sposobnost razviti. Na pr. radna sposobnost 
radnika ne zavisi samo od njegovih naslijeđenih fiziologijskih mo- 
gućnosti, nego i od toga, radi li on svoj posao s voljom, da li ga 
posao zanima, radi li on dobrovoljno ili pod prisilom, radi li za pri- 
jatelja ili neprijatelja, je li imao prilike da izuči tehniku rada, je li 
uvježban ili nije i t. d. 

Ukratko, na oblikovanje psihične strukture, na razvoj psihič- 
nih sposobnosti i na načine ponašanja ljudi, djeluju u znatnoj mjeri 
socijalne prilike, u kojima ljudi žive. Realan čovjek je srastao s oko- 
linom, pod njezinim se utjecajem njegov duševni život oblikuje, a 
mijenja se, kad se i okolni utjecaji mijenjaju. Bez poznavanja soci- 
jalnih faktora i dinamičnog odnosa između čovjeka i okoline i sama 
psihofizična ličnost čovjeka ostaje nerazumljiva. 

Kako dijelimo psihične pojave? 

Opažamo li tok i izmjenjivanje svojih doživljaja, učinit će 
nam se u prvi mah, da se različiti doživljaji tako među sobom pre- 
pleću i uzajamno prožimlju, da je svaka podjela psihičnih procesa 
na veći ili manji broj posebnih duševnih djelatnosti nemoguća. 
Uistinu je cjelokupni kvalitet svakoga pa i najjednostavnijeg doživ- 
ljaja u svakom času određen mnoštvom drugih prošlih i sadašnjih 
doživljaja. Na pr. doživljaj, što ga imam, kad gledam kuću, u kojoj 
sam se rodio, nije samo određen sklopom vidnih osjeta određenog 
oblika, nego i mojim sadašnjim raspoloženjem, nakanama, uspo- 
menama i t. d. Ipak kod točnijeg promatranja doživljaja, u kojima 
se duševni život očituje kao suvisla cjelina, opazit ćemo, da među 
svim doživljajima ne postoji podjednaka sličnost, t. j. da se neki 
doživljaji više, a drugi manje između sebe razlikuju. Kad na pr. 
osjećam neki miris, kad zamjećujem šumu, kad predočujem lice 
svog prijatelja ili kad rješavam školske zadatke, ja doživljavam 
različite stvari. Pa ipak svi ti doživljaji imaju nešto zajedničko: u 
tim doživljajima ili s pomoću njih ja nešto upoznajem ili saznajem. 
Po toj zajeđnčkoj osobini ti doživljaji čine posebnu skupinu t. zv. 
doživljaje upoznavanja ili intelektualne doživ- 
ljaj e. Ali nije sav naš duševni život u tomu da svijet upozna- 
jemo. Mi prema svijetu zauzimamo i neki stav, koji se očituje u 
našim čuvstvima i afektima. Takvu skupinu doživljaja zovemo 
doživljajima čuvstvovanja ili emocionalnim 
doživljajima. Konačno mi možemo i aktivno zahvatiti u 
nutarnja ili vanjska događanja svojim odlukama i činima. Tu grupu 
doživljaja zovemo voljnim ili volitivnim doživlja- 
jima. Po istom načelu sličnosti mogu se dalje dijeliti te osnovne 
vrste doživljaja u različite jednostavnije doživljaje. 

Dijeljenje doživljaja ima samo tu svrhu, da olakša psiholo- 
gijsko istraživanje duševnoga života. Pojedine grupe doživljaja, 
koje su stvorene uglavnom iz praktičnih razloga, ne smijemo nikako 
smatrati potpuno samostalnim »elementima« niti zamišljati, da 
je duševni život izgrađen poput mozaika od tih »posebnih« duševnih 
zbivanja. Posao psihologa ne sastoji se prema tome samo u razlu- 
čivanju i razređivanju (analizi i klasifikaciji) doživljaja, nego je 
njegov zadatak i to da prouči odnose među pojedinim subjektivnim 
procesima. Poznamo li jednostavnije doživljaje, od kojih se sastoji 
neka složena duševna djelatnost te znamo li ujedno i kako ti jed- 

nostavniji doživljaji jedan od drugoga zavise, moći ćemo razumjeti 
i cjelovitu složenu aktivnost. Dakako, da psiholog uvijek ima na 
umu i to, da jednostavniji proces nije nekakav »elemenat«, nego 
da u cjelini doživljaja on ima svoje posebno, cjelinom određeno zna- 
čenje. Usporedimo li slikovito duševni život s nekim glazbenim 
napjevom, onda možemo reći ovako: zadatak psihologa nije samo 
da ustanovi, od kojih se različitih glasova sastoji napjev (jer gla- 
sovi nisu isto što i melodija), nego je njegov zadatak i to, da uglavi 
veze i odnose među pojedinim glasovima. Jedino kad poznamo i 
dijelove cjeline i njihove odnose, moći ćemo iz tih podataka gotovo 
bez ostatka složiti cjelinu. 

U. INTELEKTUALNI DOŽIVLJAJI 

Do znanja o »vanjskom« svijetu dolazimo u prvom redu za- 
mjećivanjem stvari i pojava oko nas. To se zamjećivanje vrši 
S pomoću osjetnih organa, na koje djeluju prirodna zbivanja u oko- 
lini. Ali naše' znanje o svijetu bilo bi veoma siromašno, kad bismo 
poznavali samo ono, što upravo zamjećujemo. Kad bi to tako bilo, 
mi bismo s upoznavanjem svaki put nanovo započinjali; znanje bi 
trajalo upravo toliko, koliko i osjetni utisak. Na sreću, i onda, kada 
predmeti i pojave, koje smo zamijetili, nisu više izloženi našim 
osjetilima, mi ih možemo predočiti, t. j. obnoviti u sjećanju. Konač- 
no upoznajemo svijet i tako, što uspoređujemo, razlikujemo i pre- 
rađujemo doživljene sadržaje. Takve duševne djelatnosti zovemo 
mišljenjem. Prema tome moguće je intelektualne doživljaje podi- 
jeliti na osjete i zorove, predodžbe i mišljenje. 

Što su osjeti? 

Svaka je naša osjetna reakcija cjelovit i jedinstven doživljaj. 
Pa ipak nam je moguće rastaviti tu cjelinu u dijelove, jer jednaki 
(istovrsni) dijelovi dolaze i u drugim cjelinama, dakle su donekle 
nezavisni od cjeline. Pogledajmo to na jednome primjeru. Ako ja 
sad na pr. pogledam u lijevi ugao svoje sobe, imat ću jedinstven 
zor: stol-papiri-knjige-olovke-vaza-cvijeće i t. d. Sve to, što sam 
nabrojio, čini doživljajno jednu cjelinu. Tu ću jedinstvenu zornu 
cjelinu moći rastaviti u zorove pojedinih stvari zato, jer na temelju 
iskustava znam, da pojedini dijelovi toga mog sadašnjeg zora dolaze 
i u drugim sklopovima. Tako na pr. knjige sam već zamijetio i na 
stolici, na polici, u ruci mog znanca; cvijeće sam opazio i na dru- 
gim mjestima: vrtu, cvjetarnici; vaza može biti s cvijećem ili bez 
njega i t. d. Takvom analizom rastavili smo cjeloviti doživljaj u niz 
zorova pojedinih stvari. Ali mi možemo u tom poslu poći i dalje. 
Ja sada na pr. zamjećujem olovku crvene boje. Je li taj zor dalje 
nedjeljiv? Nije. Ja na temelju iskustva znam, da i drugi predmeti 

mogu biti crveni na pr. rubac, torba, jabuka, cvijet i t. d., pa pre- 
ma tome crveno i olovka ne čine jednu nedjeljivu cjelinu, iako je 
moj doživljaj cjelovit. Ali s crvenim analiza ne ide dalje: crveno 
ne mogu dalje dijeliti u neke samostalnije dijelove. Slično je i s veli- 
kim brojem drugih zornih sadržaja kao: slatko, teško, toplo, žuto, 
hladno, tvrdo i t. d. One vrste zornih doživljaja, koji su jedno- 
stavni, t. j. koji se ne dadu dalje rastaviti na još jednostavnije, 
zovemo osjetima. 

Osjete nipošto ne smijemo shvatiti kao prave elemente, od 
kojih su složeni zorovi. Doživljajno imamo samo zorove i zamjedbe; 
crveno, slatko, toplo i t. d. pronalazimo analizirajući zor kao nje- 
gove »strane«, »osebine«, »svojstva«. Osjeti su znanstveni elementi 
t. j. konačni rezultat iskustvene analize zorova. Osjet nije 
drugo nego pojmovnim r a z g r a đ i v a n j e m izlučen 
elemenat onih cjelovitih doživljaja, s pomoću 
kojih neposredno upoznajemo svoju okolinu. 

a) KAKO DOLAZI DO OSJETA? 

Da dođe do osjeta, potrebna je neka fizikalna ili kemijska 
promjena i živo biće sa svojim osjetnim organima, na koje će ta 
promjena djelovati. Te promjene obično nazivamo fizikalni procesi, 
misleći pri tome na cjelokupnu tvarnu prirodu (grč. physis). 

Fizikalne procese, koji mogu izazvati osjete, zovemo djelo- 
tvornim fizikalnim procesima. Kad djeluju na osjetne organe, kaže- 
mo dapodražuju, a učinak je podražaja živčano uzbuđenje. 

Ah ne samo da sve vrste fizikalnih procesa ne izazivlju osjete 
(na pr. magnetizam), nego i djelotvorni fizikalni procesi djeluju 
tek u nekim kvahtativnim i kvantitativnim granicama. Tako na 
pr. elektromagnetski valovi izazivlju osjete vida samo onda, kad 
je njihova dužina između 800 i 400 milimikrona; titra ji čestica zraka 
ispod 16 na sek. i iznad 20.000 na sek. za nas su nečujni. 

Slično vrijedi i za intenzitete (jačinu) fizikalnih procesa. Ba- 
cimo li na pr. zrnce soli u posudu, koja sadržava 50 i vode, i kušamo 
li tu otopinu, ne ćemo osjetiti slano; stavimo li na kožu uteg od 
0,1 mg, ne ćemo imati osjeta dodira i t. d. Fizikalni procesi moraju 
doseći stanovitu vrijednost, da bi nas podražili. Onaj najslabiji 
intenzitet fizikalnog procesa, koji je upravo dovoljan da izazove 
osjet, zove se 1 i m e n ili prag podražaja. S pomoću te vrijednosti 
možemo odrediti osjetljivost različitih ljudi u različitim osjetnim 
područjima, jer je osjetljivost to veća, što je limen niži i obrnuto. 

Kod niže organiziranih bića fizikalni procesi izazivlju reakciju 
djelujući neposredno na živu tvar (protoplazmu) . Razvijenija bića 
imaju za primanje podražaja različite vrste posebno ustrojene pri- 
jamnike; te prijamnike zovemo osjetnim organima. Kod^ svakog 
razvijenog osjetnog organa razlikujemo periferni dio, živčani vod 
i centralni dio, koji se nalazi u određenom dijelu mozga. Periferni 
se dio sastoji ’ obično od osjetnih stanica 'posebne građe, koje su 
smještene na periferiji tijela (na pr. u nutrini oka, na jeziku, u 
nosnoj sluznici) , živčani vod čine snopovi senzornih živčanih vlakna 
(osjetni živci), koji vode iz tih osjetnih stanica put centara, a centri 
se nalaze u kori velikog mozga (osjetni centri). Živčani vod, kojim 
se širi uzbuđenje, prolazi na svom putu u koru mozga kroz veći 
ili manji broj supkortikalnih 


Slika 7 

Shematski prikaz gr a- 
đe osjetnog organa, p 
podražaj, s osjetne stanice u 
perifernom dijelu osjetnog or- 
gana, v živčani vod, koji pro- 
lazi kroz različite supkortikal- 
ne centre, odakle se uzbuđe- 
nje može sporednim vodovima 
proširiti i na različite organe 
(refleksi i automatizmi), k m 
kora mozga, u kojoj završava 
uzbuđenje izazvano podraža- 
jem na periferiji osjetnog 
organa. 

Do osjeta dolazi tako, što fizikalni procesi određene vrste i 
jačine djeluju na prijamne osjetne stanice i tu izazivlju fiziologij- 
sku promjenu, živčano uzbuđenje. Ta se promjena onda u obliku 


ara. 


mii 

električnog vala širi vodovima s periferije put mozga. Tek kad 
uzbuđenje stigne u određene mozgovne centre, onda imamo uz kor- 
tikalno uzbuđenje i osjet. 

Ono, po čemu se osjeti bitno između sebe razlikuju, zovemo 
kvalitetom (kakvoćom) ili sadržajem osjeta. Osjeti osim toga 
mogu biti slabiji ili jači, te zato kažemo, da osjet ima svoju jači- 
nu ili intenzitet. Konačno osjeti mogu nejednako dugo tra- 
jati i imati različito prostorno obilježje. Te osobine zovemo tra- 
janjem i lokalnim znakom osjeta. 

b) OD ČEGA ZAVISI KVALITET ILI SADRŽAJ OSJETA? 

Podražuju li na pr. naše oko elektromagnetski valovi odre- 
đene dužine, imat ćemo osjet boje. Mijenjanjem dužine vala mije- 
njat će se i kvalitet našeg osjeta. Kod tog pokusa čini se, da kva- 
litet zavisi potpuno od fizikalnog procesa. Ali da to nije tako, 
možemo se uvjeriti jednostavnim pokusom. Pokažemo li na pr. 
nekome, tko »normalno« doživljava boje, razrezanu lubenicu i 
zapitamo li ga, koje je boje lubenica, on će odgovoriti: izvana zelena, 
iznutra crvena. Ako zatim tu istu lubenicu pri jednakom svijetlu 
pokažemo nekome, tko je slijep za boje, on će odgovoriti, da je 
lubenica bezbojna ili će »krivo« navesti boje. Dakle u jednakim 
objektivnim prilikama osjeti različitih ljudi mogu biti različiti, a to 
pokazuje, da kvalitet osjeta nije određen samo vrstom fizikalnog 
procesa, nego i ustrojem osjetnog organa. U kolikoj mjeri kvalitet 
osjeta zavisi od ustroja osjetnog organa, vidjet ćemo još bolje, ako 
različitim fizikalnim procesima pođražujemo isti osjetni organ ili 
a o jednakim fizikalnim procesom pođražujemo različne organe. 

ako ce na pr. i pritisak i elektromagnetski valovi i električna 
s ja, ako djeluju na oko, uvijek izazvati osjete svijetla. S druge 
pa strane, pritisak na uhu izazvat će slušni osjet, taj isti podražaj 
a ozi izazvat će osjet dodira, a na rožnici osjet bola. Na tim se 
°sniva zakon o specifičnim energijama (Ch. Bell 1811 
Joh. MuUer 1826.). Po tom zakonu zavise kvalitativne razlike osjeta 
Od specifične energije t. j. funkcionalne sposobnosti osjetila, a ne 
zavise od same vrste podražaja. 

Taj zakon zacijelo vrijedi, promatramo li učinak fizikalnih 

IvThZ na . razhcitiin osjetnim organima. U takvim slučajevima 

shvati ii ™ ZaV1S1 1SkljUČ1V ° 0d ustr °j a organa. To je i potpuno 

osietAl h >>0k .°t, nam ne moŽe dati dru S° ne g° osjete vida, »uho« 

U a 1 ’’ j er su samo za takvu funkciju sposobni (slično 

kao što i fotografski aparat, ako već reagira, može dati samo snim- 
ku i ništa drugo). U prvi mah čini se, da nešto drukčije stoji stvar, 
promatramo li taj odnos u granicama jednog osjetnog područja. 
U tom slučaju mijenjanjem fizikalnog procesa, za koji je osjetni 
aparat posebno udešen, možemo izazivati i osjete različitog kvali- 
teta. Tako na pr. tvari različite kemijske strukture dat će nam 
osjete različitog okusa, mijenjanjem čestine titraja zraka izazvat 
ćemo osjete sluha različite visine i t. d. Ali te su kvalitativno raz- 
ličite reakcije samo zbog toga moguće, što mijenjanjem fizikalnog 
procesa — na koji je osjetni aparat posebno udešen — podražuje- 
mo različite d i j e 1 o v e osjetnog aparata. I u tom slučaju 
dakle kvalitet zavisi od podraženoga dijela osjetnog organa, a samo 
indirektno od fizikalnog procesa. 

Psiholozi i fiziolozi zanimali su se i pitanjem, od kojega dijela 
osjetnog organa zavisi kvalitet osjeta. Istraživanja su pokazala, da 
je kvalitet osjeta uglavnom određen strukturom centara, u kojima 
završava uzbuđenje. Slikovito je ta spoznaja izražena poznatim 
paradoksom :»Kađ bismo periferni dio vidnog živca spojili s central- 
nim dijelom slušnoga živca i obrnuto, periferni dio slušnoga živca 
spojili s centralnim dijelom vidnog živca, čuli bismo munju, a vidjeh 
grom«. 

# 

Obično dijelimo osjete prema srodnosti njihovih sadržaja ili 
kvaliteta. Među nekim kvalitetima postoji veća srodnost nego među 
drugima. Osjete, koji među svojim kvalitetima pokazuju neku srod- 
nost i neke prijelaze, zovemo osjetima jednog modaliteta ili 
osjetima jednog osjetnog područja. Redovito su osjeti jednog moda- 
liteta vezani uz funkciju istog osjetnog organa. Danas razlikujemo 
preko dvanaest različitih modaliteta ih osjetnih područja i to: osjete 
dodira, toplote, hladnoće, bola, vida, sluha, okusa, njuha, položaja, 
kretanja, napora i različite organske osjete. 

c) od Čega zavisi intenzitet osjeta? 

Iz svakidašnjeg iskustva znamo, da se osjeti ne razlikuju 
među sobom samo po kvalitetu nego i po intenzitetu. Dok kvalitet 
osjeta, kako smo vidjeli, zavisi uglavnom od građe centara, u koji- 
ma završava uzbuđenje, intenzitet osjeta zavisan je od većeg broja 
faktora. Među tima su najglavniji: intenzitet podražaja, trajanje 
podražaja i veličina podražene osjetne površine. 

1. Površina i intenzitet osjeta 
Što fizikalni proces podražuje najednom veći broj perifernih 
osjetnih stanica, to je, u nekim granicama, i intenzitet osjeta veći. 
Uronimo li na pr. jedan prst u vodu temperature 15° imat ćemo 
osjet hladnoće, uronimo li zatim cijelu ruku, osjet će hladnoće biti 
mnogo jači. 

2. Trajanje podražaja i intenzitet osjeta 
I trajanje podražaja mijenja intenzitet osjeta. Ponajprije 
osjet ne nastaje u istom času, kad smo pođražili osjetni organ, nego 
se osjet pojavljuje tek nakon nekog kratkog vremena (vremen- 
ska latencijaosjeta). Zatim, osjet postepeno raste u inten- 
zitetu, dok ne dostigne svoju najveću razinu (vremenski raz- 
voj osjeta). Ako sada naglo prekinemo podraživanje, osjet ne 
će odmah nestati, nego će još neko vrijeme dalje trajati (vre- 
mensko zaostajanje ili perzistencija osjeta). 
Uzmimo na pr. u usta otopinu kinina. U prvi mah ne ćemo osjetiti 
nikakav okus, zatim ćemo osjetiti slabo gorko, taj će osjet posta- 
jati postepeno sve jači i jači, dok ne dostigne svoj puni intenzitet. 
Ispljunemo li tada otopinu i isperemo li usta, okus će gorčine ipak 
još neko vrijeme trajati. Ako pak držimo otopinu i dalje u ustima, 
jačina će osjeta postajati sve slabija, pa može osjet nakon nekog 
vremena i potpuno nestati (vremenska adaptacija na 
podražaj). 



Mijenjanje intenziteta osjeta s t r a- 
.i a n j em podražaja, a vrijeme apsolutne la- 
tencije osjeta, b razdoblje razvoja osjeta, c raz- 
doblje najveće jačine osjeta, d slabljenje intenzi- 
teta osjeta zbog adaptacije. 

3. Intenzitet podražaja i intenzitet osjeta 

Poznato je iskustvo, da jačina osjeta zavisi od intenziteta po- 
dražaja. Smanjujemo li okolnu temperaturu, raste naš osjet hlad- 
noće; palimo li sve veći broj žarulja, raste intenzitet osjeta svijetla, 
koncentriramo li sve više okusnu otopinu, raste intezitet okusa i t. d. 

Ali znanost se ne zadovoljava takvim kvalitativnim opažanji- 
ma, nego traži, gdje je to moguće, da i kvantitativno odredi odnose 
među pojavama. Pitanje točnog odnosa između intenziteta podra- 
žaja i intenziteta osjeta pokušah su prvi riješiti E. H. W e b e r i 
Th. Fechner. Weberje proučavao t. zv. diferencijalnu osjet- 
ljivost t. j. osjetljivost za razlike. On je istraživao, za koliko treba 
povećati ili smanjiti intenzitet nekog podražaja, da bi ispitanik opa- 
zio razliku i u intezitetu osjeta. Na temelju svojih pokusa ustano- 
vio je dvoje: prvo, da mi nismo osjetljivi za svaku objektivnu raz- 
liku i drugo, da najmanja zamjetljiva razlika raste upravno raz- 
mjerno s intenzitetom podražaja. Drugim riječima: što je intenziv- 
niji fizikalni proces, kojim podražujemo ispitanika, to će trebati i 
razmjerno više dodati ili oduzeti tom intenzitetu, da bi ispitanik 
primijetio promjenu. Ako na pr. u ruci držimo uteg od 10 grama 
pa tom utegu dodamo još 1 miligram, ne ćemo osjetiti nikakav 
porast u težini. Dodajemo li sada sve više težine prvom utegu, moći 
ćemo odrediti koliko je najmanje potrebno pojačati uteg, da bismo 
zamijetili razliku u težini. Ako smo pri tom opterećivanju utega 
po prvi put zamijetili razliku u težini, t. j. opazili »evo upravo sada 
je uteg teži nego prije«, tek onda, kad je od 10 g uteg narasao na 
11 g, reći ćemo, da je za uteg od 10 g najmanja zamjet- 
ljiva razlika ili diferencijalni limen = 1 g (raz- 
lika između 10 g i 11 g) . Ponovimo li sličan pokus s utegom od 100 
g, opazit ćemo, da sada više nije dovoljan prirast od 1 g, da 
bismo osjetili razliku. U tom slučaju bit će potrebno osnov- 
nom utegu dodati oko 10 g, da bismo upravo zamijetili porast u 
težini. Kad početni uteg iznosi 1000 g, da bismo zamijetili razliku, 
bit će u sličnim prilikama potreban najmanji prirast od 100 g i t. d. 
Što je početni intenzitet podražaja veći, to treba podražaju i više 
dodati, ali razmjerno jednako više; t. j. tako, da je odnos 
između prvotnoga podržaja i onoga, pri kojemu zamjećujemo naj- 
manju različitost osjeta, uvijek isti. Kad je osnovni uteg bio 10 g, 
diferencijalni limen bio je 1 g, a relativni diferencijalni limen, t. j. 
odnos između diferencijalnog limena i osnovnog intenziteta iznosio 

je™. Kad je osnovni uteg bio 100 g, da bismo opazili razliku, tre- 
balo je dodati još 10 g; tu je bio omjer dakle Napokon, 
kad je početni intenzitet iznosio 1000 g, trebalo je — da zamije- 
timo razliku — dodati 100 g; omjer je bio dakle i opet 

Brojevi su u gornjemu primjeru izmišljeni. Vrijednost relativnog dife- 
rencijalnog limena zavisi od ispitanikove osjetljivosti za razlike, od vrste 
osjetnog organa, koji podražujemo, i od mnogih drugih nutarnjih i vanjskih 
prilika. Razumljivo je stoga, da ta vrijednost može biti do neke mjere posto- 
jana samo za svakog ispitanika napose, ali da apsolutna veličina te vrijednosti 
jako varira prema tome, s kojim ispitanikom radimo i u kojim prilikama 
vršimo mjerenje. 

Na temelju sličnih pokusa došao je Weber do svog zakona, 
koji glasi : relativni diferencijalni limen je posto- 
jan (konstantan). Drugim riječima: da bismo zamijetili neku 
razliku, treba početni intenzitet promijeniti uvijek za stalni dio 
njegove vrijednosti. Taj dio ostaje jednak, ma kako mi mijenjali 
početni intenzitet. 

Fechner je pretpostavio, da bi najmanje zamijetljive raz- 
like mogle poslužiti kao stupnjevi intenziteta osjeta. Prema Fech- 
neru uzimamo, da se intenzitet osjeta poveća svaki put za j e d n a- 
ku količinu (za jedan stupanj, jednu jedinicu), kad upravo osje- 
timo minimalno jači osjet. A to zato, što je svaki novi diferenci- 
jalni osjet subjektivno tek zamjetljiv i prema tome za »svijest« 
jednako intenzivan. Na taj način moguće je po Fechneru prikazati 
intenzitet nekog određenog osjeta zbrojem diferencijalnih osjeta, 
koji se javljaju u toku pojačavanja podražaja od liminalnog inten- 
ziteta pa sve do intenziteta upravo onog podražaja, koji je taj odre- 
đeni osjet izazvao. Kao prvi diferencijalni osjet pri takvom računa- 
nju uzima se prva najmanja zamijećena razlika od apsolutnog lime- 
na, kao drugi diferencijalni osjet najmanja zamijećena razlika od 
neposredno prije zamijećene promjene podražaja i t. d . Taj Fechne- 
rov postupak postat će razumljiviji u jednoj usporedbi. Zamislimo da. 
se pred nama na stolu nalaze stupci različite veličine naslagani od 
komada kovanog novca i da je naš zadatak, da izmjerimo veličinu tih 
stupaca. Ako i nemamo metra, ipak možemo odrediti njihove veličine 
tako, da brojimo, koliko komada novca ima u pojedinom stupcu. 
Na temelju takva brojenja moći ćemo ustanoviti relativnu veličinu 
stupaca, ali jedino u slučaju, ako svaki komad novca za jednako 
povećava stupac, t. # j. ako je svaki komad jednake debljine. Upravo 
je to, kako smo vidjeli, i Fechner pretpostavio. Intenzitet osjeta 
rastavlja dakle Fechner u broj diferencijalnih osjeta i drži, da je 
taj broj linearna mjera intenziteta, jer svaki diferencijalni osjet. 

zbog toga, što je upravo zamjetljiv, povećava za jednak stupanj 
ukupni intenzitet osjeta. Broj diferencijalnih osjeta, koje možemo 
uvrstiti između limena i nekog određenog intenziteta, može se izra- 
čunati na temelju VVeberova zakona. Broj će tih diferencijalnih 
osjeta biti to veći, što je razlika između limena i određenog inten- 
ziteta veća, ali taj broj ne raste razmjerno s intenzitetom podražaja, 
nego polaganije, jer je položaj svake nove zamjetljive razlike na 
crti intenziteta sve dalji od prijašnje razlike, što se nalazimo na 
višoj intenzitetnoj razini (v. sliku 9). Usporedimo li ljestvicu dife- 
rencijalnih osjeta s ljestvicom fizikalnih intenziteta, koji tim diferen- 
cijalnim osjetima odgovaraju, naći ćemo, da linearnoj ljestvici dife- 
rencijalnih osjeta, t. j. ljestvici po aritmetičkim jedinicama, odgo- 
vara u podražajima geometrijska ljestvica, t. j. ljestvica ekspone- 
nata iste baze. Kako je poznato, odnos između linearne i geome- 
trijske proporcije je logaritmički odnos; otuda i zakon, da broj 
diferencijalnih osjeta raste razmjerno s logaritmom intenziteta 
podražaja. Kako je pak po Fechneru intenzitet osjeta jednak broju 
diferencijalnih osjeta, to slijedi, da je intenzitet osjeta 
jednak logaritmu intenziteta podražaja, a to je 
zakon, koji nosi Fechnerovo ime. 


Slika 9 

Odnos između dife- 
rencijalnih osjeta (li- 
jevo) i intenzitetnih 
prirasta podražaja 
(desno). Da bismo se na lje- 
stvici intenziteta osjeta podigli 
za novi diferencijalni osjet tre- 
ba svaki put sve više i više 
povećati intenzitet podražaja. 
Na slici su diferencijalni osjeti 
i prirasti podražaja, koji im 
odgovaraju, spojeni isprekida- 
nim crtama. 



Mnogobrojna istraživanja u različitim osjetnim područjima 
pokazala su, da Weberov zakon vrijedi samo za srednje intenzitete 
podražaja, pa prema tome — i bez obzira na opravdanost ili neo- 
pravdanost Fechnerovih pretpostavki — logaritmički zakon, ima 
samo približnu valjanost. 

Weberova i Fechnerova istraživanja imala su veliku važnost, 
jer je tim istraživanjima bilo otvoreno novo polje psihologijskom 


31 


radu. Ujedno su ti pokusi jasno pokazali ono, što se na temelju sva- 
kidašnjeg iskustva nagađalo, t. j. da intenzitet osjeta raste znatno 
sporije od intenziteta podražaja. 

d) od Čega zavisi trajanje osjeta? 

Trajanje osjeta zavisi u prvom redu od trajanja podražaja ali, 
kako smo vidjeli, osjeti mogu kraće ili dulje zaostajati, kad uklo- 
mmo podražaj, a mogu i nestati zbog adaptacije, premda fizikalni 
proces^ i dalje djeluje na osjetni organ. Osjeti redovito zaostaju to 
duže, što je podražaj bio intenzivniji, a traju kod nepromijenjenog 
intenziteta fizikalnog podražaja to kraće, što je podražaj slabiji. 
Pogledamo li na pr. jedan čas u zapaljenu žarulju pa zatim zatvo- 
rimo oči, dozivi javat ćemo još neko vrijeme sliku svijetle žice; ako 
pogledamo u jaču žarulju ta će slika duže ustrajati (perzistencija) . 
Slično djeluje intenzitet na brzinu adaptacije. Kad uđemo u prosto- 
riju, u kojoj intenzivno nešto »vonja«, trebat će znatno duže vri- 
jeme, da postanemo potpuno neosjetljivi za taj vonj, nego ako se 
nalazimo u sobi, u kojoj je vonj slabijeg intenziteta. 

Zaostajanje i adaptacija ne zavise samo od osobina podražaja 
nego i od strukture osjetnog organa, koji je u djelatnosti. U nekim 
osjetnim područjima, kao na pr. u području osjeta topline i hlad- 
noće, osjeta okusa i osjeta vida, ustrajnost ili perzistencija je duža, 
a adaptacija brža; naprotiv u području sluha osjeti kratko zaostaju’ 
a do adaptacije teže dolazi, 

Na vremenskim znakovima osjeta osniva se djelomično naše 
doživljavanje vremena. 


c) OD GEGA ZAVISI PROSTORNO OBILJEŽJE OSJETA? 

Pod prostornim znakom nekog osjeta razumije se neko po- 
no o ilježje osjeta, koje nam dopušta da s manjom ili većom 
sigurnošću odredimo, na kojem je mjestu receptorni organ bio 
podrazen ili odakle je podražaj došao. Dotakne li se na pr. netko 
u e ’ no&e ’ ^la-ve i t. d., mi ćemo moći i zatvorenih očiju nave- 
s i o nosno pokazati mjesto, gdje smo bili dotaknuti. Ta sposob- 
nost lokaliziranja zavisi od toga, što se u nekim osjetnim područji- 
ma kvalitet osjeta mijenja prema tome, koji je dio receptornog 
organa podrazen. Razlika je u tom prostornom znaku redovito to 
veća, sto su podražena mjesta udaljenija. Prostorni kvalitet osobito 

je izrazit kod vidnih i kožnih osjeta, slabiji je kod okusa i sluha, dok 
ga njušni osjeti, čini se, uopće nemaju. 

Na prostornim znakovima počiva uglavnom naše doživljava- 
nje prostora i prostornih odnosa. 


Pregled osjetnih područja 

a) OSJETI DODIRA 

Dotaknemo li kakvim predmetom kožu ili dlaku na koži, imat 
ćemo neki posebni osjet, koji zovemo osjetom dodira. Osjetni orga- 
ni, koji su u djelatnosti pri nastanku dodirnih osjeta, nalaze se u 
tkivu kože. Neki od tih organa imaju oblik malenih tjelešaca, sastav- 
ljenih od stanica, među kojima se grana živčano vlakno, drugi pak 
dodirni organi nemaju nikakav posebni diferencirani oblik; tako na 
pr. služe za primanje podražaja i neki završeci živaca, koji se gra- 
naju u koži, ili pleteri živčanih vlakna oko korijena dlaka. Vršimo 
li s pomoću kraće dlake pritisak na različita mjesta kože, ustanovit 
ćemo, da sva mjesta nisu jednako osjetljiva za dodir, a to zato, jer 
se pod svakim mjestom kože ne nalazi prijamni organ. Na različitim 
mjestima tijela imamo veoma različit broj točaka osjetljivih za 
dodir. Najviše takvih točaka ima na vršcima prstiju, usnicama, 
jeziku i vršku nosa, a najmanje na leđima i bedrima. Prosječno nala- 
zimo na jednom četvornom centimetru kože oko 25 točaka osjet- 
ljivih za dodir. 

Do dodirnog osjeta dolazi zbog toga, što se zbog pritiska ugib- 
lje koža i tlači tkivo, u kojemu se nalaze dodirni organi, odnosno 
zbog toga, što se svija dlaka i tlači pletere živčanih vlakna oko 
svoga korijena. Ipak intenzitet dodirnog osjeta ne zavisi samo od 
veličine deformacije potkožnog tkiva nego i od brzine, kojom se 
tkivo deformira. Centri za dodirne osjete nalaze se u tjemenom 
dijelu mozga. 






Ji 

? 


Slika 10 

Estezio metar na vlas za ispitivanje osjet- 
ljivosti za dodir. Vlas se nalazi u staklenoj cijevčici 
s mjerilom. Vlas se može više ili manje izvući, ako se pri- 
tisne na štipaijku, koja se nalazi na prednjoj strani spra- 
vice i tčiko vlas oslobodi. Dužina izvučene vlasi može se 
otčitati na mjerilu. 


33 


Apsolutnu osjetljivost za dodir ispitujemo najlakše s pomo- 
ću niza dlaka različite dužine, koje smo prilijepili na kratke štapiće, 
ili s pomoću malih sprava, kod kojih se dužina dlake može mijenjati. 
Dlakama različite dužine možemo na jednom mjestu kože, koje je 
osjetljivo za dodir, vršiti različito jak pritisak i tako tražiti onu 
graničnu vrijednost pritiska, koja tek izazivlje osjet. Jačinu pritiska, 
koju vrše dlake različite dužine, možemo izmjeriti pritiskom o zdje- 
licu osjetljive vage. 

Ako se vrši slab i jednoličan pritisak na neki dio naše kože, 
osjet će dodira često već nakon nekoliko sekundi potpuno nestati 
(adaptacija). Osjet se dodira vrlo brzo razvija u vremenu i veoma 
kratko zaostaje kad podražaj uklonimo. To, što često nakon podra- 
žaja osjećamo još neko vrijeme dodir (na pr. kad skinemo šešir ili 
tijesne cipele), nije prava perzistencija, nego novi osjet, koji na- 
staje zbog toga, što se ugnuto tkivo postepeno vraća u svoje prijaš- 
nje stanje i tako iznova podražuje osjetne prijamnike. 



Ispitivanje oštrine dodira s 
pomoću esteziometra na dva 
šiljka. Razmak se među šiljcima este- 
ziometra proširuje sve dotle, dok ispita- 
nik ne osjeti dvostruki dodir. 

Dodirni osjeti imaju jasan prostorni kvalitet, tako da je s po- 
moću dodira moguće u nekoj mjeri raspoznavati oblike, gustoću i 
protege okolnih predmeta. Sposobnost za razlikovanje najbližih 
dodirnih mjesta ili oštrinu dodira ispitujemo s pomoću t. zv. 
esteziometra na dva šiljka. To je mala sprava, na kojoj možemo 
mijenjati razmak između dva šiljka i na mjerilu otčitati veličinu 
razmaka. Za istu svrhu može se upotrijebiti i obično šestilo. Pribli- 
žimo li sasvim dva šiljka i đotaknemo li se kože ispitanika, on će 
imati dojam kao da smo samo jedno mjesto na koži dotaknuli. Pove- 

ćavajući postepeno razmak među šiljcima i podražujući ispitanika, 
možemo ustanoviti, kolika treba da bude razmaknutost pođraženih 
mjesta, da bi naš ispitanik osjetio dvostruki dodir. Što je oštrina 
dodira veća, to će ispitanik i kod manje razmaknutosti imati doživ- 
ljaj dvostrukog dodira. Oštrina dodira zavisi od gustoće prijamnih 
organa, i zato je na različitim mjestima tijela najmanji razmak među 
šiljcima, koji tek izazivlje dvostruki dodir, veoma različit. Taj pro- 
storni prag iznosi na pr. na usni oko 1 mm, a na, leđima oko 
70 mm. 

Lokalni znak, koji dopušta da razlikujemo jedan dodir od dru- 
goga odnosno da navedemo mjesto, gdje smo bili dotaknuti, zavisi 
od centara, u kojima završavaju živčana vlakna, koja dolaze iz 
osjetnih , organa u koži. Ako nakon ozljede kožnog živca, centralni 
dio živčanih vlakna regenerira tako, da dopre u neki drugi dio tijela 
nego je bio prije, onda će se uz podražaj tog dijela kože činiti boles- 
niku, kao da je prijašnji dio kože bio dotaknut. Zbog istih razloga 
oni, kojima je operacijom odstranjena na pr. noga, još dugo uz po- 
dražaj živčanih ostataka imaju osjete (dodir, bol), koje lokaliziraju 
u otkinuti dio tijela. Takvi se bolesnici na pr. tuže na bol u zglobu, 
prstu, stopalu noge, koje više nemaju. 

Osjetima dodira pribrajaju neki psiholozi još i osjete titranja 
(vibracije), osjete škakljanja i osjete svrbeža. Čini se ipak da to 
nisu nikakvi posebni osjeti. Do osjeta vibracije dolazi onda, kad je 
zbog ritmičkog mijenjanja pritiska osjet dodira isprekidan, a osjeti 
škakljanja i svrbeža su složeni osjeti, u kojima se miješaju osjeti 
dodira, pokreta i bola. 

Pomoću dodirnih osjeta upoznajemo neka svojstva okolnih 
stvari. Osim toga osjetni su organi za dodir veoma važni, jer od 
njihove djelatnosti zavise različiti refleksi, kao na pr. refleks kaš- 
ljanja, refleks gutanja i t. d., bez kojih život ne bi bio moguć. 

b) OSJETI TOPLINE I HLADNOĆE 

Osjeti topline i osjeti hladnoće dva su različita osjetna moda- 
liteta. U svakom od tih područja imamo samo jedan kvalitet: 
»toplo« odnosno »hladno«. Fizikalni proces, koji izazivlje osjete 
topline i hladnoće je mijenjanje temperature kožnog tkiva, u koje- 
mu se nalaze prijamni organi. Najobičnije do osjeta topline ili 
hladnoće dolazi kod posrednog grijanja ili hlađenja kože kao što je 
to na pr. onda, kad koža dolazi u dodir s predmetima, kojima je 
temperatura iznad temperature kože ili ispod nje. Ali osjete topline 

možemo izazvati i s pomoću toplinskih zraka, koje prolaze kroz 
površinski sloj kože, i koje upijaju dublji slojevi tkiva, ili naprosto 
spriječavajuei da tijelo predaje svoju toplinu okolini, kao što je 
to na pr. onda, kad pokrivamo tijelo slabim vodičima topline. Osjeti 
se pak hladnoće mogu izazivati i s pomoću tvari, koje su jednake 
temperature kao i koža, ali koje su dobri vodiči topline, na pr. 
kovine. 

Da dođe do osjeta topline ili hladnoće, potrebno je da se tem- 
peratura tkiva, u kojemu se nalaze prijamni organi, podigne ili sma- 
nji za određenu vrijednost. Da promjena temperature izazove osjet, 
mora se zbiti kroz određeno vrijeme. Ako fizikalni proces ne mije- 
nja temperaturu tkiva ili ako je ta promjena malena odnosno spora, 
ne će doći do osjeta. Između temperatura, koje izazivlju osjete, po- 
stoji tako temperatura, koja je osjetno indiferentna. Ta tempera- 
tura odgovara pribiližno temperaturi tkiva. Svaka privremena ili 
trajna promjena temperature tkiva pomiče i zonu indiferentnosti. 

Zimi je na pr. zona indiferentnosti redovito pomaknuta prema 
nižim vrijednostima, a ljeti prema višim. Zbog toga nam jednaka 
objektivna temperatura može zimi izazivati osjet topline, a ljeti 
hladnoće (na pr. temperatura podruma) . Zona se indiferentnosti po- 
miče i zbog povremene promjene temperature tkiva, u kojemu se 
nalaze osjetni prijamnici, kako je to na pr. u vrućici ili zbog adap- 
tacije. Ako stavimo na pr. desnu ruku u posudu s toplom vodom, 
a lijevu ruku u posudu s hladnom vodom, pa ako nakon dvadesetak 
sekundi uronimo obje ruke u mlaku vodu, onda ćemo desnom ru- 
kom osjećati hladno, a lijevom toplo. Voda jednake objektivne tem- 
perature bit će dakle hladna za onu ruku, koja je postala manje 
osjetljiva za toplo (temperatura se tkiva povećala), a topla za onu 
ruku, koja je postala manje osjetljiva za hladno (temperatura se 
tkiva smanjila). 

Osjeti se topline i hladnoće razvijaju relativno sporo s traja- 
njem podražaja. Da bi osjet topline srednjeg intenziteta dostigao 
svoju punu jačinu, potrebno je da podražaj djeluje oko 30 sek.; 
za osjet hladnoće pak dovoljno je da u sličnim prilikama podražaj 
traje oko 7 sek. 

Kad vanjski podražaj prestane djelovati, osjeti topline i hlad- 
noće dugo zaostaju, jer se između promijenjene temperature tkiva 
i okoline sporo uspostavlja ravnoteža. 

Organi za toplo i hladno imaju oblik posebno građenih tjele- 
šaca, u kojima završavaju živčana vlakna kožnih živaca. Ti se recep- 


36 


tori nalaze nejednako duboko u kožnom tkivu i njihov je broj raz- 
ličit Receptori za hladno, bliže su površini kože od receptora za 
toplo i ima ih znatno više. Broj receptora dade se približno odre- 
diti, tražimo li na koži t. zv. točke osjetljive za hladno, odnosno za 
toplo. Prelazimo li metalnom šipkom, koja ima temperaturu sobe, 
po koži, osjetit ćemo na nekim mjestima jasno »hladno«. Ta mje- 
sta zovemo točkama hladnoće. Na sličan način možemo s pomoću 
ugrijane šipke odrediti mjesta, na kojima osobito jasno osjećamo 
»toplo«. Prosječno ima na jednom četvornom centimetru koze oko 
7 točaka osjetljivih za hladno, a samo 1 do 2 točke osjetljive za 
toplo. Podražimo li ugrijanom šipkom jednu točku, za koju smo 
prije ustanovili, da je osjetljiva za hladno, osjetit ćemo hladno, a 
ne toplo. Na takvom inadekvatnom (t. j. organu neprimjerenom) 
podraživanju osniva se i t. zv. paradoksni osjet hladnoće, kad nam 
se kod kupanja vrlo topla voda čini hladnom. 



Slika 12 

Točke osjetljive za hladno 
n a d 1 a n u. 

Osjetni centri za toplo i hladno nalaze se u tjemenom dijelu 
mozga, u blizini centara za dodir i bol. 

Apsolutnu osjetljivost za toplo i hladno ispitujemo tako, da 
tražimo, za koliko treba povećati odnosno smanjiti temperaturu 
neke osjetno indiferentne tvari, koja je u dodiru s kožom, pa da 
ispitanik upravo osjeti toplo odnosno hladno. Već prema aparatima 
koje upotrebljavamo, te su tvari različite (na pr. kovine voda’ 
zrak), a njihovu temperaturu na različite načine mijenjamo. 


Slika 13 

Termo esteziometar. Sprava za 
ispitivanje osjetljivosti za toplo i hladno. 

U posudicu, koja ima metalno dno, ulazi 
kroz jednu cijev voda određene tempera- 
ture, a kroz drugu cijev ta voda izlazi. 
Mijenjanjem temperature vode, koja teče 
kroz posudicu, mijenja se i temperatura 
dna, koje je za vrijeme ispitivanja u do- 
diru s kožom ispitanika. Na ugrađenom 
toplomjeru može se otčitati, kolika je bila 
temperatura dna, kad je ispitanik po prvi 
put osjetio toplo odnosno hladno. 

Životna je važnost osjeta topline i hladnoće vrlo velika. Ti nas 
osjeti obavještavaju o temperaturi našega tijela i o temperaturi 
okoline. Na taj se način može živo biće na vrijeme ukloniti djelo- 
vanju vrlo visokih ili vrlo niskih temperatura, koje, ako duže dje- 
luju, mogu dovesti do teških fiziologijskih oštećenja. Osim toga na 
djelatnosti osjetila za toplo i hladno osniva se i velik broj po život 
važnih refleksa kao stiskanje i širenje krvnih sudova, drhtanje 
jezenje kože, znojenje i t. d. 

c) OSJETI BOLA 

Za osjete bola značajno je to, da su oni u najužoj vezi s čuv- 
stvom neugode. Bol i neugoda slijevaju se u tako jedinstven doživ- 
io da, kad ne bi bilo nekih patoloških slučajeva, gdje je osjet bola 
sačuvan bez čuvstva neugode, ne bismo znali, je li bol čuvstvo ili 
osje . ^ u području osjeta bola razlikujemo u prvom redu t. zv. 
površinski bol, koji je jasniji i oštriji od dubinskog 
o a koji je prostorno slabije ograničen i mukao. Do površinskog 
ola dolazi onda, kad podražaj djeluje na veoma ograničeni dio 
loze, naprotiv dubinski se bol javlja, kad je podražaj proširen na 

veću površinu. Tako na pr. ubod pripada površinskome, a ope- 
klina dubinskome bolu. Osim uboda i opekline razlikuju neki psiho- 
lozi još dva kvaliteta bola i to rez i štipanje. 

Periferni prijamni organi za bol nisu diferencirani kao recep- 
tori za neke druge kožne osjete, već su to najčešće slobodni zavr- 
šeci kožnih živaca. Ti se receptori nalaze u velikom broju u koži, 
a vjerojatno i u tkivu mnogih nutarnjih organa. Po položaju razli- 
kujemo organe, koji se nalaze u gornjim slojevima tkiva, od organa, 
I koji se nalaze dublje u potkožnom tkivu i u pokosnici. 

Mozgovni se centri za osjete bola nalaze u blizini centara za 

druge kožne osjete. 

Do osjeta bola dolazi kod razaranja tkiva. Zbog toga je razum- 
ljivo, da bol možemo izazvati najrazličitijim fizikalnim procesima, 
koji do takvih oštećenja dovode, kao što su na pr. električna struja, 
neke kiseline, vrlo jak i nagao pritisak (udarac), niske ili visoke 
temperature i t. d. Točke na koži, osjetljive za bol, prostorno su 
odijeljene od točaka osjetljivih za hladno, toplo i dodir. Njihov je 
broj na različitim mjestima tijela nejednak, a ima ih prosječno oko 
170 na jedan cm 2 kože. 

Apsolutnu osjetiljivost za bol ispitujemo s pomoću sprava, 
koje nam dopuštaju, da intenzitet nekog podražaja mijenjamo sve 
dotle, dok ispitanik ne osjeti bol. Objektivni su znaci za osjet bola 
širenje zjenice, razmicanje vjeđa, pojačanje krvnoga tlaka, znoje- 
nje, izlučivanje sline, suza, stezanje mišića i t. d. 

Osjeti bola nastaju redovito u velikom zakašnjenju prema 
času podražaja i prilično dugo zaostaju nakon što smo podražaj 
uklonili. 

Osjeti bola u toliko su važni, što nas obavješćuju o mnogim 
štetnim podražajima. Čuvstvo neugode, koje se osniva na osjetima 
bola, potiče nas, da se uklonimo podražajima, koji bi mogli znatno 
oštetiti naš organizam. Osjeti bola nas ujedno upozoravaju na neke 
bolesne procese u organizmu i tako su prvi vjesnik bolesti i poti- 
caj da se podvrgnemo liječenju. 

d) OSJETI OKUSA 

Do okusnih osjeta dolazimo redovito kad jedemo i pijemo. Ali 
mi u svakidašnjem životu rijetko doživljavamo čiste okusne kvali- 
tete. Ono, što mi obično nazivljemo okusom, to su spojevi osjeta 
okusa, njuha, dodira i temperature. Začepimo li pri kušanju razli- 
čitih tvari nos > isključimo li osjete dodira, topline i hladnoće, opa- 

zit ćemo, da se mnoštvo okusnih kvaliteta, o kojima obično govo- 
rimo, svodi na sama četiri kvaliteta i to na slatko, slano, gorko i 
kiselo. 

Periferni dijelovi okusnog organa nalaze se u malim bradavi- 
cama (kvržicama) na jeziku. U stijenkama tih bradavica smještene 
su okusne stanice kriškastog oblika, koje su složene po više njih 
zajedno tako, da čine male čašice. Okusne su stanice u dodiru s oko- 
linom s pomoću malih otvora u stijenkama bradavica. Iz okusnih 
stanica vode živčana vlakna put centara. Centri za okus nalaze se 
u blizini centara za njuh i to na bazi svake hemisfere mozga s nu- 
tarnje strane. Između kemijske strukture tvari, koje izazivaju 
okus, i pojedinih okusnih kvaliteta nije se još našla neka stalna 
zavisnost. Često tvari posve različite kemijske strukture mogu iza- 
zivati okus istog kvaliteta (na pr. šećer i saharin su slatkog oku- 
sa), a katkada i ista tvar u različitoj koncentraciji ima različit okus. 

Da dođe do okusnog osjeta, moraju se tvari otopiti u tekućini 
ili slini. Te sitne čestice okusnih tvari prodiru kroz stijenke okus- 
nih stanica i izazivlju živčano uzbuđenje. 

S trajanjem podražaja okusni osjet postepeno dobiva na inten- 
zitetu. Svoju punu jačinu dostiže tek nakon nekoliko sekundi (za 
sol nakon 4 sek, za šećer nakon 5 sek, za kinin nakon 8 sek.). 

Pomiješamo li zajedno više tvari različita okusa, okus će sva- 
ke tvari u smjesi biti znatno oslabljen. Takva okusna kompenzacija 
nalazi i praktičnu primjenu u kuhinji i kod priređivanja lijekova 
»neprijatna okusa«. U području okusnih osjeta brzo nastupa adap- 
tacija. Jedemo li na pr. neko slatko jelo, a zatim naranču, bit će 
nam naranča, koja je »normalno« kiselo-slatka, samo kisela, i 
obrnuto, poslije nekog kiselog jela bit će ta ista naranča slatka. 
Zbog prethodnog doživljavanja kiselog ili slatkog okusa postali smo 
za te okuse manje osjetljivi i zato osjećamo pretežno onaj okus, 
na koji se nismo adaptirali. 

Apsolutnu okusnu osjetljivost možemo jednostavno ispitati 
s pomoću niza otopina neke okusne tvari različite koncentracije. 

n om tražimo onu najslabiju koncentraciju, koja upravo izazivlje 
okusni osjet. J 

Važnost je okusa za naš život dosta velika. Ljudi sa slabo razvi- 
jenom okusnom osjetljivosti ne mogu vršiti neka zvanja, kao na pr. 
zvanje kuhara ili slastičara. Okusi djeluju na pojačano izlučivanje 
sline i želučanog soka, što je vrlo važno za probavu hrane. Konačno 
su okusni osjeti podloga i ugodi, koja prati naše hranjenje. 

e) OSJETI NJUHA 


Do njušnih osjeta dolazi kao i do okusnih za vrijeme hranje- 
nja, ali i uz zračne struje, u kojima se nalaze sitne mirisne čestice. 
Iako čovjek nema osobito razvijen njuh — kao što ga imaju na pr. 
pas i mačka — ipak je broj njušnih kvaliteta, koje možemo doži- 
vjeti, tako velik, da ih još nije uspjelo svrstati u nekoliko posebnih 
skupina. To mnoštvo vonjeva očituje se i u našem govoru, gdje smo 
prisiljeni, da bismo odredili neki vonj, nazvati ga po stvari, koja 
»vonja«, na pr. vonj limuna, naranče, benzina, ljubice, vanilije ili 
vonj po paljevini, češnjaku i si. 

Periferni dio njušnog organa nalazi se u gornjoj nosnoj školj- 
ci. Njušne su stanice vitkog oblika s malim dlačicama na vrhu. Te 
dlačice strše iz sluznice, koja pokriva nosnu šupljinu. Iz osjetnih 
stanica vode živčana vlakna kroz rešetastu kost u osjetne mozgov- 
ne centre. Do njušnih osjeta dolazi onda, kada sitne čestice, koje 
se odjeljuju od mirisnih tvari, stignu u dodir s njušnim stanicama 
i tako izazovu živčano uzbuđenje. 

Apsolutnu njušnu osjetljivost ispitujemo s pomoću sprava, 
koje nam dopuštaju da mijenjamo intenzitet nekog vonja. Premda 
čovjek znatno zaostaje u njušnoj osjetljivosti ža nekim životinjama, 
ipak je i njegova njušna osjetljivost dosta velika. Često možemo 
njuhom opaziti prisutnost nekih tvari ili plinova prije nego je to 
moguće ustanoviti i najosjetljivijim fizikalnim ili kemijskim postup- 
cima. 

Trajanjem podražaja intenzitet njušnog osjeta veoma brzo 
slabi i nakon nekog vremena potpuno iščezava. Ako istodobno dje- 
luju na osjetni organ različite mirisne tvari, onda dolazi redovito 
do kompenzacije, t. j. vonjevi u smjesi gube na intenzitetu, ili jači 
vonj potiskuje slabiji. U zgodnim razmjerima mogu se neke mirisne 
tvari i potpuno neutralizirati. Tako na pr. određenu smjesu mošusa 
i valerjanske kiseline ne osjećamo, iako svaka od tih tvari napose 
izaziva jasan vonj. 

f) OSJETI SLUHA 

Slušne osjete obično dijelimo na šumove i zvukove (tonove). 
Tonovi nastaju onda, kad na naše uho djeluju titraji pravilno ras- 
poređene dužine i čestine, dok su šumovi učinak nejednoliko raspo- 
ređenih i nepravilnih titraja, bez neke temeljne titrajne frekvencije. 
Titrati mogu čestice plina, tekućine ili čvrstog tijela. Zbog bilo 

kakvog sudara ili trenja neke čestice počnu titrati, a onda one to 
svoje gibanje prenose na susjedne čestice. 

Na svakom slušnom osjetu možemo uglavnom razlikovati kva- 
litet, intenzitet i boju. Kvalitet slušnih osjeta isto je što i visina 
zvuka. Po visini mogu zvukovi biti duboki, srednji i visoki. Visina 
slušnog osjeta zavisi od čestine titra ja molekula; što je ta 
čestina titraja veća, to je i zvuk viši. Da bismo doživjeli visinu 
nekog zvuka dovoljan je samo jedan potpuni titraj. Visina zvuka 
zavisi dakle samo od dužine titra jnog vala (čestine) bez obzira na 
apsolutni broj titraja, koji podražuju naše uho. Najveća titrajna 
čestina, koju ljudsko uho može još zamijetiti kao zvuk, iznosi oko 
20.000 dvostrukih titraja na sekundu. Ta vrijednost predstavlja t. zv. 
gornju granicu čujnosti. Najdublji pak zvuk proizve- 
den je od po prilici 16 dvostrukih titraja u sekundi, što predstavlja 
donju granicu čujnosti. Boja zvuka zavisi od oblika 
periodičnih titraja. Ton glazbene viljuške je primjer nesastavljenog 
zvuka, koji je izazvan od pravilnih (sinusoidnih) valova. Naprotiv 
boja zvuka, po kojoj razlikujemo na pr. zvuk gusala od zvuka trub- 
lje, glas jednoga pjevača od glasa drugoga i t. d., zavisi od toga 
kakvi se sve valovi pridružuju osnovnim nesastavljenim titrajima. 
Boja je prema tome određena od istodobnih titraja većeg broja 
više ili manje pravilnih valova različite čestine i jakosti. 


Slika 14 

Složeni zvučni va- 
lovi (deblja crta), koji 
nastaju istodobnim dje- 
lovanjem dvaju jedno- 
stavnih sinusoidnih va- 
lova različite čestine i 
amplitude. 


Intenzitet slušnih osjeta zavisi od veličine pomaka čestica 
Ako je taj pomak veći — uz jednaku čestinu — mi osjećamo jači 
zvuk iste visine. 

Slušnu osjetljivost (oštrinu sluha) možemo sasvim približno 
ispitati s pomoću džepne ure ili kvakvog drugog stalnog izvora 
zvuka, tražeći, u kojoj najvećoj udaljenosti ispitanik još čuje. Za 

točnija istraživanja služimo se posebnim aparatima, t. zv. fono- 
metrima i audiometrima. Kod audiometara se na pr. intenzitet 
titranja mijenja električki i privodi se uhu ispitanika slušalicom. 
Ispitujemo li apsolutni limen za slušne osjete (najmanji intenzitet 
titranja, koji tek izazivlje slušni osjet) za zvukove različite visine, 
naći ćemo, da su u predjelu niskih i visokih zvukova potrebni 1.000 
do 10.000 puta jači intenziteti, da bi došlo do osjeta, nego što je to 
potrebno u području srednjih zvukova. Naše je uho prijamnik, koji 
je najosjetljiviji za primanje titraja, koji po svojoj čestini odgova- 
raju opsegu ljudskoga glasa. To je t. zv. biologijska vrijednost 
zvučne ljestvice. 


Slika 15 

Odnos između apso- 
lutnog slušnog lime- 
na i titraj ne čestine 
zvuka. Na ordinati se na- 
laze intenziteti zvuka (u at- 
mosferama), koji tek izazivlju 
slušni osjet, a na apscisi su 
nanesene čestine zvučnih va- 
lova (Hz). Najveća je slušna 
osjetljivost u predjelu između 
1000 i 2000 titraja na sekundu. 



Apsolutna se slušna osjetljivost ispituje u prostoriji, koja je 
izolirana od svake buke. Takva je prostorija potrebna, jer različiti 
parasitni zvukovi i šumovi znatno smanjuju oštrinu sluha za zvuk, 
kojim podražujemo ispitanika. Parasitni zvukovi i šumovi prekri- 
vaju podražaj to više što su intenzivniji i što su njemu bliži po 
svojoj visini. 

Osjetljivost za razlike intenziteta zvuka nije za zvu- 
kove različite; visine i intenziteta podjednaka. Da bismo primjetili 
razliku u intenzitetu nekog jačeg zvuka srednje visine, treba nje- 
gov intenzitet promijeniti za oko 20%. 

Diferencijalna osjetljivost za visinu zvuka je kod različitih 
ljudi veoma nejednaka. Ima tako ispitanika, koji mogu primijetiti 
razliku u visini zvuka, ako se titrajna čestina promijeni za 
samo jednu četvrtinu titraja, dok drugi primjećuju promjenu u 
visini tek kad se broj titraja promijeni za deset ili više titraja u 
sekundi. Diferencijalna se osjetljivost za visinu zvuka obično ispi- 
tuje s pomoću glazbenih viljušaka, kojima možemo postepeno mije- 
njati titrajnu čestinu, pomičući utege na njihovim krakovima. 

Do osjeta sluha dolazi s malim zakašnjenjem prema času 
podražaja. Tom kratkom vremenu latencije osjeta odgovara i brzi 
razvoj slušnog osjeta u vremenu. Osjet sluha dostiže svoj puni 
intenzitet u manje od 0,2 sek. Slušni osjeti tako kratko zaostaju, 
da je teško postići stapanje isprekidanih podražaja. Ako neki slušni 
podražaj duže vremena traje pa naglo prestane, mjesto perzistencije 
osjeta imat ćemo »osjet tišine«. Osjet tišine doživljavamo na pr. 
kad se vlak zaustavi, kad mlin u pogonu naglo stane i si. 

Kad je slušni osjet dostignuo svoju punu jačinu, on na toj 
razini ostaje neko vrijeme nepromijenjen i relativno malo gubi na 
intenzitetu zbog adaptacije. 

I u ni 


' i 

i i 



Slika 16 

Slušni organ (shematski). I vanjsko uho, II srednje uho, 

III nutarnje uho. Od vanjskog uha prikazan je ušni hodnik. Na 
granici između vanjskog i srednjeg uha nalazi se bubnjić, a uz 
njega se prislanja držak čekića. Čekić je preko nakovnja u svezi 
sa stremenom, koji se naslanja na opnu ovalnog prozorčića. Ti- 
traj i se prenose tim slušnim košćicama na tekućinu u nutarnjem 
uhu, a s nje na membrane u pužnici i na osjetne slušne stanice. 
Gornja crta u pužnici označuje pokrovnu membranu, a donja 
bazilarnu membranu s osjetnim stanicama. Strjelice označuju 
put, kojim se šire titraj i od hodnika do okruglog prozorčića. 

Periferni dio slušnog osjetnog organa je uho. Uho obično dije- 
limo na vanjsko, srednje i nutarnje. Vanjsko uho čine usna školjka 
i ušni hodnik. Između vanjskoga i srednjeg uha nalazi se opna, koja 

je razapeta na koštanom prstenu, t. zv. bubnjić. Srednje uho obu- 
hvaća bubnjište — t. j. prostor iza bubnjića — i tri slušne koštice: 
čekić, nakovanj i stremen. Čekić se naslanja jednim svojim dijelom 
na bubnjić, a drugim svojim dijelom čini zglob s nakovnjem. Nako- 
vanj je opet u vezi sa stremenom, koji se svojom pločicom naslanja 
na t. zv. ovalni prozorčić nutarnjeg uha. Nutarnje uho ili labirint 
sastoji se od dviju kesica, t. zv. sakulusa ili vrećice i utrikulusa ili 
mješinice, triju polukružnih kanala i pužnice. Svi su ti dijelovi u 
međusobnoj svezi i ispunjeni su tekućinom. U sakulusu, utrikulusu 
i u proširenjima polukružnih kanala, t. zv. ampulama, nalaze se 
osjetne stanice, koje služe — kako ćemo poslije vidjeti — nastan- 
ku osjeta ravnoteže i vrtnje. Slušne osjetne stanice nalaze se u puž- 
nici. One su u zavojima pužnice rasporedane poput uskog saga 
Osjetne slušne stanice imaju na svom vrhu dlačice, a stoje na opni, 
koja se zove bazilarna membrana i koja dijeli zavoje puža na dva 
dijela. Iznad osjetnih stanica nalazi se druga neka opna, t. zv. po- 
krovna membrana, koja je — za razliku od bazilarme membrane — 
samo na jednom kraju pričvršćena, dok joj drugi kraj slobodno 
lebdi iznad dlačica slušnih stanica. Iz osjetnih stanica vode živčana 
vlakna, koja se s vlaknima iz ampula, sakulusa i utrikulusa sastaju 
u slušni živac. Centri za sluh nalaze se u sljepočnom dijelu mozga. 



Okomiti presjek kroz zavoj pužni- 
c e (shematski).b bazilarna membrana, koja di- 
jeli zavoj pužnice na dva dijela. Na toj mem- 
brani nalaze se osjetne slušne stanice s dlači- 
cama. p pokrovna membrana, koja lebdi iznad 
slušnih stanica. Iz osjetnih slušnih stanica vode 
živčana vlakna. 


45 


Slušni osjeti nastaju zbog pritiska »zvučnih« valova na bub- 
njić. Bubnjić te titra je prenosi preko slušnih koštica na tekućinu 
u nutarnjem uhu, a tekućina preko membrana na osjetne stanice. 
Prema čestini titraja, nastaje najveći pritisak na različitim mje- 
stima u hodniku pužnice, što uzrokuje pođraživanje samo stanovite 
skupine osjetnih stanica. To nam tumači, zašto kod ozljeda poje- 
dinih dijelova pužnice može otpasti osjetljivost za zvukove odre- 
đene visine, dok osjetljivost za zvukove drugih visina ostaje 
sačuvana. 

Slušna osjetljivost ima veliku važnost u osobnom i društve- 
nom životu čovjeka. S pomoću slušnih osjeta doznajemo za mnoge 
promjene u našoj okolini i tako možemo na vrijeme udesiti svoje 
ponašanje. Na sluhu se osniva i naše najvažnije sredstvo sporazu- 
mijevanja: govor. Ljudi bez slušne osjetljivosti ne mogu vršiti vrlo 
veliki broj zvanja, na pr. sva zvanja, koja zahtijevaju usmeni sao- 
braćaj s drugim ljudima. 

g) OSJETI VIDA 

Kada elektromagnetski valovi određene dužine i intenziteta dje- 
luju na vidni organ, imamo osjete vida. Sve vidne kvalitete možemo 
podijeliti na ahromatske ili bezbojne kvalitete i hromat- 
s k e kvalitete ili boje. Ahromatski kvaliteti izazvani su složenim 
sastavom elektromagnetskih valova, a boje su učinak podraživanja 
valova određene dužine. 

U ahromatskom nizu razlikujemo dva glavna kvaliteta, i to 
bijelo i crno; među njima nalazimo prijelaze, koji idu od svijetlo 
sivog preko sivog do tamno sivog. Osjet »bijelo« nastaje, kad naš 
vidni organ istodobno podražuju elektromagnetski valovi različite 
dužine, a do osjeta »crno« dolazi, kada okolina ne odrazuje gotovo 
nikakvih zraka »svijetla«. Površine, koje u svakidašnjem životu 
zovemo bijelim odnosno crnim, u stvari su samo svijetlo ili tamno 
sive, jer nema te površine, koja bi odbijala sve zrake svijetla, jed- 
nako kao što nema površine, koja ne bi ništa odrazivala. 

Ako snop zraka svijetla iz nekog bijelog izvora (sunce) pro- 
jiciramo na prizmu, zrake, od kojih je sastavljeno bijelo svijetlo, 
lomit će se zbog svoje različite dužine nejednako, te ćemo vidjeti 
na zastoru iza prizme niz boja: spektar. Boje toga niza zovemo 
spektralnim ili čistim bojama. Izvježban opažač, osjetljiv za razlike 
hromatskih kvaliteta, može na spektru razlikovati preko stotinu 
različitih nijansa boja. Među tim mnoštvom kvaliteta se ističu četiri 

glavne boje; druge pak kvalitete smatramo prijelazima među tim 
bojama. Glavne su boje: crveno, žuto, zeleno i modro. Narančasta 
je boja prijelaz između crvene i žute, žuto-zelena prijelaz između 
žute i zelene, zeleno-modra prijelaz između zelene i modre, a ljubi- 
časta i purpurna prijelaz između crvene i modre boje. Svaka boja 
odgovara elektromagnetskim valovima, kojima dužina koleba u 
nekim granicama. Tako je na pr. crveno izazvano valovima prosječ- 
ne dužine od 700 m^, žuto odgovara valovima prosječne dužine od 
581 ni«, zeleno od 527 inu, a modro od 473 mu. 

U ahromatskom nizu vidnih osjeta svjetlina je isto što i kva- 
litet; naprotiv kod boja razlikujemo osim hromatskog kvaliteta ili 
tona boje još i specifičnu svjetlinu. Pogledamo li na spektar, vidjet 
ćemo, da je od svih boja specifički najsvjetljije žuto, a najtamnije 
modro. Kad gledamo obojene plohe, onda svjetlina boje može zavi- 
siti i od veće ili manje primjese bijela ili crna. Što više ima takvih 
ahromatskih primjesa, to su i boje manje čiste. Čistih boja nala- 
zimo samo u spektru. 



Slika 18 

Uzdužni presjek oka (shematski), r rožnica, 
b bjeločnica, ž žilnica, š šarenica, m mrežnica, z zje- 
nica, v vidni živac, 1 leća, j središnja jamica. 

Periferni dio osjetnog vidnog organa je oko. Oko ima oblik 
jabučice. Izvana je obavijeno bjeločnicom, koja sprijeda prelazi u 
ispupčenu prozirnu rožnicu. Ispod bjeločnice nalazi se druga ovoj- 
nica t. zv. žilnica, koja na prednjoj strani oka završava šarenicom. 


Šarenica u sredini ima otvor: zjenicu. Nutarnji sloj očne jabuke 
čini mrežnica ili retina. Iza zjenice nalazi se elastično tijelo građeno 
od prozirnih stanica: leća, koja je učvršćena o nutarnje stijenke 
očne jabuke. Nutrina oka ispunjena je polutekućom prozirnom tvari 
t. zv. staklo vinom. Osjetne vidne stanice nalaze se u mrežnici. Neke 
su vitkog oblika, pa se zovu štapići, a druge su nalik na stošce ili 
čunjeve, te se zovu čunjići. U onom dijelu mrežnice, koji je upravo 
nasuprot otvoru zjenice, nalaze se gotovo sami čunjići. Njihov je 
broj od središta prema obodu mrežnice sve manji, dok uporedo broj 
štapića raste, tako da na krajnjim dijelovima mrežnice ima samo 
štapića. Čunjići i štapići povezani su svojim neuritima s još dvjema 
slojevima stanica. Neuriti trećega sloja stanica mrežnice skupljaju 
se u snopove i na jednom mjestu probijaju očnu pozadinu na svom 
putu u mozak. Na tom mjestu nema osjetnih stanica, pa je to mje- 
sto slijepo. Otuda mu i ime: slijepa pjega. 



Slika 19 


Demonstracija slijepe pjege. Zatvorimo li lijevo oko 
i gledamo li desnim okom netremice bijeli križ na slici, nestat će 
— u zgodnoj udaljenosti slike od oka (oko 20 cm) — bijeli krug 
na desnoj strani. Na crnoj pačetvorini ne ćemo vidjeti bijelog 
kruga, jer u toj udaljenosti slika bijelog kruga pada na mjesto u 
oku, gdje vidni živac probija mrežnicu, te na tom mjestu nema 
osjetnih vidnih stanica. 

Osjetne vidne stanice nisu okrenute prema staklovini, nego 
prema unutrašnjosti, prema žilnici. Na taj način zrake svijetla 
moraju proći kroz dva sloja stanica u mrežnici prije nego dopru 
do osjetnih vidnih stanica. Jedino su u sredini mrežnice ti slojevi 
nešto razmaknuti, tako da svijetlo može gotovo bez zapreke doći do 
čunjića. To je mjesto malo udubljeno poput jamice, pa se i zove 
središnja jamica. Na čunjićima i štapićima nalaze se posebne foto 
kemijske tvari, koje se pod utjecajem elektromagnetskih valova 
rastvaraju. Rastvorine tih tvari izazivlju u osjetnim stanicama živ- 

čano uzbuđenje, koje se živčanim vlaknima vidnog živca odvodi u 
zatiljni dio mozga, gdje se nalaze centri za vid. 



Slika 20 

Građa mrežnice (povećano i shematski). Prvi 
neuron čine osjetne vidne stanice: čunjići (č) i 
štapići (š). Drugi neuron vodi uzbuđenje k treće- 
mu neuronu. Iz trećih neurona izlaze živčana vlak- 
na (ž. v.), koja se kasnije skupljaju u vidni živac 
Ispod osjetnih vidnih stanica nalaze se pigmentne 
stanice, koje, prema tome koliko svijetla dopire u 
oko, prekrivaju više ili manje svojim pomičnim pig- 
mentom vanjske dijelove osjetnih stanica. Ispreki- 
danim strjelicama označen je smjer, iz kojeg dolazi 
svijetlo (s), a malim strjelicama označen je put, 
kojim se širi živčano uzbuđenje. 


4 

Štapići i čunjići su nejednake osjetljivosti i nejednako sudje- 
luiu pri nastanku različitih vidnih osjeta. Pri jačoj rasvjeti svjetlost 
pretežno podražuje čun jiće te doživljavamo različite boje i svje- 
že. Naprotiv u sumraku i pri slaboj rasvjeti rade osjetljiviji s ta- 
piji koji nam daju samo svjetline (ahromatske kvalitete). Oko 
dieluje slično fotografskom aparatu. Zrake svijetla, koje dolaze iz 
izvora svijetla ih koje odrazuju okolni predmeti, prolaze kroz pro- 
zirnu rožnicu i otvor zjenice, lome se u leći i staklovini te rišu obr- 
nutu malu sliku predmeta na osjetljivom sloju mrežnice. 

Zrake »bijeloga svijetla« mogli smo s pomoću prizme rastaviti 
u sastavne valove različite dužine, koji izazivaju različite boje. Ali 
mi možemo s pomoću zgodnih uređaja i miješati valove različitih 
dužina. Miješati možemo i različito obojene plohe i to tako, da vrti- 
mo s pomoću zvrka kolut, koji se sastoji od isječaka različito oboje- 
nih papira. 

Kod miješanja dviju boja dobit ćemo — već prema njihovu 
kvalitetu — različit rezultat. Neke boje, kad ih pomiješamo, daju 
ahromatski kvalitet. Te boje zovemo komplementarnim bo- 
jama. Komplementarne su boje na pr. žuto i modro, crveno i mođro- 
zeleno, zeleno i purpurno i t. d. 

Miješajući crveno i zeleno dobivamo žuto. Premda je žuto 
glavna boja, jer gledajući žuto ne razabiramo, da bi se sastojalo od 
crvena i zelena, ono može biti izazvano nesastavljenim ali i sastav- 
ljenim valovima, koji odgovaraju crvenu i zelenu. 

Ipak kod miješanja dviju boja najčešće dobivamo neku prije- 
laznu boju. Tako na pr. crveno i modro daju ljubičasto, crveno i 
žuto daju narančasto i t. d. 

O tome, kako ćemo doživjeti pojedine vidne kvalitete, ne odlu- 
čuju samo elektromagnetski valovi, koje gledana ploha odrazuje, 
nego pritom sudjeluje i okolina same plohe. Stavimo li na pr. dva 
komadića jednakoga sivog papira jedan na crnu, a drugi na bijelu 
podlogu, sivi papirić na crnoj podlozi učinit će nam se znatno svje- 
tlijim od papirića na bijeloj podlozi. Isti sivi papirić na zelenoj poza- 
dini poprimit će neki purpurni ton, na modroj bit će žućkast, na crve- 
noj zelenomodrikast i t. d. Tu pojavu, da kvalitet okoline na neki 
način prebacuje na gledanu plohu uvijek sebi komplementarni kva- 
litet, zovemo simultani kontrast. Simultani kontrast može 
se pokušati protumačiti ograničenom količinom energije za doživ- 
ljavanje pojedinih kvaliteta. Ako je jedan dio energije utrošen za 



Slika 21 

Ahromatski simultani kontrast. Dva jednako siva 
koluta nalaze se na različito svijetloj pozadini. Na svijetlo-sivoj 
pozadini kolut nam se čini tamnijim, a na tamno-sivoj pozadini 
svijetlijim. Kontrast će biti još vidljiviji, ako čitavu sliku prekri- 
jemo poluprozirnim papirom. 



Slika 61 

Jedna od Rorschachovih mrlja za dijagnozu ka- 
raktera (v. str. 179). Slične se mrlje upotrebljavaju katkada i za 
ispitivanje mašte (v. str. 116). 


doživljavanje kvaliteta okoline, smanjit će se osjetljivost za taj isti 
kvalitet u drugim dijelovima osjetnog organa. 

Ali ne djeluje samo okolina na doživljavanje pojedinih boja. 
Kvalitet neke površine zavisi i od toga, kakvu smo boju prije gle- 
dali. Gledamo li na pr. crvenu četvorinu papira na bijelom listu, pa 
nakon nekoliko sekunda tu četvorinu uklonimo, pojavit će se na 
bijelom listu »paslika« četvorine u modrozelenoj boji. Nakon gleda- 
nja modre površine bit će paslika žuta, nakon gledanja zelenog lika 
paslika će biti purpurna i t. d. To mijenjanje kvaliteta zbog pređaš- 
njeg doživljavanja nekih drugih boja zove se negativna pasli- 
ka (sukcesivni kontrast). 

Negativna paslika posljedica je adaptacije. Kad elektromag- 
netski valovi izvjesne dužine djeluju neko vrijeme na vidni organ, 
onda se osjetljivost »oka« smanjuje za tu vrstu podražaja, a ta se 
smanjena osjetljivost očituje pri promatranju novoga kvaliteta. 
Bijela pozadina predstavlja smjesu svih boja. Gledajući lik stano- 
vite boje na bijelom listu postajemo manje osjetljivi za boju lika 
na onom dijelu mrežnice, koji je bio podražen. Zbog tog smanjenja 
osjetljivosti mi na smjesi svih boja, na bijelom, slabije zamjećujemo 
one dijelove smjese, za koje nam se osjetljivost smanjila, t. j. zami- 
jećujemo pretežne preostale dijelove smjese. Da se tu radi 
uistinu o odbijanju boja, osobito je vidljivo kod gledanja crvenog 
(c) ili žutog lika (ž) na narančastoj pozadini (n), koja predstav- 
lja smjesu tih dviju boja (n = c + ž). Nakon gledanja crvenog lika 
paslika će biti žuta (c + ž) — c = ž, a poslije gledanja žutog lika 
kvalitet će paslike biti crveno (c + ž) — ž = c. 


Slika 22 

Negativna paslika. Gledamo 
li netremice dvadesetak sekundi 
sredinu slike i pogledamo li zatim 
na list bijela papira ili na sivi zid, 
vidjet ćemo pasliku ženske glave i 
to u pozitivu. 


Slične pojave nalazimo i kod ahromatskih kvaliteta. Ako na 
P r - gledamo bijeli lik na sivoj pozadini (koja je smjesa bijela i crna), 
pa onda taj lik uklonimo, paslika će biti tamno siva. I obrnuto, na- 

kon gledanja crnog lika, kvalitet će paslike biti svijetlo siv. Na 
negativnoj paslici temelji se igra, kod koje se prvo neko vrijeme 
netremice gleda neka slika naslikana kad negativ, a zatim se svrne 
pogled na sivu pozadinu (na pr. na zid) i tu vidi ista slika u po- 
zitivu. 

Specifična svjetlina različitih boja nije uvijek jednaka. Tako 
na pr. pri punom svijetlu crveno je specifično svjetlije od modra, 
naprotiv u sumraku modro je svjetlije od crvena. To mijenjanje 
specifične svjetline boja pod utjecajem rasvjete zove se Purki- 
njev fenomen. 

Apsolutnu osjetljivost za svijetlo ispitujemo s pomoću poseb- 
nih aparata, fotoesteziometara, kod kojih možemo zastorima mije- 
njati količinu svijetla, koja dopire u oko ispitanika. Prije ispitivanja 
apsolutne osjetljivosti za svijetlo treba da ispitanik proboravi duže 
vrijeme u tami, kako bi njegov vidni organ postao potpuno osjet- 
ljiv. Boravkom u tamnom prostoru osjetljivost se čunjića povećava 
po prilici za sedamnaest puta, dok štapići postaju i do deset tisuća 
puta osjetljiviji nego što su bili pri običnoj rasvjeti. 



Slika 23 

Fotoesteziometar (shemat- 
ski). Sprava, kojom se ispituje apso- 
lutna osjetljivost za svijetlo, a stalni 
izvor svijetla, b leće i zastor s po- 
moću kojeg se može propuštati veća 
ili manja količina svijetla u oko 
ispitanika, c okular, kroz koji gleda 
ispitanik. Isprekidanim crticama 
označene su poluprozirne staklene 
ploče. 


Stavljanjem staklenih ploča, koje propuštaju samo valove 
određene dužine, pred bijeli izvor svijetla u fotoesteziometru, može- 
mo odrediti i apsolutnu osjetljivost ispitanika za pojedine boje. Kod 
tih mjerenja, ako je svijetlo dosta slabo, ispitanik će najprije opa- 
ziti samo svjetlinu (djelovanje štapića) , a tek kad intenzitet svijetla 
dostigne stanovitu vrijednost, opazit će i boju (djelovanje čunjića). 

U području osjeta vida vrlo smo osjetljivi za promjene inten- 
ziteta svijetla. U predjelu srednjih intenziteta, gdje je diferencijal- 
na osjetljivost najveća, dovoljno je smanjiti ili povećati intenzitet 
svijetla za manje od 1% pa da primijetimo razliku u intenzitetu. 

Osjetljivost za razlike hromatskih kvaliteta najveća je u pre 
djelu žute i zeleno-mođre boje. Osjetljivi ispitanik može u tom po- 
dručju razlikovati nijanse boja, koje se objektivnome razlikuju više 
od 1 milimikrona dužine. 

S trajanjem podražaja vidni osjet postepeno dobiva na inten- 
zitetu i dostiže svoju punu jačinu to brže što je intenzitet podražaja 
veći. Puno vrijeme razvoja vidnog osjeta koleba od 1 sek za limi- 
nalne podražaje do 0,01 sek za vrlo intenzivne podražaje. Kad je 
vidni osjet dosegao svoj puni intenzitet, on na toj razini ostaje ne- 
koliko sekundi, a onda počinje slabiti (adaptacija). Osobito brzo 
nastupa adaptacija za boje, koje gotovo odmah nakon što su dosti- 
gle najveću punoću počinju slabiti. 

Vidni osjeti relativno dugo zaostaju za podražajem. Vrtimo 

11 na \f ; u tami žeravicu vid J' et ćemo zbog zaostajanja vidnog osjeta 
svije i rug, perzistencija vidnog osjeta omogućuje i neprimjetno 
izmjenjivanje sličica u kinematografu tako da mjesto pojedinih 
osjeta imamo neprekidan doživljaj gibanja. 

Kod gledanja različito udaljenih predmeta oko mijenja reflek- 
torno debljinu leće (sploštava je kod gledanja u daljinu, a ispup- 
cava kod gledanja na blizinu) tako, da slika predmeta, koji gleda- 
mo, padne točno na mrežnicu. Ali kod svih ljudi promjene u debljini 
ece nisu dovoljne, da se slika okolnih predmeta oštro ocrta na mrež- 
nici. Oslabljeno razaznavanje stvari zbog neelastičnosti leće ili zbog 
nepravilnosti očne^ jabuke ispravlja se naočarima. Ali i kad slika 
pre meta pada točno na mrežnicu sposobnost zamjećivanja oblika 
stvari i pojedinosti nije kod svih ljudi jednaka, jer osjetne stanice 
u mrežnici nisu kod sviju jednako razvijene. Sposobnost zamjećiva- 
nja i razaznavanja oblika stvari, koja zavisi od građe mrežnice, 
zovemo oštrinom vida. 

f 0st f ma se vida mjeri s Pomoću posebnih tablica sa znakovima 
w ° 1 v K ° d takvog se m J ere nja traži, koje još najmanje zna- 
e može ispitanik razabrati iz određene udaljenosti, što su zna- 
i.ovi (s ova, prstenovi, slike i t. d.) razabrani iz određene daljine 
manji, to je i oštrina vida veća. 

netremiCe . gledam ° neki Predmet, njegova slika pada u 
sn ju. jamicu, gdje je oštrina vida najveća, jer se tu nalazi velik 
oroj čunjića, od kojih svaki ima svoj posebni živčani vod. Ali i 
orugim dijelovima mrežnice možemo, iako slabije, razabrati oblike 
strukture. Sve ono, što gledajući netremice u jednu točku s po- 


, oka najednom zamjećujemo, dini vidno polje 

r g C a U oka SWna Vidnog polja mjeri se aparatima, kojr se sovu 

perimetri. 

Qp to tip i. Tablice, 
kojima se ispituje oštri- 
na vida. Lijevo: tablica 
s brojevima, a desno: 
tablica s prstenima. Is- 
pitanik treba da iz od- 
ređene udaljenosti ras- 
pozna brojeve ili prste- 
ne. Oštrina vida je to 
veća, što je ispitanik iz 
stalne udaljenosti ra- 
zaznao znakove manje 
veličine. 

Po svojoj važnosti kod čovjeka su vidni osjeti na prvom mje- 
stu S pomoću vidnih osjeta upoznajemo velik dio okolnog svijeta 
i snalazimo se u njemu. Većinu zvanja mogu vršiti samo om, koji 
vide, tako da je socijalna upotrebljivost slijepaca veoma ograničena. 

h) OSJETI POLOŽAJA I VRTNJE 
Kad se vlak ili dizalica upute ili zaustave, kad se brod ljulja 
na uzburkanom moru, kad se kod plesa okrećemo i t. d., imamo neke 
posebne osjete, koji nas objavješćuju o promjenama našeg polo- 


žaja u prostoru. Organi, koji su u djelatnosti pri nastanku tih sta- 
tičnih osjeta, nalaze se u nutarnjem uhu i to u sakulusu, utrikulusu 
i ampulama. Statični organi u sakulusu i utrikulusu sastoje se od 
sloja osjetnih stanica s dlačicama, na kojima leži sloj neke anor- 
ganske tvari. Kod svake promjene položaja, zbog ustrajnosti svoje 
mase, ta tvar ili pojačano tlači na dlačice stanica ili se od njih odljep- 
ljuje, a to onda uzrokuje živčano uzbuđenje. Za vrijeme jednoličnog 
gibanja nema podražaja, pa prema tome ni osjeta. U ampulama 
nalaze se skupine stanica, kojima su dlačice također obavijene ne- 
kom anorganskom tvari. Pri zaokretu u ravnini kanala, osobito kod 
vrtnje, tekućina, koja ispunja polukružne kanale vrši pritisak na 
masu oko osjetnih stanica u ampulama i tim izazivlje živčano 
uzbuđenje. 

Redovito se osjetima položaja i vrtnje pridružuju i drugi osjeti 
na pr. osjeti vida, osjeti pokreta, organski osjeti (mučnina) i t. d. 

i) OSJETI POKRETA 

Ako zatvorimo oči i držeći mirno glavu pomičemo svoje tijelo 
ili udove (ruke, noge), imat ćemo neke osjete, na temelju kojih 
znamo za položaj tih dijelova našega tijela u prostoru. To su posebni 
osjeti, jer kad se glava ne pokreće u prostoru, nema statičnih osje- 
ta, a vidne smo osjete isključili zatvaranjem očiju. Do kinetičnih 
osjeta ili osjeta pokreta dolazi djelovanjem osjetnih organa, koji se 
nalaze u mišićima, tetivama i zglobnim čahurama. Redovito se tim 
osjetima još pridružuju i dodirni osjeti (različita napetost kože) , ali 
mi znamo za položaj naših udova i onda, kad anestezijom isključimo 
dodirnu osjetljivost. 

Na osjetima pokreta osniva se dobrim dijelom naše zamjeći- 
vanje prostora, a značajni su i pri vršenju voljnih čina. 

j) OSJETI NAPORA 

Vrlo su slični kinetičnim osjetima osjeti, koji nas obavješćuju 
o tvrdoći, težini i otporu okolnih predmeta. Dižemo li na pr. utege 
različite težine do iste visine, imat ćemo osjete, na temelju kojih 
možemo prosuditi težinu utega odnosno naš napor, koji je bio 
potreban, da te utege podignemo. Receptorni organi nalaze se u 
mišićima i tetivama. 

k) ORGANSKI OSJETI 

Vidjeli smo, da do osjeta obično dolazi povodom nekih vanj- 
skih fizikalnih promjena, koje djeluju na naše osjetne organe. Ali 

do osjeta može doći i zbog nekih promjena, koje nastaju u našem 
organizmu, kako je to kod različitih osjeta, koje zajedničkim ime- 
nom zovemo organskim osjetima. Pravilna djelatnost naših unu- 
trašnjih organa ne izazivlje nikakvih osjeta, ali čim je njihova funk- 
cija poremećena, ta promjena djeluje kao podražaj na mnoštvo 
,'azličitih receptora. Zbog tih podražaja dolazi do organskih osjeta. 
Tako na pr. osjećamo poremećenja u radu srca, mišića, u optoku 
krvi, disanju, probavi i t. d. 

Glavno je obilježje organskih osjeta to, da su oni neki složeni 
osjeti nejasno razlučivih kvaliteta, kojima se redovito pridružuju i 
izrazita čuvstva. Neki takvi kompleksi imaju i posebna imena na pr. 
glad, žeđa, mučnina, iscrpljenost, gušenje i t. d. 

1) NENORMALNE OSJETNE REAKCIJE (PATOLOGIJA OSJETA) 

Pod nenormalnim osjećanjem razumijevamo sve one osjetne 
reakcije, koje se u znatnoj mjeri razlikuju od načina osjećanja pro- 
sječnog čovjeka. Među takve nenormalne pojave ide isto tako neo- 
sjetljivost (anestezija) kao i prekomjerna osjetljivost (hipereste- 
zija) . U slučaju nekih bolesti osobito se ističe preosjetljivost za bol, 
gdje svaki i najslabiji podražaj izazivlje intenzivne osjete bola (hi- 
peralgezija) , kojima se pridružuju i jaka čuvstva neugode. Na sli- 
čan način može osjetljivost i u drugim osjetnim područjima popri- 
miti bolesno (patološko) obilježje. 

Potpuna neosjetljivost redovito je uzrokovana oštećenjem ili 
nerazvijenošću osjetnog organa, bilo perifernog dijela, bilo živca, 
bilo mozgovnog centra. Sljepoća, gluhoća, nestašica okusa (ageuzi- 
ja), njuha (anozmija) i t. d. posljedice su takvih promjena u osjet- 
nim organima. Preosjetljivost ili neosjetljivost mogu se pojaviti i 
samo privremeno, na pr. nakon djelovanja različitih kemijskih tvari 
ili otrova (kokain, morfij, kofein i si.) ili zbog djelovanja meteoro- 
loških prilika (žega, vlaga, tlak zraka i si.) te kod vrlo različitih 
bolesti. 

U nekim osjetnim područjima može neosjetljivost biti ogra- 
ničena samo na neke kvalitete. Tako na pr. čovjek može biti gluh 
samo za zvukove stanovite visine, može biti bez okusa samo za neke 
okusne kvalitete, može biti slijep samo za neke boje. Među osjetnim 
anomalijama najčešća je; sljepoća za boje. Prilično velik broj 
muškarca slijep je za neke boje, osobito za crvenu i zelenu (t. zv. 
daltonizam). Da li je tko slijep sa neke boje ili nije, može se lako 
ustanoviti na pr. s pomoću vunenih niti različitih boja. Čovjek, koji 

normalno razlikuje boje, lako će poredati niti prema njihovim kva- 
litetama; naprotiv onaj, koji je slijep za neke boje, pomiješat će 
među sobom niti onih boja, koje ne vidi. 


Kakav je doživljaj zor? 

Kad smo govorili o osjetima, napomenuli smo, da su osjeti 
plod znanstvene analize složenih i cjelovitih naših doživljaja, koji- 
ma reagiramo na objektivne fizikalne procese. Osjet za sebe (»čisti 
osjet«) ne možemo uopće doživjeti, jer je svaki osjet usko povezan 
s mnoštvom drugih osjeta čineći s njima jednu doživljajno nedje- 
ljivu cjelinu. Cjelovite doživljaje, kojima zahvatamo različita objek- 
tivna događanja, zovemo zorovima. 

Iako smo analizom na umjetan način iz zorova izveli poje- 
dine osjete, ne smijemo nikako smatrati zorove nekim jednostav- 
nim zbrojevima ili neorganiziranim skupovima osjeta. Kad na pr. 
gledam neku šumu, slušam glazbu, kušam neko jelo, imam zorove, 
koji se ne mogu bez ostatka svesti na zbroj osjeta: boja, svjetkna, 
tonova i okusa. Osim osjetnih podataka svaki zor ima još svoj 


Slika 25 

Desnu sliku vidimo kao koc- 
ku, t. j. kao organiziranu cje- 
linu, koju nikako ne možemo 
svesti na zbroj dijelova, iz 
kojih se ta cjelina sastoji (sli- 
ke lijevo). 

poseban oblik, koji nije proizvod zbroja osjeta niti je sadržan 
u pojedinim osjetnim podacima. Kako je poznato, kod zbraja- 
nja zbroj ostaje jednak, kojimgod mi redom zbrajali elemente: 
zbrojimo li a + b -f- c ili c + b + a ili b -f- a + c i t. d. dobit 
ćemo uvijek jednak zbroj; naprotiv kvalitet zora zavisi baš od ras- 
poreda, slijeda i međusobnih odnosa osjeta. »Jednaki« osjeti u raz- 
ličitom rasporedu dat će nam različite zorove. 

Slika 28 

Nezavisnost kvaliteta zora (oblika) od osjetnog 
materijala. Likovi na slici daju sličan doživljaj oblika iako 
se sastoje od različitog materijala. Usprkos toga, što je jedan Iik 
malen i' iscrtkan, drugi crn, a treći velik i tek naznačen crtama 
mi ih sva tri doživljavamo kao četvorine, jer su odnosi među 
osjetnim podacima u sva tri slučaja jednaki, a od tih odnosa 
zavisi kvalitet zora. 


Udarimo li na pr. u većim vremenskim razmacima nekoliko 
puta po različitim tipkama glasovira, čut ćemo određeni broj samo- 
stalnih tonova. Skratimo li vremenski razmak i udaramo li po tip- 
kama nekim redom, doživjet ćemo nešto novo: glazbeni napjev 
(melodija). Taj napjev nije sadržan u pojedinim tonovima, niti je 
njihov zbroj, nego je on kvalitet ili oblik zora, koji zavisi o redu 
tonova i ritmu, kojim se izmjenjuju. S najmanjom promjenom u 
rasporedu tonova mijenja se i njegov kvalitet. 



Slika 27 

Mijenjanje kvaliteta zora 
(oblika), kad se mijenja ras- 
pored osjetnog materija- 
la. Slike a, b, c i d sastoje se iz 
jednakih elemenata, ali oblik je 
svaki put drukčiji, jer su odnosi 
među osjetnim podacima različiti. 
S promjenom u rasporedu eleme- 
nata mijenja se i kvalitet zora. 

Kod zorova je uvijek prvotna i glavna stvar oblik, a ne poje- 
dini osjeti, koji u različitim zorovima imaju s obzirom na cjelinu 
sasvim različito značenje. 

Prema tome mogli bismo točnije reći: Zor je organizi- 
rana osjetna cjelina, kod koje svaki osjetni po- 
datak ima svoje posebno, cjelinom određeno zna- 
čenje. 

Zor nastaje kao duševna reakcija na mnoštvo fizikalnih pro- 
cesa, koji istodobno ili u nekom slijedu na nas djeluju. Ali kvalitet 
zora nije određen samo rasporedom i međusobnim odnosima osje- 
ta, nego i nekim drugim psihičnim procesima, u prvom redu isku- 
stvom, navikama i čuvstvima. Kad na pr. čitamo neku knjigu, često 
ćemo, usprkos tiskarskoj pogrješci, ispravno pročitati riječ, kao da 
pogrješke nema. Poznavanje te riječi od prije i smisao pročitanog 
štiva izmijenili su zor. Ili: ako prekrižimo kažiprst sa srednjim 
prstom te sada opipavamo kuglicu, učinit će nam se, da se među 
prstima nalaze dvije kuglice. Taj zor je plod iskustva. U redovitim 
prilikama pipanja podražaj raznostranih vanjskih rubova kažiprsta 
i srednjega prsta može biti izazvan samo od dva različita predme- 
ta ; ako sada jedan predmet podražuje u isto doba njihove razno- 
strane vanjske rubove, imat ćemo zor, po kojemu nam se čini, da 
su pod prstima dva predmeta. Na temelju iskustva upotpunjuju se 
i mijenjaju naši zorovi, tako da je često teško reći, koliko je toga 
u zoru zaista osjetno doživljeno, a koliko pređašnjim iskustvom 
dopunjeno. 


Slika 28 

Aristotelova varka. 
Kad prekriženim prstima di- 
ramo jednu kuglicu, tad nam 
se zbog djelovanja iskustva 
čini, kao da su nam pod pr- 
stima dvije kuglice. 



Navike, zaokupljenost naše pažnje i naše potrebe vrše neki 
izbor među stvarima i određuju, što će među mnoštvom okolnih 
predmeta i događaja biti zorno zahvaćeno. U jednakim objektiv- 

nim prilikama zorovi različitih ljudi mogu biti različiti, jer je i nji- 
hova duševna udešenost razhčita. Drugo će na pr. u šumi zorno doži- 
vjeti trgovac drvom, drugo šumar, drugo botaničar, drugo opet 
slikar ih pjesnik. 

Čuvstveni stav prema stvarima ih događajima sudjeluje često 
u tolikoj mjeri pri osjetnom doživljavanju, da su zorovi znatno raz- 
ličiti. Naš nam prijatelj na pr. ima sasvim drukčije lice, kad smo 
s njim u svađi, nego kad se s njim slažemo. Pri promatranju igre 
nogometne momčadi, uz koju pristajemo, ne ćemo opaziti mnoge 
prestupke njezinih igrača, dok ćemo slične prestupke protivničke 
momčadi i te kako opaziti i t. d. 



Djelovanje čuvstava na zamjećivanje oko- 
line. Slika a: »normalno« lice gospođe X. Y. Kad je nje- 
zin muž s njom u slozi, onda je vidi kao na slici b, a kad je 
s njom u svađi, onda je vidi kao na slici c. 

Zorovi mogu biti nejednako jasni i određeni. Njihova jasnoća 
i određenost zavise od vanjskih prilika, ah i od stanja organizma 
i psihičnih okolnosti. Ako neki sklop fizikalnih procesa djeluje veo- 
ma kratko na naše osjetne organe ih ako su ti fizikalni procesi sla- 
bog intenziteta, naš će zor biti neodređen i nejasan, na pr. zor okol- 
nih predmeta u sumraku, pri kratkom bljesku munje i t. d. Utjecaj 
fiziološkog stanja na jasnoću zorova osobito je vidljiv kod različitih 
bolesti i nakon uživanja opojnih sredstava. Sa subjektivne pak 
strane veća ih manja jasnoća zorova zavisi od osjetljivosti osjetnih 
organa, od pažnje i od opće udešenosti opažača. 

S pomoću zorova zahvatamo sve fizične pojave oko sebe. Ah 
naša duševna djelatnost obično ne staje na takvom zornom zahva- 
tanju. Zorovima se redovito pridružuju misli, kojima ustanovlju- 
jemo postojanje predmeta našega zora, i kojima dovodimo u mno- 


60 


gostruke odnose različite zorove. O tim vanjskim zamjedbama na 
temelju zorova bit će kasnije govora u otsjeku o mišljenju. 

Budući da se fizične pojave, koje su predmet naših zorova, 
događaju u prostoru i odvijaju u vremenu, kod zornog doživljavanja 
osim zorova stvari sudjeluju još doživljaji prostora i vremena. 

a) KAKO DOŽIVLJAVAMO OBLIKE? 

Promatramo li malu djecu, ustanovit ćemo, da su njihovi zo- 
rovi nesustavno građeni, gotovo bismo mogli reći zbrkani. Sve što 
je zorom zahvaćeno, čini u tom prvom razvojnom razdoblju neku 
još nerazlučenu, nepodijeljenu i slučajno sraštenu cjehnu. Poste- 
peno dijeljenje i lučenje tih prvih cjelovitih zorova temelji se uglav- 
nom na iskustvu, a donekle i na nekim baštinjenim reakcijama, koje 
omogućuju djetetu neko prostorno snalaženje i prije svakog sređe- 
nog doživljavanja okolnog svijeta. Iskustvom dijete uči, da se neki 
podražajni sklopovi pojavljuju češće zajedno, dok se drugi sklo- 
povi mogu samostalno naizmjence pojavljivati kao članovi različitih 
cjelina. Tako se malo pomalo iz prvih zornih nakupina odjeljuju 
različite stvari, osobe i životinje kao donekle samostalne i odijeljene 
jedinice. Dijete, kojemu su na pr. prije bih majka i haljina jedna 
cjelina, nauči iskustvom, da haljina može biti i bez majke, a majka 
u različitim haljinama; dijete, koje u početku nije razlikovalo svoje 
tijelo od okolnih predmeta, nauči iskustvom, da nije doživljajno sve- 
jedno, tuče li po podu ih po svojoj nozi i t. d. I kod životinja dolazi 
do razlikovanja pojedinih predmeta, iako to lučenje i osamostalji- 
vanje znatno zaostaje za onim čovjeka. Tako na pr. neki majmuni, 
koji se umiju vrlo vješto služiti otkinutom granom, da privuku sebi 
hranu, koja je izvan dohvata njihovih ruku, ne će se dosjetiti da 
sami otkinu granu s obližnjeg drveta. Grana sve dotle, dok je sa- 
stavni dio drveta, čini za njih s drvetom jednu cjehnu, koju oni ne 
mogu raščlaniti. 

U dalnjem razvoju djeteta do odraslog čovjeka potpomaže 
se proces osamostaljivanja (individualiziran ja) predmeta osobito 
upotrebom jezičnih oznaka. 

Kako je već rečeno, oblik predmeta, koje zahvatamo zorovima, 
nije plod postepenog udruživanja pojedinih elementarnih osjeta; 
oblik je prvotno zahvaćena cjelina, iako zavisi od rasporeda osjeta. 
Zahvatanje oblika u vidnom području uvjetovano je u prvom redu 
prostornim osebinama osjeta, t. j. time, što vidni osjeti nastaju 
podraživanjem različitih mjesta na mrežnici. Kod doživljavanja 

oblika velike protegnutosti pomiču se oči i na taj se način različi- 
tim vidnim kvalitetima pridružuju i osjeti pokreta. Ti pokreti očiju 
ne moraju odgovarati obrisima predmeta niti mi na temelju tili 
osjeta gradimo oblik. Kinetični i vidni podražaji čine pri takvom 




Slika 30 

Pokreti očiju kod gledanja vaze (desno). 

Pokreti oka ne slijede obrise predmeta, pa nam tako 
osjeti o tim pokretima sami za sebe ne mogu dati 
doživljaj oblika. 

doživljavanju jednu cjelinu; neposredno je zahvaćena ta cjelina, a 
nisu zahvaćeni pojedini osjeti. Slično vrijedi i za zahvatanje oblika 
u području kožnih osjeta. Kad neki sklop podražaja djeluje na našu 
kožu, doživljaj oblika uvjetovan je mjesnim znakovima pojedinih 
podraženih receptornih organa. Kod opipavanja daje nam oblik sklop 
dodira, kretanja i napora. Kod slušnih osjeta — kako smo već spo- 
menuh — oblik je zora određen rasporedom pojedinih slušnih osje- 
ta u vremenu. 

b) KAKO DOŽIVLJAVAMO PROSTOR? 

Neki elementi prostora sadržani su gotovo u svakom zoru. Ali 
doživljaj prostora ne osniva se samo na podacima zorova nego i na 
djelatnosti mišljenja, kojom zahvatamo odnose među pojedinim 
predmetima i kojom razlikujemo zorom zahvaćene predmete među 
sobom. 

Doživjeti prostor znači zorno zahvatiti i ustanoviti položaj, 
smjer, udaljenost, veličinu i oblik predmeta. Veličine predmeta 
(površine), koje zahvatamo vidom, određene su u prvom redu bro- 
jem i položajem podraženih osjetnih stanica u mrežnici, a u podru- 
čju dodirnih osjeta brojem i položajem podraženih kožnih recep- 

tora. Slično vrijedi za temperaturne i okusne osjete. S pomoću 
osjeta sluha i osjeta njuha čini se da ne možemo zahvatiti veličinu 
predmeta. 

Doživljaj veličine nekog vidom zahvaćenog predmeta 
nije ipak određen samo veličinom njegove slike na mrežnici. Ta 
veličina slike zavisi, kako je poznato, od vidnog kuta, pod kojim 
gledamo različite predmete. 



Shematska slika oka i vidnog kuta. Zrake svi- 
jetla, koje dolaze od okolnih predmeta, lome se u leći i sta- 
klovini i rišu obrnutu sliku predmeta na mrežnici. Kut, pod 
kojim upadaju zrake svijetla u oko, zove se vidni kut («). 

Kako se iz slike može vidjeti, taj će kut biti to manji što 
je predmet, koji gledamo, dalji od oka ili što je njegova 
veličina manja. 

Kad bi dakle veličina predmeta bila određena samo veličinom 
slike, onda bi nam se svi predmeti, koje gledamo pod istim vidnim 
kutom, činili jednako veliki. Naprotiv sasvim različito doživljavamo 
veličinu neke daleke kuće od veličine kukca, koji plazi po staklu 
našega prozora, iako u jednom i u drugom slučaju može broj podra- 
ženih osjetnih stanica u mrežnici biti jednak. To je zbog toga, što 
na temelju iskustva znamo, da se s udaljenošću smanjuje pri- 
vidna veličina predmeta. Zahvatanje veličine predmeta u području 
vidnih osjeta osniva se prema tome na nekom složenom doživljaju, 
u kojemu sudjeluje i doživljaj dubine (v. si. 32 ). 

Na doživljaj veličine predmeta može djelovati i naše ustaljeno 
znanje o njegovim dimenzijama. Tako na pr., ako ispružimo ruku i 
gledamo svoje prste, pa onda postepeno približavamo prste oku, 
veličina prstiju će se veoma malo mijenjati, iako se veličina slike 
na mrežnici znatno mijenja. 

Kad neki podražaj djeluje na određenu površinu kože, onda — 
kako je već spomenuto — doživljaj njegove veličine zavisi od broja 
podraženih prijamnih organa. Zbog nejednakoga broja receptora na 
različitim mjestima tijela, jednaki podražaji učinit će nam se, ako 


isključimo iskustvo, različito velikim. Tako na pr., ako u tami po- 
dražimo nepoznatim tijelom određene površine najprije kožu na 
vrhu prsta pa zatim kožu na leđima, učinit će nam se, da je podra- 
žena površina na vrhu prsta bila prostranija od one na leđima. 


Slika 32 

Lik žene čini nam se na slici 
većim nego lik djeteta, iako 
su oni jednake objektivne ve- 
ličine. To nam se čini zbog 
toga, što na doživljaj veličine 
predmeta djeluje u velikoj 
mjeri i' iskustvo, da se s uda- 
ljenošću prividna veličina 
predmeta smanjuje, što se 
onda u doživljaju i nehotice 
ispravlja. 


Još lakše možemo doživjeti veličinu predmeta opipavanjem. 
Takav slučaj imamo, kada na pr. u tami prelazimo rukom po ne- 
kom predmetu. Dodirni i kretni osjeti daju neposredno doživljaj 
protege. 

Položaj i smjer različitih predmeta i pojava prosuđu- 
jemo u odnosu prema našem tijelu. Dok su elementi veličine bili 
dužina i visina, elementi su položaja i smjera: gore-dolje, desno- 
lijevo, sprijeda-straga, bliže-dalje. 

Vidno opažanje položaja nekog predmeta zavisi s jedne strane 
od mjesta na mrežnici, na koje pada slika predmeta, a s druge stra- 
ne od položaja naših očiju i glave prema tijelu. Držimo li glavu i oči 
u normalnom položaju prema tijelu, onda predmete, kojih slike pa- 
daju u središnju jamicu, lokaliziramo (smještamo) pred sobom; 
naprotiv predmete, kojih slike padaju izvan središnje jamice, već 
prema mjestu podražaja, lokaliziramo gore-dolje, lijevo-desno ili u 
međusmjerovima. Kad pomičemo oči ili glavu, premda slika pred- 
meta pada na različita mjesta mrežnice, ipak je lokaliziranje pred- 
meta i dalje moguće. Promjene, koje nastaju u mišićima, koji po- 
kreću oči, i u mišićima, koji pokreću glavu, iako ne dovode do opa- 
ženih kretnih osjeta, dovoljne su, da se — usprkos promjeni podra- 

ženih mjesta mrežnice — kompleksni doživljaj o položaju pred- 
meta ne izmijeni. 

Doživljaj dubine uvjetovan je većim brojem faktora. 
Kad gledamo različito udaljene predmete, leća u našem oku mije- 
nja svoju ispupčenost, nastaje dakle različita akomodacija ili ude- 
šenost oka. Osim toga oči reflektorno sve to više konvergiraju (t. j. 
svraćaju se jedno prema drugome) , što je predmet bliži, a to omo- 
gućuje, da slika predmeta padne uvijek u središnju jamicu. Konač- 
no zbog razmaknutosti očiju slika predmeta, koji gledamo, ne pada 
u jednom i drugom oku na mjesta mrežnice, koja se potpuno slažu. 

Promjene u akomodaciji leće i veća ih manja konvergencija 
očiju omogućuje nam, da prosudimo, u kojoj se udaljenosti nalaze 
pojedini predmeti od našeg tijela. Pa ipak doživljaj udaljenosti ne 
smijemo shvatiti kao proizvod osjeta, koji prate promjene u ako- 
modaciji i konvergenciji. U većini slučajeva takvih osjeta uopće 
nemamo, nego je doživljaj udaljenosti uvjetovan novim prilikama, 
koje nastaju zbog promjena u pojedinom oku (promjena dioptrije) 
i promjena u odnosu jednoga oka prema drugome. 



Slika 33 

Kad gledamo neki predmet, onda zbog 
razmaknutosti očiju njegova slika ne pada 
na potpuno sukladna mjesta mrežnice u 
jednom i drugom oku. Na pr. pri gledanju 
prizme ABC, zrake svijetla, koje dolaze 
iz različitih točaka tog predmeta, podra- 
žuju različita mjesta mrežnice u desnom 
i lijevom oku. Zbog toga imamo doživljaj 
plastičnosti ili tjelesnosti predmeta. 


5 


65 



Pri prosuđivanju dubine sudjeluje u velikoj mjeri i iskustvo 
,, t riie poznamo veličinu nekog predmeta, onda ce nam se aj 
đmet učJti bliži ili dalji, prema tome, kolika je njegova prividna 
pr ^! NTpr., ako nam se lik nekog čovjeka čini malenim, onda 
TfL tog čovjeka smjestiti dalje u prostoru, jer na temelju isku- 
ca znamo, da se s udaljenošću smanjuje prividna veličina pred- 

^ Doživljaj plastičnosti predmeta osnivaše uglav- 
nom na tome, što slika predmeta podražuje nesukladna (disparatna) 
mjesta^ mrežnice jednoga i drugoga oka. Kad su podrazena sasvim 
neparna mjesta mrežnice, vidimo dvostruk predmet, ali kad je dis- 
paratnost malena, onda dolazi do doživljaja plasfacnosti Ji ješ- 
nosti predmeta. Plastičnost i dubinu možemo donekle doživjeti i s 
pomoću samoga jednog oka i to na temelju 
i mogućnosti da mijenjajući položaj uzastopce vidim p 

^^ttvrenih očiju dolazimo do doživljaja položaja i udaljenosti 
predmeta dodirom i pokretima. Ispružim li u tami ruku i pipam 1 
naokolo, moći ću odrediti mjesto pojedinih predmeta u prostorm 
Od drugih osjetnih područja vrijedno je jos spomenuti sluh. 

S pomoću sluha moguće je odrediti mjesto izvori, «ia zvuka u pro- 
storu. To se smještanje (lokalizacija) zvukova temelji na razlici u 
vremenu, koje »zvučni« valovi trebaju, da stignu o je nog i 
drugog osjetnog organa te na razlici u amplitudi zvučnih va o . 
Ono uho, koje je bliže izvoru zvuka, bit ce nešto prije i jace po 
ženo od drugog^ slušnog organa, koji je dalje. Budu i da je tako pro- 
storna udaljenost naših slušnih organa osnova lokalizaciji, razum- 
ljivo je, da je lokalizacija izvora zvuka u poprečnoj ravnim (desno 
i lijevo od nas) bolja, nego lokalizacija u uzdužnoj ravnim (ispred 
i iza nas). U svakidašnjem životu pomažemo se kod lokalizacije 
zvuka u smjeru naprijed-natrag tako, da pokrećemo glavu, razeci 
na taj način povoljniji položaj desno-lijevo. Lokalizacija izvora zvu 
ka, slično kao i doživljaj prostora u područjima vida, dodira i po- 
kreta, ne osniva se na zamjećenim osjetima. Mi ne čujemo P ri J® 
s jednim uhom pa s drugim niti nam je slušni osjet jednog uha jaci 
od osjeta drugoga uha. Fiziologijske razlike na periferiji organa 
nisu dovoljne da izazovu različite osjete, ali te promjene mijenjaju 
osjetni sklop tako, da dolazi do novog kvaliteta: doživljaja prostora. 

U kolikoj mjeri doživljaji oblika i prostora zavisi od različitih 
faktora, jasno pokazuju mnoge optičko-geometrijske varke. Doziv- 

ljaji oblika i prostora su cjeline, u kojima su svi ti faktori sliveni. 
Male promjene, koje mogu same po sebi biti i neopažene, mijenjaju 
naše zorove, t. j. sva glavna obilježja predmeta kao njihov oblik 
veličinu, dubinu i smjer. 



Slika 34 


i h c ,? eometrijske varke. Zbog djelovanja okoline mijenja se 
ao z i v i] a j oblika i prostora. Tako nam se na pr. uporedni pravci, ispresi- 
jecani kosim crticama, ne čine više uporednim (si. a); pravilni krug među 
roKutima prestaje biti pravilan (si. b); dvije uporedne crte s crnim četvo- 
rinama čini se da skreću jedna prema drugoj (si. c); jednake dužine AB i 
cme se nejednakim zbog različito položenih kutova na uglovima (si. đ); 
uspravna sle/a, nacrtana kosim crticama, čine nam se nagnuta (si. e). 

c) KAKO DOŽIVLJAVAMO VRIJEME? 

Slično kao što pojave i predmete lokaliziramo u prostoru na 
. mAlin samih zorova i zamjedbi njihovih odnosa, tako na temelju 
trajanja, slijeda ili simultanog zbivanja različitih pojava dolazimo 

d ° d °Sva složenost u doživljajima vremena svodi se obično na tri 

* *tr 

različitih naših doživljaja te opažamo, da se om »Sa i a« 

ili t zv psihologijska sadašnjost zapravo je zamjedba, kojom nepo- 
sredno zamjećujem jednu stranu svoga doživljaja, njegovu »nazoč- 
nost« u doživljavanju. Trajanje psihologijske sadašnjosti zavisi 
različitih faktora. Među njima je najvažniji: postojanost sadržaja 
ili kvaliteta doživljaja. Što se kvaliteti brže izmjenjuju, to je i »sada« 
kraće. Razlikovanje »prije« i »poslije« osniva se u isti mah na v a- 
litativnoj razlici među doživljajima i na pamćenju 
slijeda i reda među našim doživljajima. 

Prosuđivanje vremenskih razmaka uvjetovano je količinom i 
vrstom doživljaja. Vrijeme ispunjeno mnogim sadržajima prolazi 
nam »brzo«, osobito ako se uz te sadržaje nadovezuju i ugodna 
čuvstva. Naprotiv, ako se doživljaji polako izmjenjuju i nisu pra- 
ćeni ugodnim čuvstvima, onda vrijeme »sporo« prolazi. Sasvim 
drukčije stoji stvar kad proteklo vrijeme naknadno prosuđujemo. 
Proteklo vrijeme, koje je ispunjeno mnogim sadržajima, crni nam 
se dugo, jer na temelju iskustva znamo, da redovito broj sadržaja 
raste usporedo s vremenom doživljavanja, a prošlo »prazno« vri- 
jeme čini nam se — baš zbog te svoje praznine t. j. besadrzajnosti 

kratkim 

Prosuđivanje kratkih vremenskih razmaka (do 5 sekundi) vrši 
se na. temelju neposrednog doživljaja; naprotiv se pri prosuđivanju 
dužih vremena služimo različitim iskustvenim pomagalima, oso lto 
opažanjem disanja, dijeljenjem vremena u konvencionalne jedinice 
(sekunde, minute i t. d.). 

Doživljaj vremena je kompleksni kvalitet različitih naših 
doživljaja. Zbog toga psihologijsko »prije« i »poslije« ne mora 
uvijek odgovarati objektivnom redu događaja. Tako na pr., ako 
neki fizikalni proces slabog intenziteta podraži naš osjetni organ, 
a malo zatim uslijedi drugi, znatno intenzivniji podražaj, mi ćemo, 
zbog kraćeg vremena latencije, reagirati doživljajem prije na 
podražaj, koji je u stvari uslijedio poslije. 

Na vremenskim i prostornim doživljajima zajedno osniva se 
opažanje gibanja, t. j. opažanje promjena prostornog položaja 
predmeta u vremenu. 

d) NENORMALNO DOŽIVLJAVANJE OBLIKA, PROSTORA I VREMENA 

Kod nekih ozljeda mozga bolesnik može, uz više ili manje nor- 
malnu oštrinu vida, potpuno izgubiti sposobnost, da vidom razli- 
kuje oblike (vidna agnozija). Tako bolesnik ne će na pr. razliko- 
vati trokut od kruga ili četvorine. Kod drugih opet ozljeda' mozga 
može nestati sposobnosti razlikovanja oblika s pomoću dodira i po- 
kreta (stereoagnozija) ili s pomoću sluha (slušna agnozija). Pore- 
mećen ja u području kretnih osjeta redovito dovode do toga, da se 
pogr jesno lokaliziraju predmeti u tami ili zatvorenih očiju. Do slič- 
nih pogrješaka u određivanju položaja predmeta dolazi i kod uze- 
tosti kretnih mišića oka. Drugi neki bolesnici imaju smetnje pri 
orijentaciji u vremenu. Takvi ne razlikuju na pr. što je bilo prije, 
a što poslije, psihično »sada« im je veoma produljeno ili skraćeno 
i t. d. 

Što je predodžba? 

Da dođe do osjeta, potrebni su fizikalni procesi, koji će podra- 
žiti osjetne organe. Doživljaj zora zavisan je od izvanjskih podra- 
žaja, on nastaje i nestaje s promjenama u okolini. Ali moguće je 
doživljajno zahvatiti fizične objekte i događanja i onda, kad nas 
oni ne podražuju. Upravim li na pr. oči prema slici, koja visi na 
zidu, imat ću vidni zor; kad zatvorim oči, nestat će doduše zorne 
slike, ali ja mogu i dalje na sličan način doživljavati sadržaj, koji 
je odgovarao tome zoru. 

Takvo obnavljanje prije osjetno doživlje- 
nih sadržaja bez izvanjskih podražaja, koji im 
odgovaraju, zovemo predočivan j em, a sam doživ- 
ljaj predodžbom. 

Dok je zor na neki način vezan uz predmet i vanjska doga- 
đanja, predodžba je u tom pogledu nezavisna i slobodna. Ja mogu, 
sjedeći za stolom, obnavljati sadržaje zorova, koje sam doživio na 
najrazličitijim mjestima i u različito doba. Tako mogu predočivati 
daleke gradove, davno minule događaje, lik i ponašanje svojih zna- 
naca, melodije, koje sam čuo, okus jela, koja sam jeo, ukratko, sve 
što sam nekad zorno doživio, a što nisam zaboravio. 


Objektivno se predodžba razlikuje od zora po tome, što kod 
predodžbe fizični predmet, na koji nas upućuje sadržaj doživljaja, 
nije stvarno nazočan. Osim toga zorovi su pobuđeni živčanim uzbu- 
đenjem, koje s periferije osjetnog organa stiže u centre, dok pre- 
dodžbi odgovara samo centralno uzbuđenje u mozgu, bez popratnih 
promjena u perifernim dijelovima osjetnog organa. 

Doživljajno se zor i predodžba uglavnom razlikuju po stupnju 
živahnosti. Zorovi su jasni, određeni i puni pojedinosti, naprotiv 
predodžbe su bez živoće, blijede, neodređene i siromašne u pojedi- 
nostima. Kad na pr. gledam neku kuću, zor je potpuno osjetno 
jasan; promatrajući različite dijelove kuće, mogu otkriti bezbroj 
pojedinosti. Predodžba te iste kuće obično sadržava tek nekoliko 
više ili manje polu jasnih oznaka; predočena je slika osjetno nekako 
blijeda, a njezin je sadržaj mnogo siromašniji pojedinostima od 
sadržaja zora. Osim toga, kako smo vidjeli, zor je stalno vezan na 
predmet, on nestaje tek kad uklonimo fizikalni proces ili kad prije- 
čimo (na pr. zatvaranjem očiju) da fizikalni proces djeluje na 
osjetni organ. Predodžbe su naprotiv nestalne, one se lako i brzo 
izmjenjuju, nestaju ili prelaze u druge predodžbe. Dok se zorni 
doživljaj na neki način nameće subjektu, kod predočivanja je onaj, 
koji doživljava, redovito aktivan i samo s naporom može duže vri- 
jeme predočivati isti sadržaj. 

Potrebno je ipak istaknuti, da sve spomenute subjektivne raz- 
like između zora i predodžbe ne nalazimo u svim slučajevima. Izme- 
đu zornog doživljaja i predodžbe postoje prijelazi. Ima ljudi, koji 
tako živahno predočuju, da se njihove predodžbe vrlo malo razli- 
kuju od zorova, a s druge strane opet ima i takvih, kod kojih je 
sadržaj predodžbe gotovo potpuno izgubio osjetno obilježje. 

Predodžbe, koje su tako određene i živahne, da se doživljajno 
gotovo, ne razlikuju od zorova, zovemo eidetskim slikama, 
a osobe, koje imaju tu sposobnost vrlo »zornog« predočivanja, na- 
zivljemo eideticima. Najveći broj eidetika nalazimo među dje- 
com između 10. i 14. godine. Kasnije, dok se dijete razvija u odra- 
slog čovjeka, živahno i slikovito predočivanje postaje obično sve 
slabije i slabije, te može u nekim slučajevima oslabiti u tolikoj 
mjeri, da predočeni sadržaji imaju još samo značaj simbola. 

Predočiti možemo predmete, na koje se odnose sadržaji razli- 
čitih osjeta i osjetnih sklopova. Najčešće i najlakše predočujemo 
ono, što smo vidno i slušno doživjeli, nešto su rjeđe motorne pre- 
dodžbe, a najrjeđe su predodžbe s okusnim i njušnim sadržajem. Ali 

i u tom pogledu postoje znatne razlike među pojedincima. Ima ljudi, 
koji veoma lako predočuju sve, što su vidno doživjeli, a podatke iz 
drugih osjetnih područja redovito prevode u vidne predodžbe. Takve 
osobe zovemo vizualnim (optičnim, vidnim) tipovima predočivanja. 
Drugi opet imaju osobito lakoću pri obnavljanju sadržaja slušnih 
zorova, to su t. zv. akustični (slušni) tipovi. Kod trećih nalazimo 
predodžbe pretežno motornog (kretnog) obilježja. Sve, što je mo- 
torno doživljeno, lako se obnavlja, a sadržaji osjeta iz drugih po- 
dručja predočuju se kao pokreti i mišićne kontrakcije. To su mo- 
torni (kretni) tipovi. Ali čisti tipovi predočivanja veoma su rijetki. 
Većina ljudi pripada mješovitom vizualno-akustično-motornom tipu. 

Da li tko pripada više vizualnom ili više akustičnom tipu pre- 
dočivanja, možemo se .uvjeriti jednostavnim pokusom. U tu svrhu 
dovoljno je dati ispitaniku da nauči napamet križaljku s brojevima 
(si. 35) i onda tražiti od njega, da ponovi brojeve različitim redom. 
Vizualni tip ne će imati pri takvom poslu osobitih poteškoća. Pre- 
dodžba, koja se javlja kao vidna slika, omogućit će ispitaniku da 
»gledajući« na neki način u sebi skrižaljku ponovi brojeve u razli- 
čitom redu, na pr. od desna na lijevo, od gore prema dolje i t. d. 
Naprotiv akustični tip, koji je upamtio brojeve kao slijed slušnih 
utisaka, moći će reproducirati brojeve samo onim redom, kojim ih 
je naučio. 

Slika 35 


Predodžbom se obnavljaju sadržaji zorova, ali dok svaki zor 
ima svoj poseban jedinstven sadržaj, sadržaj predodžbe može u 
nekim slučajevima biti složen od sadržaja različitih zorova. Ako 
sadržaj predodžbe odgovara sadržaju jednoga zora, tada predodžbu 
zovemo predodžbom pamćenja. Kod predodžbe pamćenja 
obnavlja se sadržaj nekog zora doduše nepotpuno, ali bez znatnog 
iskrivljivanja ili dopunjavanja. Ali naše pamćenje nije uvijek točno; 
mi često predočivanjem obnavljamo samo neke dijelove sadržaja 
zora, a ono, što smo zaboravili, dopunjamo drugim sadržajima. 
Takve predodžbe, kod kojih je sadržaj nastao stapanjem sadržaja 
različitih zorova, zovemo predodžbama fantazije ili 

mašte. Kad na pr. vjerno predočujem djevojku, koju sam sreo, ili 
ribu, koju sam ulovio, imam predodžbe pamćenja. Naprotiv bi pre- 
dodžba djevojke s ribljim repom bila predodžba fantazije, kad takvo 
biće ne bih bio vidio na slici. To dakako ne znači, da se predodžbom 
fantazije mogu stvarati kvaliteti, kojih nismo prije u zorovima do- 
živjeli. Svi su predočeni podaci bili osjetno doživljeni, ali mogu pri- 
padati različnim sklopovima. Kod predodžbe fantazije nisu dijelovi 
sadržaja izvorni i novi; nova je samo njihova kombinacija. Što ni- 
smo osjetno doživjeli, toga ne možemo ni predočiti. Slijepac od po- 
roda nema nikakvih vidnih predodžbi; čovjek, koji se rodio gluh, ne 
može predočivati zvukove ni šumove. 


Slika 36 

Različite životi- 
nje za koje se pri- 
je držalo da žive 
u moru. Oblici tih ži- 
votinja su tvorevine ma- 
šte i iluzija starih po- 
moraca. 


Zbog jednakih razloga ne možemo predočivati psihične pro- 
cese, jer oni nisu bili nikad zahvaćeni osjetno. Kad govorimo o raz- 
ličitim doživljajima, na pr. o čuvstvima, mislima, volji, tada predo- 
čujemo neka osjetno doživljena objektivna očitovanja tih doživljaja 
kao riječi, izražajne promjene, kretnje ili objektivne situacije, u 
kojima su se ti doživljaji pojavili, ali same doživljaje ne predoču- 
jemo. Psihična događanja zahvatamo pojmovima i mislima, a takvi 
procesi nisu predodžbe. 

Predodžbe u velikoj mjeri sudjeluju i pri zornom doživljava- 
nju. U svakidašnjem životu, osobito kad se radi o poznatim stva- 
rima, redovito zorno zahvatamo samo malen broj zornih pojedino- 
sti, dok ostalo dopunjamo predodžbama. Tako na pr. pri čitanju ne 
zahvatamo svako slovo u svakoj riječi; obično vidimo tek gdjekoja 



slova te na tom temelju obnavljamo čitave riječi. Kad nalazim svog 
znanca u gomili ljudi, obično se obazirem na veoma malen broj 
osjetnih podataka: stas, držanje, kretnje, nejasni obris lica; sve 
drugo mi dopunjaju predočeni elementi. Zbog tog znatnog sudjelo- 
vanja predodžbe u zornom doživljavanju razumljive su i mnoge 
pogrješke pri zornom zamjećivanju. 



Slika 37 

Iako su slova nepotpuno naznačena tek s ne- 
koliko crtica, ipak imamo zor potpunih slova. 
Predočeni elementi dopunjaju zamjećene podat- 
ke i slijevaju se s njima u jedinstven doživljaj. 


Zamjedbene varke, koje nastaju zbog pogrješnog dopunjanja, 
zovemo iluzijama. Tako ćemo na pr. u mraku ili u magli lako 
držati kakvo stablo za čovjeka, u mnoštvu ljudi zamijenit ćemo 
stranog čovjeka s našim prijateljem i t. d. 

Pod utjecajem nekih kemijskih tvari, neobičnih prilika, izuzet- 
nih duševnih stanja ili bolesti, mogu katkada i predodžbe odraslih 
ljudi poprimiti sve karakteristike zora. Takve predodžbe, koje se 
doživljajno ni po čemu ne razlikuju od zorova, zovemo haluci- 
nacijama. Na pr. nakon uživanja meskaline (alkaloiđa iz neke 
vrste agava) vidi čovjek oko sebe različite životinje, stvari i spo- 
dobe, koje objektivno ne postoje; u ekstazi ili pod sugestijom pre- 
dodžbe se lako pretvaraju u zorove, kod nekih duševnih bolesti čuje 
bolesnik različite glasove, osjeća dodire, vidi prikaze, premda nije 
izložen fizikalnim procesima, koji tima doživljajima odgovaraju. 
I u svakidašnjem životu često se zbog očekivanja i čuvstvene udeše- 
nosti predodžbe pretvaraju u zorove. Tako je na pr. dovoljno da 
netko za stolom izjavi, kako jelo ima »loš« vonj, pa da i ostali jasno 
osjete taj vonj, kojemu ništa objektivno ne odgovara. Kad zimi 
dođemo kući, a držimo, da je peć naložena, osjetit ćemo lako, dok 
približujemo ruku hladnoj peći, kako iz nje »izbija« toplina i t. d. 

Predodžbe se fiziologijski oslanjaju na promjenama, koje su 
nastale i ostale u kori velikoga mozga poslije zornih doživljaja. Dok 
je periferno uzbuđenje kod zora u skladu s centralnim, kod predodž- 

be periferna uzbuđenja nisu usklađena s centralnim procesima, koji 
prate predodžbu. Zbog toga je centralno uzbuđenje, koje je fiziolo- 
gijska podloga predodžbe, redovito slabijeg intenziteta od uzbuđe- 
nja kod zora. Tom slabijem intenzitetu možemo pripisati to, što je 
predodžba bez senzorne živoće, blijeda, neodređena i nestalna. 

a) KAKO SE UDRUŽUJU I IZMJENJUJU PREDODŽBE? 

Vidjeli smo, da je u običnim prilikama zor uvjetovan objek- 
tivnim zbivanjima. Bez predmeta, koji podražuje, nema ni zora o 
tom predmetu. Zor je vezan na predmet. Nasuprot toj zavisnosti 
zorova od predmeta, čini se u prvi mah kao da u svijetu pređočiva- 
nja vlada potpuna sloboda. Prepustimo li se toku svojih predočaba, 
činit će nam se kao da se one udružuju i izmjenjuju bez ikakve nu- 
tarnje zakonitosti i reda. Ali jednostavnim pokusom možemo usta- 
noviti, da to nije baš tako. Uzmimo papir i napišimo nekoliko riječi, 
koje nam prve padnu na pamet. Ja sam se na pr. sada sjetio ovih 
riječi: zid, slika, more, lađa, kapetan, ured, knjiga. Mogu li među 
njima naći neku svezu i zakonitost ili je tok tih predodžbi, koje sam 
izrazio riječima, određen igrom slučaja? Prva riječ zid bila je pobu- 
đena zorom zida, koji se nalazi pred mojim očima. Kako po zido- 
vima obično vise slike, tako je zor zida izazvao predodžbu slike. 
U mojoj sobi dvije slike prikazuju more; vjerojatno sam zbog toga 
od slike došao na predodžbu mora. Na moru sam često vidio lađe, 
pa je tako razumljivo, da sam od mora došao do lađe i kape- 
tana. Pri pomisli na kapetana sjetio sam se nekog svog rođaka 
kapetana, koji sada radi u uredu, i koji mi je posudio neku 
knjigu. Kako vidimo, među spomenutim predodžbama postoji 
neka sveza, pojedine se predodžbe ne pojavljuju potpuno slobodno, 
nego su povezane s predodžbama, koje su im prethodile. 

Doživljaje, koji su tako među sobom poveza- 
ni, da jedan doživljaj izazivlje drugi, zovemo 
asociiranim doživljajima, a njihovu svezu aso- 
cijacijom. 

Asocijacija je dakle takva sveza među doživljajima, koja nam 
omogućuje, da od jednog doživljaja prijeđemo na drugi. Asocija- 
tivne sveze postoje dakako ne samo među predodžbama, nego i 
između zorova i predodžbi, između različitih sadržaja misli te među 
različitim više ili manje složenim pokretima. 

Razmatrajući različite slučajeve asocijacije i istražujući, od 
čega zavisi reprodukcija nekih sadržaja, još je stara psihologija 

uglavila tri glavna zakona asocijacije i to zakon kontigui- 
teta (doticaja), z ak o n sličnosti i zakon kontrasta 
(oprečnosti). 

Zakon kontiguiteta. Među doživljajima, koje smo 
imali istodobno ili jedan za drugim, stvara se asocijacija tako, da 
jedan član asocijacije — ako je ponovno doživljen — izaziva drugi 
član. Povezivanje dvaju doživljaja, koje se temelji na takvom pro- 
stornom iil vremenskom dodiru, zove se asocijacija po kontiguitetu 
(contingere = doticati se). U prijašnjem primjeru veza između zora 
z i d a i predodžbe slike osniva se na tome, što sam često skupa 
— u jednom prostornom sklopu — zorno doživljavao zid i sliku, 
asocijacija predodžbe mora i predodžbe lađe osniva se također 
na istodobnom doživljavanju mora i lađe i t. d. Na sličan se način 
udružuju i doživljaji, koji su bili u vremenskom dodiru. Kad na pr. 
vidim crne oblake, sjetim se kiše, jer sam stekao iskustvo, da onda, 
kada takvi oblaci prekriju nebo, redovito dolazi kiša; kada tko u 
društvu počne pričati neki meni poznati događaj, ja unaprijed po- 
mišljam na svršetak i t. d. 

Zakon sličnosti. Ako neki sadašnji doživljaj ima 
sličnosti s nekim drugim doživljajem, onda se često u predočivanju 
javlja i taj drugi doživljaj. Sličnost među sadržajem tih doživljaja 
može biti vanjska ili nutarnja. 

Asocijacija je po sličnosti, kada na pr. vidim čovjeka niska 
stasa, pa se sjetim svog prijatelja, koji je također malen rastom, 
ili kad mislim na rijeku, pa se sjetim mora, ili kad opazim zmiju, 
pa mi dođe na pamet neki podmukao čovjek. 

Zakon kontrasta. I doživljaji, koji su po svojim 
sadržajima potpuno oprečni, imaju težnju, da se među sobom udru- 
že. Asocijacija je po opreci, kad na pr. razmišljam o siromaštvu, 
pa se sjetim bogataša; kad vidim kišu, pa pomislim na lijepo vri- 
jeme i t. d. 

Udruživanje doživljaja po zakonu kontiguiteta daje se objas- 
niti nadopunjavanjem prije doživljenih cjelina. Svaki naš doživljaj 
sadržava veći broj istodobno ili u slijedu doživljenih podataka. Zato 
je razumljivo, da ćemo se onda, kada predočujemo ili opažamo neke 
pojedinosti, koje su prije s drugima tvorile jednu doživljajnu cje- 
linu, sjetiti i drugih pojedinosti iz te cjeline. Svaki obnovljeni član 
cjeline izazivlje obnavljanje i ostalih članova, koji su s njime činili 
jednu cjelinu. Na tom se zakonu nadopunjavanja započetih cjelina 

temelje neke vrste dinamičnog pamćenja, i po njemu se odvijaju 
naše navike. 

Malo je teže na sličan način objasniti asocijacije po sličnosti 
i asocijacije po oprečnosti. Kod asocijacija tih vrsta jedan doživljaj 
može izazvati neki drugi, iako njihovi sadržaji nisu prije doživljajno 
pripadali istoj prostornoj ili vremenskoj cjelini. Nasuprot gotovo 
mehaničnom asociiranju po kontiguitetu, mnoge asocijacije po slič- 
nosti i oprečnosti pretpostavljaju već neku misaonu djelatnost, 
kojom otkrivamo odnose i smislene veze među pojedinim doživlja- 
jima i tako ih povezujemo. Cjeline, koje se dopunjaju u asocijaci- 
jama po sličnosti i oprečnosti, pripadaju uopće asocijaciji po smi- 
slenim svezama, koje obično zovemo odnosima (jednakost, različi- 
tost, uzročnost, zavisnost, svrha i t. d.). Tako možemo svesti na 
uzročnu cjelinu onu asocijaciju, po kojoj na temelju zora kiše pomi- 
šljam na to, da će ove godine biti obilna žetva, ili kad me padanje 
barometra sjeti da ponesem sa sobom kišobran i t. d. 

Dok su stariji psiholozi držali, da je asocijacija osnovni zakon 
duševnog života i da svi složeniji intelektualni doživljaji nastaju aso- 
cijativnim udruživanjem »ideja«, danas se neba asocijacije sma- 
traju rezultatom čistoga pamćenja, a druge, osobito smislene mogu 
biti učinak misaone djelatnosti. 

Iako, kako smo vidjeli, u izmjenjivanju doživljaja možemo 
naći neku zakonitost, ne smijemo ipak tu zakonitost shvatiti kao 
neki nepromjenljivi i bezuvjetno nužni tok događanja, kod kojega 
je svaki daljni doživljaj potpuno određen doživljajem, što mu je 
prethodio. 

Svaki je naš doživljaj iskustveno povezan s mnoštvom razli- 
čitih doživljaja, pa zavisi od mnogobrojnih nutarnjih i vanjskih pri- 
lika, da li će se od tog mnoštva doživljaja ovaj ili onaj nadovezati 
na prethodni. Jednaki objektivni podražaji ili jednaki doživljaji 
mogu izazvati sasvim različite predodžbe i misli prema tome, kako 
smo časovito raspoloženi, na što smo prije mislili, u kojoj se oko- 
lini nalazimo, što nas zanima i kakva je naša općenita udešenost. 

Dobro raspoložen čovjek obično misli na ugodne stvari i pre- 
dočuje ugodne sadržaje. U lošemu raspoloženju polazeći od jedna- 
kih objektivnih podražaja mogao bi tok njegovih misli i predodžbi 
biti sasvim drukčiji. Interes, časovita udešenost i navike stvaraju 
neke preduvjete za predočivanje i zahvatanje sadržaja stanovite 
V . r . S v 6 ' djeluje i okolina, u kojoj se nalazimo. Tako će na pr. 

riječ »piramida« izazvati u nama sasvim različitu predodžbu prema 

tome, jesmo li tu riječ čuli na satu geometrije, tjelovježbe ili zemljo- 
pisa. Na satu geometrije pomislit ćemo na geometrijsko tijelo, na 
satu tjelovježbe pomislit ćemo na lik, koji nastaje, kad se veći broj 
vježbača popne jedan drugome na leđa, a na satu zemljopisa sjetit 
ćemo se Egipta, Faraona, sfinge i t. d. Na taj način ne određuju 
samo zakoni asocijacije, kakav će biti asociirani doživljaj, nego pri 
tome sudjeluje i opća duševna udešenost. 

Eksperimentalno se obično ispituje asocijacija tako, da se 
zada ispitaniku neka riječ sa zadatkom, da na tu riječ odgovori 
prvom riječi, koja mu padne na pamet. Pritom se bilježi ispitanikov 
odgovor, a s pomoću sportskog sata ustanovljuje se, koliko je vre- 
mena proteklo od časa, kad smo zadali riječ, do časa, kad je ispi- 
tanik na nju reagirao. Vrijeme je asocijacije kod različitih ljudi i 
za različite vrste podražajnih riječi veoma različito; to vrijeme ko- 
leba između 1 i 6 sekundi. 

Najkraće je vrijeme kod t. zv. banalnih asocijacija, t. j. kod 
asocijacija, kojih su članovi čestim ponavljanjem čvrsto među so- 
bom povezani, na pr. dijete-majka, sunce-toplina, munja-grom. 
Općenito su vremena asocijacije kraća kod asocijacija po kontigui- 
tetu nego kod asocijacija po nutarnjoj smislenoj svezi. 

Na brzinu asociiranja, osim urođenih osobina, djeluju osobito 
čuvstva, umor i različita kemijska sredstva. Kad smo dobro raspo- 
loženi, vrijeme je asocijacije redovito kraće, nego kad smo tužni i 
potišteni. Slično djeluje i svježina; kod umorna čovjeka vrijeme je 
produljeno, a po svom kvalitetu asocijacije su jednolične i banalne. 
Od kemijskih sredstava neke tvari (kao kofein, tein, udisani kisik) 
ubrzavaju asocijaciju, a druge je opet usporuju (bromovi prepa- 
rati, ugljikov monoksid i t. d.). 

Fiziologijska osnova asocijacija su promjene, koje nastaju u 
mozgovnim stanicama i njihovim svezama za vrijeme prvotnog 
doživljavanja. Novi podražaj uzbudit će ne samo onu grupu stanica, 
u kojima završava, nego će, već prema svojim specifičnim karakte- 
ristikama, staviti u djelatnost i druge grupe stanica, koje njegovim 
karakteristikama odgovaraju. Asocijacija se može tako fiziologijski 
objasniti nekom vrsti rezonancije sustava, koji imaju slične speci- 
fične karakteristike. 

b) PATOLOGIJA ASOCIJACIJE 

Kod nekih duševnih bolesti, na pr. t. zv. katatone shizofrenije, 
progresivne paralize, senilne demencije, a i u stanjima jače živčane 

iscrpljenosti, vrijeme asocijacije može biti veoma produljeno. Boles- 
nici često uporno misle uvijek na jedno te isto i ne mogu se oslo- 
boditi tih svojih misli i predočaba. Kod takvih bolesnika doživljaji 
se veoma sporo izmjenjuju, tako da govorimo o kočenom toku ide- 
ja, kod kojega predodžbe i misli slijede polagano ili se ponavljaju. 
Naprotiv kod nekih drugih oblika duševnih bolesti, na pr. kod 
manije, vrijeme je asocijacije veoma kratko. Maničari neprestano 
prelaze s jedne misli na drugu, predodžbe su im u neprestanom 
brzom toku i izmjenjivanju. Takvo mijenjanje zovemo labilnim 
tokom doživljaja ili »bježanjem ideja«. 


Što je pamćenje? 

Za prvo snalaženje u okolini služe živom biću mnogobrojne 
refleksne i nagonske reakcije. Te se reakcije temelje na baštinje- 
nom ustrojstvu, s kojim je živo biće došlo na svijet. Značajno je za 
reflekse i nagone, da su to automatizmi, koji uvijek nepromijenjeno 
djeluju. Jednake ili slične prilike izazivlju uvijek jednaku reakciju. 
Kad se na pr. pile izleže iz jajeta, ono nagonski kljuje sve, što oko 
sebe vidi: razne kamenčiće, zrna, komadiće stakla, kukce i t. d. 
Mlada mačka nagonski lovi sve, što se pomiče: odi papira, koji 
vjetar nosi po dvorištu, do vlastitog repa. Ali ubrzo se tom nagon- 
skom i refleksnom načinu reagiranja pridružuju i novi načini pona- 
šanja, koji nisu baštinjeni, nego stečeni. Razlikuju se od nagona po 
tome, što su redovito bolje prilagođeni raznim životnim prilikama 
i što su plod iskustva pojedinca. Tako na pr. pile postepeno nauči 
da ne kljuje kamenčiće, staklo i neke kukce, koji su za nj neprijatna 
okusa; mlada mačka nauči nakon nekog vremena da više ne lovi 
i ne grize vlastiti rep it. d. Zbog djelovanja okolnih pri- 
lika nastaju dakle neke promjene u živim bići- 
ma, k o j e mijenjaju njihovo ponašanje. Slično mo- 
žemo opaziti i kod djeteta. Dijete, koje se opeklo na vatri, ne pribli- 
zuje više svoju ručicu plamenu, prvi nespretni pokreti pri pisanju 
slova postaju ponavljanjem sređeniji, vježbom postaja dijete sve 
spretnije i spretnije u igri, govoru, hodanju i t. d. Prošli događaji 
ne gube se bez traga ni u čistom subjektivnom životu. Vidjeli smo, 
da je moguće obnoviti sadržaj zorova i onda, kad nema predmeta, 
koji nas podražuje, jednako kao što možemo obnavljati i sadržaje 
svojih misli. Svako takvo zaostajanje prošlih događaja i njihovo 
kasnije djelovanje zovemo .pamćenjem. Pamćenje je prema 

tome opća sposobnost obnavljanja prošlih sadr- 
žaja u bilo kojem obliku. Kod čovjeka pamćenje se uglav- 
nom sastoji u stjecanju navika i sjećanja, a očituje se u promije- 
njenom načinu ponašanja ili u subjektivnoj reprodukciji prije đo- 
živjelih sadržaja. 

Među različitim pojavama, koje ubrajamo u pamćenje, može- 
mo razlikovati uglavnom dvije glavne vrste i to : navike ili motorno 
pamćenje i sjećanje ili mentalno pamćenje. 

a) NAVIKE ILI MOTORNO PAMĆENJE 

Pod navikom obično razumijevamo n iz stečenih psihomotor- 
nih djelatnosti, s pomoću kojih lakše obavljamo različite radove. 
Te stečene djelatnosti mogli biti veoma različite: od pojačanog izlu- 
čivanja sline, kad vidimo hranu, koju volimo, do složene djelatnosti 
pisanja, čitanja ili svakidašnjih poslovnih dužnosti. 

Da dođe do navike, potrebno je da se niz motornih reakcija češće 
odvija po nekoj shemi. Ta je shema uglavnom uvjetovana vanjskim 
prilikama i čuvstveno-voljnim nutarnjim faktorom. Mi na pr. svako 
jutro ustajemo iz kreveta, peremo se, oblačimo se, idemo određenim 
putem u školu ili u ured i pri tome radimo još mnoštvo drugih 
stvari i to sve uglavnom automatski, bez osobita napora i razmi- 
šljanja. Red i oblik (shema) tih naših djelatnosti određeni su vanj- 
skim prilikama, u kojima živimo, ali i nutarnjom potrebom, da sve 
te radove izvršimo svakog dana u određeno doba. Kad bismo trajno 
živjeli u drukčijoj okolini ili kad ne bi bilo potrebno da se oblačimo, 
peremo i idemo u školu, onda bi i oblik naših navika bio drukčiji. 

Osim nutarnje potrebe glavni je faktor pri stvaranju navika 
ponavljanje. Prvi nespretni, polagani i nesustavni pokreti 
ponavljanjem se mijenjaju, postaju brži, spretniji i bolje prilago- 
đeni prilikama. Zbog ponavljanja nastaju više ili manje trajne pro- 
mjene, koje omogućuju da se sve potpunije odvija niz zasebnih i 
uzastopnih djelatnosti, koje se postepeno spajaju u jednu cjelinu u 
jedan jedinstven sklop ili shemu. Usporedo s tom sve potpunijom 
povezanosti korisnih pokreta u jedinu cjelovitu reakciju napreduje 
i izostavljanje ili ispadanje svih nepotrebnih pokreta. Promotrimo 
to na pr. na radu radnika, koji turpijom obrađuje željezo. Slike 
38 a i b dobivene su tako, da su na različitim mjestima radnikova 
tijela bile pričvršćene male žarulje, pa se onda radnik pri radu 
snimio. Kako je snimanje dugo trajalo, na snimci su ostali tragovi 
žarulja, koje su se pomicale onako, kako se radnik pokretao. Na 

našim shematskim slikama prikazani su tragovi žarulja crnim crta- 
ma. Na slici b vidimo pokrete neiskusnog radnika-početnika. Nje- 
gove kretnje nisu još čvrsto usklađene u cjelinu, a uz to taj radnik- 
početnik vrši i mnogo nepotrebnih pokreta. Naprotiv kod iskusnog 
radnika (si. a) pokreti su ograničeni na same korisne kretnje, koje 
predstavljaju usklađenu cjelinu. 



Slika 38 

Pokreti uvježbanog (a) i neuvježbanog (b) radni- 
k a. Crne crte označuju pokrete različitih dijelova tijela. Uvježban 
radnik čini mnogo manje nepotrebnih pokreta, a korisni pokreti 
su bolje oblikovani. 

Razvoj navike ispitujemo obično tako, da ispitaniku zadamo 
neki posao i da ondla promatramo, kako se ponavljanjem i vježbom 
mijenja njegov urađak. 

Uzmimo na pr. gladnog miša i postavimo ga na ulaz labirinta, 
t. j. u ograđeni prostor, koji je ispresijecan različitim hodnicima, 
od kojih su neki bez izlaza. Ako se na drugom kraju labirinta nalazi 
hrana, miš će utrčati u prvi hodnik i lutat će tamo i amo, dok nakon 
nekoga vremena ne stigne do cilja. Ponovimo li sutradan pokus 
s istim mišem u što sličnijim vanjskim i nutarnjim prilikama, opa- 
zit ćemo već neku promjenu u ponašanju životinje. Miš će manje 
zaobilaziti i brže će doći do cilja. Ponavljajući iz dana u dan pokus 
vidjet ćemo, kako se postepeno prvotni nesređeni i besciljni pokreti 
miša usklađuju u jednu suvislu cjelinu. Nakon nekog broja pokusa 
miš će bez lutanja i nepotrebnog zaobilaženja ići najkraćim putem 
ravno k cilju. 

Na koji se način razvija navika, moći ćemo ustanoviti, ako 
bilježimo, kako ponavljanjem pokusa opada broj pogrješaka ih 
kako se skraćuje vrijeme potrebno da miš prijeđe put od ulaza do 
cilja. Ponavljanjem broj pogrješaka odnosno vrijeme potrebno za 
izvršenje zadatka spočetka opada naglo, zatim sve sporije i sporije, 
dok se ne dođe do takvih vrijednosti, koje se daljnim ponavljanjem 
pokusa ne mogu više u znatnoj mjeri izmijeniti. 


Slika 39 

.Shema labirinta, 
koji može poslužiti pri 
ispitivanju kako se 
stvaraju navike kod 
životinja. 


Prijeđemo li s pokusa na životinjama na pokuse s ljudima, 
tok razvoja neke navike poprima redovito složeniji oblik. To je i 
razumljivo. Kod bića, kojemu je psihični život uglavnom slabo raz- 
vijen, moguće je uzastopnim podražajima staviti u djelatnost samo 
jednostavnije sposobnosti. Naprotiv kod čovjeka, kod kojega su 
psihični procesi mnogostruko povezani, nakon stanovitoga broja 
pokusa, koji su s početka pobuđivali samo jednu manje ili više 
odjelitu sposobnost, pridružuju se zajedničkoj djelatnosti i druge 
duševne sposobnosti, koje mogu u znatnoj mjeri izmijeniti tok, 
kojim se razvija neka navika. Prikažemo li na pr. grafički, kako 
ponavljanjem opada broj pogrješaka, koje čini miš u labirintu, dobit 
ćemo uglavnom pravilnu krivulju, koja pokazuje da se navika po- 
stepeno razvija. Bolje snalaženje osniva se na pokušajima i pogrje- 
škama, pri čemu se pogrješke postepeno isključuju. Ta nam kri- 
vulja zorno prikazuje, da miš nije — nakon stanovitoga broja po- 
kusa — najednom shvatio ili upoznao nacrt labirinta, nego da 
se oblik njegova ponašanja polako usavršavao. Postavimo li napro- 
tiv čovjeka pred sličan zadatak, spočetka će se i on snalaziti na 
temelju pokušaja i pogrješaka, ali ako je labirint takav, da on svo- 
jim misaonim sposobnostima nakon određenog broja pokusa može 
shvatiti nacrt labirinta, vrijeme će se najednom znatno skratiti, a 
pogrješaka će potpuno nestati. Mjesto postepenog uklanjanja po- 
grješaka ili ubrzanja puta imat ćemo u tom slučaju nagao porast 
uratka, koji nije plod vježbe, nego učinak ukapčanja nove psihične 
djelatnosti u čovječje ponašanje. 

Ali ako stavimo čovjeka pred zadatke, koji pobuđuju ogra- 
ničen broj sposobnosti, vidjet ćemo, da se tok razvoja ljudiskih na- 
vika slaze s razvojem navika kod životinja. Dajmo na pr. čovjeku, 
da više dana redom kroz određeno vrijeme križa što brže može neke 
jednostavne znakove (v. si. na str. 158). Nanesemo li na ordinatu 
uradak ispitanika (broj ispravno prekriženih znakova), a na apscisu 
niz uzastopnih pokusa, dobit ćemo krivulju, koja nam pokazuje, 
kako uradak raste usporedo s vježbom. Na takvim krivuljama mo- 
žemo razlikovati tri glavna odsjeka. Prvi odsjek obuhvata vrijeme, 
kada uradak naglo raste; u drugom odsjeku dobitak se na uratku 
sve više i više usporuje, a u trećem odsjeku — usprkos daljnoj vjež- 
bi — uradak bar prividno više ne raste, nego ostaje trajno jednak. 
Taj najveći uradak, koji se prividno ne da prekoračiti daljnim po- 
navljanjima, zovemo granicom vježbe. Razlika između po- 
četnog uratka i te konačne vrijednosti predstavlja raspon vježbe 
ili veličinu uvježbavanja. 



Slika 40 

Razvoj navike kod precrtavanja znakova. Na ordi- 
nati je prosječni broj ispravno precrtanih znakova u minuti, a na 
apscisi su naneseni uzastopni dani vježbe. 

Uostalom, da se navika baš tako razvija, znamo i na temelju 
običnog iskustva. Počnemo li na pr. učiti tenis, u početku, kod prvih 
pokušaja, igra će nam ići slabo od ruke. Udarci će nam biti neodmje- 
reni, pokreti netočni, usklađenost oka i pokreta slaba. Daljnom 
vježbom naglo ćemo napredovati. Upravo ćemo jasno opažati, kako 
od igre do igre naši udarci postaju sve točniji, pokreti sigurniji, a 
složena skupna djelatnost oka i mišićja skladnija i oblikovanija. 

Ali nažalost ne ćemo uvijek istom brzinom napredovati. Nakon ne- 
kog vremena ne ćemo više opažati onako znatan napredak kao prije, 
i konačno ćemo doći u takvo razdoblje, kada usprkos daljnem vjež- 
banju ne ćemo više moći opaziti nikakav napredak u igri. Pa ipak 
se čini, da je taj zastoj u napredovanju samo prividan. Kako su no- 
vija istraživanja pokazala, nastavimo li vježbom i onda, kada smo 
prividno dostigli svoju gornju granicu, uradak će, istina polako, 
ali i dalje rasti (v. si. 40). Ako to opažanje, da ne postoji gornja 
granica vježbe, vrijedi i za druge, složenije djelatnosti, onda ono 
ima veliku praktičnu vrijednost. U svakom slučaju naš subjektivni 
dojam, da daljnjim ponavljanjem više ne napredujemo, nije točan. 
Vježbom možemo povećati svoj uradak do upravo neslućenih vrijed- 
nosti. 

Kad je nakon dužeg ili kraćeg ponavljanja stvorena neka na- 
vika, ona nije za uvijek stečena. Ne govorimo li na pr. dugo vre- 
mena neki strani jezik, izgubit ćemo djelomice naviku brzog i spret- 
nog izražavanja; ne pišemo li duže vremena na stroju, prvo pisanje 
nakon duže stanke ne će ići kako treba i t. d. Dok se vježbom i 
ponavljanjem navika stvarala i razvijala, zbog izostajanja vježbe 
navika slabi, a može u nekim slučajevima i potpuno nestati. Ali 
odvikavanje od navike teče znatno sporije nego njezino stjecanje. 
Oblikovane psihomotorne djelatnosti često su — usprkos nestašici 
vježbe — vrlo trajne i otporne prema zaboravljanju. Trajnost neke 
navike toliko je veća, što je navika bila bolje organizirana, što je 
bila jednostavnija po obliku, što smo u to vrijeme manje uvježbavali 
protivne navike i što je od posljednje do nove vježbe proteklo manje 
vremena. Ako smo prekinuli vježbu onda, kada je navika bila još 
u punom razvoju, onda će se dakako slabo povezan sklop reakcija 
mnogo brže raspasti, nego ako smo vježbu prekinuli tek onda, kada 
se navika približila svom uglavnom postojanom vrhuncu. 

Navike su to otpornije, što su jednostavnije i što su jače 
potpomognute nutarnjim faktorima. Postoje navike, koje čvrsto 
usvajamo već nakon prvog iskustva; takva je na pr. navika da se 
ne dotičemo vatre. Ta je navika vrlo jednostavna oblika i povezana 
uz jako čuvstvo. Prilično jednostavna navika plivanja teže će se 
izgubiti zbog izostajanja vježbe nego na pr. navika stenografiranja 
ili sviranja na glasoviru, koje su mnogo složenije i tim lakše izlo- 
žene raspadanju. 

Zbog toga, što neki stečeni oblici djelatnosti mogu sudjelovati 
kod vršenja različitih poslova, postoji i t. zv. prijenos vježbe 

s jedne navike na drugu. Na pr. netko, tko dobro umije sklizati, 
brzo će i lako naučiti skijati, jer navika sklizanja ima veći broj 
zajedničkih elemenata s vještinom skijanja. Shvatljivo je zbog toga, 
da ćemo u razdoblju koje provodimo bez vježbe, mnogo manje izgu- 
biti od neke navike, ako za to vrijeme vježbamo neke slične radi- 
nosti. Naprotiv oe zaborav biti velik, ako u to vrijeme vježbamo 
radove, koji se mnogo razlikuju od navike. Tako na pr. gubimo 
spretnost izražavanja u nekom stranom jeziku najviše zbog toga, 
što u vremenu kada smo taj jezik zanemarili, govorimo drugi jezik, 
koji ima drukčiju gramatičku strukturu. Zbog istog razloga mala 
djeca, koja u isti mah slušaju dva jezika, redovito znatno kasnije 
progovore nego djeca, koja uče samo jedan jezik. 

Vrijeme, koje je proteklo od posljednje vježbe — ako i drugi 
faktori nisu ubrzali proces zaboravljanja — djeluje redovito u vrlo 
maloj mjeri na uspješnost navike. Mi možemo na pr. i desetke godi- 
na ne plivati, pa da se usprkos tako dugom prekidu kod ponovnog 
pokušaja ne utopimo. Ipak općenito vrijedi pravilo: što je više vre- 
mena proteklo od posljednje vježbe, to je i stupanj zaborava navike 
veći, ali u svakom slučaju kud i kamo manji, nego što je kod men- 
talnog pamćenja. 

Stvaranje psihomotornih navika ima izvanrednu važnost i za 
pojedinačni i za društveni život čovjeka. Navikom se povećava toč- 
nost i brzina pokreta i uklanjaju se svi nepotrebni članovi iz organ- 
ski povezanih motornih cjelina; naše se reakcije automatiziraju i 
mehaniziraju, t. j. odvijaju se bez napora, bez osobitog voljnog, pre- 
dodžbenog i misaonog rada; umor kasno nastupa, a slobodna se 
energija može korisno upotrijebiti za druge djelatnosti. Svatko od 
nas se sjeća, koliko mu je trebalo pažnje, mara i napora kod prvih 
pokušaja čitanja i pisanja, dok se sada te djelatnosti odvijaju glat- 
ko, tako reći same od sebe. Ukratko: bez sposobnosti za stvaranje 
složenih navika, sva bi se naša raspoloživa energija za vanjski i 
unutrašnji život iscrpla u nekoliko vrlo jednostavnih životnih dje- 
latnosti. 

b) SJECANJE ILI MENTALNO PAMĆENJE 

Dok se navika očituje u sve boljem i boljem izvršavanju nekih 
pokreta, mentalno pamćenje — sjećanje — očituje se u prepozna- 
vanju ili u obnavljanju nekih prije doživljenih sadržaja. Prema tome 
da li zadržavamo ili obnavljamo samo pojedine odjelite sadržaje ih 
pak pamtimo red i slijed među pojedinim sadržajima, razlikujemo 

statično i dinamično pamćenje. Tako na pr. predodžba, 
kojom predočujemo sadržaj nekog jednostavnog osjetnog doživ- 
ljaja, pripada statičnom pamćenju, dok se učenje neke pjesmice 
temelji na dinamičnom pamćenju, jer pri takvom poslu ne pamtimo 
samo pojedine riječi, koje već poznamo, nego nastojimo zadržati 
i raspored i slijed riječi. Reprodukcija nekih sadržaja može biti 
uvjetovana i mehaničnim pamćenjem elemenata i nji- 
hova rasporeda, kako je to na pr. onda, kad ponavljamo niz riječi, 
koje smo čuli na nepoznatom jeziku, ili logičnim pamće- 
njem, t. j. zadržavanjem smisla, kako je to onda, kaka kazujemo 
naučeno štivo na materinskom jeziku ili niz brojeva, koji su pore- 
dani nekim pravilnim redom i t. d. Dakako da isto gradivo može 
biti reproducirano i smisleno i mehanički, već prema tome, jesmo 
li ga razumjeli i tako smisleno povezali pojedine elemente, ili smo 
ga upamtili kao niz osjetnih utisaka bez nutarnje smislene sveze. 

Da možemo neki sadržaj obnoviti, potrebno je da ga najprije 
doživimo i zapamtimo. U svakidašnjem životu neprestano stječemo 
nova sjećanja, pamteći i nehotice mnoštvo stvari, koje smo slučajno 
doživjeli, ah velik dio našeg znanja je tekovina voljnog napora. Sva- 
ko hotimično ili nehotično stjecanje novih navika i sjećanja možemo 
nazvati učenjem u najširem smislu. 

Želimo li pokusom ustanoviti, na koji se način stječe neko 
novo sjećanje, moramo dati ispitaniku na učenje određeno gradivo. 
O uspjehu nekog učenja zaključujemo uglavnom po dvjema vrijed- 
nostima: ili po vremenu, koje je bilo potrebno, da se potpuno 
nauči neko gradivo ih po količini upamćenog gradiva, koje je 
učeno u određenom vremenskom razdoblju. 

Od različitih metoda, s pomoću kojih možemo istražiti zakone 
učenja, najviše se upotrebljava metoda izučavanja. Ispita- 
nicima se daje u stalnim vanjskim prilikama na učenje neko jedno- 
lično i ograničeno gradivo, na pr. slogove bez smisla, i to se gra- 
divo uči sve dotle, dok ga ispitanik ne uzmogne potpuno reprodu- 
cirati. O tome, kako je tekao razvoj sjećanja, zaključujemo po koli- 
čini upamćenog gradiva nakon svakog ponavljanja, dok nam brzinu 
stjecanja sjećanja kazuje ukupni broj ponavljanja, koji je bio po- 
treban, da se zadano gradivo potpuno nauči. Nanesemo li na apscisu 
uzastopna ponavljanja (vrijeme učenja), a na ordinatu količinu 
upamćenog gradiva, koje tim ponavljanjima odgovara, dobit ćemo 
krivulju, koja pokazuje, kako se učenjem razvija sjećanje. Ta kri- 
vulja po obliku je posve shčna krivulji, koja je prikazivala, kako se 
vježbom razvija navika (v. si. 41). 

Od ostalih mnogobrojnih načina, kojima se istražuje razvitak 
sjećanja, često se zbog svoje jednostavnosti upotrebljava još i 
metoda prepoznavanja. Kod te metode daje se ispitanici- 
ma na učenje za određeno vrijeme neko gradivo, a onda se traži 
od njih, da među mnoštvom raznolikih elemenata pronađu sve one 
elemente, koje su kod prijašnjeg -učenja upamtili. 

Slika 41 

Krivulje razvoja navike (A) i razvoja 
sjećanja (B). 




A B 


A Razvoj navike kod tip- 
kanja na pisaćem stroju. 
Na ordinati: broj isprav- 
no napisanih slova u mi- 
nuti; na apscisi: uzastop- 
ne vježbe. 


B Razvoj sjećanja kod uče- 
nja 46 japanskih riječi. Na 
ordinati: broj upamćenih 
riječi; na apscisi: uzastop- 
na ponavljanja. 


Zakone učenja možemo dakako istraživati ne samo s pomoću 
besmislenih slogova, nego i s pomoću smislenog gradiva, kao što 
su to riječi, rečenice, štivo, pjesmice, slike, predmeti i t. d. Ali u 
svim tim slučajevima podaci su manje pouzdani, jer različite nutar- 
nje prilike, koje se ne mogu kontrolirati, na pr. manja ili veća po- 
znatost gradiva, pojedinačno različite asocijacije, različita inteligen- 
cija, nejednak interes i t. d. mogu znatno djelovati na rezultate. 

Ako ispitamo, kako isti ispitanici pamte različitu građu, uvje- 
rit ćemo se, da među različitim vrstama i oblicima pamćenja nema 
nikakve uske sveze. Tko na pr. dobro pamti brojeve može dobro, 


osrednje ili slabo pamtiti drugu građu (fiziognomije, slike, štivo i 
si.) ; tko ima dobro motorno pamćenje može slabo, osrednje ili dobro 
pamtiti smisleno intelektualno gradivo i t. d. Pamćenje prema tome 
nije — kako je to držala stara psihologija — neka jedinstvena du- 
šena sposobnost, koju različiti ljudi posjeduju u većoj ili manjoj 
mjeri. Mjesto o pamćenju ispravnije bi bilo govoriti o pamćenjima. 

Među faktorima, koji djeluju na brzinu, kojom se sjećanja 
stječu, na prvom je mjestu voljni napor, koji se očituje u sabra- 
nosti, t. j. u koncentraciji pažnje. Svatko od nas zna na 
temelju svakidašnjeg iskustva, da će mnogo brže i bolje naučiti 
neko gradivo, ako se potpuno sabere na ono, što uči, nego ako za 
vrijeme učenja svaki čas misli na stvari, koje nisu ni u kakvoj svezi 
s onim, što uči. 

Na brzinu u stjecanju sjećanja djeluje i interes. Ako nas 
nešto zanima, trebat će nam mnogo manje voljnog napora da to 
gradivo naučimo, nego što bi nam trebalo, da upamtimo nešto, što 
nas ne zanima. To djelovanje interesa na stjecanje sjećanja može 
biti tako jako, da nam se često čini, kako zapravo učimo samo ono, 
što nas ne zanima, dok spontano, nehotice pamtimo ono, što je u 
smjeru našeg interesa. 

Interes je u svezi sčuvstvima, koja prate učenja Kad se 
govori o djelovanju čuvstava na učenje, treba razlikovati čuvstva, 
koja pobuđuje samo gradivo, od čuvstava, koja se vezuju uz uče- 
nje ili cilj učenja. Ugodna čuvstva, koja se osnivaju na zamisli o 
uspjehu učenja, znatno ubrzavaju stjecanje sjećanja; naprotiv neu- 
godna čuvstva ili ravnodušnost to stjecanje usporavaju. Tako na pr. 
mnogo brže učimo, ako pomišljamo na korist, koju ćemo od učenja 
imati (u školi, u životu i t. d.) te ako pristupimo učenju sa samo- 
pouzdanjem. Naprotiv sumnja, da ne ćemo moći savladati gradivo, 
strah, i t. d. produžuju vrijeme učenja. Za čuvstva, koja nam pobu- 
đuje samo gradivo, uglavnom vrijedi, da se »ugodno« gradivo naj- 
lakše pamti, nešto slabije »neugodno«, a najteže »indiferentno«. 
Da je to uistinu tako, potvrđuje i opće poznato iskustvo, da je u 
našim uspomenama sačuvano mnogo više ugodnih nego neugodnih 
ili ravnodušnih doživljaja (t. zv. optimizam pamćenja). 

Osim nutarnjih uvjeta: voljnog napora, pažnje, interesa i čuv- 
stava, na učenje utječu i neke vanjske prilike. 

Iz svakidašnjeg iskustva znamo, da je stjecanje novih sjećanja 
jako oteščano, ako. učimo u slabo zračenim prostorijama. 
Pokusi su pokazali, da količina kisika u zraku, koji dišemo, veoma 

utječe na učenje. Ako količina kisika u zraku padne ispod stanovite 
vrijednosti (8%) svako je stjecanje novih sjećanja nemoguće. 

Osim nedostajanja kisika nepovoljno djeluju na učenje i svi 
vanjski podražaji, koji zbog svog intenziteta ili kvaliteta odvraćaju 
našu pažnju od predmeta., koji učimo, a također i oni, koji štetno 
djeluju na naše zdravlje (nikotin, alkohol i t. d.). 

U svezi sa stupnjem umora djeluje i doba dana na uspjeh 
učenja. U pravilu bismo morali biti najsposobniji za stjecanje novih 
sjećanja u jutro nakon noćnog počinka, ali navika, da učimo u neke 
određene sate, može to najpovoljnije doba prebaciti i u drugo vri- 
jeme. Svakako satovi, koji neposredno slijede poslije jela, nisu po- 
voljni za učenje. 

Osim spomenutih vanjskih faktora, koji po tjelesnom stanju 
djeluju na učenje, uspjeh u stjecanju sjećanja zavisi 1 od vrste 
gradiva koje učimo. Usprkos velikim osobnim razlikama tu vri- 
jedi jedno općenito pravilo: što je gradivo, koje učimo, smislenije, 
lakše ćemo ga i brže upamtiti. Ali treba istaknuti, da veća ih manja 
smislenost istoga gradiva zavisi o osobnom iskustvu i podinačnim 
sklonostima. Tako na pr. smislenost gradiva zavisi dobrim dijelom 
i od količine znanja, koje već posjedujemo u času učenja. Što više 
roga znamo, to ćemo lakše i novo naučiti, jer ćemo moći novo pove- 
zati sa starim. Ta nam činjenica ujedno objašnjava, zašto ljudi 
neke struke lakše uče stvari, koje zasijecaju u njihovu struku, nego 
stvari, koje su im više ih manje strane. 

Na brzinu u stjecanju sjećanja djeluje i način, kojim je 
neko gradivo dano na učenje. Obično je gradivo, koje trebamo 
upamtiti, zadano optički ili akustički, pa u svezi s tipovima predo- 
čivala nalazimo i razhčite tipove pamćenja. Ima ljudi, koji lakše 
i brže uče, ako im je gradivo zadano optički (vizualni tip), drugi 
opet, ako im je gradivo zadano akustički (akustični tip). Uz ta dva 
tipa ima ljudi, kojima pri učenju pomažu i kinetični osjeti, koji prate 
izgovaranje gradiva, ih kinetični osjeti, koji prate prepisivanje gra- 
diva (motorni tip). 

Povoljno djeluje na učenje i ritmiziranje gradiva. 
Ritam je osobito važno pomagalo kod 1 učenja besmislenog gradiva, 
jer se ntmom među elemente bez smisla unosi neki oblik, koji ih 
povezuje. Zato se katkad u školskoj obuci manje smisleno gradivo 
daje učenicima na učenje u obliku stihova (na pr. latinski prijedlozi 
s akuzativom i t. d.). 

Vrijeme, koje je potrebno da potpuno naučimo neko gradivo, 
ne raste razmjerno s količinom gradiva. Neki vještak u brzom raču- 
nanju trebao je kod nekih pokusa 48 sek. da upamti 42 broja, 52 
sek. da upamti 48 brojeva, a 209 sek. da upamti 90 brojeva. Dakle 
da nauči dva puta opsešnije gradivo, trebalo mu je oko četiri puta 
više vremena. Ta i druga opažanja izražena su u približnom zakonu, 
da vrijeme učenja raste razmjerno s kvadratom dužine niza (Fau- 
caultov zakon) . To, što za učenje većih količina gradiva treba neraz- 
mjerno više vremena, može se donekle objasniti time, što svako 
novo učenje ubrzava zaboravljanje onoga, što smo prije toga 
naučili. 

Kod učenja je vrlo važna i metoda, kojom učimo. Pokusi 
su pokazali, da ćemo manjim brojem ponavljanja, dakle brže, nau- 
čiti neko gradivo, ako to gradivo učimo u ovećim cjelinama, nego 
ako ga nastojimo naučiti dio po dio. Razlog je tome uglavnom veća 
smislenost cjelina. Ali metoda cjehne nije uvijek najbolja metoda. 
Kod učenja besmislene građe često učenje u odlomcima daje bolje 
uspjehe. Zbog toga, što svako novo učenje ubrzava zaboravljanje 
onoga, što smo tek naučili, i kod učenja smislenog gradiva treba pri- 
mjenu metode cjelina svesti na razboritu mjeru. Ako su cjehne pre- 
velike, mnoštvo će novoga gradiva loše djelovati na ono, što smo 
već prešli, a što još nismo kako treba zapamtili. 

Napokon je još jedan faktor vrlo važan kod učenja, a to je 
vremenski razmak među susjednim ponavljanjima. Učenjem 
se pokreće proces pamćenja, koji ne dostiže svoju najveću vrijed- 
nost neposredno nakon samog učenja, nego tek neko vrijeme nakon 
toga, što smo učenje završili, a onda opet s vremenom slabi. Naj- 
zgodnije je zato započeti s ponavljanjem upravo onda, kad je pro- 
ces, pokrenut prvim učenj'em, dostigao svoj vrhunac. Kod učenja 
nekog gradiva broj potrebnih ponavljanja bit će manji, ako je raz- 
mak među ponavljanjima nešto duži, nego ako ponavljanja slijede 
jedno za drugim (Jostov zakon). Na pr. kod nekih pokusa trebao 
je ispitanik 11 ponavljanja da nauči seriju od 20 brojeva, kad je 
razmak među uzastopnim ponavljanjima bio 30 sek. Tom je istom 
ispitaniku trebalo samo 7,5 ponavljanja, da nauči jednu drugu jed- 
nako dugu seriju brojeva, kad je razmak iznosio 2 min. ; trebalo mu 
je 6 ponavljanja, kad je razmak bio 5 min.; 5 ponavljanja, kad je 
razmak iznosio 10 min., a 4,5 ponavljanja, kad je razmak među 
ponavljanjima bio 20* min. Daljnjim produljivanjem vremenskih 
razmaka nije se mijenjao broj ponavljanja sve do 24 sata; ah ako 


89 


je razmak bio još duži, onda je opet trebao više od 4,5 ponavljanja, 
da potpuno nauči zadano gradivo. 

Iz mnoštva naših doživljaja pamtimo samo malen broj sadr- 
žaja, pa čak i ono, što smo upamtili — ako to ne obnavljamo i ne 
ponavljamo — s vremenom opet zaboravljamo. Ali ipak mnogo 
manje toga zaboravljamo, nego što se to u prvi mah čini. Obično 
kažemo, da smo nešto potpuno zaboravili, kad to ne možemo više 
reproducirati. Pa ipak se može dokazati, da je i od onoga, čega se 
više ne možemo sjetiti, ostalo dosta tragova u našem sjećanju. 

Tragove pamćenja možemo ustanoviti s pomoću metode 
uštede (Ebbinghaus). Ta se metoda sastoji u tome, da se naj- 
prije daje ispitaniku na učenje određeno gradivo, pa se zabilježi, 
koliko je vremena bilo potrebno, da on to gradivo upravo nauči. 
Zatim se nakon nekog stalnog vremena daje opet istom ispitaniku 
na učenje isto gradivo, dok ga ponovno nauči. Razlika između prvog 
i drugog vremena učenja pokazuje, koliko je još tragova ostalo sa- 
čuvano od prvog učenja. Istražujući na taj način količinu sačuvanih 
tragova u različitim vremenskim razmacima, može se slijediti napre- 
dovanje zaborava u vremenu. Takvo je istraživanje dokazalo ponaj- 
prije to, da sadržaji, koje ne možemo više reproducirati, nisu ipak 
potpuno zaboravljeni, jer se dadu obnoviti u kraćem vremenu, nego 
što je bilo potrebno pri prvom učenju. Samo su onda neki sadržaji 
potpuno zaboravljeni, kad u vremenu između prvog i drugog uče- 
nja nema razlike, dakle kad nema nikakve uštede. 

Slika 42 

Krivulja zaboravljanja. Na ordinati 
je ušteda u vremenu kod drugog učenja, a na 
apscisi je razmak u danima između prvog i 
drugog učenja. 

Druga zanimljiva činjenica iz istraživanja zaborava je u tome, 
da nakon dužeg ili kraćeg razdoblja potpunog sjećanja, dolazi raz- 
doblje, u kojemu razmjerno mnogo više zaboravljamo nego kasnije 
u jednakim vremenskim razmacima. Nanesemo li na ordinatu ušte- 
du u vremenu učenja, a na apscisu vrijeme, koje je proteklo između 
prvog i drugog učenja, dobit ćemo krivulju, koja nam zorno prika- 
zuje kako s početka brzo pa sve sporije i sporije nastupa zaborav. 

Najbolja je obrana od zaboravljanja ponavljanje naučenoga. 
Sadržaje, koje češće hotimice ili nehotice obnavljamo i doživljava- 
mo, mnogo duže i vjernije pamtimo od sadržaja, koje smo samo 
jedamput doživjeli i nikad više. Budući da zaborav s početka naglo 
pa sve sporije i sporije napreduje, najracionalnije je tako raspo- 
rediti ponavljanja, da u početku među susljednim ponavljanjima 
proteče manje vremena, a kasnije sve više i više. 

Različito gradivo pokazuje nejednaku otpornost prema zabo- 
ravljanju. Zaboravljanje smislenog gradiva redovito je znatno spo- 
rije od zaboravljanja besmislenog gradiva. To je i razumljivo. Da 
reproduciramo neko besmisleno gradivo moramo se sjećati na samo 
pojedinih elemenata, nego i njihova reda i slijeda, naprotiv kod 
smislenog gradiva dovoljno je da se sjećamo reda i smisla. 

Činjenica, da se neko gradivo to brže uči i to teže zaboravlja 
što je smislenije, potakla je ljude, da na umjetan način pokušaju 
povećati smislenost gradiva, kako bi ga mogli lakše upamtiti. Takvo 
umjetno povezivanje manje smislenog gradiva sa smislenijim ili već 
poznatim gradivom sa svrhom da se olakša učenje a uspori zabo- 
ravljanje zovemo mnemotehnikom ili umjetnim pam- 
ćenjem. Mnemotehničkim pomagalima služe se osobito t. zv. 
umjetnici u pamćenju, a u školi učenici često upotrebljavaju taj 
način pamćenja, osobito u povijesti pri učenju godina i imena. Želi- 
mo li na pr. upamtiti da je Rim osnovan 753. g. prije Krista može- 
mo te brojeve povezati u smislenu riječ s e p e t i (se-dam, pe-t, 
ti=tri) i t. d. 

Na brzinu zaboravljanja djeluje i brzina, kojom smo naučili 
neko gradivo. Sjećanja su redovito to trajnija, što su polakše usvo- 
jena. čuvstvena vrijednost građe također je važna ne samo kod 
učenja nego i kod zaboravljanja. Ako je neki novi sadržaj praćen 
snažnim čuvstvima, odmah ćemo ga usvojiti i trajno sačuvati. 

Među faktorima, koji ubrzavaju zaboravljanje, najvažnija su 
nova učenja. Kako smo već istakli, svako novo učenje djeluje nepo- 
voljno na trajnost već naučenoga gradiva. Osobito loše djeluje novo 

učenje, ako pada baš u ono doba, kad je zaboravljanje staroga u 
naglom napredovanju ili kad je proces upućen prvim učenjem još 
u toku razvoja. Želimo li dakle nešto dugo pamtiti, ne smijemo neko 
vrijeme ništa novo učiti, dok ono, što smo naučili, ne sazrije i dok 
se količina tragova uglavnom ne ustali. 

Mentalno se pamćenje očituje u prepoznavanju i 
obnavljanju prije doživljenih sadržaja. 

Kod prepoznavanja poistovetujemo sadržaje nekih zo- 
rova, predočaba ili misli sa sadržajima, koje smo već prije doži- 
vjeli. Prepoznavanje se može očitovati na različite načine i nije 
uvijek jednako sigurno i točno. U najjednostavnijem slučaju pre- 
poznavanje se sastoji u doživljaju poznatosti, t. j. u dojmu, 
da smo neku stvar, osobu ili pojavu već jednom prije upoznali. Kat- 
kada se opet prepoznavanje očituje kao poricanje istovetnosti, t. j. 
u znanju, da to, čega sam se sjetio ili što mi je predloženo, nije 
ono, čega sam se želio sjetiti. Najobičnije se pak prepoznavanje oči- 
tuje u ponašanju, kao na pr. kad sjedam na stolicu, uzimljem naliv- 
pero da pišem, pozdravljam znanca i t. d. 

Kako kod prepoznavanja obično ne obnavljamo prije doživlje- 
ne sadržaje, to je prepoznavanje moguće i onda, kada hotimična 
reprodukcija nije moguća. I onda, kada se na pr. ne mogu sjetiti 
nekog imena, prepoznat ću to ime među drugim imenima. Iz toga 
se vidi, da je prepoznavanje mnogo lakše od potpunog obnavljanja. 
Da bismo mogli ispravno prepoznavati, potrebno nam je znatno 
manje učenja nego za ispravnu reprodukciju. 

Obnavljanje prije doživljenih sadržaja osniva se uglav- 
nom na asocijaciji. Reprodukcija može biti spontana, t. j. nehotična 
ili hotimična. Kod spontane reprodukcije neki nutarnji ili vanjski 
podražaj izazivlje obnavljanje nekog drugog, prije doživljenog 
sadržaja kao kod obične asocijacije. Kod hotimične reproduk- 
cije sadržaji se prošlih doživljaja voljno izazivlju. Kod takve 
reprodukcije smjer asociiranja određen je zadatkom. Voljna repro- 
dukcija može uspjeti potpuno, djelomično ili nikako. Kad ne može- 
mo odmah reproducirati neki sadržaj, tada se obično pomažemo 
tako, da obnavljamo druge sadržaje, koji su s njim u nekoj svezi. 
Takav ili sličan postupak zovemo d o s j e ć a n j e m. Na pr., ako se 
ne možemo sjetiti imena neke osobe, onda mislimo na samu tu 
osobu, na okolinu, u kojoj se ona kreće, na to, kako je zovu njezini 
prijatelji, na prilike, u kojima smo čuli njezino ime i t .đ. Svaki je 
sadržaj asocijativno povezan s mnoštvom drugih sadržaja, pa ako 

nas jedan asocijativni put ne dovodi do dopunjanja cjeline, poku- 
šavamo to postići drugim putovima. 

Fiziologijska podloga pamćenju su promjene, koje nastaju u 
živčanom sustavu zbog djelovanja različitih podražaja. Te promjene 
ne smijemo shvatiti kao neke zapise prošlih događaja, nego kao 
strukturne specifične promjene mozgovnih stanica i njihovih izda- 
naka. Svakoj reprodukciji odgovara centralno uzbuđenje velikoga 
broja mozgovnih stanica, koje su povezane mnogostrukim međusob- 
nim svezama. 

Pamćenje je jedna od najvažnijih duševnih sposobnosti. Bez 
pamćenja živjeli bismo uvijek u sadašnjosti, a naše bi ponašanje 
bilo određeno samo mehanizmima, s kojima smo se rodili, i slučaj- 
nim okolnim podražajima. Na pamćenju se osniva povezanost naših 
doživljaja u vremenu i čitav naš složeniji duševni život. 

c) PATOLOGIJA PAMĆENJA 

Zbog djelovanja različitih otrovnih tvari, kod zaraznih bolesti 
i ozljeda mozga, mogu nastati i znatna poremećenja u stjecanju 
sjećanja i njihovu zadržavanju. 

Nemogućnost obnavljanja prošlih sadržaja zovemo amne- 
zijom. Amnezija može biti potpuna, kada na pr. bolesnik 
zaboravi sve, što je do tada doživio, ili djelomična, kad se za- 
borav odnosi samo na neki dio bolesnikova života. Rjeđe nailazimo 
na slučajeve, kada je pojedinac nesposoban za stjecanje novih sjeća- 
nja uz sačuvano pamćenje prošlih dogođaja (anterogradna amne- 
zija) . 

U nekim bolestima i u nekim izvanrednim životnim prilikama 
može se katkada sposobnost sjećanja i povećati; tu pojavu zovemo 
hipermnezijom. Kad je prepoznavanje pojedinih predmeta 
nemoguće, govorimo o agnozijama, a kad nam se čini pozna- 
tim nešto, što nismo u stvari nikada doživjeli, ili kad s punim 
uvjerenjem krivo reproduciramo, tad tu pojavu zovemo p a ra- 
na n e z i j o m. 

U starosti se zbog promjene u živčanom tkivu smanjuje spo- 
sobnost stjecanja novih sjećanja i ubrzava se zaboravljanje novih 
sadržaja ; tu pojavu zovemo staračkom amnezijom. 

Patologija motornog pamćenja očituje se u obliku različitih 
apraksija, t. j. u nesposobnosti da se izvrše neki naučeni po- 
kreti ili u rastro jenosti motornih cjelina, premda je sposobnost za 
stezanje mišića sačuvana. 

Što je mišljenje? 


Kada doživljavamo osjetne sadržaje ili obnavljamo te sadržaje 
u predodžbama, pa i onda, kada mehanički udružujemo sadržaje 
zorova i predočaba u asocijativne cjeline, mi psihički odgovaramo 
na utjecaje okolnoga svijeta, ali po samim tim doživljajima još ne- 
mamo nikakve spoznaje ni o tom objektivnom svijetu, a ni o našem 
osobnom životu. Znanje o t. zv. vanjskom i unutrašnjem svijetu 
počinje tek onim časom, kada nešto ustanovimo, kada zahva- 
timo odnose među pojavama te tako izlazeći iz samih osjetnih 
sadržaja počnemo suditi: da nešto jest ili nije, da je ova- 
kvo ili onakvo, da je nešto nečemu slično ili u čemu se od 
nečega razlikuje, da postoje različite zavisnosti među 
različnim podacima iskustva i t. d. Tek takvim upoznavanjem, uspo- 
ređivanjem, razlikovanjem i prerađivanjem doživljenih podataka 
dolazimo do spoznaja. Tim je omogućeno i znanje na osnovi pam- 
ćenja, kojim pridržavamo i do potrebe reproduciramo, što smo znali, 
a možemo stvarati i novih misli na osnovi mašte. 

Psihičnu djelatnost, kojom zahvatamo raz- 
lične određenosti ili od nose, zovemo mišljenje. 

Mišljenje se razlikuje od sjećanja i predočivanja po tome, što 
mišlju ne zahvatamo kao zorovima i predodžbama gole kvalitete i 
sklopove kvaliteta, nego neke odnose među kvalitetima i kvalitet- 
nim sklopovima. Predmet su mišljenja »stanja stvari«, koja 
nisu sadržana u osjetnim podacima. Ako na pr. sada pred sobom 
gledam knjigu, imam doživljaj zora, koji sadržava više kvaliteta. 
Ali da je to na stolu »knjiga«, da je knjiga debela, da ta knjiga 
pripada mom prijatelju, da knjiga opisuje istraživanja sjevernih 
krajeva i t. d. nije sadržaj zora, nego misli, kojom utvrđujemo neko 
stanje stvari. Osjetno ili predodžbeno doživljavamo samo neke po- 
datke, ali ne i odnose među tim podacima. 

Da misao nije isto, što i osjetno doživljeni sadržaji ili njihovi 
asocijativni spojevi, vidimo iz toga, što mi znamo mnogo toga, što 
nismo kao takvo nikad osjetno doživjeli, pa prema tome ni predočili. 
Na pr. mi znamo, da se zemlja okreće oko svoje osi, da su svi ljudi 
smrtni i t. d., iako nismo nikada osjetno doživjeli okretanje zemlje 
kao takvo, ni opazili, da su svi ljudi umrli. Dapače, naše je znanje 
o nekim pojavama često u suprotnosti s osjetno doživljenim poda- 
cima; na pr.: mi vidimo gibanje sunca, a znamo, da se to zemlja 
okreće, mi vidimo prelomljen štap u vodi, a znamo, da je čitav i t. d. 

Dok su nam u asocijaciji po kontiguitetu sadržaji dani po njihovim 
slučajnim i mehaničnim svezama, mišljenjem se iznalaze sveze među 
podacima: podaci se uspoređuju, prerađuju, organiziraju i dopu- 
njavaju. 

Misao je dakle poseban doživljaj, kojim utvr- 
đujemo postojanje različitih pojava, određuje- 
mo svojstva pojava, i zahvatamo odnose među 
njima. 

Misao se redovito očituje u sudu ili tvrdnji. Na pr., kad kažem 
»ova je olovka crvena«, onda tim tvrdim, da je jedan od kvaliteta 
te olovke »crveno«, a ne kakva druga boja; kad gledajući dva čovje- 
ka kažem »A je veći od B-a«, tad tvrdim, da među njima postoji 
razlika u veličini; kada nastavnik ocijeni »nedovoljno« odgovor 
učenika, onda tim sudi, da učenikovo znanje ne zadovoljava i t. d. 

Budući da se tako mišlju sudi o nekom stanju stvari, misao 
može biti ispravna ili neispravna, pa se po tome i razli- 
kuje od drugih naših doživljaja, kojima se ništa ne tvrdi niti ih je 
moguće promatrati sa stajališta ispravnosti ili neispravnosti. To 
vrijedi i za t. zv. osjetne varke. Kad na pr. tko u blizini nenaložene 
peći osjeća toplo, onda taj osjetni sadržaj po sebi nije ni točan ni 
netočan. O varci možemo govoriti tek onda, kad na osnovi tog 
osjeta donosimo sud, »da je peć naložena«, »da iz peći izbija topli- 
na« i si. 

Kakav će biti sadržaj ili smisao suda, zavisi od mnoštva fak- 
tora, koji nisu svi intelektualne naravi. Svatko iz vlastitog iskustva 
zna, kako je u velikom broju slučajeva tvrdnja, koju izričemo, više 
plod naših želja i očekivanja nego konstatacija stvarnog odnosa 
stvari. Našim prijateljima pridajemo često vrijedne osobine, kojih 
oni nemaju, dok neprijateljima odričemo i ona dobra svojstva, koja 
im drugi priznaju. Pri sređivanju i prerađivanju podataka sudjeluje 
u znatnoj mjeri i govor. U većini slučajeva sud se osniva na nekim 
jezičnim simbolima i povodi se za ustaljenim i naučenim jezičnim 
oblicima. 

Sudovima se redovito pridružuje i uvjerenje o ispravnosti 
tvrdnje. To uvjerenje može biti različitog stupnja te se kreće od 
potpune sigurnosti do sumnje. Uvjerenje također zavisi više od 
čuvstava nego od doživljaja očitosti, da se sadržaj suda podudara 
s činjeničnim stanjem. Stoga jačina uvjerenja sama po sebi ne 
može biti mjerilom za ispravnost nekog suda. 

Prve tragove misaone djelatnosti nalazimo već kod malog dje- 
teta. Ta se još nerazvijena misaona djelatnost očituje u raščlanjiva- 
nju prvotnih nerazlučenih doživljaja. Dijete počinje najprije razli- 
kovati sebe od okolnog svijeta, a onda i pojedine predmete jedne 
od drugih. U tom prvom razdoblju se mišljenje dakle očituje više 
u analizi nego u sintezi. 

Prvi subjekt, kojemu dijete pripisuje različite atribute, jest 
ono samo. Sudovi u to doba ističu svezu između djeteta i okolnih 
predmeta uglavnom po čuvstvenim mjerilima (ugode, neugode, za- 
bavnosti, poželjnosti i si.). Tek se kasnije okolni predmeti u tolikoj 
mjeri osamostale, da mogu postati subjekti sudova. Usporedo s tim 
razlikovanjem i uspoređivanjem (analizom i sintezom) razvijaju se 
i pojmovi, koji onda služe kao praktične jedinice mišljenja. 

Iako se svaka misao očituje u zahvatanju nekog stanja stvari, 
postoje među mislima i neke razlike, po kojima misli dijelimo u ne- 
koliko posebnih vrsta. 

Misao konstatacije ili zamjedba. To je misao, 
kojom uglavljujemo postojanje ili nepostojanje različi- 
tih stvari i događaja, odnosno postojanje osobina tih stvari i doga- 
đanja. Prema tome da li se naša konstatacija odnosi na neke objek- 
tivne ili subjektivne podatke, možemo razlikovati vanjsku i nutar- 
nju zamjedbu. Na pr., kad ustanovljujem »knjiga je na stolu«, »vje- 
tar puše«, »A je veći od B-a«, »olovo se rastalilo« i t. d., onda su to 
sve vanjske zamjedbe, jer s pomoću njih zahvatam neka objektivna 
stanja stvari. 

Vanjskim se zamjedbama ustanovljuje postojanje okolnog svi- 
jeta i sveze među objektivnim pojavama. 

Prijelaz između vanjske i nutarnje zamjedbe čine misli, koji- 
ma zahvatamo odnos između vanjskih događanja i naših doživljaja. 
Na pr. kad kažem »ovaj zadatak je težak«, »ta je slika lijepa«, 
»boli me zub«, »čaj .je vruć« i t. d., tada dovodim u svezu zadatak, 
sliku, zub, čaj i t. d. s doživljajima, koje su ti predmeti u meni iza- 
zvali. 

Nutarnju zamjedbu imamo onda, kad konstatiramo samo 
svoje doživljaje i njihove sveze. Nutarnje su zamjedbe na pr., kad 
konstatiram, »da imam osjet bola«, »da sada bolje vidim nego pri- 
je«, »da sam tužan«, »da baš tako hoću« i t. d. Samoopažanje ili 
introspekcija osniva se na takvom neposrednom zamjećivanju vla- 
stitih doživljaja. 

Zbog određenosti podataka, koje dovodimo kod suđenja u sve- 
zu, misli konstatacije praćene su redovito i živim uvjerenjem. 

Zamisli. Kad mislimo na to, što bi bilo, da smo tada i tada 
nešto učinili, kad zamišljamo budućnost ili kad svijesno tvrdimo 
neistinu, tada također zahvatamo neka stanja stvari, ali drukčije 
nego kod misli konstatacije. U svim takvim slučajevima nešto fin- 
giramo ili kombiniramo, a stanje stvari onda zahvatamo zamišlja- 
njem. Takvu vrstu misli zovemo zamisao. Zamisao se razlikuje od 
drugih vrsta misli i po tome, što joj se rijetko pridružuje živo uvje- 
renje. Zamisao je na pr., kad kažem: »za nekoliko minuta moj će 
znanac biti tu«, »ako sutra bude lijepo vrijeme, poći ću na izlet« 
i t. d. Svaka hipoteza je dobrim dijelom takva misao mašte ili 
zamisao. 

Misao znanja sastoji se u obnavljanju sadržaja mojih ili 
tuđih misli. Takve su na pr. misli »postoji Amerika«, »zemlja je 
okrugla«, »Carigrad je osvojen 1453. godine«. Zbog toga što se 
misli znanja osnivaju na pamćenju, a ne na sadašnjem zahvatanju 
odnosa, subjekt uz tu misao nema onog doživljaja aktivnosti, koji 
redovito prati druge misli. 

Kad se zamisli pridruži čvrsto uvjerenje, da je stanje stvari 
uistinu onakvo, kakvo je zamišljeno, onda se zamisao pretvara u 
misao vjerovanja. Takve su misli na pr., »da broj trinaest 
nosi nesreću«, »da ću dobiti na lutriji glavni zgoditak« i t. d. Napro- 
tiv, kad je uvjerenje slabo, onda misao konstatacije, zamisao i misao 
znanja imaju obilježje mnijenja. 

Mišljenje je obično upravljeno prema nekim zadacima, koji 
određuju smjer i tok misli. Od vrste zadatka i smjera interesa za- 
visi, koji će od velikog broja mogućih odnosa među doživljenim po- 
dacima biti mišlju zahvaćen i kako će biti zahvaćen. 

Za vrijeme misaone djelatnosti mogu se različite misli među 
sobom kombinirati i mogu služiti kao podaci pri stvaranju novih 
sudova. Takav je slučaj kod zaključivanja, gdje iz nekih misli 
izvodimo nove sudove. Kod zaključivanja na pr. na temelju nekih 
konstatiranih stanja stvari (zamjedaba) uz znanje, čega je 
ta zamjedba simptom, zaključujem, t. j. zamišljam, da jest i 
ono, čega je zamjedba znak. Na pr. zamjećujem, da je barometar 
pao i zaključujem »bit će kiše«, ili zamjećujem kroz prozor, da se 
grane njišu i zaključujem »puše vjetar«. Zaključivati dakako može- 
mo i po jezično ustaljenom slijedu misli, po oblicima i pravilima 
mišljenja, kojima se bavi logika. 


7 


97 


Mišljenje možemo proučavati na različite načine. U prvom redu 
možemo pokušati opisati misaoni proces na temelju svoga ili tuđeg 
samoopažanja. Pri tome se redovito ispitanici stavljaju u takve 
situacije, koje trebaju da izazovu mišljenje, pa se zatim traži od ispi- 
tanika, da što potpunije i točnije opišu svoje doživljaje. 

Analizu različitih misli možemo donekle izvršiti i na temelju 
jezičnih reakcija ispitanika u nekim unaprijed određenim prilikama. 
Ako na pr. pred ispitanike postavimo neki predmet uz zadatak, da 
oni taj predmet opišu, vidjet ćemo, da će sastavci različitih ispita- 
nika biti veoma različiti. Analizom pojedinih rečenica možemo onda 
ustanoviti, koja vrsta misli prevladava, kako su se pojedine misli 
izmjenjivale i kakva je njihova međusobna sveza. 

Vrlo točno možemo istražiti spoznajno mišljenje nekog ispita- 
nika tako, da ga stavimo pred veći broj novih i nepoznatih proble- 
ma i da onda bilježimo njegove reakcije. Tu dolaze na poseban način 
do izražaja inteligentne reakcije, pa je ispitivanje inteligencije naj- 
bolji način, da se uglavi sposobnost mišljenja različitih ljudi i da se 
ustanove neke kvalitativne razlike među njihovim misaonim pro- 
cesima. 

a) ŠTO JE INTELIGENCIJA? 

Iako je misaona djelatnost osnova svake inteligentne reak- 
cije, ipak o tome, što je inteligencija, postoje različita mišljenja. 
Po pučkom shvaćanju inteligencija je ona sposobnost, koja omo- 
gućuje čovjeku uspjeh u najrazličitijim njegovim djelatnostima. 
Stoga se inteligencija u svakidašnjem životu, već prema prilikama, 
često izjednačuje sa znanjem, talentom, karijerom, školskim svje- 
dodžbama, praktičnim uspjesima i drugim među sobom vrlo razli- 
čitim pojmovima. 

U psihologiji se također na stupanj inteligencije neke osobe 
zaključuje iz broja i vrste reakcija, koje dovode do cilja, ali sam 
uspjeh ili neuspjeh nekog rada nije nikako dovoljno mjerilo, po 
kome bismo mogli razlikovati inteligentne čine od drugih vrsta 
ponašanja. Osim uspjeha karakteristični su za inteligenciju još 
načini i prilike, uz koje dolazi do uspjeha. 

Ako želimo iz mnoštva različitih reakcija izlučiti one, koje 
imaju pravo na naslov inteligentnih očitovanja, potrebno je najprije 
točno ustanoviti, u kojim prilikama može doći do inteligentne reak- 
cije. U tu svrhu zgodno je ukratko promotriti različita ponašanja 
živih bića i na njima onda pokušati utvrditi, što je za inteligentno 
ponašanje karakteristično, a što nije. 

Prve reakcije djeteta nakon što je došlo na svijet, kao plač, 
sisanje, disanje, kretanje i t. d. su refleksna ponašanja. Kako smo 
vidjeh, refleksi se odvijaju automatski, bez nužnog sudjelovanja 
mozgovne kore. Budući da refleksi nisu praćeni doživljajima ili bar 
nisu s njima suvisli, to ta vrsta ponašanja ne ide u grupu inteligen- 
tnih reakcija. 

Slično vrijedi i za instinktivne ili nagonske reakcije. Nagonska 
su ponašanja jednolična i relativno neprilagodljiva. Ako se nešto 
i izmijeni u vanjskoj situaciji, nagon će se očitovati na jednoličan 
način, bez obzira, ima li takvo ponašanje nekog smisla ili nema. 
Tako će na pr. kokoš ležati i na kamenim jajima, leptir će poletjeti 
i u otvoreni plamen, neka vrsta pčela ispunjat će stanicu saća me- 
dom, iako smo stanicu probušili, tako da med kapa napolje i t. d. 
Upravo zbog te neprilagodljivosti promijenjenim prilikama ne ide 
ni ta grupa reakcija među inteligentne reakcije. 

Posebnu grupu reakcija čine stečene, naučene reakcije. Kako 
smo vidjeli, tokom života se dolazi iskustvom do navika i stvaraju 
se novi načini reagiranja. Učeći i oponašajući stječu živa bića malo 
po malo naputke, kako će se ponašati u određenim prilikama, kako 
će s uspjehom reagirati na različite podražaje. Ali onaj, koji se sna- 
lazi u nekim situacijama, jer su ga drugi to naučili, onaj, koji rje- 
šava neke zadatke, jer su mu drugi pokazali rješenje, taj još ne 
mora biti inteligentan. 

Osim refleksnih, nagonskih i stečenih reakcija postoji još 
jedna vrsta ponašanja, koja katkada dovodi do cilja, a koja ipak 
nije znak inteligencije. Zatvorimo li na pr. pred nekom gladnom 
životinjom hranu u kutiju, životinja će dakako pokušati na sve 
moguće načine doći do te hrane. Ako se kutija može otvoriti pomoću 
nekog uređaja, koji je inače životinji neshvatljiv, životinja će u 
većini slučajeva ipak nakon mnogih pokušaja uspjeti otvoriti kuti- 
ju. Na sličan način i čovjek rješava mnoge probleme i to bilo iz 
udobnosti bilo zbog toga, što im inače nije dorastao. Nasumce se 
kuša ovako ih onako, dok se slučajno ne naiđe na ispravno rješenje. 
Takvim se reakcijama doduše dolazi do cilja, njima se rješava neki 
problem, a ipak ni to ponašanje nije inteligentno, jer je uspjeh slu- 
čajan, plod pokušaja i pogrješaka, a ne uviđanja i zahvatanja bit- 
nih odnosa među danim podacima. 

Ah ako samo nešto promijenimo vanjsku situaciju, opazit 
ćemo u nekim prilikama nov način snalaženja. Postavimo na pr. 
životinju u prostor, koji je s tri strane ograđen, a s druge strane 

ograde položimo pred životinju mamac, t. j. hranu, koju ona voli. 
Po svom nagonu životinja ide k hrani najkraćim putem u pravcu, 
ali kako se baš na tom putu nalazi zapreka, životinja je, da dođe 
do cilja, prisiljena na zaobilaženje. Ljudsko mladunče, majmuni i 
mnoge vrste pasa rješavaju lako taj zadatak, naprotiv kokoš i neke 
druge niže životinje vrlo se teško mogu udaljiti od mamca i redo- 
vito samo slučajno zaobilaze zapreku. 




Ponašanje nižih životinja (kokoši) 
i djeteta pred zaprekom, koja ih 
odjeljuje od mamca. Dok kokoši više ili 
manje samo slučajno mogu zaobići zapreku, di- 
jete izvjesnih godina rješava problem zahva- 
tajući jasno situaciju, u kojoj se nalazi. 



Ili postavimo životinju u kavez, a mamac prive- 
žimo na uzicu, kojoj je kraj na dohvatu životinji. 
Dijete od deset mjeseci, a slično i majmuni, vrlo će 
lako riješiti taj zadatak; naprotiv psi, mačke i dru- 
ge životinje, ako im se ne pokaže rješenje, redovito 
se ne će dosjetiti da povuku uzicu, iako bi to lako 
mogle učiniti svojim zubima ili nogama. Još će teži 
biti zadatak, ako hrana nije privezana za uzicu, nego 

ako se uz hranu nalazi štap. Dijete određene dobi 
i viši majmuni poslužit će se štapom, da privuku 
k sebi hranu, naprotiv niži majmuni i druge životi- 
nje ne mogu uvidjeti vezu između štapa i hrane. 

Takve reakcije nije moguće pripisati ni refleksu 
ni nagonu, ni dresuri niti slučajnom pogađanju. Za 
razliku od refleksnih i nagonskih reakcija takva 
ponašanja ističu se svojom uspješnom prila- 
godljivošću promjenljivim prilikama. Od naučenih i slučajnih 
reakcija pak razlikuju se po tome, što dovode do cilja u novim 
prilikama itonajedamput, a ne nakon većeg ili manjeg broja 
nasumce izvršenih pokušaja. 

Takve i slične reakcije zovemo inteligentnim reakcijama. Inte- 
ligencija se prema tome može očitovati jedino u novim prilikama, 
pred problemima, za koje ispitanik nema unaprijed priređenu reak- 
ciju. Ukratko: inteligentne su reakcije samo one, 
koje dovode do boljeg snalaženja u novim pri- 
likama, a koje nisu rezultat ni refleksa, ni nago- 
na, ni znanja, ni slučajnog pogađanja. 

Tim smo ukratko opisali, kakve su inteligentne reakcije i u 
kakvim se okolnim prilikama mogu očitovati. Ali ostaje nam još da 
odgovorimo na pitanje, što je inteligencija. 

Da bismo se uspješno prilagodili novim prilikama, treba naj- 
prije razumjeti problem, pred kojim se nalazimo, zatim s po- 
moću konstruktivne mašte treba iznaći jedno ili više mo- 
gućih rješenja i konačno kritičnim mišljenjem treba oda- 
brati od zamišljenih rješenja ono, koje najbolje odgovara zadatku. 
Kako se pak razumijevanje, zamišljanje i kritika osnivaju na zahva- 
tanju odnosa među različitim podacima, dakle na mišljenju, to 
bismo mogli reći: inteligencija je misaona sposob- 
nost, kojom se živo biće uspješno snalazi u no- 
vim prilikama; ili još kraće: inteligencija je osjet- 
ljivost za probleme. 

Razumijevanje, kojim upoznajemo problem, inven- 
cija, kojom se domišljamo rješenju ikritičnost, kojom ođmje- 
rujemo valjanost rješenja, tri su glavne misaone operacije, koje do- 
duše sudjeluju kod svake inteligentne reakcije, ali ne uvijek u jed- 
nakoj mjeri. Od toga, koje je vrste problem i na koji je način 
zadan, zavisi, koja će od tih osnovnih operacija biti jače, a koja 
slabije pobuđena zadatkom. 

Inteligencija je u najužoj svezi s razvojem mozgovnih stanica. 
Dakako da nije moguće inteligentne procese pripisati točno loka- 
liziranim mozgovnim središtima. Mozak sudjeluje kod reakcija te 
vrste kao organizirana cjelina, a osjetljivost za probleme zavisi više 
od fine građe mozgovnih stanica, nego od njihova obujma i težine. 

Da između inteligencije i težine ili obujma mozga nema nika- 
kve značajne sveze, dokazuju mnoga uporedna mjerenja inteligen- 
cije i mozgovne mase ljudi. 

Slika 44 prikazuje odnos između inteligencije i obujma mozga 
većeg broja naših dječaka. Inteligencija je ustanovljena psihologij- 
skim ispitivanjem, a obujam je mozga indirektno određen mjere- 
njem lubanje. Prema uspjehu ispita inteligencije dječaci su podi- 
jeljeni na dvije jednako velike skupine, i to na one, koji su po svojoj 
inteligenciji iznad prosjeka i na one, koji su ispodprosječne inteli- 
gencije. Kad bi sveza između inteligencije i obujma mozga bila pot- 
puna, tad bi svi ispitanici, koji su po inteligenciji iznad normale, 
imali veće mozgove od dječaka, koji su ispod normale i obrnuto. U 
tom slučaju bile bi krivulje — koje pokazuju kolika je čestina moz- 



Slika 44 

Raspodjela mozgova različita obujma kod 
dječaka ispodprosječne (neprekinuta crta) 
i iznađprosječne inteligencije (isprekidana 
crta). Na apscisi su zabilježeni obujmi mozga (u cm 8 ), a 
na ordinati čestina (u %>), kojom su zastupani mozgovi odre- 
đenih veličina u jednoj i drugoj skupini. Zajednička je po- 
vršina iscrtkana. 


102 


gova različita obujma kod jedne i druge skupine — potpuno odi- 
jeljene. Naprotiv, kako slika pokazuje, krivulje mozgova dječaka 
natprosječne i ispodprosječne inteligencije gotovo se potpuno pokri- 
vaju. Jedino u grupi darovitih nalazimo nešto malo veći postotak 
vrlo velikih mozgova, a u grupi ispođprosječnih neznatno veći po- 
stotak vrlo malih mozgova. 

Kako mnoge druge duševne osobine, tako je i inteligencija u 
nekom stalnom odnosu prema životnoj dobi. Čim se dijete rodi, ono 
nema odmah inteligenciju odraslog čovjeka. Inteligencija se novo- 
rođenčeta tokom vremena razvija; spočetka dosta polako, onda brzo 
i konačno, što se više približuje svojoj najvećoj razini, sve sporije 
i sporije. Krivulja, koja pokazuje razvoj inteligencije tokom prvih 
godina života, ima tako oblik razvučenog slova S. Budući da se 
inteligencija pri kraju svog razvoja gotovo neprimjetno približuje 
svojoj najvećoj postojanoj razini, to je vrlo teško točno odrediti, u 
kojoj se životnoj dobi prestaje inteligencija dalje razvijati. Ipak 
mnogobrojna istraživanja pokazuju, da se inteligencija razvija samo 
do šesnaeste godine života, čovjek doduše i iza toga razdoblja stječe 
životno iskustvo i upotpunjava svoje znanje, ali se osjetljivost za 
probleme dalje ne razvija. 

Kad je inteligencija oko šesnaeste godine života dosegla svoj 
najveći razvojni stupanj, ona ostaje dugo vremena na toj razini, 
a onda se u starosti blago smanjuje. Prema nekim istraživanjima 
inteligencija je u dubokoj starosti prosječno oko 20% manja, nego 
što je bila u času kad je dosegla svoju najveću razinu. 



Slika 45 

Krivulja razvoja i opadanja inte- 
ligencije tokom života. Na ordinati je 
zabilježen stupanj inteligencije, a na apscisi dob 
života u godinama. 

Ispitamo li inteligenciju većeg broja ljudi, vidjet ćemo, da se 
po svojoj osjetljivosti za probleme oni među sobom znatno razli- 
kuju. Te su razlike uvjetovane različitim naslijeđem i nejednakim 
okolnim prilikama, u kojima se ljudi razvijaju, žive i rade. 

Da je inteligencija pod utjecajem naslijeđa, dokazuje među 
ostalim činjenica, što osobe, koje su u krvnom srodstvu pokazuju i 
neku međusobnu sličnost u inteligenciji, i to toliko veću sličnost, 
što su u bližem rodu. 

Ali iako je inteligencija u nekoj mjeri određena naslijeđem, to 
ne znači da pri njezinom oblikovanju ne sudjeluje i okolina. Bez utje- 
caja okoline inteligencija se ne bi mogla očitovati, pa bi tako i naj- 
ljepše naslijeđe ostalo tek neka mogućnost iil pripravnost bez ika- 
kve stvarne vrijednosti. Od okolnih prilika, koje djeluju kao poticaji, 
da se naslijeđene dispozicije očituju u inteligentnim reakcijama, naj- 
važnije su škola, porodica i kulturno-ekonomska sredina. Pogotovu 
je važan porodični i školski odgoj. Ne samo da se zahvaljujući od- 
goju mnogi slabije nadareni snalaze u životu poput ljudi normalne 
inteligencije, nego povoljna sredina omogućuje i darovitima, da pot- 
puno izraze i iskoriste tu svoju najvažniju intelektualnu osobinu. 

b) KAKO SE MJERI INTELIGENCIJA? 

Eksperimentalne kratke postupke, kojima izazivljemo očito- 
vanja različitih duševnih djelatnosti, i kojima onda mjerimo ta 
očitovanja, zovemo općenito testovima (od riječi »test«, što znači 
kušnja) , pa tako i inteligenciju ispitujemo posebnim testovima inte- 
ligencije. 

Budući da se inteligencija očituje kao snalaženje u novim 
prilikama, t. j. u takvim prilikama, za koje ispitanik nema unaprijed 
priređenu reakciju, to svaki test za ispitivanje inteligencije treba 
da je problem. Želimo li dakle ispitati inteligenciju nekog ispita- 
nika, treba ga staviti pred veći broj raznovrsnih problema, t. j. 
novih zadataka, i onda zabilježiti njegove reakcije. Prema tome, ko- 
liko je naš ispitanik riješio zadanih problema i kako ih je riješio, 
zaključujemo, kako će on rješavati i ostale probleme, na koje će u 
životu naići. 

S pomoću niza problema možemo ispitati inteligenciju, ali ispi- 
tati v i izmjeriti nije jedno te isto. Broj zadataka, koje je ispitanik 
riješio, tek je neka indirektna mjera njegove inteligencije. Svoje 
puno značenje i vrijednost dobit će taj broj tek onda, kad ga uspo- 

redimo s rezultatima, koje su pred istim zadacima postigli drugi 
ispitanici. Prosječni uspjeh velikog broja ispitanika osnovno je mje- 
rilo, po kojemu se prosuđuje vrijednost pojedinačnih rezultata. 
Netko je inteligentan samo zato, jer je većina drugih od njega 
manje inteligentna, a netko drugi je zaostao po svojoj inteligenciji 
samo zato, što je većina od njega darovitija. Kad poznamo pro- 
sječni uspjeh velikog broja ispitanika, možemo za svaki pojedinačni 
rezultat ustanoviti, je li po svojoj vrijednosti normalan ih je ispod 
ili iznad normale. Kod točnijeg mjerenja nastoji se odrediti iza 
koliko se nečiji rezultat udaljuje od prosjeka. Do takvih poda- 
taka možemo doći, ako finije stupnjujemo testove, kojima ispitu- 
jemo inteligenciju. To finije stupnjevanje provodi se na različite 
načine, ah uvijek s obzirom na rezultate velike skupine ispitanika. 

Jedna je od najstarijih, iako ne najtočnijih, mjera inteligencije 
t. zv. kvocijent inteligencije ( Q. I.). Ta se mjera dobije tako, da se 
najprije rezultat ispitanika usporedi s prosječnim uspjesima dru- 
gih ispitanika različite dobi i na taj način ustanovi, kojoj dobi nje- 
gov rezultat odgovara. Zatim se tako nađena vrijednost — koja 
predstavlja mentalnu dob ispitanika (M. D.) — podijeli s njegovom 
hronologijskom dobi (H. D.). Kvocijent je inteligencije omjer između 
mentalne dobi nekog ispitanika, kako je ona utvrđena testovima, i 
hronologijske dobi, koja je određena njegovim danom rođenja i 

M. D. 

danom ispitivanja: Q. I. = — — — Ako je ispitanik riješio upravo 

onoliko zadataka, koliko u prosjeku rješavaju ispitanici njegove 
dobi, onda je njegova mentalna dob jednaka hronologijskoj dobi, 
pa je kvocijent inteligencije jednak jedinici, a ispitanik je normalne 
inteligencije. Što je pak ispitanik po svojem uspjehu više iznad pro- 
sjeka svojih vršnjaka, to je i njegov kvocijent veći od jedinice; i 
obrnuto, što je njegova mentalna dob manja od hronologijske dobi, 
to je Q. I. manji od jedinice. 

Iako se inteligencija može ispitati samo s pomoću novih, t. j. 
nepoznatih zadataka, novost i nepoznatost zadatka može biti samo 
djelomična. Nema potpuno novih zadataka, jer ako ništa drugo, a 
ono zadatak pretpostavlja neko poznavanje elemenata, iz kojih je 
sastavljen. Osim znanja pri rješavanju testova inteligencije uče- 
stvuju također i neke druge duševne osobine, kao interes, volja da 
svladamo poteškoće, ustrajnost, ambicija i t. d. Da bismo iz broja 
i vrste uspješnih reakcija mogli izvoditi zaključke o inteligenciji, 
treba za to potaknuti sve ispitanike na najveći uradak, a testovi, 

kojima radimo, treba da su tako sastavljeni, da osim osjetljivosti za 
probleme, izazovu što manji broj drugih duševnih aktivnosti. 

Pri ispitivanju sasvim male djece gotovo se i ne služimo za- 
dacima, nego na njihovu inteligenciju ih točnije opću intelektualnu 
razvijenost zaključujemo iz manje ili više spontanog ponašanja u 
njihovoj prirodnoj okolini. Kod životinja i nešto starije djece, koja 
još ne znaju govoriti, ispitujemo inteligenciju s pomoću stvarnih 
problema, a kod ispitanika, koji govore, čitaju i pišu, mogu problemi 
biti zadani usmeno, u slikama i crtežima, ili pismeno. 

U nekim sustavima za ispitivanje inteligencije nalaze se uz 
probleme katkada i neki zadaci znanja. To se opravdava time, što 
kod ljudi jednake školske naobrazbe i male djece može znanje poslu- 
žiti kao neka indirektna mjera inteligencije, jer što je netko inteli- 
gentniji, to je redovito i njegova sposobnost stjecanja iskustva 
bolje razvijena. 

Za primjer, kako izgledaju neki takvi testovi za mlađe ispi- 
tanike, koji govore, evo nekoliko izvadaka iz stare Binet-Termanove 
metrijske skale. Tom skalom ne ispituje se samo inteligencija, nego 
opća intelektualna razina. Osobitost je tog sustava, da se za svaku 
godinu života upotrebljavaju različiti testovi, za koje je prethod- 
nim ispitivanjem utvrđeno, da su po svojo težini primjereni toj dobi. 

Normalno dijete od tri godine treba da umije: Pokazati neke dije- 
love tijela; imenovati pokazane predmete (ključ, nož, sat i t. d.); imenovati 
predmete na nekim slikama; reći kojega je spola; kazati svoje prezime; 
ponoviti rečenicu od šest do sedam slogova. 

Normalno dijete od četiri godine treba da umije: Od dva pravca 
nejednake dužine pokazati onoga, koji je duži; razlikovati geometrijske oblike; 
pobrojiti točno četiri predmeta; odgovoriti na neka pitanja, kao: što radiš, 
kad si pospan, kad ti je zima, kad si gladan?; upamtiti i ponoviti četiri broja; 
nacrtati četvorinu prema uzorku. 

Normalno dijete od osam godina treba da umije: Iznaći najbolji način 
po kojemu bi trebalo tražiti izgubljenu loptu u nekom vrtu; brojiti obrnutim 
redom od 20 do 1 u 40 sekundi; odgovoriti na neka pitanja, kao: što bi učinio 
da razbij eš nešto što nije tvoje, što bi učinio, da te u igri drug udari, ali neho- 
tice? i si.; iznaći sličnost nekih predmeta po sjećanju, kao na pr.: drvo-ugljen, 
jabuka-kruška i si.; objasniti neke pojmove, kao na pr.: što je to vojnik, auto- 
mobil i si.; znati značenje 40 od stotine predloženih riječi. 

i t. d. 

Dok se inteligencija mlađe djece ispituje samo pojedinačno, 
stariju djecu i odrasle možemo ispitati i skupno. Kod takvog skup- 
nog ispitivanja služimo se obično testovima, koji su otisnuti u po- 
sebnim svescima. Prema svom obliku i sadržaju takvi testovi stav- 

ljaju u djelatnost različite strane inteligencije: razumijevanje, kri- 
tično mišljenje, domišljatost, logično mišljenje i t. d. 

Iz mnoštva takvih testova evo za primjer samo nekoliko tipič- 
nih oblika iz jednog sustava, namijenjenog onima, koji znadu čitati 
i pisati. Budući da su problemi zadani riječima, to se tim sustavom 
pretežno ispituje t. zv. verbalni oblik inteligencije. 

Uputa: U svakom redu stoje prve dvije riječi u nekom odnosu. Vaš je 
zadatak, da uz treću riječ nadopišete jednu takvu riječ, koja će biti u jed- 
nakom odnosu prema trećoj riječi, kao što je druga prema prvoj. 

bijelo — crno; istina — 
vidra — riba; moljac — 
vrijeme — sat; prostor — 
sjena — šuma; sunce — 
čovjek — Indijanac; ptica — 
putnik — karta; pismo — 
i t. *d. 

Uputa: U svakom od donjih redova četiri su riječi u nekoj međusobnoj 
svezi, dok jedna riječ ne spada u taj red. Tu jednu riječ, koja među druge 
ne ide, treba pronaći i potcrtati. 

munja, kišobran, tuča, kiša, magla 
krumpir, meso, mast, vatra, repa 
banana, naranča, jabuka, lubenica, dinja 
knjiga, pismo, novine, papir, letak 
ormar, kovčeg, stolica, kutija, sanduk 
porculan, karton, željezo, glina, staklo 
i t. d. 

Uputa: U svakom od donjih redova brojevi su poredani po nekom 
načelu. Vaš je zadatak da u svakom redu nadopišete dva broja, koja po istm 
zakonu nastavljaju red. 

Uputa: Dolje imate nekoliko ispravnih tvrdnja, iz kojih su izvedeni 
zaključci. Vaš je zadatak da prosudite, je li svaki zaključak potpuno oprav- 
dan tvrdnjama ili nije. Ako zaključak sasvim sigurno slijedi iz tvrdnja, koje 
mu prethode, onda uz zaključak napišite »Ispravno«, a ako ne, onda napišite 
»Neispravno«. Ondje, gdje je navedeno više zaključaka, potcrtajte onaj za 
ključak, koji vam se čini ispravnim. 

Kada pada kiša, ulice su mokre. 

Sada su ulice mokre. 

Zaključak: Dakle, padala je kiša. 

Grad A udaljen je od grada B 10 km. 

Grad B udaljen je od grada C 15 km. 

Zaključak: Dakle je grad A udaljen od grada C 25 km. 

Sve, što je iz stakla, krhko je. 

Ova je svijeća iz stakla. 

Zaključak: Dakle je ova svijeća krhka. 

Sve, što leti, ima krila. 

Ova životinja ima krila. 

Zaključak: Dakle ova životinja leti. 

Ivan je stariji od Petra. 

Petar je mlađi od Marka. 

Marko je stariji od Đure. 

Zaključci: Đuro je stariji od Ivana ; 'Đuro je mlađi od Ivana ; 

Ne može se ništa zaključiti. 

A je jednako B više 15. 

C je jednako B manje 8. 

Zaključci: Dakle C je jednako: A više 23; A manje 8; A manje 23; 
A više 8. 


i t. d. 


Uputa: Pročitajte pažljivo .donja pitanja i na njih odgovorite. 

1. Ja imam četiri knjige: jedna od njih je crvenih korica, druga žutih, 
treća modrih, a četvrta je zelenih korica. Svaka je knjiga napisana na drugom 
jeziku, i to jedna među njima napisana je engleski, jedna francuski, jedna 
ruski i jedna njemački. Ako odstranim modru i crvenu knjigu, ostaju knjige 
na ruskom i francuskom jeziku. Ako pak odstranim modru i žutu, ostaju knji- 
ge na engleskom i ruskom. — Na kojemu je jeziku tiskana knjiga crvenih 
korica, na kojemu ona žutih, na kojemu ona modrih i na kojemu ona zelenih 
korica? 

2. Piše mi brat: Upravo sam se pješke vratio iz okolice grada, gdje sam 
na nesreću razbio jedan ud. Možete li pogoditi, koji je ud on razbio: desnu 
ruku, lijevu ruku, desnu nogu, lijevu nogu? 

3. Majka je poslala sina na potok s dvije prazne posude, i to s jednom 
od 7 litara, a s drugom od 9 litara, sa zadaćom, da donese kući točno izmje- 
rene 3 litre vode. Možete li se domisliti, kako je sin taj zadatak riješio ne 
mjereći ništa po prilici? 

I t. d. 

Uputa: Dolje imate nekoliko parova riječi. Uz svaki par treba navesti: 

• s o ]e zajedničko jednom i drugom pojmu i 2. po čemu se ti pojmovi izme- 
đu sebe razlikuju. 

posuditi — darovati 
osveta — kazna 
darežljivost — rasipnost 
puška — pandže 
zabluda — laž 
visok — nizak 
kuća — dom 
ljestve — dizalica 

i t. d. 

Uputg: Pročitajte pažljivo donje pričice i na kraju svake zabilježite, 
da li to, što je ispričano, ima ili nema smisla. Ako vam se čini da nema smi- 
sla navedite i u čemu je nesmisao. 

1. Budući da pri željezničkim nesrećama najviše strada posljednji vagon, 
odlučila je željeznička uprava, da kod svih vlakova ukine posljednji vagon. 

2. Poznato je, da mačke vide bolje noću nego danju. Da moja mačka 
uzmogne i danju dobro vidjeti, povezao sam joj oči. 

3. Napravimo li statistiku ratnih ozljeđenika, koji se nalaze na liječenju 
u bolnicama, naći ćemo, da je najveći broj njih ranjen u ruku ili nogu. Dakle 
u ratu najčešći su pogoci u ruke ili noge. 

4. Gospodin N. bolovao je na srcu. Jedne noći sanjao je, da su ga lopovi 
napali i to ga je tako uzrujalo, da je još u snu umro od kljenuti srca. 

I t. d. 

Testovi, kojima se ispituje inteligencija, često sliče — ako ih 
pojedinačno uzmemo — različitim zagonetkama, rebusima i drugim 
zanimljivostima. Ipak između tih igara i testova za ispitivanje inte- 
ligencije postoji neka osnovna razlika. Skup zadataka postaje tek 
onda testom, kad su nam sva mjerna svojstva takvih zadataka 
poznata. Svaki mjerni instrument pa tako i test, mora biti točan, 
požudan, objektivan i osjetljiv, a ta mjerna svojstva dobiva tek 
nakon mnogih izmjena i dopuna i nakon dugih prethodnih pokusa 
na velikom broju ljudi. 

c) PATOLOGIJA MIŠLJENJA I INTELIGENCIJE 

Patološki oblici mišljenja i inteligencije mogu biti učinak raz- 
ličitih stečenih ili naslijeđenih anomalija živčanog sustava, osobito 
mozga. 

Kod nekih oboljenja pogođena je sama struktura mišljenja, a 
kod drugih do poremećenja u misaonoj djelatnosti dolazi zbog toga, 
što nema za to nutarnje potrebe ili zbog djelovanja čuvstava, odnos- 
no zbog nedostajanja misaone građe i sredstava, kojima se mišlje- 
nje očituje. 

Poremećenja samog misaonog mehanizma sastoje se u pote- 
škoći zahvatanja odnosa među različitim podacima. Oteščano uspo- 

ređivanje, razlikovanje i prerađivanje misaone građe pokazuje se 
u teškom shvaćanju, slabom kritičnom mišljenju i poteškoćama pri 
stvaranju novih smislenih kombinacija. Kod takvih poremećenja 
subjekt obično slabo razlikuje bitno od nebitnoga, njegovi su sudo- 
vi primitivni, a pojmovi siromašni i netočni. Katkad, osobito kod 
stečenih anomalija živčanog sustava, mogu pojedine misli i sudovi 
biti ispravni, ali nema među njima pravilne sveze, tako da je misaoni 
tok kao ojelina. rastrgan i apsurdan (shizofrenija, progresivna para- 
liza). Kod nekih drugih oboljenja je mišljenje abnormalno samo pri 
zahvatanju građe određene vrste. Tako na pr. u paranoji bolesnik 
može pravilno misliti i suditi o različitim stvarima, ali kad dođe na 
neke svoje bolesne »ideje«, onda su mu sudovi i zaključci iskrivljeni 
i netočni. 

Poticaji na mišljenje su uglavnom čuvstvene naravi (interes) 
i zato svaka veća promjena u čuvstvenom životu djeluje na mišlje- 
nje. Kod čuvstvene apatije (besčuvstvenosti) na pr. misaona je 
djelatnost često veoma ograničena, iako su intelektualne sposob- 
nosti redovito sačuvane. Apatičar se čini tup i misaono nepokretan 
najviše zato, što ga ništa ne zanima i što nema nutarnje potrebe da 
misli. U melanholiji (potištenosti) mišljenje je ukočeno i sputano, 
jer je bolesnik uporno zaokupljen samo ograničenim brojem sadr- 
žaja, a u maničnoj uzbuđenosti mišljenje je često rastrgano i bez 
nutarnje povezanosti, zbog nesposobnosti maničara da duže vre- 
mena upravi svoju duševnu aktivnost prema stalnom predmetu. 

Među sredstvima, koja nam služe pri organiziranju i izraža- 
vanju misli najvažnija su pamćenje i govor. Kod jačih poremećenja 
pamćenja nastaju promjene u mišljenju, jer se različiti prije doživ- 
ljeni sadržaji teško obnavljaju, a od neposredno doživljenih poda- 
taka mnogi se ne prepoznaju. Na takvom gubitku pamćenja temelji 
se dobrim dijelom t. zv. staračka slaboumnost (senilna demencija). 
I nesposobnost govora, uzrokovana oboljenjem mozga ili gluhoćom, 
odrazuje se na mišljenju. Razvoj mišljenja je veoma zavisan od jezi- 
ka; postoje li poteškoće pri stjecanju ili upotrebi jezičnih simbola, 
i samo mišljenje postaje skučeno i siromašno. 

Najčešće se poremećenje mišljenja i inteligencije očituje kao 
slaboumnost, t. j. kao opća intelektualna zaostalost. Slaboumnost, 
koja je uvjetovana naslijeđem, zove se oligofrenija, a slaboumnost 
stečena zbog različitih ozlijeda ili bolesti mozga, zove se demencija. 
Prema stupnju slaboumnosti razlikujemo idiote, imbecile, debilne i 
tupe. Najteži oblik slaboumnosti je idiotizam. Idioti ne mogu 

naučiti dobro govoriti, pa se teško ili nikako ne sporazumijevaju sa 
svojom okolinom. Obično su nesposobni da se sami oblače i čiste. 
U društvenom su životu potpuno neupotrebljivi. Idioti su oni, koji 
postižu kvocijent inteligencije između 0 i 0,20. Najveća intelektualna 
razina odraslih idiota odgovara duševnoj razvijenosti djeteta od 
tri godine. 

Nešto blaži oblik slaboumnosti nalazimo kod imbecila. 
Imbecilni mogu naučiti govoriti i sposobni su da pod nadzorom 
obavljaju lakše tjelesne radove. Imbecili ne mogu pohađati normal- 
nu školu ni škole za zaostalu djecu, nego njih treba odgajati u po- 
sebnim zavodima. Kvocijent inteligencije imbecilnih koleba između 
0,20 i 0,50. Mentalna dob odraslih imbecila odgovara tako duševnoj 
razini djece od tri do sedam godina. 

Debilni se već u mnogo čemu približuju normalnima. Oni 
se dobro služe govorom, a u posebnim školama mogu naučiti čitati, 
pisati i steći neko osnovno opće znanje. Kvocijent inteligencije debil- 
nih koleba između 0,50 i 0,70. Odrasli debilni dosižu mentalnu dob 
djece od sedam do jedanaest godina. Debilni mogu vršiti razna nisko 
kvalificirana zvanja. 

Najblaži oblik slaboumnosti je tupost. Kvocijent inteligen- 
cije tupih iznosi od 0,70 do 0,90, pa se tako po svom prosječnom 
intelektualnom razvoju približuju inteligenciji djece od trinaest go- 
dina. Tupi se mogu s uspjehom zaposliti u velikom broju zvanja, 
koja ne zahtijevaju neku osobitu domišljatost i kritičnost. Prema 
tome, imaju li neka potrebna karakterna svojstva, mogu neki tupi 
s uspjehom pohađati i neke škole za normalnu djecu. 

d) MIŠLJENJE I GOVOR 

Psihični procesi živih bića, kako znamo, očituju se drugim 
promatračima u nizu objektivnih popratnih pojava i izražaja. Od tih 
objektivnih manifestacija neke su dohvatljive tek s pomoću poseb- 
nih sprava ( na pr. električne promjene mozga za vrijeme duševne 
aktivnosti), dok su druge zamjetljive i bez osobitih pomagala (na 
pr. karakteristično ponašanje i mimika kod srdžbe, straha, veselja 
i t. d.). Sve takve objektivne manifestacije duševnih zbivanja zove- 
mo prirodnim znakovima, jer su živom biću prirođene. Prirodni 
znakovi služe u nekoj mjeri živim bićima kao sredstvo sporazumije 
vanja, jer se ponavljanjem jednakih reakcija u određenim situaci- 
jama stvorila sveza između znaka i onoga što znak znači. Viši maj- 
muni na pr. posebnim krikovima i karakterističnim ponašanjem 


izražavaju svoj strah, srdžbu, veselje, što onda i drugim majmuni- 
ma služi kao opomena pred pogibelji ili znak da se približe hrani 
i t. d. 

Kod najviše organiziranih živih bića, kao što su to ljudi, pod 
utjecajem socijalnog života i intelektualnog razvoja razvio se iz pri- 
rodnih izražaja sustav znakova (kretnja, glasova, crteža), koji 
služe za namjerno međusobno sporazumijevanje. Za razliku od 
prirodnih izražaja takve znakove zovemo konvencionalnim, 
jer između njih i događanja, koja označuju postoji tek simbolička 
i dogovorena sveza. 

Sustav znakova, koji služe za namjerno me- 
đusobno sporazumijevanje, zovemo govorom u 
najširem smislu. 

Izgrađeni, osnovni sustav znakova usvajaju djeca učenjem 
tokom prvih godina svoga života. Dijete prije razumije tuđi govor, 
nego što samo govori. Budući da oni, koji govore, ponavljaju jed- 
nake glasove u jednakim prilikama i pred istim stvarima, dijete po- 
stepeno stvara asocijativnu vezu između glasovnog znaka i okolne 
situacije. Znak postaje tako simbol za situaciju i nakon nekog vre- 
mena izaziva već sam za sebe prikladnu reakciju. Na to razumije- 
vanje glasovnih znakova nadovezuju se pokušaji oponašanja gla- 
sova. Od mnoštva glasova, koje dijete proizvodi, neki glasovi imaju 
željeni učinak na okolinu i ti se postepeno sve bolje organiziraju 
i učvršćuju. 

Dijete prvo izgovara pojedine riječi, a zatim tek rečenice. Ali 
prve riječi djeteta imaju smisao rečenice, jer se ne odnose na poje- 
dine stvari nego na kompleksna događanja. Tek kasnije, zbog isku- 
stva i veće duševne razvijenosti, dijete bolje diferencira glasovne 
znakove te pojedine riječi upotrebljava u sve užem i određenijem 
smislu. 

Upotrebom simbola razvija se i mišljenje kod djeteta. Raz- 
ličiti simboli za razne situacije i stvari upozoruju dijete na raz- 
like među tim stvarima i na taj način potpomažu razlikovanje i 
razlučivanje okolnog svijeta. S druge pak strane jednaka riječ 
za slične prilike, upozoruje ga na sličnost među stvarima i dovodi 
ga postepeno do pojmova. * 

Ali dijete ne uči govoriti potpuno pasivno, ono i stvara riječi 
i to najčešće po analogiji prema već poznatim simbolima. Tako na 
pr. dijete, koje je naučilo da se rožani dio na prstima nogu zove 
nokti, može po analogiji nazvati »ruktima« sličnu tvorevinu na ru- 

kama. Kasnije zbog odgoja nestaju takve samostalne tvorevine u 
govoru, a originalnost se očituje tek u novim kombinacijama zna- 
kova, kojima dijete pokušava primjereno izraziti svoja opažanja i 
doživljaje. 

Kod odraslog civiliziranog čovjeka govor je u prvom redu 
sredstvo izražavanja misli. Misao je u tako uskoj svezi s govorom, 
da mnogi psiholozi drže kako nema misli bez jezičnog oblikovanja. 
Ta tvrdnja bez sumnje nije točna. Mi možemo misliti, a da pri tome 
nemamo gotovo nikakvih predočenih elemenata ni sustavno sređe- 
nih simbola, ali točno je da misao postaje tek onda potpuno jasna 
i određena, kad je jezično oblikovana. 

Misao prožima govor, ali upotrebom simbola izgrađuju se i 
misli i stječu se lakše nove spoznaje. Budući da postoji slaganje iz- 
među simbola i stvari, koje ti simboli označuju, moguće je radeći 
samim simbolima doći do novih iskustava, koja bismo inače mogli 
steći tek dugim i neekonomičnim pokusima na stvarima (na pr. u 
matematici). Osim toga govorom se prenose i iskustva prošlih gene- 
racija. Da nema tog gipkog sredstva sporazumijevanja, svaki bi 
novi naraštaj morao gotovo da nanovo otkriva svijet. 

S fiziologijske strane glasovni govor je rezultat vrlo složenog 
i skladnog djelovanja različnih centara u mozgu i perifernih govor- 
nih organa (dišni organi, glasnice, organi za artikulaciju i t. d.). 
Pisanje pak je složena psihomotorna aktivnost, koja zahtijeva oso- 
bito finu i točnu pokretljivost mišića prstiju i ruke. Svako znatnije 
poremećenje u tom složenom skupnom djelovanju dovodi do govor- 
nih smetnja. Anomalije govora, koje nastaju zbog povrede nekih 
centara u mozgu, zovemo afazijama. Među različitim oblicima 
afazija ističu se dva glavna tipa i to t. zv. motorna afazija (poteš- 
koće izgovaranja) i senzorna afazija (poteškoće razumijevanja 
govornih znakova). 

Što je mašta? 

Naše se intelektualno doživljavanje ne iscrpljuje u obnavlja- 
nju prije doživljenih sadržaja i u spoznajnoj djelatnosti. Osim vjer- 
ne reprodukcije i konstatiranja moguće nam je i mijenjati sklopove 
sadržaja te stvarati nove cjeline, koje kao takve nismo nikad izrav- 
no doživjeli. Možemo na pr. predočivati gradove, u kojima nikad 
nismo bili, zamišljati budućnost, izmišljati događaje, stvarati pla- 
nove i hipoteze i t. d. 

Svako takvo stvaranje novih kombinacija 
zovemo maštanjem. Mašta je prema tome sposobnost kom- 
biniranja sadržaja različitih misli i predodžbi u nove cjeline. U ma- 
štovnim cjelinama svi su pojedini elementarni podaci bili iskustveno 
dani, samo je njihov sklop ili raspored preinačen. 

Nove cjeline nastaju mijenjanjem sadržaja predodžbi i 
misli, odnosno mijenjanjem njihova rasporeda. 

Sadržaji se obično mijenjaju tako, da im se nešto dodaje ili 
oduzima ili da se sadržaji različitih zorova i misli stope u jednu 
cjelinu. Svako je umanjivanje ili pretjerivanje učinak mašte, jed- 
nako kao što je plod mašte povezivanje sadržaja, koje smo prvotno 
doživjeli u različitim sklopovima. 

Mijenjanje rasporeda predodžbi i misli očituje se onda, 
kada neke pojave dovodimo u takvu prostornu, vremensku, uzročnu 
i t. d. svezu, u kakvoj ih nismo nikad doživjeli. Na takovom se mije- 
njanju stvarnih odnosa osniva na pr. zamišljanje naše budućnosti, 
izmišljan je događaja, različita praznovjerja (»da je petak nesretni 
dan«, »da je sudbina u svezi sa zvijezdama«) i t. d. 

Kombiniranje doživljenih sadržaja u nove cjeline može biti 
nehotično i spontano ili pak namjerno, t. j. provedeno po nekoj 
osnovi i upravljeno prema nekom cilju. 

Nehotično kombiniranje nalazimo najčešće pri obnavljanju 
sadržaja, koje smo djelomično zaboravili. Zbog zaboravljanja na- 
staju praznine, koje mi i nehotice dopunjamo i upotpunjamo sadr- 
žajima, koji su prvotno pripadali drugim doživljajnim sklopovima. 
Na takvu djelatnost mašte nailazimo osobito kod netočnog đačkog 
odgovaranja, u pričanju djece, kod svjedočanstva odraslih o stva- 
rima, koje su vidjeli ili čuli. 

Donekle je spontano maštanje i onda, kad se prepustimo manje 
ili više slobodnom toku predodžbi i misli, pri čemu se često, osobito 
po svojoj sličnosti, sadržaji stapaju u nove cjeline. Takav oblik 
maštanja nalazimo kod t. zv. sanjarenja, za vrijeme sanjanja, u 
nekim izuzetnim duševnim i tjelesnim stanjima. 

Dok spontano maštanje nema određenog cilja, namjerno ili 
kontrolirano maštanje samo je sredstvo, da se ostvari neki zada- 
tak. Zamisao cilja kod takvog namjernog maštanja određuje smjer 
i tok kombiniranja. Za razliku od spontanog maštanja, kontrolirano 
kombiniranje dovodi obično do novih smislenih cjelina, pa se 
zato taj oblik katkada i nazivlje konstruktivnim mašta- 

njem. Na takvom se maštanju osniva stvaranje umjetničkih djela, 
na njemu se temelje znanstvena otkrića i praktički izumi. S pomoću 
konstruktivnog maštanja (invencije) iznalazimo rješenja proble- 
ma, stvaramo hipoteze, planove i odluke. Konstruktivno je mašta- 
nje nadzirano i vođeno kritičnim mišljenjem, koje upravlja kombi- 
niranjem u smjeru postavljenog zadatka. 

U razvoju djeteta spontano se maštanje pojavljuje prije kon- 
struktivnog izmišljanja. Ta spontana stvaralačka djelatnost očituje 
se u dječjim igrama i t. zv. dječjim lažima. Dijete oživljuje maštom 
okolne predmete i svoje igračke, živi u svijetu priča i bajki, a zbog 
slabo razvijenog kritičnog mišljenja još ne razlikuje točno, što je 
stvarno zamijetilo od onoga, što je maštom stvorilo. Kasnije upo- 
redo sa slabljenjem živahnoga predočivanja, stjecanjem iskustva i 
razvojem inteligencije, događaji dobivaju sve određeniji i smisleniji 
oblik, tako da se teže spontano kombiniraju u nove cjeline. Mašta, 
koja se iživljavala u igri i preoblikovanju okolnog svijeta, očituje 
se u tom kasnijem razdoblju u zamišljanju osnova za budućnost i 
u stvaranju novih smislenih cjelina na području umjetnosti, znano- 
sti i praktičnog života. 

Preduvjet je za stvaranje novih kombinacija disocijacija prvo- 
tno doživljenih cjelina. Kod netočne reprodukcije imamo đisocijaciju 
kao posljedicu zaborava. U djetinjstvu je disocijacija lakša zbog _ 
nesposobnosti djeteta da smisleno poveže doživljene podatke u 
čvrste cjeline. Kod odraslog čovjeka disocijacija, a prema tome i 
spontano stvaranje novih 'cjelina, olakšano je u svim onim sluča- 
jevima, gdje je misaona kontrola oslabljena, kao na pr. u polusnu, 
u snu, pod utjecajem jakih čuvstava, zbog djelovanja različitih 
otrovnih tvari (alkohol, opij, hašiš) i t. d. Disocijacija pak, koja 
prethodi konstruktivnom iznalaženju, može biti i slučajna, kako to 
vidimo kod mnogih otkrića ih je pak plod promatranja stvari s jed- 
noga novog stajališta. 

Kod đisocijacije u snu stvaranje je sanja često određeno razli- 
čitim podražajima ili slobodnim tokom predodžbi i misli u svezi 
s nekim čuvstvima. U budnom pak stanju kombiniranje je pod utje- 
cajem naših želja, težnja i upravljano od zadataka, pred kojima se 
nalazimo. 

Kakva je kod različitih ljudi sposobnost stvaranja novih kom- 
binacija, ispituje se obično tako, da se ispitaniku zada određeno 
gradivo sa zadatkom, da na temelju toga gradiva stvori što veći 

broj različitih smislenih cjelina. Kao gradivo najviše se upotreblja- 
vaju riječi, sličice ili jednostavni likovi. Mašta se može istraživati i 
s pomoću niza nedovršenih crteža ili s pomoću t. zv. testa mrlje. 

Slika 46 

Test. kojim se može ispitati mašta. Zadatak je 
ispitanika da predložene elemente upotpuni u sliku. 


Kod nedovršenih crteža zadatak je ispitanikov da pogodi, što bi 
predstavljala svaka započeta slika, kad bi bila potpuno dovršena, 
odnosno ispitanik treba da sam dopuni sliku. Test mrlje sastoji se 
iz oveće mrlje crnila, koja se dobije tako, da se kapne kap crnila 
na bijeli papir pa da se zatim taj papir složi na dvoje i tako crnilo 
proširi po većoj površini. Zadaća je ispitanikova, da priopći, što sve 
vidi u toj nepravilnoj mrlji. Konstruktivna mašta ispituje se s po- 
moću testova za ispitivanje inteligencije, koji pretežno stavljaju 
u djelatnost invenciju. 

Udio mašte u našem duševnom životu veoma je velik. Mašta 
sudjeluje u svakom našem očekivanju, u svakoj našoj namjeri. Kad 
slušamo ili čitamo pripovijesti, kad gledamo nešto u kinu ili kaza- 
lištu, prenosimo se maštom u neki drugi svijet. I svoje upoznavanje 
svijeta i života proširujemo različitim vjerovanjima na temelju 
zamišljanja, a hipotezama i zamislima tumačimo i povezujemo ono, 
što nam je iskustveno dano. Na mašti se dobrim dijelom temelji 
mogućnost napretka na svim poljima ljudske djelatnosti. 

PATOLOGIJA MAŠTE 

Kod mnogih duševnih bolesti bolesnik stvara najrazličitije 
kombinacije i vjeruje, da one odgovaraju stvarnom stanju stvari. 
Takve se anomalije maštanja pokazuju u različitim halucinacijama, 


116 


u različitim delirijima, kao na pr.. u ludilu proganjanja, u kojemu 
bolesnik vjeruje, da ga proganjaju ili zapostavljaju različiti vidljivi 
ili nevidljivi protivnici, u ludilu veličine, kad bolesnik smatra sebe 
nečim velikim (izumiteljem, vladarom, bogom i si.) i t. d. Izrazita 
je bolest mašte i patološko laganje; takav bolesnik teško razlikuje 
ono, što je zamislio, od onoga što jest, pa se tako prikazuje drukči- 
jim, zavodeći svoju okolinu u bludnju svojim govorom i svojim po- 
našanjem. Često su varalice s otmjenim nastupom takvi bolesnici. 
Konačno anomalije se mašte djelomično očituju i u različitim pri- 
silnim neurozama, na pr. kad bolesnik drži, da mora ovo ili ono 
činiti, ili da nešto ne može učiniti, a radi se o običnim svakidašnjim 
djelatnostima. 

III. ČUVSTVENI DOŽIVLJAJI 


Što je čuvstvo? 

Do sada smo se bavili t. zv. intelektualnim doživljajima, u 
kojima upoznajemo okolni svijet i na temelju kojih se snalazimo u 
različitim životnim prilikama. Obilježje je tih intelektualnih doživ- 
ljaja njihova relativna objektivnost i raznolikost. Osjeti, zorovi, 
predodžbe i misli u tome su objektivni, što njihovi sadržaji upućuju 
na neka svojstva ili odnose okolnog svijeta. Raznolikost pak njiho- 
vih sadržaja uvjetovana je različitošću fizikalnih procesa, koji na 
nas djeluju, i diferenciranošću organa, koji na te fizikalne procese 
reagiraju. 

Ali intelektualni doživljaji nisu jedina vrsta naših psihičnih 
procesa. Različiti nutarnji i vanjski podražaji mogu izazvati i doživ- 
ljaje neke druge vrste, kojima ne zahvatamo objektivna svojstva i 
odnose okolnog svijeta, nego koji znače časovitu vrijednost, koju za 
nas imaju neke objektivne prilike. Takve doživljaje zovemo čuv- 
stvima. 

Pred nekim fizičnim predmetom na pr. imat ću mnoštvo inte- 
lektualnih doživljaja: osjeta, predodžbi i misli, na temelju kojih 
ću zamijetiti oblik, boju, dužinu, težinu, smještaj predmeta, i koji 
će mi omogućiti da upoznam i prepoznam taj predmet. Ali osim 
toga taj predmet može meni biti drag ili mrzak, ugodan ili neugo- 
dan, poželjan ili odvratan. Dok oblik, dužina, smještaj, boja i t. d. 
zavise od objektivnih svojstava predmeta, dotle su različita čuvstva 
kao ugoda ili neugoda mjerilo subjektivne vrijednosti, koju za mene 
upravo sada ima taj predmet. 

Čuvstvo bismo prema tome mogli označiti 
kao doživljaj, kojim zahvatamo časovitu vrijed- 
nost podražaja. 

Fizikalni procesi, na koje upućuju sadržaji intelektualnih do- 
življaja, po općem mišljenju postoje »objektivno«, t. j. bez obzira 

na to, da li ih tko doživljava ili ne; naprotiv vrijednost, na koju 
upućuje čuvstvo, postoji samo u odnosu prema subjektu. Dok sadr- 
žaji intelektualnih doživljaja pokazuju na neka svojstva objekta, 
čuvstvo upućuje na stanje subjekta u odnosu prema objektu, čuv- 
stvo je prema tome u neku ruku subjektivnije od intelektualnih 
doživljaja. To se u nekoj mjeri očituje i u govoru. Kad na pr. kažem 
»stol je žut, okrugao, ima četiri noge« i t. d., onda su riječi »žuto«, 
»okruglo«, »četiri noge« neke oznake objektivnog predmeta. Na- 
protiv čuvstva pripisujemo sebi i zato velimo »meni je neugodno«, 
»mene boli«, »ja sam žalostan«. 

Kako su čuvstva uglavnom nezavisna od objektivnih svoj- 
stava podražaja, razumljivo je, da različiti ljudi u jednakim objek- 
tivnim prilikama, usprkos sličnim intelektualnim doživljajima, mogu 
sasvim različito čuvstveno reagirati. Što više, i jedan te isti čovjek 
ne će u sličnim objektivnim prilikama imati uvijek jednaka čuv- 
stva. Od općeg našeg tjelesnog i duševnog stanja, od naših potre- 
ba i želja zavisi i naša časovita čuvstvena reakcija. Dok ću na pr. 
pred istom vrsti jela imati uvijek manje ili više slične zorove i 
zamjedbe, dotle će moja čuvstvena reakcija zavisiti od toga, jesam 
li sit ili gladan, mogu li doći do tog jela ili ne mogu, jesam li u 
posljednje vrijeme često jeo to jelo ih nisam i t. d. Nasuprot pro- 
sječnoj postojanosti intelektualnih doživljaja nalazimo dakle da su 
čuvstvene reakcije promjenljive. Ta je promjenljivost u svezi s pro- 
mjenama subjekta, od kojega zavisi sadašnja vrijednost podražaja. 

Osim po predmetu razlikuju se čuvstva od intelektualnih 
doživljaja i svojom jednoličnošću t. j. malim brojem osnovnih kva- 
liteta. Sadržaji zorova, predočaba i misli odgovaraju bezbroju 
različitih svojstava i odnosa objektivnog svijeta, što nam omogu- 
ćuje, da se prilagodljivo snađemo u različitim prilikama. Naprotiv 
prividno bogatstvo čuvstvenog života svodi se u konačnoj analizi 
na samo dva osnovna kvaliteta i to na ugodu i neugodu. 
S tim malim brojem čuvstvenih kvaliteta slaže se i jednostavnost 
čuvstvenog ponašanja. Mi težimo prema podražajima, koji su nam 
ugodni, a uklanjamo se podražajima, koji su nam neugodni. Dok 
se intelektualni doživljaji objektivno izražavaju u mnoštvu razli- 
čitih cjelovitih reakcija, elementarni se čuvstveni kvaliteti očituju 
u ponašanju samo kao traženje ili izbjegavanje. 

Ugoda i neugoda su jedini čuvstveni kvaliteti. Ah kod viših 
životinja i čovjeka rijetko nalazimo te kvalitete u čistom obliku. 
Ugoda i neugoda povezuju se s drugim doživljajima i tvore s njima 

nove doživljajne cjeline. Kad se govori o »čuvstvima«, onda se redo- 
vito misli na takve čuvstveno obojene složene doživljaje, od kojih 
svaki ima svoj posebni kvalitet kompleksa. 

a) ELEMENTARNA ČUVSTVA: UGODA I NEUGODA 

Koliko je opravdano iz vanjskih znakova izvoditi zaključke o 
duševnim procesima, čini se, da su elementarna čuvstva ugoda i 
neugoda prvo psihično, koje se javlja u razvoju živih bića. U tom 
prvom razvojnom razdoblju ugoda i neugoda su u najužoj svezi 
s urođenim nagonima živih bića. Zadovoljavanje nagona kretanja, 
rasploda, hranjenja, samoodržanja, udruživanja i t. d. praćeno je 
ugodom, a sprečavanje udovoljenja nagonskih težnji praćeno je 
neugodom. Ugoda je tako proizvod neke ravnoteže između potreba 
i zadovoljenja, ona prati pravilnu djelatnost fiziologijskih organa 
i ujedno potiče živo biće, da svoju djelatnost upravi prema podra- 
žajima, koji su korisni za održanje života. Naprotiv neugoda nastaje 
kod poremećenja redovite fiziologijske djelatnosti ili kada podra- 
žaji dovode do oštećenja organizma. Neugoda navodi živo biće, da 
se čim prije ukloni svim štetnim podražajima. Osim u refleksnim 
akcijama, gotovo čitava aktivnost nižih živih bića i viših u prvom 
razvojnom razdoblju povodi se po tim elementarnim čuvstvima, 
ugode i neugode. 

Za elementarne čuvstvene reakcije nije potrebna djelatnost 
kore velikog mozga. Ako na pr. psu ili mački odstranimo mozgovnu 
koru, a sačuvamo neke jezgre u međumozgu, pa takvu životinju 
dražimo, pokazivat će životinja sve tipične vanjske reakcije čuv- 
stava: težnja prema hrani, obrana i povlačenje na ubod, opiranje, 
kad je spriječimo u kretanju i t. d. 

S razvojem mozgovne kore čuvstvene se reakcije kompliciraju 
i mjesto elementarnih čuvstava ugode i neugode nastaju složene 
reakcije, doživljaji, u kojima je ugoda i neugoda tek jedna osobina 
na doživljaju. 

b) SLOŽENI ČUVSTVENI DOŽIVLJAJI 

Za razliku od elementarnih čuvstava, kod složenog čuvstvenog 
doživljaja imamo usku povezanost između intelektualnih doživljaja 
i čuvstvenih kvaliteta ugode i neugode. Kažemo, da različiti inte- 
lektualni doživljaji služe kao podloga čuvstvu. Na mnoge osjete, 
predodžbe i misli nadovezuju se ugoda i neugoda, koje se sa svo- 
jom podlogom stapaju u nove doživljajne cjeline. Pritom se i ele- 

mentarno čuvstvo i intelektualna podloga slijevaju u nove kom- 
pleksne kvalitete. 

Dok je čista čuvstvena reakcija mutna i neodređena, složeni 
je čuvstveni doživljaj redovito određen i lokalizirah. Nama je neu- 
godno, jer nas boli zub, mi smo žalosni, jer smo primili vijest 

0 smrti našeg prijatelja, srdimo se, jer nas je netko uvrijedio. 

Ipak i kod živih bića s mozgovnom korom čini se, da sva čuv- 
stva ne moraju biti pobuđena od takve intelektualne podloge. Redo- 
vita ili poremećena djelatnost naših fiziologijskih organa i onda, 
kad o tome nemamo jasnih organskih osjeta, može se očitovati u 
ugodnom ili neugodnom raspoloženju. To raspoloženje dje- 
luje onda na tok našeg intelektualnog doživljavanja i vezuje se uz 
različite intelektualne sadržaje, kojima, već po svom kvalitetu, daje 
ugodnu ili neugodnu čuvstvenu obojenost. 

Prema vrsti intelektualne podloge dijelimo različite čuvstvene 
doživljaje, pa stoga razlikujemo osjetna čuvstva, kojima su 
podloga osjeti i zorovi, od čuvstava, koja se osnivaju na predo- 
džbama i mislima. 

1. Osjetna čuvstva 

Osjeti su često praćeni jasnim čuvstvenim momentom. Čuv- 
stvo je osobito izrazito u svim onim osjetnim područjima, koja 
imaju veliku biologijsku važnost. U tom pogledu na prvom su mje- 
stu osjeti bola, kod kojih gotovo nije moguće razlikovati, što je 
osjet, a što čuvstvo neugode. Svaki intenzivniji ubod, rez, opeklina 
ili štipanje, praćeni su jasnim čuvstvom neugode i kretnim reak- 
cijama, koje su karakteristične za neugodu: uklanjanje, otimanje 

1 povlačenje. 

Na njušnim i okusnim osjetima osnivaju se često jasna čuv- 
stva, koja se vezuju uz pojedine osjetne kvalitete, kao na pr. uz 
vonj ruže i sumporovođika ili okus šećera i kinina. 

Manje su izrazita čuvstva, koja prate osjete dodira, kinetične 
osjete, osjete napora, topline i hladnoće, iako škakljanje, hrapavo, 
glatko, teško, mlako i t. d. mogu izazvati i jasan čuvstveni kvalitet. 

Vidni i slušni osjeti katkada izazivlju čuvstva direktno, na pr. 
crvena boja, akord. Češće se na vidnim i slušnim zorovima izgra- 
đuju složeniji intelektualni doživljaji, koji svojim značenjem 
služe kao podloga čuvstvu. 

Zbog toga, što postoje neki najpogodniji uvjeti za život sva- 
kog pojedinog bića i što su im neki nagoni zajednički, razumljivo 

je, da usprkos velikim individualnim razlikama nalazimo neku vezu 
između intenziteta i kvaliteta podražaja s jedne, a čuvstva s druge 
strane. Tako ima podražaja, koji kod većine ljudi pobuđuju neugo- 
du, a drugih opet, koji pobuđuju ugodu. Tako se može doći do pomi- 
sli o nekoj »objektivnoj vrijednosti« čuvstava. 

Odnos između intenziteta podražaja i čuvstva često je veoma 
složen. S porastom intenziteta onih podražaja, koji razaraju tkivo 
ili djeluju štetno na djelatnost organizma, raste i čuvstvo neugode. 
Naprotiv kod osjeta, koji redovito izazivlju čuvstvo ugode, s poras- 
tom intenziteta podražaja čuvstvo ugode redovito raste samo do 
neke granice, a onda opet slabi i može dapače kod vrlo' jakih podra- 
žaja i promijeniti kvalitet. Povećavamo li na pr. količinu limunova 
soka u vodi, rast će do neke granice i ugoda, koju ćemo imati, dok 
pijemo tu smjesu, ali ako koncentracija prijeđe neku mjeru, ugoda 
će se smanjiti i može prijeći u neugodu. 

2. Čuvstva, osnovana na predodžbama i mislima 

Dok su čuvstva, izazvana osjetima, sačuvala još u nekoj 
mjeri svoj elementarni kvalitet ugode i neugode, kod čuvstvenih 
kompleksa, koji se osnivaju na mislima i predodžbama, teško je 
uvijek ustanoviti, radi li se o ugodi ili neugodi. Elementarni čuv- 
stveni kvaliteti usko su povezani sa svojom podlogom i čine nove 
doživljajne cjeline tako, da imamo gotovo toliko različitih kompleks- 
nih čuvstvenih doživljaja, koliko i različitih sadržaja misli i pređoča- 
ba. Ipak u tom mnoštvu različitih čuvstvenih doživljaja, za koje ni 
jezik nema dovoljno naziva, ističu se neki kompleksi svojom izrazito- 
šću i relativnom sličnosću kod različitih ljudi. Među tim čuvstvenim 
kompleksima ili afektima najvažniji su: žalost, radost, strah i 
srdžba. 

Žalost 

Kad doznamo za nesreću, koja je zadesila naše bližnje, kad se 
naše želje i nakane ne mogu ostvariti, kad držimo da nam naša 
okolina čini nepravdu i t. d., tada doživljajnu reakciju na taj kom- 
pleks podražaja zovemo žalost. Žalost je kompleksni doživljaj nekih 
misli i predodžbi uz čuvstva neugode. 

Žalost može biti pasivna ili aktivna. U pasivnoj žalosti 
pojedinac doživljava svoju nemoć i slabost. On se prepušta doga- 
đajima bez otpora i ne pokušava se oteti uzrocima žalosti ni čuv- 
stvu, koje ga je obuzelo. čitav je intelektualni život usporen i uko- 
čen. Žalostan čovjek postaje neosjetljiv prema podražajima, koji 

nisu u vezi s njegovom žalošću, on ne osjeća ni želja ni potreba. 
Pasivna žalost može poprimiti i kroničan oblik. U tom se slučaju 
žalost vezuje i na druge podloge i pretvara se malo po malo u opće 
tužno raspoloženje, pri čemu pojedinac može i zaboraviti glavni 
uzrok svoje žalosti. 

Kod aktivne žalosti potištenost ne prelazi u bezvoljnost, popu- 
štanje i klonulost, nego se neugoda očituje u djelotvornom nasto- 
janju da se uklone uzroci žalosti ili da se promijeni način doživlja- 
vanja. Plač, cika, nemir, prosvjedi, promjene u načinu života, izraz 
su tog otimanja i borbe. 

Radost 

Radosti i veselju povod su misli i predodžbe, koje prate ostva- 
renje ili mogućnost ostvarenja naših želja i težnji. Radost može biti 
izazvana i tuđim uspjesima, koliko se mi uživljavamo u druge ih 
smo s drugima čuvstveno povezani (prijateljstvo, ljubav). 

U većini slučajeva radost i veselje očituju se u povećanoj inte- 
lektualnoj i motornoj pokretljivosti, u lakoći i općem dobrom ras- 
položenju. U radosti svi su doživljaji obojeni ugodnim čuvstvom. 
Radostan je čovjek poduzetan, siguran, živahan, pun osnova i sna- 
ge. Dok u žalosti čovjek izbjegava društvo i povlači se u sebe, u 
veselju se traži dodir s okolinom. Donekle ukočenom i nepokretnom 
toku misli žalosna čovjeka odgovara živahno izmjenjivanje pre- 
dodžbi i misli radosna čovjeka. 

U rijetkim slučajevima može se radost očitovati i u pasivnom 
obliku, kao na pr. u ugodnoj kontemplaciji i u mirnom blaženstvu. 

Strah 

Strah je složen čuvstveni doživljaj, gdje zamjedbe ih zamish 
pogibh, neugoda i poteškoća imaju najveći udio. Doživljaj straha 
je redovito neugodno čuvstveno obojen. Strah mogu izazvati neu- 
godni ili nepoznati podražaji, a katkada može biti i nagonska reak- 
cija na podražaje neke vrste. Tako na pr., ako damo ponjušiti konju 
komadić lavlje kože, on će pokazivati sve znakove straha; jednako 
će tako i tek izleženo pile pokazivati strah pred jastrebom, iako o 
tim podražajima te životinje nemaju još nikakva vlastita iskustva. 

Strah se uglavnom očituje na dva načina. Jaki strah može iza- 
zvati potpuni zastoj svih naših intelektualnih i motornih djelatnosti, 
tako da se pod utjecajem straha čovjek ukoči, onijemi i prestane 
misliti. Kod aktivnog * straha naprotiv nastoji se živo biće na sve 
moguće načine ukloniti pogibelji, što redovito dovodi do bijega. 

Strah smanjuje našu sposobnost mišljenja i to osobito kritič- 
nog mišljenja. Motorne su reakcije kod straha često neusklađene, 
grčevite i nepromišljene, tako da katkad više ođmažu nego pomažu 
pri pokušaju da se uklonimo podražaju. 

Srdžba 

Isti uzroci, koji izazivlju žalost i strah, mogu pobuditi srdžbu 
kod čovjeka, koji ima dojam ili uvjerenje, da se tim uzrocima može 
ili mora oduprijeti. Dok je kod žalosti i straha prevladavala neugoda, 
a kod radosti i veselja ugoda, teško je kod srdžbe reći, koji joj od 
ta dva osnovna kvaliteta daje glavno čuvstveno obilježje. 

Srdžba je reakcija na neke poteškoće, pa prema tome redo- 
vito neugodno obojen doživljaj, ali s druge strane uvjerenje o vla- 
stitoj snazi i aktivnosti, koje se često očituje u borbenoj spremno- 
sti, može biti praćeno i nekim ugodnim čuvstvima. 

Ta različita čuvstvena obojenost dolazi često do izražaja i u 
ponašanju. Povod srdžbi je obično podražaj, koji izazivlje neugodno 
čuvstvo i karakteristično ponašanje povlačenja i samoobrane. Po- 
slije toga, zbog uvjerenja o mogućnosti i potrebi otpora, dolazi do 
neke ugode, koja se očituje u karakterističnoj težnji prema podra- 
žaju. Ta težnja dakako ne završava uvijek napadajem, jer iako je 
svaka srdžba aktivna, ipak je ta aktivnost nejednakog stupnja: od 
nutarnjeg bijesa do slijepog, nepromišljenog i nesuzdrživog na- 
padaja. 

c) odnosi Čuvstava među sobom, prijenos čuvstva 

Čuvstveni se kvaliteti ugoda i neugoda mogu u nekoj mjeri 
stapati u jedinstvene doživljajne cjeline, kao što je to na pr. kod 
srdžbe, ali redovito ih ne nalazimo zajedno, tako da osnovna ugoda 
ili neugoda stoje u nekom oprečnom odnosu. Stoga se čuvstva mogu 
donekle i kompenzirati. Kad se na pr. dijete udari, dajemo mu slat- 
kiš, da se umiri; kad smo loše raspoloženi, idemo u kazalište, da se 
rastresemo i t. d. To poništavanje jednoga čuvstva drugim ne smi- 
jemo dakako shvatiti kao neku neutralizaciju, kakva nastaje pri 
miješanju komplementarnih boja. Čuvstva se direktno ne kompen- 
ziraju, nego se samo mijenja intelektualna podloga, a time i čuv- 
stveni kvalitet. 

U području čuvstva nailazimo i na neke pojave kontrasta. 
Nakon mnogih neuspjeha i omanji će nas uspjeh razveseliti. Mnoga 
čuvstva i nastaju samo kao reakcija na prijašnje stanje; na pr. 

ugoda, kad nas prestane boljeti zub, ugoda odmora nakon naporna 
hoda, ugoda počinka nakon neprospavane noći. 

Ako neki podražaj duže vremena traje, ili ako se često ponav- 
lja, može čuvstvo, koje se uz njega vezivalo, pomalo otupjeti, a u 
nekim slučajevima i promijeniti kvalitet. Do takve čuvstvene adap- 
tacije može doći kako za ugodu tako i za neugodu. Slušamo li često 
neki napjev, on će nam, iako je isprva izazivao ugodu, s vremenom 
postati indiferentan, a često i neugodan. Slično se postepeno privi- 
kavamo i na podražaje, koji su nam u početku bili neugodni. To 
privikavanje može dovesti i do ugode, kao što je to na pr. kod 
navike pušenja. Pušač uživa u pušenju, iako je gotovo svakome 
prva cigareta bila neugodna. 

Budući da određeno čuvstvo nije stalan epifenomen ili nuzuči- 
nak nekog intelektualnog doživljaja, može čuvstvo u nekim slučaje- 
vima i mijenjati svoju intelektualnu podlogu, a da se čuvstveni kva- 
litet bitno ne izmijeni. Tu pojavu prijelaza čuvstva s jedne podloge 
na drugu zovemo prijenosom čuvstva. Prijenos je čuv- 
stva na pr., kad nam je neki grad simpatičan, jer smo u tom gradu 
jednom nešto ugodno doživjeli. S tog ugodnog doživljaja prenosi 
se čuvstvo na čitavo mjesto. Simpatija ili antipatija na prvi pogled 
osnivaju se također na takvom prijenosu čuvstva. Zbog toga, što 
neki čovjek sliči nekoj drugoj, nama simpatičnoj ili antipatičnoj 
osobi, postaje nam i sam simpatičan ili antipatičan. Slične prijenose 
čuvstva nalazimo i kod odgoja i dresure. Ako smo pri nekom činu 
bili ukoreni ili nagrađeni, čuvstvo, doživljeno uz ukor ili nagradu, 
vezuje se uza sve slične čine. Medvjeda na pr. neki uče plesati tako, 
da ga pz zvukove određena napjeva postave na vruću podlogu. 
Zbog toga, što ga peku tabani, medvjed diže noge, a kasnije čim 
čuje napjev, dopunjuje cjelovit doživljaj i opet diže noge t. j. pleše. 

Osnova prijenosu čuvstva je asocijativna povezanost intelek- 
tualnih doživljaja. Čuvstvo se s prvotne intelektualne podloge pre- 
nosi na druge doživljaje, koji su s prvom podlogom u asocijativnoj 
svezi. Taj je prijenos često tim olakšan, što se doživljaji u velikom 
broju slučajeva asociiraju baš po svojoj čuvstvenoj sličnosti. Ako 
sam na pr. zbog loše vijesti tužan, lakše ću asociirati one sadržaje, 
koji su mi također neugodni, pa će se neugodno čuvstvo ne samo 
prenositi, nego i pojačavati. Zakonom nadopunjavanja neke zapo- 
čete doživljajne cjeline tumače se i slučajevi, kad inače neraspo- 
ložen čovjek postane dobre volje jer pjeva, ili kad zbog ubrzanog 
lupanja srca bolesnik doživljava strah. Pjevanje je obično izraz 

veselja, a ubrzano lupanje srca redoviti učinak straha. Kad pjeva- 
mo, i nehotice nadopunjavamo ono, što u tom kompleksu nedostaje, 
a to je veselje, slično kao što se ubrzano lupanje srca dopunja doživ- 
ljajem straha, s kojim čini jednu, prvotnu doživljenu, cjelinu. 

d) ODNOS ČUVSTAVA PREMA INTELEKTUALNIM I VOLJNIM 

DOŽIVLJAJIMA 

Čuvstvo duboko zahvata i prožimlje čitav naš duševni život. 
Tok predodžbi i sadržaji misli određeni su dobrim dijelom čuvstve- 
nom udešenošću doživljavaoca. Od čuvstava često zavisi, što će u 
nekoj situaciji biti zamjećeno, od čuvstava zavisi zanimanje, zauzi- 
manje stava prema događajima i njihovo preinačivanje prema na- 
šim potrebama i težnjama. 

Odrastao civilizirani čovjek doduše nastoji okolne podražaje 
intelektualno zahvatiti i intelektualnim doživljajima opravdati svoje 
reakcije, ali prva neposredna reakcija na okolne podražaje obično 
je čuvstvene naravi. Osnovni intelektualni doživljaji često najprije 
dovode do čuvstva, kome se onda naknadno nalazi intelektualno 
opravdanje. Tako na pr. naša mišljenja o pojavama, događajima i 
osobama često su više izraz nekog čuvstvenog stava, nego njegov 
uzrok. Često kakva zamjećena sitnica izazove čuvstvo, koje se onda 
prenosi i na sve ostale pojave, koje su s tim, objektivno nevažnim, 
podatkom u svezi, mijenjajući ih i preoblikujući ih prema prvotnom 
čuvstvenom stavu. To osobito vrijedi u svim onim područjima, gdje 
ne raspolažemo s dovoljno objektivnih podataka, kao na pr. kod 
školskog ocjenjivanja, estetskog prosuđivanja, u politici i t. d. 

Utjecaj čuvstva na intelektualno doživljavanje može se oči- 
tovati i u ubrzanju ili kočenju toka misli i predodžbi. Pod utjeca- 
jem čuvstava često postajemo domišljati, misli nam se brže redaju, 
lakše stvaramo nove kombinacije. Ali takvo mišljenje nije slobod- 
no, nego je upravljano čuvstvom. Još češće čuvstva koče naše mišlje- 
nje i predočivanje. Uzbuđen čovjek često nije sposoban da misli, da 
govori, da sredi i upravlja svoje predodžbe prema postavljenim za- 
dacima^ Kako čuvstva mogu izmijeniti normalni način intelektual- 
nog doživljavanja, vidljivo je na ispitima, na govornici, u pogibelj- 
nim prilikama. Pod utjecajem uzbuđenja đak ne može kazati ono, 
sto je naučio, ne snalazi se pred novim zadacima; u pogibelji »gubi- 
mo glavu« i činimo često baš ono, što ne bismo smjeli i t. d. 

Ali ne samo da čuvstvo djeluje na intelektualno doživljavanje, 
nego su čuvstva pokretač gotovo svega našeg djelovanja. Čuvstva 

nas potiču na djelovanje prema onom osnovnom zakonu, da težimo 
za onim, što nam je ugodno, a da se nastojimo ukloniti onome, što 
nam je neugodno. Kod indiferentnog čovjeka ne samo da je uspo- 
ren tok misli i predodžbi, nego je i njegovo djelovanje svedeno na 
najmanju moguću mjeru. U kojoj mjeri čuvstva povećavaju našu 
aktivnost, izdržljivost i snagu, vidljivo je osobito u srdžbi ili kod 
takmičenja, gdje čuvstvo, koje se vezuje uz zamisao cilja, djeluje 
kao poticaj. Ali čuvstva mogu i kočiti naše djelovanje, kako je to 
na pr. u velikom strahu i kod pasivne žalosti. 

Pod utjecajem čuvstva mijenja se i kvalitet našeg mišljenja i 
djelovanja. Kad smo obuzeti čuvstvima, postajemo često nekritični 
i naivni. Događaji se više ne zahvataju u svoj svojoj složenosti, 
nego se pojednostavnjuju i ujednoličuju. Slično je i kod kretnih. 
aktivnosti, gdje pod utjecajem čuvstva prevladava primitivan i 
često nagonski način reagiranja. 

e) FIZIOLOGU SKI UCINCI ČUVSTAVA 

Čuvstva i afekti ne djeluju samo na naše doživljavanje, nego 
se očituju i u izmijenjenoj funkciji nekih organa, i to osobito onih, 
koji su u svezi s autonomnim živčanim sustavom. Osim toga se 
čuvstva pokazuju i kao neke vidljive promjene općeg držanja i izra- 
za lica (t. zv. čuvstvena mimika). 

Do tih promjena dolazi uglavnom zbog toga, što se živčano 
uzbuđenje, koje je kod intelektualnih doživljaja ograničeno na neke 
vodove i centre, kod čuvstava prelijeva i širi i drugim putovima, te 
stavlja u djelatnost velik dio centralnog i autonomnog živčanog 
sustava. 

Čuvstva osobito djeluju na disanje, krvni optok, rad srca, 
izlučivanje žlijezda i na stezanje glatkih i prutastih mišića. Promje- 
ne, koje nastaju u radu tih organa, nisu uvijek jednake, tako da 
različita čuvstva i afekti imaju u nekoj mjeri i svoju posebnu fizio- 
logijsku sliku. 

Promijenjen rad organa može se očitovati uglavnom na dva 
načina: kao ubrzanje i povećanje aktivnosti ili kao usporenje i ko- 
čenje redovite djelatnosti. Da li će neki čuvstveni doživljaj ubrzati 
ili usporiti rad različitih organa, zavisi u prvom redu od jačine po- 
dražaja, koji je to čuvstvo izazvao. Slabi i srednji intenziteti djeluju 
redovno đinamogeno, t. j. ubrzavaju disanje i bilo, povećavaju krvni 
tlak, šire krvne sudove, olakšavaju stezanje mišića, potiču žlijezde 
na rad. Naprotiv vrlo jaki podražaji djeluju inhibitorno, t. j. uspo- 

ravaju disanje i rad srca, smanjuju krvni tlak, izazivlju stiskanje 
krvnih sudova, a mišići gube svoju napetost i sposobnost rada. 

Budući da podražaji slabog i srednjeg intenziteta izazivlju naj- 
češće čuvstvo ugode, a intenzivni podražaji čuvstvo neugode, fizio- 
logijske su promjene u nekoj svezi (preko intenziteta podražaja) i 
s kvalitetom čuvstva. Elementarna ugoda djeluje zbog toga naj- 
češće dinamogeno, a neugoda inhibitorno, iako od tog pravila ima 
i izuzetaka. 

Kod složenih čuvstava i afekata fiziologijske su reakcije pre- 
pletene prirođenim i stečenim refleksima te su u svezi s mnoštvom 
konvencionalnih znakova, koji su plod društvenog života. 

Aktivni oblici različitih složenih čuvstava i afekata praćeni su 
redovito ubrzanim radom organa, dok pasivni oblici djeluju obično 
tako da koče taj rad. 

Dok kod jednakih oblika različitih složenih čuvstava i afekata 
ne nailazimo na jasne i karakteristične razlike u radu nutarnjih 
organa, njihove su vanjske reakcije različite te nam omogućuju, da 
iz vanjskih znakova prepoznamo, o kojem se čuvstvu radi. Glavni 
su vanjski znakovi različitih čuvstava: karakteristično stezanje i 
popuštanje mišića lica, držanje tijela, blijeđilo ili crvenilo, ježenje 
kože, znojenje, suze, pokreti, smijeh i boja glasa. 

Slika 47 

Shematski prikaz izražaja lica 
kod: A veselja; B žalosti; D srdžbe i C 
straha. 

Vanjske reakcije -različitih čuvstava samo su djelomično pri- 
rođene. Refleksnoj mimici pridružuju se i neke naučene konvencio- 
nalne reakcije, koje smo usvojili oponašanjem drugih. Upotpunjena 
tim konvencionalnim znakovima, čuvstvena mimika postaje sred- 
stvo, kojim se zadovoljavaju i neki zahtjevi socijalnog života, što 
je čuvstvenoj mimici prirođeno, a što stečeno oponašanjem, može 
se donekle razabrati kod slijepaca, koji ne mogu oponašati mimiku 
drugih ljudi. 

f) FIZIOLOGIJSKA PODLOGA ČUVSTVA 

Zbog toga, što se uz čuvstva redovito vezuju i jasne fiziolo- 
gijske promjene, moglo se pomisliti, da čuvstvo i nije drugo nego 
osjetna reakcija na te promjene. Po tom mišljenju čuvstvo ne bi 
bilo uzrokom fiziologijskih promjena, nego naprotiv njihov učinak. 
Obično kažemo, da kod doživljavanja najprije imamo neke zorove 
i zamjedbe, zatim čuvstvo, a onda neke tjelesne promjene; prema 
spomenutom mišljenju red bi bio nešto izmijenjen: prvo zorovi i 
zamjedbe, zatim tjelesne promjene, a onda tek čuvstvo. Iz toga bi 
slijedilo, da nije ispravan red, kad kažemo: »izgubili smo imetak, 
žalosni smo te plačemo; susreli smo medvjeda, strah nas je te bje- 
žimo«, nego bismo ispravno morali reći: »žalosni smo, jer plačemo; 
bojimo se, jer drhćemo i bježimo« i t. d. (James). 

Po toj teoriji fiziologijska podloga čuvstvima bile bi organ- 
ske promjene i njihov kortikalni odraz, t. j. osjeti organskih pro- 
mjena. Na temelju mnogobrojnih eksperimentalnih istraživanja 
danas znamo, da ta teorija nije u skladu s činjenicama. 

Osnovne čuvstvene reakcije praćene su procesima, koji se 
zbivaju u živčanim stanicama jezgara međumozga (thalamus, cor- 
pus striatum), odakle uzbuđenje prelazi nesamo na različite dije- 
love centralnog i perifernog živčanog sustava, nego se širi i na auto- 
nomni živčani sustav te izazivlje poznate fiziologijske popratne po- 
jave čuvstava. Iz onih jezgara u međumozgu može se živčano uzbu- 
đenje proširiti i na koru, te se tada uz elementarna čuvstva nađo- 
vezuju i različiti intelektualni doživljaji. 

Dok se kod elementarnih čuvstava uzbuđenje ograničuje na 
jezgre u međumozgu ili se tek naknadno proširuje do kore, kod slo- 
ženih čuvstava i afekata najprije je podražena kora velikog mozga, 
a onda se tek uzbuđenje širi i na jezgre u međumozgu. Prema tome 
je fiziologijska podloga složenim čuvstvima i afektima uzbuđenje 
kore mozga i jezgara u međumozgu. 

Fiziologijske promjene, koje su učinak čuvstava, mogu opet 
sa svoje strane izazvati organske osjete i nove čuvstvene reakcije 
te tako izmijeniti prvotni čuvstveni doživljaj. Premda je teorija, 
da su čuvstva učinak promjena u radu organa kriva, ipak, kako se 
vidi, ima u njoj i nešto istine. Veselje, strah, srdžba, uzbuđenje 
i t. d. ne bi bili ono što jesu, da pri tim složenim čuvstvenim reak- 
cijama ne učestvuju i organski osjeti, koji su učinak tjelesnih pro- 
mjena izazvanih od prvotnog čuvstva. 

g) EKSPERIMENTALNO ISTRAŽIVANJE ČUVSTAVA 

Različitim podražajima (kinin, šećer, ubod, mirisne otopine) 
možemo lako izazvati osjetna čuvstva neugodnog ili ugodnog kva- 
liteta, a slikama, štivom, riječima možemo pobuditi misli i sjećanja, 
uz koja su povezane i različite čuvstvene reakcije. Ali u laboratoriju 
je teško izazivati po volji jasne afekte žalosti, veselja, straha i 
srdžbe. Ti se afekti zbog toga obično proučavaju na ljudima, koji 
više ih manje trajno doživljavaju koji od tih afekata, na pr. na 

Slika 48 

Kimografion s M a r e y e- 
vim bubnjićem. Kimogra- 
fion se sastoji iz valjka (v), koji 
je obložen počađenim papirom, 
i stroja (s), koji taj valjak okre- 
će određenom brzinom. Mareyev 
bubnjić (b) je kutijica, prevuče- 
na gumenom membranom, na ko- 
joj se nalazi pisalica (p). Spoji- 
mo li s pomoću gumene cijevi 
Mareyev bubnjić s gumenim ja- 
stučićem, koji smo na zgodan na- 
čin privezali uz prsni koš ili žilu 
kucavicu ispitanika, onda će sva- 
ka promjena u obujmu prsnog 
koša ili žile kucavice djelovati 
na zrak u gumenom jastučiću, a 
prema tome i na membranu bub- 
njića. Pisalica će se dizati i spu- 

štati već prema tome, kako se 

mijenja pritisak u gumenom jastučiću i te će promjene bilježiti po 
čađi papira na kimografionu. Krivulje, koje na taj način dobiva- 
mo, krivulje su disanja ili bila. 

Dok na kvalitet i intenzitet različitih intelektualnih doživljaja 
zaključujemo iz izjava ili uratka ispitanika, pri eksperimentalnom 
istraživanju čuvstava ne možemo se osloniti na ispitanikovo sa m o- 
opažanje i izvještaj. Kad obratimo pažnju na čuvstvo, koje doživlja- 
vamo, ono se obično mijenja, pa se zato ne da tako lako zamijetiti 


nekim duševnim bolesnicima. 



130 




ni opisati. Zato na vrstu i jačinu čuvstvenih doživljaja zaključujemo 
redovito iz fiziologijskih i izražajnih promjena. 


Slika 49 

Krivulje disanja i bila kod aktivne radosti 
i pasivne žalosti. 



b 

Kad aktivne je radosti disanje redovito duboko i ubrzano (a), a 
bilo ubrzano i jako (b). 



d 

Kod pasivne je žalosti disanje usporeno i plitko s nepravil- 
nim stankama (c), a bilo usporeno i slabo (d). 


Promjene u radu različitih organa, koje nastaju pod utjeca- 
jem čuvstava, bilježimo s pomoću posebnih sprava, koje nam poka- 
zuju tok disanja, rad srca, vazomotorne promjene i promjene u krv- 
nom tlaku. Izražajne promjene u motorici i mimici možemo fiksirati 
s pomoću fotografije i kinematografije. 

Kod proučavanja čuvstava upotrebljava se mnogo i t. zv. psi- 
hogalvanski fenomen. Zbog čuvstava nastaju u tijelu čovjeka neke 

električne promjene, koje se s pomoću osjetljiva galvanometra ili 
koje druge osjetljive i pokretljive električne sprave mogu ustano- 
viti i izmjeriti. 

Slika 51 

Galvanski otklon 
kod čuvstava. Uklo- 
pimo li ispitanika s po- 
moću elektroda u krug 
s galvanometrom, znak 
će se galvanometra ot- 
kloniti od svog položaja 
mirovanja svaki put, 
kada kakvim podražajem izazovemo čuvstvo u ispitaniku. Taj je 
otklon galvanometra uvjetovan promjenom električne napetosti 
ispitanikova tijela za vrijeme dok doživljava čuvstvo. Na slici je 
strjelicom označen čas podražaja; nakon kraćeg vremena (laten- 
cija) nastaje otklon. 

h) TEMPERAMENAT 

Koliko su god čuvstvene reakcije promjenljive i zavisne od 
časovite vrijednosti, koju ima podražaj za pojedinca, ipak u životu 
mnogih ljudi može prevladavati stanovit način čuvstvenog 
reagiranja. Ima tako ljudi, koji većinu događaja uzimaju s njihove 
ugodne (»lijepe«, »svijetle«) strane; njihovi su doživljaji ponajviše 
ugodno čuvstveno obojeni (»optimisti«). S druge opet strane ima 
ljudi, koji na većinu događanja reagiraju neugodnim čuvstvima 
(»pesimisti«). Osim po tom osnovnom raspoloženju, ljudi se razli- 
kuju i po čuvstvenoj uzbudljivosti, zatim po brzini i trajanju čuv- 
stvenih reakcija. Kako je poznato, neki se ljudi teško, a drugi lako 
uzbuđuju, nekima čuvstveno uzbuđenje brzo prolazi, a drugima 
dugo traje, kod nekih ljudi čuvstva naglo nastaju, dok se kod dru- 
gih sporo razvijaju, kod jednih se čuvstva brzo izmjenjuju, a kod 
drugih dugo zaostaju. 

Takve tipične i urođene načine čuvstvenog 
reagiranja na unutrašnje ili izvanjske podra- 
žaje zovemo temperamentom. 

S obzirom na čuvstvenu uzbudljivost ili neuzbudljivost, naglost 
ili mirnoću, stalnost ili promjenljivost i na osnovno čuvstveno ras- 
položenje, pokušavalo se od najstarijeg doba do danas razrediti 
različite temperamente u nekoliko glavnih razreda ili tipova. 

Najstarija takva razdioba razlikuje četiri temperamenta, i to 
sanguinični temperamenat (lako uzbuđivanje i brzo smiriva- 
nje, veselo osnovno raspoloženje, čuvstvena površnost) ; k o 1 e r i č- 
n i temperamenat (lako i snažno uzbuđivanje, čuvstvena promjen- 

ljivost) ; melanholični temperamenat (teško uzbuđivanje, ali 
dugo zaostajanje čuvstva, tužno osnovno raspoloženje) ; flegma- 
tični temperamenat (teško uzbuđivanje i čuvstvena mirnoća). 

Novije klasifikacije uzimlju u obzir ne samo čuvstva nego 
voljne i intelektualne načine reagiranja i tako uklapaju tempera- 
mente u šire razdiobe karaktera i ličnosti. Nažalost, kako ćemo to 
još kasnije vidjeti, sve te klasifikacije za sada više zadovoljavaju 
našu potrebu za sistematizacijom, nego što odgovaraju stvarnom 
stanju stvari. 

i) PATOLOGIJA ČUVSTVENOG ŽIVOTA 

Nenormalno čuvstveno doživljavanje pokazuje se u znatnom 
poremećenju čuvstvene uzbudljivosti, u dugom trajanju i lakom 
prijenosu istovrsnih čuvstvenih kvaliteta i u nerazmjeru čuvstvenih 
reakcija prema podražajima, koji su ih izazvali. Između patološ- 
kog i normalnog čuvstvenog doživljavanja postoje dakako blagi pri- 
jelazi, tako da je teško reći, gdje je granica između normalnog i 
abnormalnog. 

Poremećenja u čuvstvenom doživljavanju idu od prevelike 
uzbudljivosti (hiperemotivnosti) do slabe čuvstvene uzbudljivosti 
(hipoemotivnosti) ili posvemašnje neuzbudljivosti (apatije). 

Među preuzbudljive idu na pr. ljudi, koji se uzbuđuju na svaki 
podražaj, koji se plaše »svoje sjene«, koji zapadaju u srdžbu za 
svaku sitnicu, koji se bez dovoljna razloga vesele ili žaloste. Njiho- 
va se preuzbuđljivost objektivno očituje u motornim i fiziologij- 
skim reakcijama, koje nisu ni u kakvom razmjeru s podražajima, 
i koje se odvijaju mimo svake intelektualne kontrole. 

Drugu krajnost nalazimo kod ljudi, koje ništa ne uzbuđuje, 
koji su gotovo potpuno čuvstveno neosjetljivi ili apatični. Uspjesi, 
nesreće, »dobre« ili »loše« vijesti i t. d. ostavljaju ih ravnodušnima, 
iako njihovo intelektualno doživljavanje nije poremećeno. Čuvstve- 
na neosjetljivost očituje se i u usporenoj pokretnosti, ukočenom i 
nepomičnom licu (t. zv. »lice-maska«) i u općoj bezvoljnosti (abu- 

liji). 

Trajanje nekoga čuvstva može također postati nenormalno. 
Normalni su ljudi — već prema nutarnjim i vanjskim prilikama — 
sad veseli, sad tužni, čas ugodno, a čas neugodno raspoloženi. Na- 
protiv kod nekih duševnih bolesti ne iščezava čuvstvo s prestankom 
podražaja, koji ga je izazvao, nego i dalje uporno traje te se vezuje 
uz druge intelektualne sadržaje te određuje tok misli i predodžbi. 

Tako je na pr. u maniji bolesnik obično dobro raspoložen i veseo, 
njegove su misli zauzete uglavnom samo ugodnim sadržajima. To 
se osnovno raspoloženje ne će izmijeniti ni u takvim prilikama, koje 
bi kod normalnog čovjeka izazvale žalost i neugodu. U melanholiji 
opet su bolesnici trajno žalosni, potišteni i tužni, i teško ih je iz 
toga raspoloženja istrgnuti. 

IV. VOLJNI DOŽIVLJAJI 


Što je voljni doživljaj? 

Kako smo vidjeli u odsjeku o fiziologijskim osnovama dušev- 
nog života, za primanje podražaja i njihov prijenos put centara 
imaju viša živa bića posebno ustrojene osjetne organe i živčane 
vodove. Ali živčano uzbuđenje, izazvano nekim nutarnjim ili vanj- 
skim podražajem, redovito ne završava u osjetnim centrima, nego 
iz njih preko asocijativnih živčanih vlakna prelazi i na motorne 
živčane stanice, odakle odlazi u izvršne organe, t. j. u mišiće i žli- 
jezde. Tako nastaju mišićne i sekretorne reakcije živoga bića, koje 
se očituju u vidljivim tjelesnim promjenama: ponašanju ili činima. 

Za intelektualne i emocionalne doživljaje znamo, da uglav- 
nom nastaju onda, kad uzbuđenje senzornirn putevima stigne u 
mozgovne ili međumozgovne centre. Pitanje je sada, imamo li 
i nekih posebnih doživljaja, koji prate uzbuđe- 
nja motornih centara, iz kojih proistječu razli- 
čite vanjske reakcije? 

Promatramo li svoje motorne reakcije i opažamo li ponašanje 
drugih ljudi u različitim okolnim prilikama, spoznat ćemo, da velik 
broj pokreta nije praćen nikakvim posebnim doživljajima. Takve 
smo reakcije nazvali refleksima. Mnoge motorne reakcije pro- 
istječu i iz organskih potreba organizma, te se odvijaju u stalnim 
baštinjenim oblicima. Takvu djelatnost zovemo nagonskom 
(instinktivnom) djelatnošću. Napokon imamo i različitih motornih 
pojava uz mnoge naše intelektualne i čuvstvene doživljaje. Tako se 
na pr. uz zorove, predodžbe i misli javljaju često mnogi neopaženi 
pokreti, a čuvstva i afekti imaju svoju značajnu fiziologijsku i 
mimičnu sliku. 

Svi ti pokreti ili se osnivaju na čistim fiziologijskim mehaniz- 
mima ili prate već poznate doživljaje čuvstvovanja i upoznavanja. 
Ali se u takvim pokretima ne iscrpljuje sva djelatnost čovjeka. 

Mnogi čini proistječu iz doživljaja, koji se ne daju naprosto svesti 
na doživljaje upoznavanja i čuvstvovanja, iako su s njima u svezi. 
To su neki posebni doživljaji, kojima zauzimljemo određeni aktivni 
stav prema podražajima. Takve psihične procese pro- 
mišljenog pristajanja, odbijanja i odabiranja, 
koji dovode do čina, zovemo voljnim doživlja- 
jima. 

Ima psihologa, koji voljne doživljaje svode na spoznajne i 
čuvstvene procese, dok ih drugi smatraju posebnom skupinom ele- 
mentarnih psihičnih reakcija. Po svemu se čini, da je u nekoj mjeri 
i jedno i drugo mišljenje opravdano. Kako ćemo kasnije vidjeti, bez 
intelektualnih doživljaja i neke čuvstvene pobude ne može doći do 
voljnog čina, ali u drugu ruku, iako pri svakom voljnom doživljaju 
nužno sudjeluju čuvstva i zamisli, ipak taj doživljaj ima svoj poseb- 
ni kvalitet kompleksa, po kojemu se razlikuje od drugih doživljaja. 

Bitno je za voljni proces akcija, čin. Subjektivno se čin uka- 
zuje kao neka duševna djelatnost, koja je na nešto upravljena 
ili usmjerena. Ako se ona objektivno izrazuje, onda se pokazuje kao 
usmjereno kretanje, kojim živo biće stvara neke promjene u svojoj 
okolini. Ta kretna djelatnost može proizlaziti iz voljnog procesa, 
ah se može odvijati i iz samih refleksnih mehanizama, nagonskih 
osnova ili okolne nužde. Stoga je potrebno razlikovati nehotične 
reakcije od hotimičnih pokreta ili voljnog čina. 

a) NEHOTIČNE REAKCIJE 
1. Prirođeni refleksi 

Kod tih najjednostavnijih mišićnih reakcija na okolne podra- 
žaje živčano se uzbuđenje, koje je nastalo u senzornim neuronima, 
predaje kratkim putem u kojem supkortikalnom centru, na pr. u 
leđnoj moždini, motornim stanicama i odatle odlazi u izvršne orga- 
ne. Rjeđe prolazi živčano uzbuđenje i kroz neke stanice u mozgov- 
noj kori, kako je to na pr. kod nekih refleksa glave. 

Refleksi mogu biti praćeni i nekim doživljajima, kad živčano 
uzbuđenje prolazi kroz moždanu koru ih kad se uzbuđenje kakvim 
duljim vodom kasnije proširi i do kore. Bitno je za reflekse, da 
doživljaji ne moraju prethoditi reakciji. 

Među reflekse idu već spomenuti refleks koljena, zatim refleks 
stiskanja zjenice na svijetlo, refleks kašljanja (kad kakav predmet 
podraži dušnik), refleks suznih žlijezda (kad nešto padne u oko),. 

refleks stiskanja i širenja krvnih sudova (zbog temperaturnih 
podražaja), reflektorno prilagođivanje očne leće na različne dalji- 
ne, refleks očnih kapaka (kad se neki predmet naglo približi oku) 
i t. d. Pod utjecajem mnogih vanjskih ili nutarnjih podražaja na- 
staju i refleksne reakcije autonomnog živčanog sustava t. zv. auto- 
matizmi, koji se očituju u promjenama krvnog tlaka, rada srca, 
rada probavnih organa i t. d. 

Refleksi zavise od podražaja i od živčane strukture, s kojom 
se živo biće rodilo. Podražaji pokreću prirođene mehanizme, koji 
djeluju gotovo uvijek na isti način. Osnovni se refleksi zbog toga 
ne stječu iskustvom niti se lako mijenjaju. 

2. Složeni i uvjetovani refleksi 

Automatsko i potpuno neprilagodljivo refleksno reagiranje 
javlja se samo u onim slučajevima, kada podražaji stavljaju u dje- 
latnost uglavnom samostalne i jednostavne refleksne putove. Ali 
živčani je sustav viših živih bića sastavljen od neurona, koji su u 
mnogostrukim međusobnim svezama, pa se stoga kod intenzivnijih 
podražaja živčano uzbuđenje proširuje i na druge putove te tako 
nastaju složeni refleksi. S istih razloga kod djelatnosti viših cen- 
tara nastaje neko automatsko koordiniranje pojedinačnih refleksa, 
pri čemu se samostalne refleksne reakcije slijevaju u nove složene 
cjeline. 

Djelovanje centara pokazuje se na osobit način kod t. zv. uvje- 
tovanih refleksa, koji čine prijelaz između jednostavne refleksne 
djelatnosti i složenog ponašanja živih bića. 

Uvjetovanim refleksom zovemo onaj refleksni sklop, u kojem 
sveza podražaja s reakcijom nije prirođena, nego je nastala tako, 
što je podražaj asocijativno povezan s nekim drugim prvotnim 
podražajem, koji reakciju prirodno izaziva (Pavlov). Tako na pr. 
normalni refleks izlučivanja sline nastaje onda, kada hrana podraži 
sluznicu u usnoj šupljini. Ali kako pri primanju hrane i vidimo 
hranu, to nakon nekog vremena i sam pogled na jelo može izazvati 
izlučivanje sline. Podražaj (vidni zor hrane), koji je sam po sebi 
bio u početku nesposoban da izazove slinu, postao je — zbog toga, 
što se javljao asociiran uz djelotvoran podražaj sluznice u ustima 
— i sam djelotvoran te izazivlje reakciju lučenja sline (po općem 
zakonu asocijacije, t. j. zakonu o dopunjavanju započetih cjelina). 
Općenito možemo reći, da u refleksnom sklopu može izazvati reak- 
ciju svaki podražaj, s kojim se prirođeno djelotvoran podražaj sto- 
pio u asocijativnu cjelinu. 

Iskustvom se na taj način jednostavne refleksne reakcije 
kompliciraju i umnažaju, a živo se biće navikava refleks- 
no reagirati već i na sam »znak« pravih podražaja. Tako na pr. 
refleks zjenica (stiskanje) nastaje normalno pod utjecajem svi- 
jetla i čovjek ne može po volji da širi i stiska svoje zjenice. Ali ako 
velik broj puta kada osvijetlimo oko ispitanika kažemo glasno na 
pr. »stiskaj«, nakon nekog vremena stvorit će se uvjetovan refleks 
i bit će dovoljna zapovijed, da se zjenice stisnu. Konačno nakon 
daljne asocijacije zapovijedi i prirodno djelotvornog podražaja, 
dovoljno će biti da ispitanik sam sebi izda tu zapovijed pa da dođe 
do reakcije zjenica; Bezuslovni prirodni podražaj prenio je dakle 
svoju djelotvornost i na jedan simbolički podražaj kao što 
je to odluka. Na sličnim asocijativnim svezama među »znakovima« 
i pravim podražajima, osniva se dobrim dijelom i naša sposobnost, 
da reagiramo i na druge zamišljene ili predočene podražaje, što je 
vrlo važno pri voljnom djelovanju. 

3. Nagoni 

Nagonom zovemo prirođeno ponašanje živih bića, kojim se 
zadovoljavaju neke za život pojedinca i vrste važne potrebe, kao 
što su hranjenje, kretanje, rasplođivanje, udruživanje i t. d. 

Nagonsko ih instinktivno ponašanje razlikuje se od refleksa 
svojom složenošću, svojom manjom zavisnošću od okolnih podra- 
žaja i većom prilagodljivošću promjenljivim prilikama. 

Fiziologijskom osnovom nagonskoga ponašanja možemo sma- 
trati niz među sobom povezanih refleksa, od kojih jedan izazivlje 
drugi po nekoj stalnoj shemi. Shema, po kojoj se odvijaju nagon- 
ske reakcije, određena je baštinjenom strukturom živog bića. Okol- 
ne su prilike samo povod, da živo biće reagira na njemu prirođen 
način. Nagonske reakcije manje zavise od okolnih podražaja, jer 
su u mnogo većoj mjeri pod utjecajem stanja organizma, nego 
refleksi. Prema tome, je li nagonska potreba zadovoljena ili nije, 
bit će i reakcija različita. U jednakim okolnim prilikama na pr. 
gladna će životinja drukčije reagirati nego sita, iako obje imaju 
nagon hranjenja. 

Dok su elementarni refleksi gotovo kruti automatizmi, nagon- 
ske su reakcije u nekoj mjeri prilagodljive (plastične), t. j. mogu 
se mijenjati. Pa ipak su granice, unutar kojih se nagonske reakcije 
mogu mijenjati — prilagođivajući se vanjskim prilikama — dosta 
uske. 


138 


Veće promjene u nagonskim reakcijama nastaju zbog poje- 
dinačnog iskustva, kojim se prirođeni način reagiranja upotpunjuje, 
a često i mijenja. Iskustvom se i upoznaje predmet, koji dovodi 
do zadovoljenja nagonskih potreba. Tako malo dijete stavlja nagon- 
ski svaki predmet u usta, dok odraslije dijete razlikuje što jest, a 
što nije za jelo. Nagon za hranjenjem očituje se kod odraslijeg dje- 
teta u reakcijama, koje su upravljene prema nekim predmetima ili 
predodžbama tih predmeta. Takva smjeranja prema poznatom 
predmetu zovemo težnjama. Na težnjama i čuvstvima, koja ih 
uvijek prate, temelje se i naše prve voljne reakcije. 

4. Prisilne radnje 

Posebnu skupinu nehotičnih čina čine prisilne radnje. Ako nas 
kakva izvanjska sila tjera na neku akciju, ili ako nas okolne pri- 
like nužno sile na neko djelovanje, onda takve radove doživlja- 
vamo kao nehotične, jer ne proistječu iz naših nutarnjih pobuda i 
naše »slobodne« odluke. 

b) HOTIMIČNI ČINI 

Postavimo li životinju u za nju nove prilike, ona će se poku- 
šati snaći na temelju pokušaja i pogrješaka. Od mnoštva nasumce 
izvedenih refleksnih i nagonskih pokreta neki će slučajno do- 
vesti do uspješnog učina. Tokom ponavljanja pokušaja uspješne će 
se reakcije zbog pozitivnog čuvstva, koje ih prati, učvršćivati, sve 
bolje povezivati u cjeline i pojednostavnjivati, dok se pokreti ko- 
načno ne ograniče na samo one, koji dovode do cilja. 

Prve se reakcije čovjeka vrše po istom zakonu. Pokažemo li 
na pr. malome djetetu neki predmet, ono će na taj podražaj reagi- 
rati mnoštvom pokreta, od kojih će neki slučajno dovesti njegove 
ruke do predmeta. Na podražaj dlana prsti će se reflektorno stis- 
nuti i dijete će nagonski prinijeti dohvaćeni predmet ustima. Prema 
tome, da li je predmet jelo ili nije, t. j. da li njegov okus izazivlje 
ugodu ih neugodu, dijete će ga automatski zadržati u ustima ili 
odbaciti. Sve su te reakcije samo refleksni ili nagonski čini. Ah raz- 
vojem živčanog sustava i stjecanjem iskustva reakcije postaju slo- 
ženije i mijenjaju se. Kako smo vidjeh, iskustvom se predmet nagon- 
skih poriva individualizira, a elementarnim refleksima pri- 
družuju se uvjetovane refleksne reakcije. Nešto starije dijete zbog 
asocijativne povezanosti različitih svojih doživljaja može već una- 
prijed dopunjati cjeline. Tako na pr., kad je dijete gladno, ono aso- 
cijativno dopunja to svoje stanje zamislima ih predodžbama hrane 

1 pokreta, kojima može doći do hrane. Mjesto da na temelju poku- 
šaja i pogrješaka dođe do predmeta, ono može zamišljati različite 
moguće reakcije i konačno će izvršiti samo onu, koja po njegovu 
predviđanju najbolje dovodi do cilja. Takve su smišljene 
reakcije najelementarniji voljni čini. 

Promatramo li objektivno razlike između voljnog čina i 
refleksnih ili nagonskih pokreta, vidimo, da među njima postoje 
postepeni prijelazi. Voljni čin je neko slijevan je refleksnih i nagon- 
skih pokreta sa stečenim načinima reagiranja. On se od nehotičnih 
čina razlikuje redovito i svojom većom mogućnosti variranja. Mje- 
sto jednolikih reakcija nalazimo kod voljnih čina promjenljive nači- 
ne djelovanja. 

Fiziologijski razlikuje se voljni čin od većine refleksa i nagon- 
skih reakcija po tome, što je voljni pokret izazvan uvijek uzbude- 



supkortikalnom centru pređe sa senzornih 
živčanih stanica na motorne stanice i povrati se u 
mišić. Naprotiv kod voljne reakcije uzbuđenje se pro- 
širuje đo kore mozga, gdje sa senzornih centara pre- 
lazi na motorne centre, odakle motornim vlaknima 
odlazi u mišiće. 

njem psihomotornih centara u moždanoj kori. Do djelatnosti tih 
centara dolazi bilo zbog uzbuđenja, koja su došla senzornim puto- 
vima s periferije (periferni podražaj), bilo proširenjem uzbuđenja 
S drugih mozgovnih stanica (intracerebralni podražaj). 

■ Takvi su hotimični i nehotični čini, kad ih promatramo »izva- 
na«, t. j. objektivno. Drukčije pak stoji stvar, promatramo li ih 
»iznutra«, kao subjektivne pojave. 

Dok refleksne reakcije redovito ne prate nikakvi doživljaji, 
a nagonske čine samo neka elementarna čuvstva, neodređeni zorovi 
i predodžbe, nalazimo kod voljnih čina složene duševne procese, od 
kojih nam se neki prikazuju kao jezgra, a drugi samo kao popratne 
pojave voljne djelatnosti. Kakvi su doživljaji pri voljnim činima, 
vidjet će se iz analize ovih primjera: 

1. Primjer: Nakon duge šetnje skrećemo umorni i žedni u 
gostionicu i naručujemo čašu pića. 

2. Primjer: Hodajući obalom rijeke opazimo, kako se neko 
dijete utapa. Skačemo u vodu i plivamo mu u pomoć. 

3. Primjer: Dok učimo, padne nam na pamet, da naši prija- 
telji imaju sada svoj sastanak. Usprkos želje da i mi budemo na 
tom sastanku, zbog toga, što još nismo završili svoje školske 

dužnosti, nastavljamo učenjem. 

Spomenuti voljni čini, ma kako u prvi mah izgledali različiti, 

imaju neka zajednička obilježja. 

U prvom redu svakom voljnom činu prethodi zamisao 
učinka ih »predodžba cilja«. Kad nešto hoćemo, onda znamo, 
što hoćemo, a to znanje nije drugo do li zamisao učinka naše rad- 
nje. Pokreti, koji dovode do predočenog cilja, odvijaju se obično 
automatski na temelju navika. Kad na pr. idem pohoditi prijatelja, 
onda ono, što »hoću« i što zamišljam kao svoj cilj, to je »posjet 
prijatelju«, a ne hodanje, uzlaženje stepenicama, zvonjenje na vra- 
tima i t. d., što sve obavljam nekako mehanički i nehotice. Upravo 
po toj svojoj inteneionalnosti (usmjerenosti) razlikuju se 
voljni čini od refleksa i nagona, gdje učin, koji se postizava, nije 
unaprijed poznat kao cilj radnje. Kod prije nabrojenih primjera 
ciljevi, koje »hoću« postići, jesu: odmor i utaženje žeđe, izbavljenje 
djeteta, ispunjenje školske dužnosti. 

Ali zamisao cilja nije dovoljna, da dođemo do voljnog čina. 
Ja mogu na pr. zamišljati, da sam dobio glavni zgoditak na lutriji, 
ili da će sutra biti lijepo vrijeme, ah ne mogu to h t j e t i. Da bih 
nešto htio, moram biti uvjeren, da mogu postići ono, što 

želim. Ako ne znam za načine, kako mogu ostvariti sadržaj misli, 
odnosno ako držim, da je ostvarenje zamisli izvan mojih moguć- 
nosti, onda ono, što zamišljam, mogu samo željeti, ali ne htjeti. 
U spomenutim primjerima sredstva su mi poznata: na temelju isku- 
stva znam, da se u gostionici mogu odmoriti i utažiti žeđu, da svo- 
jim plivanjem mogu spasiti dijete, da učenjem mogu zadovoljiti 
zahtjevima škole. 

Ali ni one zamisli, za koje znamo, da ih možemo ostvariti, ne 
dovode same po sebi do voljnog čina. Potreban je i pokretač, koji 
ee pomoći, da se neka zamisao pretvori u djelo. Ti su pokretači 
čuvstva. I voljno djelovanje slijedi opći zakon, po kojemu se 
teži na ugodu, a izbjegava neugoda, pa se to bitno obilježje uvijek 
ističe pokraj običnog intelektualnog opravdanja. 

Koliko naš čin ne izlazi iz nekog navikom utrtog načela, mi 

svakim voljnim činom nastojimo postići neku — bilo kakvu 

ugodu. Idem u gostionicu, jer su mi umor i žeđa neugodni, dok mi 
je pomisao na odmor i utaženje žeđe, koje ću tim činom postići, 
ugodna. Skačem u rijeku, jer mi je pomisao, da će se dijete utopiti, 
neugodna, a zamisao, da ću ga spasiti, ugodna. Svoj rad nastav- 
ljam, da bih izbjegao neugodi (nezadovoljstvo sa samim sobom, 
neuspjeh u školi) i da postignem duhovnu ugodu, koja je vezana 
uz pomisao, da vršim svoju dužnost i da ću postići željeni uspjeh u 
školi. Tvrdnja, da naše voljno djelovanje istječe iz neke opće pri- 
rođene težnje na neku ugodu, ne znači dakako, da ta ugoda mora 
biti neposredna niti da je osjetne naravi. Zamisli konačnog učinka 
vrlo su različite, a put do postignuća cilja može biti dalek. Kod 
mnogih voljnih čina sredstva, kojima se postizava konačni cilj, 
mogu biti i neugodna, ali čin ipak ima obilježje težnje na ugodu. 
Kada na pr. idemo zubaru, da nam izvadi bolesni zub, onda to 
sigurno nije ugodno, ali konačni je cilj toga čina, da se riješimo 
veće neugode. Kada se netko svojevoljno žrtvuje za ideju, onda 
sigurno zamisao smrti, kojoj ide u susret, nije ugodna, ali je ugodna 

dužri^t na Vrijednost te žrtve 1 znan J e > da time ispunja svoju 

Vehk broj naših potreba i težnja osniva se na nagonima, ali 
odgojem i životom u društvenoj sredini, koja ima svoje zakone i 
običaje, nastaju nove potrebe. Tako se javljaju težnje za bogat- 
s vom, za častima, za raskoši, za socijalnim i kulturnim djelova- 
njem i,t d. Na temelju prijenosa čuvstva ti novi sadržaji postaju 
po ogom za tako jaka čuvstva, da mogu potisnuti prvotne nagon- 

ske porive. Jedan od primjera za to je t. zv. »svladavanje sama 
sebe«. 

Prije nego dođe do voljnog čina, mogu različite težnje doći 
katkada među sobom u sukob. Takav sukob zovemo borbom 
motiva, razumijevajući pod motivom sve one zamisli cilja i po- 
pratna čuvstva, koja mogu biti uzrokom ili povodom nekom činu. 
Ako kod slučaja u prvom primjeru nismo pomislili ni na što drugo, 
nego na to, da se odmorimo i utažimo žeđu, onda je taj čin jed- 
nostavni voljni čin, jer je tu samo jedan motiv. Napro- 
tiv u trećem primjeru imamo već borbu različitih motiva. Želja za 
ugodnim boravkom u društvu dolazi u sukob s nastojanjem, da 
zadovoljim svojoj školskoj dužnosti. Voljni čin, kojemu prethodi 
takav sukob različitih motiva, zove se izborni voljni čin. 
Prije nego što će pojedinac nešto učiniti, uspoređuje među sobom 
različite motive, promišlja i odabira. »Snaga« motiva stoji u nje- 
govu čuvstvenom momentu; razlika je samo u tomu, što kod nekih 
ljudi u tom sukobu odlučuju više neposredna elementarna i osjetna 
čuvstva (djeca, primitivci), a kod drugih čuvstva, osnovana na soci- 
jalnim i kulturnim sadržajima (»vrednotama«). 

Konačno, nakon zamisli cilja, koji je skopčan s nekom ugo- 
dom, i znanja, da taj cilj mogu postići, stvara se odluka. Prema 
mišljenju mnogih psihologa, koji su se bavili analizom doživljaja, 
koji prethode voljnom činu, upravo je odluka »ja hoću« ono, što 
je bitno u voljnom doživljaju, ta je odluka ono, po čemu se voljni 
doživljaji razlikuju od spoznajnih i čuvstvenih. Odluka je prista- 
janje ili usvajanje nekog cilja, reakcija same ličnosti na vlastite 
težnje i želje. Zbog toga, što. pri odluci sudjeluje na neki način 
čitava ličnost, čovjek se kod toga osjeća aktivnim, t. j. i m a do- 
jam, da odluka i čin izlaze iz njega. Taj doživljaj 
aktiviteta ne bi bio moguć, da subjekt nema uvjerenje o svojoj 
slobodi, da može nešto učiniti ili ne učiniti, učiniti ovako ili onako. 
Uvjerenje pak o slobodi plod je iskustva, da smo u jednakim 
vanjskim prilikama mogli u razno doba različito reagirati. 
Doživljaj aktivnosti (uvjerenje, da čin izlazi samo iz mene) u 
omjeru je s otporom, koji imamo svladati kod nutarnjih i vanjskih 
poteškoća. Zato je razumljivo, da kod čovjeka nailazimo na najizra- 
zitije voljne doživljaje, jer se od svih živih bića on najviše udaljio 
od prirođenih nagonskih poriva. 

Kod voljnog procesa odluka završava činom. Taj čin doduše 
ne mora slijediti neposredno iza odluke, ali čin je potreban, da 

bismo imali potpuni voljni doživljaj. Odlučivanje bez djelovanja je 
nakana, t. j. znanje o tome, što treba učiniti i odobravanje toga, 
ali nije htijenje. Doživljaj aktivnosti zavisan je i od uvjerenja, da 
ćemo ono, što smo zamislili, zaista izvršiti, a tog uvjerenja ne mo- 
žemo imati, ako na temelju iskustva znamo, da se naše nakane ne 
ostvaruju. 

Znanje što, kako i zašto želimo nešto postići, odluku 
i izvršenje, ne smijemo shvatiti kao karike nekog lanca, od 
kojih jedna zahvata drugu. Cilj htijenja ne mora uvijek biti potpuno 
jasan, a još manje nam moraju biti jasna sredstva i motivi, koji 
nas vode do čina. Kod mnogih voljnih doživljaja mogu neki momenti 
i nedostajati. Iz socijalnog života i naših navika nastala su mnoga 
načela djelovanja, koja znatno skraćuju i pojednostavnjuju tok volj- 
nog procesa. Pa i ono, što je nekad bilo potpuni voljni čin, postaje 
ponavljanjem ubrzo niz više ili manje automatskih reakcija, koje 
se odvijaju po iskustvom stečenim shemama. 

Obično se voljni čin izrazuje u kretnjama (radu), ali uz takve 
vanjske voljne čine imamo i nutarnje voljne čine, koji se 
očituju u usmjerenoj duševnoj aktivnosti prema nekim postavlje- 
nim zadacima. Proučavanje rada i umora s jedne strane, a pažnje 
s druge strane, dopunit će naše poznavanje voljnih čina. 

c) EKSPERIMENTALNO ISTRAŽIVANJE VOLJE 

Neki su psiholozi pokusima u području volje kušali u prvom 
redu izazvati jednostavne i izborne voljne procese, a onda su na 
temelju samoopažanja i izvještaja nastojali uglaviti, koja su glavna 
obilježja voljnog doživljaja -i po čemu se hotimični čini razlikuju od 
nehotičnog djelovanja. 

Kod najstarijih pokusa te vrste najprije se čestim ponavlja- 
njem stvarala kod ispitanika asocijativna sveza među nekim ele- 
mentima na pr. među riječima; poslije toga se tražilo od ispitanika, 
da na pokazanu riječ jednoga para odgovori riječju, ali ne onom, 
koju je s njom u svezi prije bio naučio, nego nekom drugom riječi. 
Zadaća, da se reagira drukčije, nego je bilo naučeno, zahtijevala je 
neki voljni napor, koji je bio to veći, što su parovi bili čvršće među 
sobom asocijativno povezani. Nakon svoje reakcije trebao je ispi- 
tanik što točnije izvijestiti o doživljajima, koje je pritom imao. 

Jednostavni voljni procesi daju se izazivati i tako, da se ispi- 
taniku zada neki tjelesni ili duševni rad, na pr. ritmičko dizanje 
i spuštanje utega, držanje ispružene ruke, zbrajanje jednoznamen- 

kastih brojeva i t. d., uz naputak da radi što bolje i što duže može. 
Budući da je rad zadan, a ne samostalno izabran, to samom radu 
doduše (osim općeg pristanka na pokus) ne prethode voljni doživ- 
ljaji, ali se ti doživljaji javljaju s prvim poteškoćama. Kad zbog 
umora počinje opadati radna sposobnost, onda redovito dolazi i do 
voljnog napora, da se uspori smanjivanje uratka, a često se kod 
ispitanika javlja i odlučivanje, hoće li rad nastaviti ili prekinuti. 

Kod istraživanja izbornih voljnih procesa stavljamo ispitanika 
pred nekoliko različitih mogućnosti i tražimo od njega, da se odluči 
za jednu od njih. Nakon odluke ispitanik treba da obrazloži svoj 
izbor. Mogućnosti, koje se daju ispitaniku na izbor, mogu dakako 
biti veoma različite, na pr. da dva pokazana broja pomnoži i 1 i po- 
dijeli, da na neki znak reagira na ovaj ili onaj način i t. d. 

Trajanje jednostavnih i izbornih voljnih procesa kušalo se 
odrediti i mjerenjem t. zv. vremena reakcije. Vrijeme reakcije je 
vrijeme, koje proteče od časa podražaja do časa voljne motorne 
reakcije ispitanika na taj podražaj. Vrijeme reakcije zavisi od nekih 
fiziologijskih uvjeta, od dužine i vrste živčanih putova i od trajanja 
t. zv. kortikalne faze, u kojoj se primljeni podražaji prerađuju. 

Neka se obilježja voljnih procesa mogu ustanoviti i pokusima, 
koji su nalik onima, s pomoću kojih se istražuje jačina nagonskih 
poriva kod životinja. 

Jačina se nagonskih poriva na pr. kod miševa istražuje tako, 
da se miš stavi u ograđeni prostor, a pred njega mamac. Već prema 
tome, koje nagonske porive želimo ispitati, taj će mamac biti hrana 
(nagon hranjenja), ženka (spolni nagon), mladunčad (roditeljski 
nagon) ili što drugo. Dio poda, koji dijeli miša od mamca, pokriven 
je žičanom mrežom, kroz koju teče električna struja. Na taj način 
mora miš, da bi došao do mamca, svladati neugodu od električnih 
udaraca. Kolika je jačina nagonskog poriva, zaključuje se po inten- 
zitetu struje, koji je bio upravo dovoljan, da spriječi miša u nje- 
govu porivu. Kod pokusa na čovjeku možemo tražiti od ispitanika, 
da dotakne na pr. žicu, kroz koju teče struja. Mijenjajući napetost 
može se ustanoviti, koji je intenzitet struje potreban, da ispitanik 
u različitim okolnim prilikama, odustane od tog čina. 

Na temelju izvještaja ispitanika o njihovim doživljajima za 
vrijeme pokusa i na temelju mjerenja brzine odlučivanja, izdržlji- 
vosti i upornosti, mogle su se uglaviti neke kvalitativne i kvantita- 
tivne razlike voljnih procesa kod istog ispitanika, a i među različi- 
tim ispitanicima. 

U kvalitativnom pogledu razlikuju sami ispitanici 
više vrsta reakcija, koje idu od refleksnih, automatskih i mehanič- 
nih reakcija preko neodređenih voljnih čina do jasno voljnog djelo- 
vanja., Kod voljnog djelovanja ima ispitanik dojam, da čin istječe 
iz njegove ličnosti, t. j. da je njegov »ja« uzrok djelovanju. Naprotiv 
kod reakcija, koje ispitanik zove nehotičnim, pričinja mu se, da su 
ti čini uzrokovani »izvana«. Tako se stupnjevanje djelovanja od 
nehotičnog do potpuno voljnog osniva na dojmu, što ga ispitanik 
ima o tome, u kojem stupnju pri djelatnosti sudjeluje njegovo »ja«. 

Intenzitet voljnog doživljaja zavisi u prvom redu od 
poteškoća (neugoda), koje treba svladati, da se postigne neki odre- 
đeni cilj. Što su te poteškoće veće, to je i voljni proces intenzivniji 
Kad pak nema nikakvih zapreka, da se ostvari neka zamisao, može 
intenzitet voljnog procesa biti toliko slab, da gotovo gubi kvalitet 
voljnog doživljaja. 


d) PATOLOGIJA VOLJE 

Budući da je voljno djelovanje složen psihomotorni proees r 
razumljivo je, da svako jače poremećenje duševnog života uzro- 
kuje i neke promjene u voljnom djelovanju. Tako na pr. hipoemo- 
tivnost i čuvstvena apatija smanjuju voljno djelovanje, a slično 
djeluje i teška duševna zaostalost (imbecilnost, idiotizam). Ljudi, 
kod kojih je čuvstveno doživljavanje smanjeno, nemaju ni težnja ni 
želja, koje bi ih potakle na djelovanje, a kod intelektualno zaostalih 
nedostaje misaona kontrola i sposobnost zamišljanja i predviđanja, 
pa u ponašanju prevladavaju nagonski i vježbom (dresurom) ste- 
čeni oblici reagiranja. 

Kod nekih duševnih oboljenja dolazi do oslabljenog voljnog 
djelovanja zbog brzog izmjenjivanja motiva, tako da se bolesnik 
teško odlučuje kod izbora ili nailazi na poteškoće, da svoju nakanu 
privede u djelo. Slabost volje, koja je uzrokovana izostajanjem 
impulsa ili nesposobnošću odlučivanja, zove se hipobulija, koja se 
može razviti i do gotovo potpune nesposobnosti voljnog djelovanja, 
t. zv. abulije. 

U nekim drugim duševnim oboljenjima zbog ustrajnosti i jači- 
ne nekih težnja i zamisli dolazi do prisilnih i impulzivnih čina, koje 
bolesnik ne može obuzdati ni kontrolirati. Takva poremećenja zo- 
vemo prisilnim ili impulzivnim djelovanjem. 

Ead i umor 


— 



Čovječji se rad sastoji iz hotimičnih čina ili iz djelovanja, koja 
su navikama automatizirana. Svaki je rad psihomotorne naravi, 
t. j. pri radu sudjeluju doživljaji i mišićna djelatnost. Kad razmi- 
šljamo, učimo, računamo i t. d., našu duševnu djelatnost prate i 
neke mišićne kontrakcije, kao što i obratno uz dizanje tereta, tvor- 
ničku i obrtnu djelatnost imamo različite doživljaje (osjete napora, 
misli, zorove, čuvstva) . Ali prema tome, da li pri nekom poslu p r e- 
vladavaju doživljaji ili mišićne reakcije razlikujemo duševni i 
tjelesni rad. 

Tjelesni rad vrši se uglavnom stezanjem i popuštanjem 
mišića, koji na taj način pomiču različite dijelove tijela. Stezanje 
mišića uzrokovano je živčanim uzbuđenjem, koje dolazi iz psiho- 
motornih centara mozga. 

Duševni rad uvjetovan je uzbuđenjem stanica u moz- 
govnoj kori. Što je duševna aktivnost potpunija, napornija i bolje 
usmjerena prema određenom zadatku, to je i duševni rad inten- 
zivniji. 

Objektivno se duševni i tjelesni rad prosuđuju prema kakvoći 
i količini njihova učinka ili uratka. Uradak zavisi od mnoštva nutar- 
njih i vanjskih faktora, od kojih neki djeluju povoljno, a drugi nepo- 
voljno. Među nutarnjim faktorima najvažniji su prirođene dispo- 
zicije i stečene sposobnosti i vještine, a od vanjskih faktora su naj- 
važniji: opće stanje organizma i okolne prilike, u kojima se rad vrši. 

Kakvoća i količina uratka stoje u nekom stalnom odnosu pre- 
ma brzini i trajanju rada. Kakvoća uratka i brzina rada obično su 
u obrnutom odnosu. Brzo raditi rijetko znači i dobro raditi. Napro- 
tiv brzinom i trajanjem rada raste u nekim granicama količina 
uratka. 

Na uradak osobito djeluje vježba. Kako smo vidjeli u po- 
glavlju o navikama, ponavljanjem se motorna djelatnost sve bolje 
prilagođuje zadatku, pa stoga i uradak raste. Ali ne samo da se 
ponavljanjem stječu motorne navike, koje olakšavaju tjelesni rad, 
nego se tako stječu i duševne navike, koje omogućuju, da se slični 
duševni radovi vrše bolje i uz manje truda nego u početku. 

Osim što uradak raste pod utjecajem vježbe, on se mijenja i 
tokom svakog radnog razdoblja. Kada tek počinjemo raditi, u prvim 
minutama rada uradak obično nije ni najbolji ni najveći. I kod 

duševnog i kod tjelesnog rada postoji urađivanje u posao, 
koje postepeno podiže uradak do neke određene najveće vrijednosti, 
na kojoj se on uz manja ili veća kolebanja održava neko vrijeme. 
Nastavimo li rad i nakon toga, što smo dostigli tu najveću razinu, 
kakvoća i količina uratka počet će poslije nekog vremena opadati. 
Svaki jači duševni i tjelesni rad, ako traje duže vremena, dovodi 
do umora. 

Umor nastaje zbog promjena u organizmu za vrijeme rada. 
Kod tjelesnog rada troše se u mišićima pričuvne tvari (ugljikovo- 
dici i masti) i stvaraju se neki otrovi (kenotoksini, mliječna i ugljič- 
na kiselina) . Ti se otrovi preko krvi raznose po čitavom tjelu i tako 
poremećuju funkciju različitih organa te smanjuju opću radnu spo- 
sobnost, i to ne samo tjelesnu, nego i duševnu. Duševni je umor 
učinak kemijskih i energetičnih promjena, koje nastaju u središ- 
njem živčanom sustavu, a koje putem živčevlja i krvi mogu također 
umanjiti i tjelesnu radnu sposobnost. 

Umor se objektivno očituje u opadanju uratka, t. j. u sma- 
njenju radne sposobnosti. Ali umor ima i svoju subjektivnu stranu. 
Kemijske promjene u organizmu, koji radi, djeluju neposredno ili 
preko živaca na mozgovne centre izazivajući neke složene subjek- 
tivne reakcije iscrpljenosti, napora, razđraženosti i neugode, koje 
zajedničkim imenom zovemo osjećajem umora. 

Umor ne mijenja samo djelovanje fiziologijskih organa, nego 
on djeluje i na duševne sposobnosti. Složene i istančane duševne 
djelatnosti najviše su pogođene umorom, dok su neke jednostavnije 
duševne radnje i refleksne reakcije često čak i pojačane. Tako na 
pr. umoran čovjek teže misli i pazi, slabije pamti te gubi zanima- 
nje (»volju«) za rad,; zbog umora postaje neraspoložen, razdražljiv 
i nezadovoljan. Nasuprot tome katkad je osjetljivost povećana, a 
refleksi su pojačani i ubrzani zbog smanjenog kočenja centara. 

Odmorom nestaju fiziologijske i psihične posljedice umora. 
S pomoću zgodno raspoređenih kraćih odmora može se ukupni ura- 
dak znatno povećati. Odmor treba dati upravo onda, kad umor po- 
činje djelovati na uradak. Odmori ne smiju biti prekratki, jer se u 
tom slučaju radnik ne će dovoljno oporaviti, ali ne smiju biti ni pre- 
dugi, da kod nastavljanja rada ne bi bilo potrebno ponovno urađiva- 
nje. U izuzetnim slučajevima, kad je rad težak i dug, a prekid između 
jednog i drugog radnog razdoblja prekratak, učinci umora ne ne- 
staju potpuno, nego se daljnim radom zbrajaju te dovode do pre- 
m o r e n o s ti. Premoren čovjek gubi za duže vrijeme svoju punu 

radnu sposobnost, te njegov uradak postaje postepeno sve slabiji i 
slabiji. Otuda i ona na prvi mah čudna pojava, da često povećava- 
njem broja radnih sati ukupni uradak opada mjesto da raste. Duže 
»raditi« ne znači dakle uvijek isto, što i više »uraditi«. 

Rad se može eksperimentalno proučavati bilo u praksi bilo u 
laboratoriju. Želimo li na pr. proučiti tok rada u nekom tvorničkom 
poduzeću, možemo promatrati, kako se uradak radnika mijenja pod 
utjecajem različitih vanjskih prilika (rasvjete, zraka, rasporeda 
odmora, građe alata, razmještaja prostorija, socijalnih radnih uslo- 
va i t. d.). Bilježeći pak veličinu uratka od početka do kraja jed- 
nog radnog razdoblja, moguće je pratiti, kako se uradak mijenja 
samim trajanjem rada. Nanesemo li na ordinatu količinu uratka, a' 
na apscisu vrijeme rada, dobit ćemo krivulju, koja nam zorno pri- 
kazuje, kako uradak s početka raste, kako zatim dostiže svoju naj- 
veću razinu, da konačno nakon nekog vremena ne počne najprije 
polako, a zatim sve brže opadati. 



Slika 53 

Shematski prikaz mijenjanja urat- 
ka tokom dužega rada. a porast uratka 
zbog urađivanja i vježbe, b razdoblje najvećeg 
uratka i c opadanje uratka zbog umora. 

U laboratoriju se proučava tjelesni i duševni rad s pomoću 
posebnih aparata i testova. 

Tjelesni rad se obično istražuje tako, da se od ispitanika ^traži, 
neka na posebnom uređaju (ergografu) podiže i spušta određenim 
ritmom neki uteg. Pomicanje utega bilježi se s pomoću pisalice na 
posebnoj papirnatoj vrpci, koja se postepeno pomiče. Spojimo li 
vrhove pojedinih crta, koje označuju uzastopna podizanja utega, 

dobit ćemo krivulju rada. Budući da je najveći uradak zbog samog 
aparata ograničen i manji od radnih sposobnosti radnika, na 
takvim krivuljama ne opažamo početni porast uratka, nego samo 
njegovo kasnije opadanje, kad se zbog umora smanji veličina mišić* 




Slika 54 

Ergograf. Sprava s pomoću koje se ispituje tje- 
lesni rad. a i b učvršćenja za ruku i prste, koji ne 
rade; c uzica, koja je u svezi s utegom e; d pisalica; 
f vrpca papira, koja se postepeno odmotava za vri- 
jeme rada i po kojoj pisalica bilježi, za koliko se uteg 
podigao kod svakog uzastopnog stezanja mišića prsta. 


nih kontrakcija, a po tome i put utega. Dok broj i visina pojedinih 
podizanja zavise od promjenljive mišićne snage ispitanika, oblik 
krivulje je za pojedinog ispitanika više ili manje stalan i odaje u 
nekoj mjeri njegov opći način rada. 



Tri glavna tipa krivulje rada. a nepravilna krivulja 
rada, koja pokazuje, da radnik ne može potpuno i jednolično ude- 
savati svoj napor; b konkavna krivulja, značajna za radnika, kod 
kojega v °tjni napor popušta još prije nego se radna sposobnost 
mišića smanjila; c konveksna krivulja, voljnim se naporom neko 
vrijeme nadoknađuje umor mišića, da radnik zatim naglo i pot- 
3 — puno popusti. 

Statični tjelesni rad ispituje se obično s pomoću dinamorne- 
tara. Kod pokusa s jednim takvim aparatom, koji se sastoji od 
gumene kruške napunjene živom i staklene cijevi, koja je s njom 
u svezi, treba da ispitanik što jače stisne rukom gumenu krušku i 
da taj stisak održi što duže može. Najveća visina, na koju se popela 
živa u staklenoj cijevi, označuje najveću snagu stiska, a umor se 
očituje u postepenom spuštanju žive tokom toga rada. Tražimo li 
od različitih ispitanika da stiskom drže živu što dulje mogu na 
visini, koja na pr. odgovara polovici njihova najjačeg stiska, dobit 
ćemo t. zv. indeks izdržljivosti. Kako su pokusi pokazali, 
indeks izdržljivosti nije ni u kakvoj svezi sa snagom ispitanika, 
nego je on neka značajka njihova voljnog napora. 

Duševni se rad može istraživati na različite načine. Obično se 
ispitaniku zada određeni jednostavan i jednoličan intelektualni 
posao, na pr. zbrajanje jednoznamenkastih brojeva dva po dva, i 
onda se bilježi broj i kakvoća izvršenih operacija u uzastopnim vre- 
menskim jedinicama (na pr. svakih 5 min.). Krivulje, koje dobiva- 
mo, ako na ordinatu nanesemo uradak, a na apscisu vrijeme rada, 
pokazuju obično velika kolebanja u uratku. Ali ako se rad vrši po 
stalnom ritmu, možemo na dobivenim krivuljama razlikovati sva 
tri glavna radna razdoblja: početno povećanje uratka, razdoblje 
najvećeg uratka i opadanje uratka. 

Proučavanje zakona rada i umora ima veliko praktično zna- 
čenje pri racionalnom organiziranju rada. Takvim se proučavanjem 
bavi osobito primijenjena psihologija, koja na temelju poznavanja 
najpovoljnijih nutarnjih i vanjskih uvjeta nastoji povećati uradak 
na svim poljima ljudske djelatnosti. 

Što je pažnja? 

Duševna i tjelesna aktivnost čovjeka nije uvijek jednaka. Ona 
može kolebati od gotovo potpunog mira, kako je to na pr. u dubo- 
kom snu ili narkozi, do skrajnjeg napora svih raspoloživih snaga. 

U staroj psihologiji pripisivao se stupanj psihomotorne aktiv- 
nosti posebnoj duševnoj moći: pažnji. Držalo se, da pažnja usmje- 
ruje duševnu i tjelesnu djelatnost prema određenim sadržajima i da 
od njezina intenziteta zavisi živahnost doživljaja i veličina uratka 
u različitim prilikama. Danas se naprotiv pažnja više ne smatra 
nekom posebnom duševnom sposobnosti niti posebnom skupinom 
doživljaja. 

Različite reakcije, koje u svakidašnjem životu nazivljemo paž- 
njom, pokazuju, da pažnja nije drugo do li neka usmjerenost čovje- 
ka prema određenim zadacima ili sadržajima. Tako na pr., kada 
učitelj želi na nešto upozoriti svoje učenike, onda on rječju »pazi- 
te« nastoji usmjeriti njihovu psihomotomu aktivnost prema onome, 
što dolazi. To stanje očekivanja obilježeno je akomodacijom osjet- 
nih organa za što bolje primanje podražaja i kočenjem svih psiho- 
motornih djelatnosti, koje nisu u skladu sa zadatkom. Učenik u 
takvom očekivanju ne misli više na nogomet, na to, kad će svršiti 
sat, na jelo, koje ga kod kuće čeka i t. d.; tok je njegovih doživ- 
ljaja i pokreta ukočen u pripravi za primanje sadržaja, koji dolaze. 
Sličnu usmjerenost nalazimo i onda, kada đak »pažljivo« odgovara 
na ispitu. Dosjećanje i obnavljanje onoga, što smo naučili, omogu- 
ćeno je duševnom djelatnošću, koja je upravljena prema prije doživ- 
ljenim sadržajima. Napokon, kad potpuno sabrano (uz potpunu 
»koncentraciju pažnje«) nešto čitamo ih radimo, i tada je obilježje 
pažnje u tome, da je duševna aktivnost potpuno usmjerena prema 
predmetu našeg čitanja ili rada. 

Prema tome riječju »pažnja« označujemo du- 
ševnu ili psihomotornu aktivnost, koja je usmje- 
rena prema nekim određenim sadržajima ili za- 
dacima. 

Od mnoštva mogućih djelatnosti živoga bića prevladava kod 
pažnje samo jedna. Ali to prevladavanje jedne aktivnosti vrši se 
na račun drugih, koje su za to vrijeme oslabljene ili potpuno uko- 
čene. Pažljivo doživljavanje dakle nije obilježeno samo upravlje- 
nošću prema ograničenom broju predmeta, nego i kočenjem svih 
onih aktivnosti, koje nisu u skladu s onom, koja časovito prevla- 
dava. 

a) VRSTE PAŽNJE 

Prema tome, koja vrsta aktivnosti u određenom času prevla- 
dava, možemo razlikovati različite vrste pažnje. Ako je djelatnost 
živog bića upravljena na primanje različitih vanjskih podražaja, 
onda je to t. zv. o s j e t n a pažnja, koja se očituje u gledanju, slu- 
šanju, njušenju, pipanju, kušanju i t. d. Ako prevladava misaona 
djelatnost, onda tu vrstu usmjerene aktivnosti zovemo misaonom 
pažnjom. Takvu pažnju nalazimo na pr. kod onoga, tko mišljenjem 
rješava neke probleme, na pamet računa, nešto uspoređuje i t. d. 
Kad je pak djelatnost čovjeka usmjerena na vršenje nekog tjeles- 

nog posla, onda je to oblik motorne pažnje. Kako je svaka dje- 
latnost čovjeka psihomotorne naravi, kod većine radova nailazimo 
na osjetnu, motornu i misaonu pažnju zajedno. 

Kako ćemo kasnije vidjeti, do usmjerene aktivnosti dolazi 
povodom nekih vanjskih i nutarnjih podražaja. Prevladavaju li 
vanjski uvjeti, tada se taj oblik usmjerenosti zove spontana 
ili nehotična pažnja, naprotiv, kad čovjek voljno usmjeruje 
svoju aktivnost prema nekim sadržajima, tada je to hotimična 
pažnja. 

b) SVOJSTVA PAŽNJE 

Kao glavna svojstva pažnje obično se spominju: koncentra- 
cija ili intenzitet, opseg, ustrajnost i pokretljivost. 

Intenzitet ili koncentracija pažnje (sabranost) 
odgovara stupnju usmjerene aktivnosti. Naš rad može biti u ne- 
jednakoj mjeri upravljen prema nekim sadržajima ih zadacima. 
Ima tako poslova, koji nas potpuno i isključivo zaposluju, dok kod 
drugih radova naša aktivnost nije sasvim jednostrana. Kad na pr. 
odgovaramo na ispitu, čitamo neku uzbudljivu knjigu, prelazimo 
preko nekog po život opasnog mjesta, ciljamo puškom na zeca, koji 
trči preko čistine, tad smo tim i samo tim poslom zauzeti. Naša je 
aktivnost u takvim slučajevima usmjerena prema tako malom broju 
sadržaja, da gotovo ni na što ne mislimo i ništa ne radimo, što 
nije u skladu sa zadatkom, pred kojim se nalazimo. Naprotiv, kad 
slušamo kakvo nama dosadno predavanje, kad izvršujemo kakav 
lagani ručni posao, kad čitamo kakvo teško i za nas nevažno štivo, 
onda obično prema tim sadržajima naša aktivnost nije velika, te u 
isto doba možemo biti zauzeti i drugim sadržajima. Od višeg ili 
manjeg prevladavanja jedne djelatnosti nad drugima, zavisi tako 
ono, što zovemo intenzitetom ih koncentracijom pažnje (sabranošću, 
pomnjom) . 

Opseg pažnje je broj ili količina sadržaja, prema kojima je 
upravljena naša aktivnost. Ja mogu na pr. opažati na nekom pred- 
metu samo jedan njegov dio ili pak mogu upraviti svoju aktivnost 
prema cijelom predmetu ili čak prema većem broju predmeta. Pa 
ipak širenje aktivnosti na predmete nije neograničeno. Najednom 
je moguće doživljajno zahvatiti samo vrlo malen broj sadržaja. 
Različite sadržaje redovito zahvatamo jedne za drugim, mijenjajući 
smjer svoje aktivnosti. 

Budući da intenzitet pažnje zavisi od stupnja, kojim jedna 
aktivnost prevladava nad drugima, a različite sadržaje redovito 
zahvatamo različito usmjerenim aktivnostima, to je razumljivo, da 
opseg sadržaja i intenzitet pažnje stoje u recipročnom ili obrnutom 
odnosu. Ako je naša aktivnost upravljena istodobno prema većem 
broju sadržaja ili ako smo ujedno aktivni u većem broju smjerova, 
intenzitet je pažnje slabiji, a prema tome su slabiji i njezini učinci. 
Učimo li na pr. neki predmet iz knjige i mislimo li pri tome na brige, 
koje nas tište, ne ćemo se mnogo okoristiti onim, što smo pročitali. 
Ako radimo više poslova najednom, uradak će u svakom od tih po- 
slova biti znatno slabiji, nego onda, kada je sva naša aktivnost 
upravljena samo u jednom smjeru. 

Pa ipak sve istodobne aktivnosti ne djeluju podjednako jedne 
na druge. Radovi, koji su vježbom automatizirani, mnogo manje 
smanjuju uradak u nekom drugom istodobnom poslu, nego oni 
radovi, koji zahtijevaju potpuniju psihomotornu djelatnost. Tako 
na pr. uz hodanje, oblačenje, pozdravljanje i t. d. moguće je razmi- 
šljati i o drugim stvarima, jer su spomenuti radovi navikom auto- 
matizirani. Ali ako je misaona djelatnost intenzivna, ili ako auto- 
matski pokreti paiđu na neke poteškoće, onda je rad moguć samo 
u jednom smjeru. Kod intenzivnog razmišljanja se zaustavljamo, 
pogrješno se oblačimo, ne ozdravljamo svojim znancima. Slično je 
pri svladavanju zapreka na putu; tad je sva naša aktivnost zauzeta 
samo opažanjem i kretanjem. Neautomatizirane složene radove nije 
moguće vršiti istodobno; ne možemo na pr. slušati s razumijeva- 
njem neko predavanje i u isto vrijeme misliti na druge stvari. 

Stupanj naše usmjerene aktivnosti mijenja se tokom rada. 
Te promjene očituju se u promjenama uratka (v. poglavlje o radu i 
umoru). Ali ne samo da se stupanj aktivnosti mijenja zbog vježbe 
i umora, nego postoje i neka periodična kolebanja pažnje u više ili 
manje pravilnim vremenskim razmacima, koji traju po nekoliko 
sekunda. Takve promjene zovemo oscilacijama pažnje. 
One se očituju u mijenjanju živahnosti doživljaja ili u promjenama 
uratka. Osobito jasne promjene te vrste nalazimo u osjetnom po- 
dručju. Slušamo li na pr. uru iz dovoljne udaljenosti, onda ćemo 
cas čuti, a čas ne ćemo čuti njezino kucanje. Oscilacije pažnje u vezi 
su s ritmičkim promjenama fiziologijskog rada naših organa. 

Osobinu, da duševna djelatnost može duže vremena biti bez 
znatnih promjena upravljena prema istim sadržajima, označujemo 
kao ustrajnost pažnje. Naprotiv, kad je zbog različitih podra- 

žaja aktivnost čovjeka časovito upravljena sad prema jednom sad 
prema drugom sadržaju, tad govorimo o nepostojanosti, otklonji- 
vosti ili kolebljivosti pažnje. 

Dok je kolebljivost obično, na pr. kod djece, izraz nesposob- 
nosti, da se duže vremena aktivnost upravlja prema istomu pred- 
metu, postoji još i hotimična pokretljivost pažnje, koja 
dopušta, da mijenjajući smjer brzim slijedom zahvatimo različne 
predmete ili događaje. Tim brzim mijenjanjem smjera aktivnosti 
moguće je prividno najednom obavljati oveći broj različitih radova. 
U tom slučaju govorimo i o distribuciji pažnje, t. j. o 
podjeli aktivnosti na više predmeta. 

U pogledu otklonjivosti i pokretljivosti pažnje postoje velike 
razlike među ljudimn. Ima osoba, koje svaki novi podražaj navodi 
na promjenu aktivnosti, ili koje mogu brzo i lako mijenjati smjer 
i vrstu svoje aktivnosti. Naprotiv kod drugih nailazimo na veliku 
ustrajnost ili na znatno zaostajanje aktivnosti i na slabu pokret- 
ljivost prema novim sadržajima. 

c) UVJETI PA2NJE 

Promotrimo li pobliže nutarnje i vanjske podražaje, koji iza- 
zivaju usmjerenu psihomotornu aktivnost živog bića, vidjet ćemo, 
da ti podražaji postaju djelotvorni po svom čuvstvenom 
momentu. Mi obraćamo svoju pažnju prema svemu onome, što 
za nas ima neku prirođenu ili socijalnim životom i iskustvom ste- 
čenu vrijednost. Interes, u najširem smislu te riječi, 
glavni je uvjet pažnji. 

Osim općeg interesa za sve, što koristi organizmu, najvažniji 
je nutarnji uvjet pažnje individualni interes, koji je plod 
različitih sklonosti i iskustava pojedinca. Ta različitost interesa 
uzrokom je, da različiti ljudi u jednakim okolnim prilikama opa- 
žaju i zamjećuju različite stvari i pojave. Putuju li na pr. kroz 
Afriku povijesničar, lovac i poljodjelac, svaki će od njih opažati 
različite stvari. Slično će istu ulicu sasvim različito doživljavati 
pometač i žena, koja misli samo na haljine i šešire. 

Daljnji uvjet spontane pažnje, koji zavisi od različitih nutar- 
njih prilika pojedinaca, jest novost i neobičnost podražaja. 
Pojave i događaji, koji su za nas novi i neobični, privlače našu paž- 
nju, jer predstavljaju neku promjenu, koja se ističe na podlozi 
običnih i svakidašnjih pojava, kao što odskače po zakonu kontrasta 
predmet na jednoličnoj pozadini. Tako će na pr. polarno svijetlo 

neodoljivo privući pažnju svakog stranca, dok taj podražaj vrlo 
malo djeluje na stanovnike sjevernih krajeva. Mi često prolazimo 
»slijepi« pokraj mnoštva »vrijednih« , »zanimljivih« i »lijepih« 
stvari samo zato, jer su nam te stvari svakidašnje i obične. 



Interesi i želje pojedinaca posredni su uvjet i t. zv. h o t i- 
mične pažnje, koja se sastoji u hotimičnom upravljanju dušev- 
ne aktivnosti prema određenim sadržajima, koji sami po sebi ne 
privlače našu pažnju. Kad na pr. učenik voljno usmjeruje svoju 
aktivnost na učenje nekog nezanimljivog predmeta, onda uvjet toj 
njegovoj pažnji nije neposredna ugoda, nego posredni interes, da 
učenjem udovolji svojoj školskoj dužnosti ili da prođe na ispitu. 

Ali kraj tih nutarnjih ili subjektivnih uvjeta mogu izazvati paž- 
nju i svojstva samog podražaja. Takva svojstva podražaja zovemo 
vanjskim ili objektivnim uvjetima pažnje. 

Među tim vanjskim uvjetima na prvom su mjestu promje- 
neu okolini, u kojoj se nalazi živo biće. Sve ono, što se u oko- 
lini pomiče, giblje, što nastaje ili nestaje, »privlači« pažnju, dok 
naprotiv jedolični podražaji ostaju neopaženi i nedjelotvorni. Bora- 
v ^ mo J* na P r ' u ne ^°j tvornici, vrlo ćemo se brzo priučiti na jedno- 
lični šum strojeva, tako da nam taj šum ne će smetati pri kakvom 
misaonom poslu; ali ako se strojevi naglo zaustave, ta će promjena 
biti djelotvoran podražaj i naša će misaona aktivnost biti prekinuta, 
da ustupi mjesto aktivnosti druge vrste. Upravo zbog toga djelova- 
nja promjena na našu pažnju mnoge su reklame tako udešene, da 
se naizmjence gase i pale ili da se svijetli znakovi pomiču i izmje- 
njuju. 

Na sličan način djeluje na pažnju i intenzitet podra- 
žaja. Što je neki podražaj intenzivniji, to će on redovito i lakše 
pobuditi našu pažnju. Dok tihi šum, slabo svijetlo, neizrazit vonj 
mogu ostati neopaženi, nagli prasak, jako svijetlo, intenzivan vonj 
i t. d. usmjeruju prema sebi našu aktivnost, a to tim lakše, što je 
intenzitet podražaja bio veći i što smo za to vrijeme bili manje zau- 
zeti drugim radom. 

Budući da intenzitet osjeta zavisi i od veličine podražene osjet- 
ne površine, to i ekstenzitet podražaja može djelovati na 
pažnju. Svatko zna na temelju vlastitog iskustva, da se veliki pla- 
kati i oglasi mnogo lakše uočuju*nego mali. S veličinom površine 
raste i »nametljivost« podražaja. 

d) UČINCI PAŽNJE 

Opći učinak usmjerene i organizirane aktivnosti pokazuje se u 
jasnijemu i živahnijemu doživljavanju, odnosno u uspješnijemu 
misaonom ili motornom radu. Kad je na pr. naša aktivnost uprav- 
ljena prema nekim vanjskim podražajima, onda je povećana naša 
osjetljivost, a zorovi su živahni i puni pojedinosti. Kod misaone 
djelatnosti čvrsta upravljenost prema nekom zadatku ili sadržaju 
podiže kakvoću i količinu duševnog uratka, a kod tjelesnog rada 
povećava brzinu i točnost pokreta. 

Ali ne samo da usmjerenost psihične djelatnosti povećava 
živahnost doživljavanja i uspješnost rada, nego ona — kako je to 
već spomenuto — koči i spriječava sve druge djelatnosti, što u 
nekim slučajevima može biti više na štetu nego na korist. Ljudi, 
koji su na pr. trajno i potpuno zauzeti nekim svojim mislima i pita- 
njima, postaju često nesposobni da se spretno prilagode i snađu u 
različitim životnim prilikama. Primjer za to je poslovična rastre- 
senost, zaboravljivost i praktična nespretnost profesora i učenjaka. 

Pažnja ima i neke fiziologijske učinke. Kad smo u stanju 
iščekivanja, tjelesni su pokreti zakočeni, disanje postaje pliće, a 
često se neko vrijeme i potpuno zadržava (»suspregnuti dah«). Kod 
misaone djelatnosti navire veća količina krvi u mozak, a kod snaž- 
ne psihomotorne djelatnosti ubrzava se rad srca i dišnih organa. 

Mimička slika pažnje različita je prema tome, o kojemu se 
obliku aktivnosti radi. Već iz držanja i izgleda lica moguće je zaklju- 
čiti, da li tko pažljivo sluša, gleda, njuši, misli ili se sprema na 
neku tjelesnu djelatnost. Mimička je slika pažnje dobrim dijelom 


157 


proizvod perifernih tjelesnih promjena, koje olakšavaju primanje 
podražaja neke vrste. Tako na pr. pri vidnoj pažnji leća mijenja 
svoj oblik, oči se zaustavljaju i konvergiraju, kako bi slika pred- 
meta, koji se gleda, pala u središnju jamicu, u mjesto najjasnijeg 
vida. Kod slušne pažnje prilagođuje se bubnjić, a glava se pokreće 
tako, da slušni organ dođe poprijeko na smjer zvučnih valova. Kod 
misaone pažnje često se zatvaraju oči i stežu mišići čela. Kod spre- 
manja na neki tjelesni rad povećava se napetost ili tonus mišića. 


e) EKSPERIMENTALNO ISPITIVANJE PAŽNJE 

Kolik je intezitet pažnje, zaključujemo obično po veli- 
čini njezinog učinka. Ali kako uradak u različnim područjima ljud- 
ske djelatnosti ne zavisi samo od stupnja usmjerene aktivnosti nego 
i od stupnja razvoja različnih sposobnosti za druge djelatnosti, to 
se za ispitivanje intenziteta pažnje upotrebljavaju takvi radovi, u 
kojima te druge sposobnosti — kao na pr. veća ili manja osjetlji- 
vost, pamćenje, inteligencija, mišićna snaga i t. d. — sudjeluju što 
je manje moguće. Jedino u jednostavnom poslu, što ga izvršuju 
ispitanici gotovo bez poteškoća, mogu razlike u uratku poslužiti kao 
mjerilo za intenzitet pažnje. 

Među mnogim načinima, kojima se istražuje intenzitet pažnje, 
najpoznatiji je t. zv. test križanja znakova. Taj se test sastoji od 
većeg broja znakova (slova, brojeva, likova), među kojima ispita- 
nik treba da što brže pronađe i precrta neke unaprijed određene 
znakove. Na slici 57 prikazan je dio jednog takvog testa. Iznad testa 
naznačena su dva znaka, koje treba u testu križati. Iz broja isprav- 
no precrtanih znakova i iz odnosa tog broja prema broju krivo pre- 
crtanih i ispuštenih znakova može se izračunati količina i kakvoća 
uratka. 

Slika 57 

Test precrtavanja znakova za ispitivanje pažnje. 
Ispitanik treba da među različitim znakovima čim brže i točnije može 
precrta dva znaka, koja se nalaze na vrhu testa. 

Opseg sadržaja pažnje ustanovljuje se tako, da se traži, 
koliki broj elemenata može ispitanik zamijetiti odjednom ne mije- 
njajući smjer ni vrstu svoje aktivnosti. Različito velike skupine zna- 
kova možemo za kratko vrijeme (oko 0,1 sek.) pokazati ispitanici- 
ma s pomoću posebno građenih sprava, koje rade po načelu foto- 
grafskih zapora. 

Pokretljivost pažnje, t. j. brzina, kojom ispitanik mije- 
nja smjer svoje aktivnosti, određuje se tako, da se s pomoću poseb- 
nih električnih ima mjeri vrijeme, koje je potrebno ispitaniku, da 
prijeđe s jedne aktivnosti na drugu. Distribucija pažnje u samom 
jednom području može se i jednostavnije ispitati s pomoću t. zv. 
testa sređivanja. U vidnom se području u tu svrhu često upotreb- 
ljava tabla s ispremiješanim brojevima. Zadatak je ispitanika, da 
što brže može pokaže sve brojeve redom od najmanjeg do najve- 
ćeg. Uspješnost u mijenjanju smjera i vrste aktivnosti određuje se 
katkada i tako, da se uspoređuje uradak ispitanika onda, kad radi 
samo jedan posao, s njegovim uratkom, kad se nalazi pred većim 
brojem zadataka najednom. 

O ustrajnosti i postojanosti pažnje zaključujemo 
po stalnosti ili promjenama uratka tokom dužeg jednostavnog rada. 
Kolebanja u uratku znak su nestalnosti pažnje, a ustrajnost je to 
veća, što kasnije dođe do umora. 

Smetamo li ispitanika, dok radi svoj zadatak, različitim dru- 
gim podražajima, na pr. glazbom, bukom, dodirima i si., možemo 
na temelju promjena u uratku ustanoviti, kolika je o t k 1 o n j i- 
v o s t njegove pažnje, t. j. kolika je njegova otpornost prema po- 
dražajima za smetnju. 

Među različitim oblicima i vrstama usmjerene aktivnosti nema 
uske sveze. Iz toga, kako i u kojoj mjeri se netko može koncentri- 
rati na neke sadržaje, ne možemo izvoditi nikakvih sigurnih zaklju- 
čaka, kako taj isti subjekt može »paziti« ha sadržaje druge vrste. 
»Pažnja« nije neka jedinstvena sposobnost ili funkcija, koja se u 
različitim prilikama očituje na jednoličan način. Prema tome, kakve 
su nutarnje i vanjske prilike, bolje ili slabije ćemo usmjeriti svoju 
duševnu aktivnost prema različnim zadacima i sadržajima. 

f) PATOLOGIJA PAŽNJE 

Kod mnogih živčanih i duševnih bolesti nalazimo znatna pore- 
mećenja u intenzitetu, opsegu, pokretljivosti i otklonjivosti pažnje. 

Tako na pr. t. zv. psihoasteničari zbog opće duševne slabosti 

redovito ne mogu duže vremena držati svoju aktivnost upravljenu 
prema istim sadržajima. Neustrajnost i otklon jivost njihove pažnje 
očituje se i u neprestanom mijenjanju aktivnosti zbog slučajnih 
vanjskih podražaja. 

Veliku pokretljivost pažnje pokazuju i maničari, koji svaki 
čas mijenjaju predmet svoga rada i to više zbog promjene interesa 
i potrebe za aktivnošću, nego zbog neustrajnosti. Učinak je takve 
pokretljivosti pažnje nesređeno i zbrkano mišljenje i ponašanje. 

Kod nekih drugih bolesti nalazimo vrlo slab intenzitet pažnje. 
Tako su na pr. mnogi slaboumni vrlo tupi i neosjetljivi za sve, što 
se oko njih događa. Takvi bolesnici žive kao u nekom polusnu, neo- 
sjetljivi čak i za one podražaje, koji obično izazivlju vrlo intenzivnu 
spontanu pažnju. Sličnu slabost pažnje pokazuju apatični i hipoemo- 
tivni bolesnici. 

I kočenje, koje prati svaku usmjerenu aktivnost, može biti 
pretjerano. U histeriji na pr. za bolesnika često ne postoji ništa 
drugo, osim onoga, što časovito opaža ili misli. Opseg je sadržaja 
njegove pažnje u takvom stanju sveden na najmanju moguću mjeru, 
tako da sadržaji misli ili predodžbi mogu poprimiti i halucinatorno 
obilježje. 

g) SPAVANJE I SANJANJE 

Osim manjih promjena u intenzitetu psihomotorne aktivnosti 
kod većine živih bića nalazimo i neka dublja i trajnija kolebanja. 
Nakon razdoblja aktivnosti slijedi obično razdoblje gotovo potpu- 
nog mirovanja. Takvo normalno stanje gotovo pot- 
punog psihomotornog mira, za vrijeme kojeg su 
i različite fiziologijske funkcije usporene i 
smanjene, zovemo snom ili Sjpavanjem. 

S psihologijske strane glavno je obilježje sna pomanjkanje 
gotovo svake usmjerene duševne aktivnosti. Koliko i ima u snu 
neke duševne aktivnosti, ta nije upravljena prema nekim zadacima 
i sadržajima niti je vođena momentalnim zahtjevima okoline. U snu 
čovjek nije interesiran okolnim svijetom i zato između njega i oko- 
line nema usklađenog odnosa. 

Fiziologijski je san karakteriziran smanjenjem aktivnosti veći- 
ne tjelesnih funkcija. Tako su na pr. u snu disanje i bilo usporeni, 
a krvni tlak i tjelesna temperatura su smanjeni. Za vrijeme spava- 
nja osobito je ograničena djelatnost živčanog sustava, tako da 
mnogi i karakteriziraju san kao mirovanje živčanog sustava. 

Svi uvjeti sna nijesu još točno poznati. Bez sumnje se za vri- 
jeme aktivnosti organizma stvaraju u tijelu različite otrovne tvari, 
koje podražuju centre za spavanje, ah san ipak nije direktan uči- 
nak takvog kemijskog djelovanja ih trovanja. U nekim granicama 
moguće je po volji prihvatiti ili odgoditi čas spavanja, a i sama 
navika da se spava u određeno doba može biti dovoljna da pobudi 
san. Čini se dakle da je ispravnije shvatiti san kao neki aktivni pro- 
ces obrane organizma pred iscrpljenjem (Claparede). Prema istra- 
živanjima Pavlova bitno je u mehanizmu sna kočenje mozgovne 
djelatnosti. Takvo kočenje mozgovne funkcije osobito lako izaziv- 
lju monotoni podražaji, koji se ritmički i jednolično ponavljaju. 

Potreba spavanja očituje se u karakterističnom duševnom sta- 
nju, koje zovemo pospanost. Osim različitih organskih i mišić- 
nih osjeta (u očima, šiji, tijelu), koji su značajni za pospanost, po- 
span čovjek može tek s naporom i samo relativno kratko vremena 
paziti na određene sadržaje. Koliko se čovjek ne odupre potrebi spa- 
vanja, normalno nakon pospanosti slijedi uspavljivanje, t. j. 
prijelaz iz budnog stanja u stanje spavanja. Taj prijelaz traje obič- 
no malo vremena. Za vrijeme takvog bržeg ili sporijeg gubljenja 
kontakta s okolinom, često se doživljavaju različite halucinacije. Te, 
t. zv. hipnagogične halucinacije, u stvari su raznovrsne predodžbe sa 
živahnošću i subjektivnim karakteristikama zora. Za razliku od 
pravih sanja, njih se doživljava poput prizora, koji se pred nama 
odvijaju, osim toga na njih se može u nekoj mjeri i djelovati. 

Kad je suvisla sveza s okolinom prekinuta, tad je uspavljiva- 
nje prešlo u spavanje ili san. San može biti različito dubok 
i može različito dugo trajati. Kod većine ljudi san je najdublji po- 
slije jednog ili dva sata od časa kad su zaspali, a zatim postaje 
postepeno sve laganiji i laganiji. 

Ljudi spavaju približno trećinu svoga života. Najduže se 
spava u djetinjstvu, a kasnije se, s godinama, trajanje sna sma- 
njuje. Odrastao čovjek, srednjih godina, spava prosječno 8 sati, ah 
u tom pogledu postoje velike individualne razlike, koje su uvjeto- 
vane mnoštvom faktora (podneblje, način života, navika, tjelesni 
ustroj i t. d.). 

Duševnu aktivnost za vrijeme sna zovemo 
sanjanjem. Najobičnije je sanjan je izazvano razhčitim osjetnim 
podražajima, koji nisu dovoljni da probude spavača, ali koji lokal- 
no uzbuđuju mozgovnu koru. Podražaji te vrste mogu doći iz okoli- 
ne, ali mogu biti prouzročeni i djelatnošću razhčitih nutarnjih orga- 

na. Budući su u snu disocirane funkcije, koje omogućuju akomo- 
daciju prilikama realnog svijeta, to se pojedini podražaji ne identi- 
ficiraju kao takvi, nego se pretvaraju u nizove manje ili više pove- 
zanih i suvislih predodžbi. Te se predodžbe često izmjenjuju i među 
sobom isprepliću po zakonima mehanične asocijacije stvarajući nove 
i čudnovate cjeline. Tako na pr. štropot kola, koja prolaze ulicom, 
može izazvati sanju o topovskoj tutnjavi i ratu, naglo paljenje svi- 
jetla u sobi može izazvati sanju o požaru, suncu ili oluji s bljeskom 
munja, organska teškoća disanja može biti povod sanje o utaplja- 
nju ili o borbi ili o zamornom trčanju i t. d. 

Osim od osjetnih podražaja sanje su često izazvane i intrace- 
rebralnim podražajima. Dnevne brige, želje, bojazni, napori i t. d., 
mogu spriječiti potpuno mirovanje mozgovne kore u snu i tako 
prouzrokovati sanje. Kod takvih afektivnih sanja, želje, težnje i 
raspoloženja konkretiziraju se u nizovima često vrlo neobičnih pre- 
dodžbi, koje nam se pričinjaju kao organizirane cjeline, jer su izraz 
istog čuvstvenog kompleksa. 

Čudnovatost i nelogičnost sanja uvjetovana je slobodnim i od 
misaone kontrole nesmetanim tokom predodžbi. Upravo zbog te ne- 
kontroliranosti razumljivo je, da je za vrijeme spavanja spoznajno 
mišljenje vrlo slabo. Na sličan način je i voljno djelovanje gotovo 
potpuno onemogućeno, a čuvstveno doživljavanje je nesrazmjerno 
s intelektualnom podlogom. 

Predodžbe, koje čine glavnu masu doživljaja u snu, imaju 
redovito karakter zora. Osim u nekim rijetkim slučajevima, sve 
ono, što sanjamo, čini nam se kao da se realno događa. Živahnost 
sanja dade se objasniti time, što su za vrijeme sanjanja samo neki 
dijelovi mozga uzbuđeni pa je na taj način slobodan najveći dio 
energije, koja je potrebna za doživljavanje. Osim toga u snu nema 
suprotnih uzbuđenja u osjetnim organima i mozgovnim centrima, 
koja u budnom stanju spriječavaju da predodžbe postanu živahne 
i određene. Živahnost sanja može izazvati i različite pokrete. Ljudi, 
koji mnogo i živo sanjaju, često govore u snu, a katkada i ustaju 
te u snu hodaju (somnambulizam). 

Između sanjanja i dubine sna postoji neka sveza. Što je san 
laganiji to je redovito i sanjanje češće. Tako su kod većine ljudi 
jutarnji sati doba sanjanja. Budući da žene imaju prosječno laganiji 
san od muškaraca one i češće sanjaju. Sadržaje sanja brzo i lako 
zaboravljamo, a i ono što držimo da smo upamtili redovito je veoma 

iskrivljeno i netočno, jer pri reproduciranju i nehotice unosimo neki 
logični red u nesustavni i često nepovezani slijed doživljaja, koje 
smo imali u snu. U potpuno dubokom snu čini se nema sanja. 




Slika 58 

Djelovanje živahnih doživljaja 
prije spavanja na pokretljivost u 
snu. a: grafička registracija pokreta nekog dje- 
čaka od deset godina za vrijeme spavanja u nor- 
malnim prilikama. (Snimka tih pokreta dobi- 
vena je tako, da su se titraji kreveta prouzro- 
čeni pomicanjem dječaka prenosili s pomoću 
pisalice, koja je bila pričvršćena uz nogu kre- 
veta, na papir kimografiona). b: pokreti u snu 
istog dječaka kad su mu prije spavanja proči- 
tali priču iz 1001. noći »Aladinova svjetiljka«. 

Buđenje, t. j. prijelaz iz spavanja u budno stanje, izazvano 
je redovito nekim vanjskim ili nutarnjim podražajima. Veza između 
spavača i okolnog stvarnog svijeta uspostavlja se obično u neko- 
liko sekundi, ali katkada postoji neka disocijacija između »psihič- 
nog« i »tjelesnog« buđenja. U nekim slučajevima čovjek može biti 
duševno potpuno budan dok mu tijelo još djelomično spava. 

V. DUŠEVNI ŽIVOT KAO CJELINA 


Što su svijest i podsvijest? 

Kad nešto zorno doživljavamo, kad o nečemu mislimo, kad 
nešto hoćemo ili kad nas nešto čuvstveno uzbuđuje, onda su to vrlo 
složena duševna događanja, pri kojima sudjeluje čitav doživljavalac 
sa svim svojim uspomenama, sklonostima i sposobnostima. Svaki je 
naš doživljaj zapravo složen od mnoštva različitih psihičnih procesa, 
koji svi skupa u nekom času čine jednu cjelinu. Ali u tom cjelovitom 
doživljaju nisu svi »elementi« jednako jasni i osamostaljeni. Od 
smjera naše aktivnosti ili pažnje* zavisi, koji će sadržaji toga mno- 
gostrukog doživljajnog spleta biti jasno i živahno doživljeni, a koji 
će opet u doživljaju sudjelovati tek kao nerazlučeni sliveni dijelovi. 

Sve ono, što u nekom času jasno i živahno do- 
življavamo, pa prema tome za to i neposredno 
znamo, zovemo svi jesnim doživljajima; svi takvi 
doživljaji zajedno sačinjavaju »svijest«. 

Svijest dakle čine svi dovoljno osamostaljeni, jasni i živahni 
doživljaji, za koje znamo, da ih imamo. Naprotiv sve one psihične 
procese, koji nisu oštro ocrtani ni individualizirani, i koji prema 
tome ne mogu biti opaženi kao dovoljno samostalni članovi kom- 
pleksa, zovemo pod svi jesnim psihičnim procesi- 
ma ili ukratko »podsvijest«. 

Udio takvih podsvijesnih psihičnih procesa u našem duševnom 
životu vrlo je velik. Od njihove vrste zavisi dobrim dijelom složeni 
kvalitet svijesnih doživljaja i na njima se najvećim dijelom temelji 
i naša psihomotorna aktivnost. Tako na pr. kod zornog doživljaja 
oblik, dubina, prostorni položaj predmeta i t. d. nisu drugo nego 
kompleksni kvalitet mnoštva neindividualiziranih, t. j. »neosviješte- 
nih« psihičnih procesa. Naše raspoloženje i naša čuvstva osnivaju se 
također na mnogim podsvijesnim procesima, a svakidašnje naše 
t. zv. »voljno« djelovanje više je plod nejasnih i neodređenih dušev- 
nih procesa, nego promišljenog i svijesnog doživljavanja. 

Neki psihični proces postaje svijestan, t. j. jasan, živahan i 
opažen, kad se iz neodređenog kompleksa izluči i individualizira kao 
relativno samostalan član. Do takvog izlučivanja dolazi zbog nekih 
nutarnjih ili vanjskih pobuda, koje usmjeruju aktivnost prema 
određenim sadržajima ili zadacima. Uvjeti pažnje su tako i uvjeti 
svijesti. 

Slika 59 

Zagonetan natpis. Slova na 
slici postaju tek onda zamjetljiva, 
kad se izluče od svoje pozadine, kao 
samostalni oblici. Na sličan način 
, psihično postaje svijesno kad se 
osamostali na pozadini doživi java- 
vanja kao zasebna cjelina. 

Vanjske promjene i nutarnji interes, stvarajući neravnotežu 
između živoga bića i njegove okoline, dovode neke psihične procese 
do svijesnih doživljaja. Svi ostali istodobni psihični procesi služe kao 
neka pozadina, na kojoj se svijesni doživljaj ističe kao indivi- 
dualizirani predmet. 

Pogledajmo te složene prilike na jednom primjeru: Pretpo- 
stavimo da se nalazimo u kazalištu i da nam uske cipele tište noge. 
Ako podražaj, što ga vrše cipele, nije odveć intenzivan i ako nas 
predstava, koju gledamo, zanima, ne ćemo za vrijeme predstave 
osjećati nikakav određeni osjet pritiska ni bola. Ali iako se ti podra- 
žaji ne očituju kao posebni individualizirani doživljaji, oni će ipak 
djelovati na naše doživljavanje predstave. Naš će užitak u kazali- 
štu biti ponešto pomućen i bit ćemo stroži u prosuđivanju glume, 
režije i vrijednosti komada. Podsvijesni procesi, izazvani pritiskom 
cipela, izmijenili su kompleksni kvalitet svijesnog doživljaja, iako 
sami nisu bili jasno doživljeni ni opaženi. Ali dovoljna je i mala pro- 
mjena u smjeru i stupnju naše duševne aktivnosti, da ono, što je 
bilo samo pozadina, postane samostalan svijesni doživljaj. Čim na 
pr. svrši predstava, bol nogu može postati živahna i jasna. Jednako 
se tako onaj podsvijesni psihični proces može pretvoriti u svijesni 
doživljaj bola, ako nas predstava prestane zanimati ili ako se inten- 
zitet podražaja toliko poveća, da prema sebi usmjeri našu aktivnost. 

Na sličan se način mogu objasniti i ostali slučajevi t. zv. pod- 
svijesnih doživljaja, kao na pr. naknadno sjećanje imena neke tvrt- 
ke, pokraj koje smo prošli, iako to ime nismo svijesno pročitali ni 
zamijetili; doživljaj posljednjih udaraca ure, kad se ona zaustavila, 
iako prije toga nismo uopće zamijećivali njezin hod; izbjegavanje 

zapreka na putu, iako ih zbog zamišljenosti ne opažamo kao takve 
i t. d. U svim tim i sličnim slučajevima postaje nam doživljaj svje- 
stan, kad se kao samostalan član izluči iz nerazlučenog spleta psi- 
hičnih procesa, koji u tom času tvore djelotvornu pozadinu 
našeg svijesnog doživljavanja. 

Između svijesnih doživljaja i podsvijesnih psihičnih procesa 
postoje blagi prijelazi, tako da bi točnije bilo govoriti o stupnjevi- 
ma svijesnosti nego o dvjema različitim vrstama doživljaja. Stupanj 
svijesnosti isto je što i stupanj živahnosti i opaženosti nekog psi- 
hičnog procesa, a taj stupanj zavisi od intenziteta usmjerene dušev- 
ne aktivnosti (pažnje). 

Najveći stupanj svijesnosti imamo onda, kad po nekoj osnovi 
hotimično opažamo vlastite doživljaje, kako je to kod psihologij- 
skog samoopažanja. U tom je slučaju naše znanje o tome, što do- 
življavamo, sasvim određeno, a doživljeni sadržaji poprimaju naj- 
veću mogu jasnoću i živahnost. Kod takvog svijesnog doživljaja 
mi mišlju konstatacije (nutarnja zamjedba) zahvatamo drugi do- 
življaj te na taj način ne samo da za nj znamo, nego ga i spozna- 
jemo. 

Nešto nižemu stupnju svijesnosti pripadaju živahni i jasni 
doživljaji našega svakidašnjeg života, kojih doduše ne opažamo 
namjerice, ali o kojima i bez toga znamo, da ih imamo. 

S opadanjem stupnja živahnosti i jasnoće sadržaja svijesnost 
doživljaja postaje sve slabija, do nekog minimuma, kad se sadržaji 
stapaju s drugima u neku nediferenciranu cjelinu. 

Osim takvih podsvijesnih psihičnih procesa drže se često u 
svakidašnjem životu podsvijesnim doživljajima i oni, koje smo svi- 
jesno doživjeli ali ubrzo zatim zaboravili. Slično se katkada ubra- 
jaju u podsvijest i čiste fiziologijske promjene centralnoga živčanog 
sustava, do kojih je došlo zbog djelovanja nekih podražaja, koji 
isprvice nisu izazvali nikakav psihični proces. 

Što su karakter i ličnost?* 

Do sada smo promatrali duševni život više analitički t. j. zani- 
mali smo se pojedinim vrstama doživljaja uzimajući ih onakvima, 

*2 Nazivima ličnost i karakter označuju se u psihologiji katkada isti, a 
katkada nešto različiti pojmovi. Neki psiholozi nazivaju karakterom sve ono, 
sto u psihičnom pogledu karakterizira neku osobu kao cjelinu, i tako izjedna- 
čuju pojam karaktera i ličnosti. Drugi pak ograničuju naziv karakter samo 
na neke složene psihične procese čuvstveno-voljne naravi. 

kakve ih možemo izlučiti iz složenog našeg doživljavanja. Ali uspr- 
kos tome, što se naši doživljaji među sobom razlikuju i neprestano 
mijenjaju, oni tvore svi skupa neku organski povezanu cjelinu. Na 
sličan način, kao što pojedini tjelesni organi tvore živi organizam, 
tako su i sve naše duševne funkcije srasle u jedan zajednički oblik, 
u neku suvislo složenu (strukturiranu) cjelinu, koju zovemo lič- 
nošću ili karakterom. 

Ličnost ili karakter čovjeka je sinteza, za- 
jednički oblik svih njegovih težnja, poriva, sje- 
ćanja i doživljaja. 

Poput svakog psihologijskog pojma tako i ličnost i karakter 
možemo promatrati »iznutra«, kako se očituje samom doživljavaocu 
u doživljavanju, i »izvana«, kako se objektivno otkriva drugim pro- 
matračima u ponašanju. 

Zajednički oblik svih svojih duševnih stanja i djelatnosti do- 
življava pojedinac kao svoje »ja«. To »ja« mu se pričinja kao sre- 
dište, uporište i nosilac pojedinih duševnih stanja. Znanje o svome 
»ja« stječe se i postepeno izgrađuje tokom života. 

Promatramo li, kako dolazi do toga znanja kod djeteta, usta- 
novit ćemo, da dijete najprije počinje na temelju iskustva razliko- 
vati svoje t i j e 1 o od okolnog svijeta. U tom prvom razvojnom raz- 
doblju njegovo je »ja« zapravo oblik različitih organskih, mišićnih 
i kretnih osjeta, kojima pridolaze čuvstva, koja prate djelatnost nje- 
gova tijela. Nešto kasnije dijete postepeno upoznaje razliku i izme- 
đu svojih doživljaja i fizikalnih događanja. Na tom se razlikovanju 
osniva znanje o njegovu duševnom »ja«. Konačno pod utjeca- 
jem socijalne okoline dijete dolazi do pojmova vlasništva, imena, 
časti i društvenog položaja, što sve oblikuje znanje o njegovu soci- 
jalnom »ja«. 

Doživljaj svoga »ja« nije uvijek jednak. Obično je znanje o sebi 
podsvijestan proces, koji poprima oblik samosvijesti samo 
onda, kad razmišljamo o sebi i kad sebi svijesno pripisujemo razli- 
čite težnje, želje, odluke, zorove, uspomene i t. d. Osim toga u raz- 
ličitim sredinama i u različitim životnim razdobljima doživljavamo 
sebe i na različit način. Uspjesi i neuspjesi, žalosti i veselja, bolesti 
i prirodne promjene zbog razvoja i starenja, mijenjaju u nekoj mjeri 
i našu ličnost, ne samo kako se ona izvana očituje, nego i kakvu je 
mi sami doživljavamo. 

Ipak te promjene redovito nisu tako nagle i velike, da bismo 
doživjeli t. zv. rascjep ličnosti ili izgubili znanje o sebi. »Iznutra« 

nam se naše »ja« stoga pokazuje kao neka organizirana i prilično 
postojana cjelina. Organiziranost je uvjetovana međusobnom pove- 
zanošću i sraslošću svih naših psihičnih i psihomotornih reakcija, 
koje dolaze do izražaja u svakom času života, a kontinuitet i isto- 
vetnost ličnosti je učinak pamćenja, koje vremenski povezuje razli- 
čita razdoblja našega doživljavanja u cjelinu. 

Ličnost ili karakter objektivno se očituje u 
osebujnom načinu ili stilu ponašanje prema oko- 
lini. Taj osebujan način reagiranja na okolne prilike može biti više 
ili manje izrazit, ali svaki čovjek ima svoj posebni način reagiranja, 
po kojemu ga možemo razlikovati od svih drugih ljudi. Pod utjecajem 
različitih nutarnjih i vanjskih podražaja mogu se načini reagiranja 
tokom života izmijeniti. U takvim slučajevima kažemo, da je čovjek 
promijenio svoj karakter, da je sada drugi nego je bio prije. Pro- 
mjene u načinu ponašanja drugih ljudi lakše je zamijetiti, nego pro- 
mjene u svom vlastitom karakteru, jer nam pri prosuđivanju tuđe 
ličnosti ne smeta kontinuitet doživljaja, koji nas smeta onda, kad 
sudimo o sebi. 

Ličnost ili karakter svakog pojedinca proizvod je uzajamnog 
djelovanja naslijeđenih dispozicija i okolnih utjecaja. Kako se lič- 
nost čovjeka očituje baš u usmjerenim porivima, težnjama, sklono- 
stima i činima, to su pri oblikovanju karaktera najvažnije naslije- 
đene dispozicije za čuvstveno-voljne reakcije. Zbog toga mnogi drže 
temperament ili ćud jezgrom ljudskog karaktera. 

Ali ono, što je naslijeđeno, to su samo neke osnove, koje tek 
utjecajem okoline stupaju u život i izgrađuju se u načine ponaša- 
nja određene vrste. Osim toga se djelovanjem okoline stječu i nove 
dispozicije. Od vanjskih utjecaja, koji djeluju na izgradnju ličnosti, 
najvažniji je odgoj, zatim kulturno-socijalna sredina i ekonomske 
prilike života. 

Nasljedna podloga ličnosti zove se prirođeni ili geno- 
tipni karakter, za razliku od pojavriog ili fenotip- 
nog karaktera, koji je plod djelovanja i okoline i naslijeđa. 

Mnogobrojna istraživanja, koja su izvršena, da se ustanovi, u 
kojoj mjeri sudjeluje naslijeđe, a u kojoj okolina na oblikovanje 
ličnosti, pokazala su, da je ličnost čovjeka vrlo zavisna od okolnih 
prilika. Na taj način kod izgradnje karaktera ima odgoj svoju važnu 
i odgovornu zadaću. 

a) PATOLOGIJA KARAKTERA I LIČNOSTI 

Kad se neko karakterno svojstvo po svojoj razvijenosti ili tra- 
janju u znatnoj mjeri udaljuje od normale, govorimo o patološkoj 
karakternoj osobini. Abnormalne karakterne osobine obično su 
glavni simptom najvećeg broja duševnih bolesti. 

Ipak je rijedak slučaj, da se jedno jedino karakterno svojstvo 
znatno udaljuje od normale; obično u različitim duševnim bolestima 
čitava ličnost poprima patološko obilježje. Kod nekih su duševnih 
oboljenja te promjene ličnosti tako izrazite, da je moguće prema 
bolestima razlikovati i različite tipove psihopatskih ličnosti. 

Ali različita oboljenja, kao na pr. shizofrenija i progresivna 
paraliza, ne samo da dovode do patoloških karakternih reakcija, nego 
katkada izazivaju veću ili manju rastrojenost, raspadanje one sin- 
teze, koja predstavlja ličnost čovjeka. 

Kod slabije rastrojenosti bolesnik ima dojam, da je postao 
drukčiji nego što je bio prije, da je sada nekako čudan, stran sa- 
mome sebi. U težem obliku očituje se raspadanje ličnosti u t. zv. 
rascjepu ili osjećaju podvostručenja. Bolesniku se pričinja, da on 
više ne misli svojom glavom, da mu netko drugi narivava misli, da 
netko drugi na njegova usta govori, da netko drugi upravlja nje- 
govim kretnjama i t. d. Raspadanje ličnosti može ići dotle, da boles- 
nik potpuno izgubi znanje o svome »ja« i da smatra »sebe« pred- 
metom, mrtvacem, životinjom pa čak i apstraktnim pojmom. 

b) POKUŠAJI ISTRAŽIVANJA I RAZVRSTAVANJA KARAKTERA 

I LIČNOSTI 

Proučavanjem karaktera i ličnosti bavi se posebna mlada 
grana psihologije, karakterologija. Glavni su zadaci ka- 
rakterologije da pronađe metode, s pomoću kojih će se moći odre- 
diti ličnost svakog pojedinog čovjeka i da po mogućnosti svede 
mnoštvo karakternih osobina na nekoliko odjelitih tipova karaktera 
ili ličnosti. 

U nastojanju, da stvore takvu tipologiju ljudi, neki su autori 
najprije pokušali odrediti osnovne oblike ličnosti i onda su iz njih 
deduktivnim putem izvodili pojedina karakterna svojstva. Naprotiv 
su drugi pokušali nakon proučavanja nekih karakternih osobina 
doći induktivnim putem do tipa cjelovite čovječje ličnosti. Pri tak- 
vim pokušajima prvi su se uglavnom služili opažanjem i spekulaci- 
jom, a drugi pokusima i statistikom. 

Donosimo kratak prikaz takvih pokušaja određivanja i razre- 
đivanja karaktera i ličnosti, i to od neznanstvenih pokušaja u sva- 
kidašnjem životu do najnovijih istraživanja, koja su još u toku. 

1. Karakterologija u svakidašnjem životu 

U svakidašnjem životu upoznajemo karakter ljudi, koji nas 
okružuju, uglavnom tako, da opažamo njihove reakcije u različitim 
prilikama. Rjeđe stavljamo namjerice naše bližnje na kušnju, kako 
je to na pr., kad domaćica »zaboravi« na stolu novac, da bi iskušala 
»poštenje« svoje nove kućne pomoćnice. Na temelju takvih i sličnih 
iskustava stvaramo malo po malo sud o svojoj okolini. U praktič- 
ne životne svrhe dijelimo obično ljude s obzirom na njihov karak- 
ter u samo dvije skupine, razlikujemo ljude s »dobrim« karakter- 
nim osobinama i ljude s »lošim« karakternim osobinama. Prva je 
skupina korisna ili bar neškodljiva, druge se pak skupine treba ču- 
vati. Ali takvo stjecanje iskustva o karakteru naših bližnjih često 
je vrlo polagano i slabo upotrebljivo. U svakidašnjem životu nije 
toliko važna puka znatiželja, koliko praktična potreba, da znamo, 
s kime imamo posla i da prema tome unaprijed udesimo svoje 
ponašanje. Spoznaja na pr. bolesnika, da je njegov liječnik nesa- 
vjestan, slaba je utjeha, kad je već njegovo zdravlje potpuno naru- 
šeno. Upravo zbog praktičnih razloga pokušali su ljudi već odavna 
zamijeniti metodu »vlastite kože« kakvim drugim, manje »junač- 
kim« postupkom, kojim će moći upoznati svoju okolinu. Za razliku 
od duševnih osobina, koje su za sve druge ljude osim doživljajnog 
subjekta izravno nezamjetljive, tjelesne su osobine lako uočljive, pa 
je zato razumljivo, da su ljudi vrlo rano uznastojali naći neku svezu 
između tjelesnih obilježja i duševnih osobina. Tjelesne oznake imale 
bi služiti kao znak, simptom duševnih svojstava, a upoznavanje ljudi 
vršilo bi se opažanjem njihovih tjelesnih obilježja. 

Pri ustanovljivanju takvih veza između tjelesnih i duševnih 
obilježja nije se svim dijelovima tijela davala podjednaka važnost. 
Premda se u pučkoj karakterologiji uzima katkada u obzir način 
hoda, držanje tijela i t. đ., ipak se sud najčešće osniva na obliku 
lica ili glave. 

Prosuđivanje »duševnih moći« po obliku lica, t. zv. fizio- 
g n o m i k a, vrlo je staro. Do psihičnog značenja pojedinih dijelova 
tijela došlo se nekritičnim poopćenjem iskustava, koja su stečena 
na ograničenom broju ljudi s izrazitim duševnim i tjelesnim ozna- 
kama, ili na temelju sličnosti, koje ljudsko lice katkada pokazuje 

s glavom različitih životinja (sličnost lisici = lukavost, ptičji profil 
= grabežljivost i t. d.). 

Ljudi, koji se ne pouzdaju u svoju sposobnost zaključivanja 
po obliku lica, utječu se često i drugim neznanstvenim ili zasada 
još neznanstvenim »metodama« za određivanje karaktera, odnosno 
obraćaju se za savjet različitim »stručnjacima«. Tako na pr. neki 
daju gatati iz crta ruke, drugi, koji vole brojeve i zvijezde, utječu 
se astrologiji, dok mnogi vjeruju u grafološku analizu karaktera. 

Mnoga psihologijska istraživanja o tome, koliko se po obliku 
lica može zaključiti na karakter neke osobe, jasno su pokazala, da 
je takvo zaključivanje gotovo jednako toliko sigurno, koliko i sli- 
jepo pogađanje. Slično vrijedi i za hiromantiju, astrologiju, astro- 
fiziku i druga gatanja. Na temelju rukopisa pak, koji je izraz neke 
psihomotorne aktivnosti čovjeka, mogu se katkada naslutiti i neka 
duševna obilježja pisca, ali podaci, do kojih se može danas na taj 
način doći, veoma su oskudni i nesigurni, čak i onda, kad je analiza 
rukopisa — što se dakako veoma rijetko događa — provedena uz 
punu znanstvenu kritičnost. 

2. Liječničko-fiziologijski pokušaji 
karakterologije. 

Osnovna misao fiziognomike, da između karakternih osobina 
i tjelesnih oznaka postoji uska i zakonita sveza, polazna je točka 
većine liječničko-fiziologijskih karakterologijskih sustava. 

Najstariji karakterologijski pokušaj te vrste nalazimo kod 
Hipokrata. Po njegovu naučavanju različite duševne osobine zavis- 
ne su od sokova, koji prevladavaju u tijelu čovjeka. Takvih sokova 
ima četiri vrste: sluz, krv, žuta i crna žuč. Na temelju tog nauča- 
vanja Galenus je podijelio sve temperamente u četiri skupine, koje 
smo već prije spomenuli. Melanholični temperamenat nastaje kad 
u tijelu prevladava crna žuč, sangvinični, kad prevladava krv, 
matični, kad prevladava sluz, a kolerični, kad prevladava žuta žuč. 

U kasnijim klasifikacijama i teorijama karaktera počela se 
pridavati važnost i drugim dijelovima tijela. Proučavanjem odnosa 
između psihičnih procesa i tjelesnih uvjeta došlo se do spoznaje, da 
je duševni život u uskoj svezi s djelatnošću živčanog sustava, oso 
bito mozga. 

Tu je činjenicu upotrebio Joh. Gali i na njoj izgradio svoju 
karakterologiju, t. zv. frenologiju ili kramoskopiju. Gallova 
je osnovna misao, da su pojedine duševne »moći« oštro omeđene na 

određen dio mozga, tako da različitoj razvijenosti pojedinih moz- 
govnih dijelova odgovara manja ili veća razvijenost tih moći, a to 
da se očituje i u vanjskoj građi lubanje. Gali i njegovi učenici sasta- 
vili su čitave topografske karte lubanje, gdje je za svaki dio lubanje 
označeno, kojoj duševnoj moći odgovara. Da se odrede karakterne 
A osobine nekog čovjeka, dovoljno je pogledati, kako su razvijeni ti 
pojedini dijelovi lubanje. 

Znanost je na temelju mnogih istraživanja odbacila i Hipo- 
kratovo naučavanje o sokovima kao nosiocima karakternih osobi- 
na i Gallovu frenologiju. Različiti sokovi u našem tijelu imaju u 
prvom redu fiziologijsku zadaću, a složene duševne djelatnosti nisu 
oštro lokalizirane na mozgu, niti oblik lubanje sasvim odgovara raz- 
ličito razvijenim mozgovnim dijelovima. 

Tokom vremena bile su Hipokratove i Gallove zamisli — uz 
neke preinake — uklopljene u nove, vrlo različite razdiobe karak- 
tera. Danas su te iste zamisli ponovo oživjele, iako u drugom ooliku, 
u karakterologijskom sustavu psihijatra E. Kretschmera. 

Poput svojih prethodnika i Kretschmer polazi od pretpostav- 
ke, da između tijela i duše postoji uska i nedjeljiva povezanost. Ali 
za razliku od njih Kretschmer tu svezu nalazi između građe cijelog 
tijela i cjelokupnih duševnih osobina (karaktera). Po Kretschme- 
rovu mišljenju tjelesni ustroj i temperamenat, koji je jezgra karak- 
tera, učinak su istih fiziologijskih procesa. Od djelatnosti žlijezda 
s nutarnjim izlučivanjem zavise i karakter i tjelesni ustroj. Tu za- 
visnost dokazuje on mnogim primjerima, koji pokazuju, da se s iz- 
mjenom u radu žlijezda mijenjaju usporedo karakter i tjelesni 
ustroj. Prema tome je po Kretschmeru potpuno opravdano iz građe 
tijela izvoditi zaključke o temperamentu i karakteru ljudi. 

S obzirom na tjelesni ustroj Kretschmer je na temelju antro- 
pometrijskih mjera, opisa i prosuđivanja od oka podijelio sve ljude 
»normalnih« tjelesnih razmjera na tri glavna tipa i to na piknike 
(pyknos — zbijen), atletike (athlon = sportska borba) i leptoso- 
me (leptos = uzak). Kako uglavnom sami ti nazivi kažu, piknici 
su debeli, okrugli i zbijeni ljudi, atletici snažni i mišićavi, a lepto- 
somi uski, slabi i mršavi. 

Kao osnovu razdiobi karaktera upotrebio je Kretschmer po- 
djelu duševnih bolesti na t. zv. cirkularne psihoze (manija-melan- 
holija) i shizofreniju. Kretschmer drži, da ta dva glavna tipa du- 
ševnih bolesti mogu poslužiti kao temelj razdiobi karaktera, jer u 
duševnim bolestima dolaze do izražaja — samo mnogo izrazitije 

iste one duševne osobine, koje čine normalnu ličnost čovjeka. Sve 
ono, što je u duševnom pogledu značajno za cirkularnu psihozu 
s jedne strane, a shizofreniju s druge strane, značajno je u ublaže- 
nom obliku i za dva osnovna tipa normalnog temperamenta (karak- 
tera). Stoga Kretschmer dijeli karaktere na »ciklotimni« i »shizo- 
timni« tip. 

Uspoređujući tip tjelesne građe svojih bolesnika s vrstom nji- 
hove duševne bolesti, našao je Kretschmer, da u jednu ruku postoji 
jasno slaganje između pikničke tjelesne građe i cirkularnih psiho- 
za, a u drugu ruku između leptosomne i atletske građe i shizofrenije. 

Prešavši iz područja psihopatologije na područje normalne psi- 
hologije, mogao je ustanoviti, da slična sveza postoji i kod normal- 
nih ljudi. Tako po Kretschmeru imaju piknici uopće ciklotimni ka- 
rakter, a leptosomi i atletici shizotimni karakter. 

Glavna je duševna osobina ljudi ciklotimnog karaktera, da su 
otvoreni, jednostavni i društveni. Oni su dobroćudni, iskreni i 
imaju razvijen i promjenljiv čuvstveni život. Obično su to živahni 
i veseli ljudi, ali neki od njih mogu biti i mirni, tužni, tihi i senti- 
mentalni. Ljudi ciklotimnog temperamenta redovito su sposobni 
praktičari i vješti organizatori, dobri su muževi i prijatelji, vole 
društvo i djecu. Prema svojoj okolini su stvarno udešeni, rado opra- 
štaju tuđe prestupke te su puni razumijevanja za druge ljude. 

Glavno je obilježje shizotimnog karaktera zatvorenost i povu- 
čenost. Ljudi shizotimnog karaktera imaju, kako kaže Kretschmer, 
površinu i dubinu, lice i naličje. Shizotimici su redovito nedruštveni, 
hladni, ozbiljni, mučaljivi i plašljivi, ali i zajedljivi, razdražljivi i 
samosvijesni. Dok su ciklotimici realiste i spremni na kompromise, 
shizotimici su više skloni apstrakcijama i uporno slijede prihva- 
ćena načela. 

Čisti shizotimni karakter imaju ljudi leptosomne građe. Atle- 
tici pak posjeduju nešto izmijenjen shizotimni karakter. Tu vari- 
jantu zove Kretschmer »viskoznim« karakterom, a glavne su mu 
osobine : upornost, žilavost, izdržljivost i nepokretnost. U odnosu 
prema okolini su ljudi viskoznog karaktera obično pasivni, polaga- 
ni, mirni, sređeni i nespretni. 

Glavna je poteškoća Kretschmerove karakterologije u rijet- 
kosti njegovih tipova tjelesnog ustroja i karaktera. Kretschmerova 
tri osnovna tipa tjelesne građe obuhvata ju prilično malen broj ljudi. 
Tijelo velike većine pokazuje prelazne oblike i tako, sve kad bi i bile 

točne sveze između tjelesne građe i karaktera, mogla bi se Kretsch- 
merova karakterologija uspješno primijeniti samo u malo slučajeva. 

U razdiobi karaktera Kretschmer je doduše pošao s original- 
ne misli, da su duševne bolesti tek zaoštreni tipovi normalnog karak- 
tera, ali načini, kojima se on služio pri određivanju različitih oso- 
bina svojih karakternih tipova, nisu bez prigovora, pa su naknadna 
istraživanja pokazala, da nije bila opravdana ni njegova polazna 
misao o duševnoj bolesti kao prauzoru normalne ličnosti. 

Kad su dva člana, koja se dovode u svezu, netočno određena, 
onda, dakako, ne može ni određenje njihova odnosa vrijediti kao 
točno. Opažanja na rijetkim čistim tipovima tjelesnog ustroja poka- 
zuju doduše, da postoji neko slaganje između građe tijela i nekih 
osobina karaktera, ah, kako su statistička istraživanja ustanovila, 
ta je sveza tako slaba, da su zaključci vrlo nesigurni. 

Tjelesne i duševne osobine bez sumnje su u uskoj međusobnoj 
svezi, ah se ta povezanost nažalost ne očituje na tako jednostavan 
način, da bismo iz fizicgnomije, građe lubanje, tjelesnih sokova ih 
tjelesnog ustroja mogli upoznati karakter ljudi. 

Među tipologije na fiziologijskoj osnovi idu i pokušaji klasi- 
fikacije ljudi prema tipu reagiranja njihova centralnog živčanog 
sustava. U tom pogledu osobito su značajni rezultati, do kojih je 
došla Pavlovljeva škola. 

Proučavajući organizaciju i stjecanje uvjetovanih refleksa 
Pavlov je otkrio, da dok neke okolne prilike izazivlju uvjetovane 
reflekse, drugi podražaji mogu spriječiti, da dođe do reakcije. Koče- 
nja te vrste mogu biti izazvana novim podražajima, koji djeluju kao 
smetnja onim podražajima, što izazivlju uvjetovanu reakciju, ah do 
kočenja može doći i zbog nekih nutarnjih podražaja. Tako na pr., 
ako više puta redom zadamo podražaj, koji izazivlje uvjetovani 
refleks, a da ga pritom ne asociramo uz prirodno djelotvoran podra- 
žaj, nastat će aktivno kočenje uvjetovane reakcije. Na shčan način 
mogu i neki uvjetovani refleksi kočiti manifestaciju drugih uvje- 
tovanih refleksa. Uzbuđenje i kočenje stoje tako u nekom 
antagonističkom odnosu. Kako pak taj odnos nije u kvalitativnom 
i kvantitativnom pogledu jednak kod svih ispitanika, to je moguće 
na temelju tih razhka provesti neku klasifikaciju tipova. 

Pavlovljev učenik Ivanov-Smolenski razhkuje na pr. četiri 
glavna tipa, i to: uravnoteženi tip, koji gotovo jednako tako 
lako stječe sposobnost reagiranja na neke podražaje, kao što se 
navikava da koči reakcije ; uzbudljivi tip, koji lako stječe spo- 

sobnost reagiranja, ali kod kojega do kočenja teško dolazi; k o č e n i 
tip, kod kojega lako dolazi do kočenja, ali koji teško reagira, i ko- 
načno nepokretni tip, koji se normalno teško uzbuđuje i koči, 
ali kod kojega se katkada uzbuđenje ili kočenje znatno proširuje na 
čitav niz reakcija. 

3. Duhoznanstveni karakterologijski pokušaji 

Za razliku od karakterologija, koje nastoje induktivno iz oči- 
tovanja pojedinih karakternih osobina doći do tipa ličnosti, duho- 
znanstvene karakterologije polaze »odozgo«, t. j. najprije određuju 
osnovne strukture ličnosti, a onda iz njih izvode različita svojstva. 
Taj svoj metodološki stav opravdavaju time, što pojedina duševna 
očitovanja imaju smisla samo onda, ako ih promatramo u odnosu 
prema cjelini ličnosti. Put k razumijevanju ljudi mora zato ići od 
cjeline prema pojedinim duševnim očitovanjima, a ne obrnuto. 

Do osnovnih struktura ličnosti dolaze duhoznanstvene karak- 
terologije spekulacijom, t. j. tumačenjem različitih kulturnih tvore- 
vina u umjetnosti, znanosti, religiji, gospodarstvu i t. d. iz nekih 
slobodnih pretpostavaka. Kako su kulturna dobra rezultat čovje- 
čjeg duha, to bi iz njih trebalo spoznati osnovne strukture ličnosti, 
koje su ta dobra ostvarile. 

Među mnogim tipologijama, koje su provedene na duhoznan- 
stvenoj osnovi, ističe se svojom razrađenošću tipologijski pokušaj 
filozofa E. Sprangera. 

Po Sprangerovu mišljenju, ako se ljudi bave gospodarstvom, 
politikom, znanošću, umjetnošću i t. d., to je zbog toga, što oni 
smatraju takvu djelatnost vrijednom i zanimljivom. Različna život- 
na područja predstavljaju dakle različite razrede vrijednosti, kojima 
se pojedinci priklanjaju zbog različitih temeljnih sklonosti ili vri- 
jednosnih stavova u svojoj naravi. Budući da su po Sprangerovu 
mišljenju vrijednosni čini i doživljaji ono, na čemu se osniva struk- 
tura svake ličnosti, on nastoji prema različitim vrstama kulturnih 
dobara postaviti osnovne tipove ličnosti. Razdiobu ličnosti osniva 
dakle na vrijednosnom smjeru (interesu) , koji kod neke osobe pre- 
vladava, a koji se objektivno očituje u kulturnim dobrima stanovite 
vrste. Spranger je podijelio kulturna dobra u šest glavnih vrijed- 
nosnih područja i prema njima odredio šest temeljnih životnih obli- 
ka ličnosti, i to: 

»Teoretski« čovjek. Vrijednosni smjer, koji određuje njegovo 
djelovanje je spoznaja. Teoretskom je čovjeku cilj istina, i zato je 

njemu najvažnije istraživanje i znanje. U praktičnom je životu ne- 
spretan, a prema umjetnosti je hladan. Njegova je etika svladava- 
nje vlastitih nagona i potreba. 

»Ekonomski« čovjek. On najviše cijeni materijalna dobra, pa 
su zato prihod, dobit i korist krajnji ciljevi njegova djelovanja. 
Ekonomski je čovjek praktičan, a u odnosu prema okolini egoisti- 
čan. Njegova je etika utilitarizam. 

»Estetski« čovjek smatra najvećom vrednotom ljepotu. Ljepota 
je cilj njegova djelovanja. On rado preinačuje realnost prema svo- 
jim nutarnjim potrebama, neekonomičan je i nema mnogo shvaća- 
nja za sve ono, što je pojmovno, teoretsko i znanstveno. 

Čovjek »moći«. To je tip čovjeka, kod koga prevladava osjećaj 
vlastite snage i moći. Njegovo je područje vrijednosti vlast, gospo- 
darenje i red. Njemu je sve samo sredstvo da istakne sebe i da steče 
vlast nad drugima. On nema mnogo smisla za socijalni život ni za 
religiju. 

»Socijalni« čovjek nalazi svoje područje vrijednosti u ljubavi 
prema bližnjemu. On suosjeća sa svojom okolinom i lako se uživ- 
ljava u druge. U svom je djelovanju altruističan, a cilj mu je poma- 
ganje, uzdizanje i olakšavanje života drugim ljudima. 

»Religiozni« čovjek teži poglavito k svetosti, vrednoti, koja 
predstavlja potpuno smisleno ispunjenje i zadovoljenje njegova 
života. Za religioznog čovjeka spoznaja ima samo ograničenu vri- 
jednost, jer se ono, što je njemu najviše, može samo vjerom doku- 
čiti. Sličan stav zauzima i prema materijalnim dobrima, koja po 
njemu zadovoljavaju samo tjelesne potrebe. 

Duhoznanstvena metoda promatranja ličnosti dala je bez 
sumnje vrijednih priloga u onim slučajevima, gdje je trebalo una- 
trag »razumjeti« i »oživjeti« neke ličnosti, koje su nam drugim 
postupcima nedohvatljive, kao što je to na pr. s mnogim povijesnim 
osobama, umjetnicima i t. d. Ali s pomoću te metode nije moguće 
odrediti mnoge osobine, koje su značajne u ličnosti pojedinih ljudi. 
Duhoznanstvena je metoda osim toga sasvim subjektivna, pa rezul- 
tati, do kojih se može s pomoću nje doći, zavise više od onoga, tko 
se njom služi, nego od onoga, koga je tim postupkom trebalo upoz- 
nati. Tako dolazi do toga, da različiti autori radeći s pomoću te 
iste metode na jednakim problemima dolaze do sasvim različitih 
klasifikacija i tipologija. 

Takve i slične karakterologije, koje stvaraju svoje tipove pre- 
ma nekim više ili manje samovoljno odabranim »dominantnim« 

crtama ličnosti, jednostrane su i nepotpune sheme, koje ne mogu 
obuhvatiti sve stilove doživljavanja i djelovanja ljudi, niti sve nji- 
hove različite karakterne osobine. Konstatacija na pr., da netko 
pripada teoretskom ili religioznom tipu, još nam ništa ne govori 
o mnogim osobinama njegova karaktera kao na pr. o njegovoj iskre- 
nosti, točnosti, ustrajnosti, čednosti, taštini, smionosti i t. d. Konač- 
no s praktične strane 'ima duhoznanstvena metoda nedostatak, da 
bismo s pomoću nje mogli u najboljem slučaju upoznati nekog čo- 
vjeka tek poslije njegovih »djela«, dakle onda, kad se ta spoznaja 
redovito ne da više korisno upotrijebiti. 

% 

Neku sintezu đuhoznanstvene metode, opažanja i eksperimen- 
tiranja nalazimo u temeljima karakterologijskih pokušaja C. G. 
Junga, E. R. Jaenscha i H. Rorschacha. 

Psihijatar C. G. Jung podijelio je ljude na dva osnovna tipa 
ličnosti i to na »introvertirane« i »ekstravertirane« tipove. Glavno 
je obilježje introvertiranih ljudi, da oni daju mnogo više važnosti 
svom nutarnjem životu nego vanjskom događanju. To su obično 
povučeni ljudi, skloni maštanju i razmišljanju. Introvertirani se 
teško prilagođuju i povode za svojom okolinom, nemaju samopouz- 
danja i za praktični život su redovito nesposobni. Naprotiv ekstra- 
vertirani ljudi su stvarno udešeni prema svojoj okolini. Oni su po- 
kretni, prilagodljivi i praktični. Ekstravertirani su obično puni 
samopouzdanja, zanimaju se rado praktičnim pitanjima i zadacima, 
ali redovito ne prodiru u njihovu dubinu. Neku ravnotežu među tim 
tipovima predstavlja t. zv. »ambivertirani« tip, kojemu pripada 
većina ljudi. Svoja dva glavna tipa dijeli onda Jung dalje u razhčite 
manje važne podvrste. 

Tipologija E. R. Jaenscha nastala je na temelju nekih opaža- 
nja i pokusa u području osjetne psihologije (eidetizam), a zatim se 
razvila u neku opću, prirođoznanstvenu, filozofsku i pohtičku klasi- 
fikaciju ljudi. Svoju tipologiju osniva Jaensch na integraciji, 
od koje zavise, po njegovu mišljenju, -osnovni oblici ličnosti. Inte- 
gracija znači uzajamno prožimanje različitih duševnih funkcija i 
njihovu sraslost u jednu cjelinu. Ljude, kod kojih su sve duševne 
funkcije u svakom času života čvrsto međusobom povezane, tako 
da je svaki doživljaj reakcija čitave ličnosti, zove Jaensch »integri- 
ranim« tipovima. Naprotiv one, kod kojih se, već prema okolnim 
prilikama, različite psihične funkcije pojavljuju odijeljeno i bez 

čvrste nutarnje sveze, zove »dezintegriranim« tipovima. Integrirani 
i dezintegrirani tipovi različito se odnose prema okolini. Integrirani 
tipovi zahvata ju redovito sintetički (skupno) i suvislo vanjska doga- 
đanja te na taj način žive u skladu sa svojom okolinom. Naprotiv 
dezintegrirani tipovi udešeni su više na pojedinosti, teško se uživ- 
ljuju u različite prilike, a njihovu nutarnjem neskladu odgovara slab 
i neusklađen odnos prema okolini. Prema stupnju i smjeru integra- 
cije dijeli Jaensch ta dva tipa u velik broj podvrsta, od kojih svaka 
ima svoje posebno duševno, a često i fiziologijsko obilježje. 

Psihijatar H. Rorschach pokušao je analizirati i odrediti karak- 
ter ljudi na temelju njihove interpretacije mrlja crnila, dakle s po- 
moću testa, koji se — kako smo vidjeh — upotrebljava katkada u 
psihologiji za ispitivanje mašte. Pokus se sastoji u tome, da se nekim 
* stalnim redom pokažu ispitaniku deset tabla s mrljama. Na nekim 
su tablama mrlje samo crne, a na drugima u više boja. Zadatak je 
ispitanika da kaže, što sve »vidi« u tim mrljama. Ocjenjivanje i pro- 
suđivanje odgovora vrlo je složen posao. Odgovori se ocjenjuju 
prema tome, jesu li bili određeni cijelom mrljom ili samo jednim 
njezinim dijelom, jesu li određeni oblikom ili bojom mrlje, kakva 
je sadržaja ono, što je ispitanik vidio, je li ono, što je vidio, bilo 
u pokretu ili nije i t. d. 

Iz broja, vrste i međusobnog odnosa različitih odgovora zaklju- 
čuje se na različite karakterne osobine ispitanika, na vrstu i uzrok 
različitih čuvstvenih poremećenja i na psihologijski tip doživljava- 
nja. Rorschach razlikuje četiri glavna tipa. 

Kad relativno velik broj odgovora sadržava predmete ili živa 
bića u pokretu, a malo odgovora, koji su određeni bojom mrlje, tad 
je to znak, da ispitanik pripada »introversivnom« tipu. Taj tip po 
svojim psihičnim karakteristikama uglavnom odgovara Jungovu 
tipu sličnog imena. Kod introversivnog tipa prevladava mašta, on 
je nerealan, neprilagodljiv i stabilnih je čuvstava. 

Velik broj odgovora na temelju boje, a malo odgovora o stva- 
rima u pokretu, znak su »ekstratensivnog« tipa. I taj se tip uglav- 
nom slaže s Jungovim karakteristikama. Takav je čovjek praktičan, 
prilagodljiv, a čuvstveni mu je život veoma pokretan, ali i nestalan. 

Kad su odgovori o stvarima u pokretu u ravnoteži s odgovo- 
rima na temelju boje mrlje, tad imamo posla s t. zv. »ambiekval- 
nim« tipom. Taj je tip neka sinteza introversivnog i ekstratensivnog 
tipa. 

Konačno, kad su odgovori ispitanika uglavnom određeni obli- 
kom mrlje, tada ispitanik pripada »koartiranom« tipu. Glavne su 
karakteristike toga tipa sitničavost, povučenost i potištenost. 

Iz odgovora se po Rorschachu mogu izvoditi i neki zaključci 
o stupnju i vrsti inteligencije ispitanika. Tako se na pr. stvaralačka 
inteligencija očituje u velikom broju originalnih odgovora i to o 
stvarima u pokretu. Velik broj odgovora na temelju cijele mrlje 
uz nedostajanje odgovora na osnovi dijelova mrlje znak je apstrak- 
tne inteligencije. Naprotiv velik broj odgovora, koji se odnose na 
dijelove mrlje, uz prosječno velik broj globalnih odgovora, ukazuje 
na praktičnu inteligenciju. 

4. Karakterologijski pokušaji na sociologijskoj 

osnovi. 

Dok različite do sada spomenute tipologije promatraju ličnost 
ili tip čovjeka kao nešto više ili manje gotovo i bar đje.'omično neza- 
visno od okolnih utjecaja, osnovna je misao sociologijskih tipološ- 
kih pokušaja, da se čovječja ličnost razvija i oblikuje pod utjecajem 
okolnih prilika. Sociologijski orijentirane tipologije nastoje zbog 
toga klasificirati ljude prema obilježjima, koja oni dobivaju živući 
u nekoj određenoj socijalnoj sredini i u nekom određenom povijes- 
nom razdoblju. Ali pri takvu gledanju nailazi se na mnoge poteškoće. 
Socijalne prilike, u kojima se ljudi razvijaju i žive, veoma su razno- 
like i u neprestanom su mijenjanju, tako da se sociologijske tipolo- 
gije često ograničuju na razdiobu tipova prema pojedinim socijalnim 
klasama. Koliko su god takve razdiobe zanimljive i važne, one su 
još nužno nepotpune, jer su točnija znanstvena istraživanja o djelo- 
vanju socijalnih faktora na ličnost čovjeka vrlo mlada. Za sada su 
zbog toga zanimljivije klasifikacije, koje se osnivaju na razlikama 
u reagiranju ljudi na određenu socijalnu okolinu. Kao primjer tipo- 
logije te vrste može poslužiti klasifikacija od N. K. Mihajlovskog. 

Mihajlovski u prvom redu razlikuje dva osnovna tipa ljudskih 
zajednica. U ljudskoj zajednici »superiornog« tipa, nema klasa ni 
kasta, jer svi pojedinci zauzimlju jednako vrijedni socijalni položaj. 
Rad je doduše podijeljen, ali nisu podijeljene funkcije, po kojima bi 
neke skupine ljudi bile nad drugima. Takvo homogeno organizirano 
društvo dopušta harmoničan razvoj svih funkcija, jer su sve bitne 
djelatnosti na dohvatu svakom pojedincu. 

Sasvim drukčija je struktura zajednica »inferiornog« tipa. U 
takvim heterogenim zajednicama funkcije su podijeljene na razli- 

čite kaste i klase, a posljedica je takve diobe, da se ličnost čovjeka 
deformira i osakaćuje. Živući u takvoj zajednici čovjek nema moguć- 
nosti da harmonično razvije i zadovolji sve svoje sposobnosti i po- 
trebe. Već prema tome, na kojemu se mjestu u socijalnoj hijerarhiji 
nalazi, neke će njegove funkcije biti potisnute, a druge opet prejako 
razvijene. U svakom slučaju razvoj će biti neharmoničan i nejednak. 

Deformacije ličnosti, koje nastaju životom u zajednici inferior- 
nog tipa, nastoji Mihajlovski sažeto prikazati u onome, što on zove 
»formulom života«. Ako različite funkcije nekog čovjeka označimo 
slovima, onda će opća životna formula biti a -f b | c -f . . . + n. 
Pod utjecajem potpuno nepovoljnih okolnih prilika, kao što su to 
prilike, u kojima žive ljudi najnižih klasa, može nastati smanjenje 
svih funkcija. U tom slučaju životna formula poprima ovaj oblik: 

x 

y A a + b-f c + -- - + n * Još češće u društvu inferiornog tipa 
neke funkcije hipertrofiraju, a druge atrofiraju, pa dobivamo život- 
nu formulu, koja prikazuje takav neharmoničan razvoj, na pr. 

x y m 

a + ž b + c + ...+^ n it. d. 

Reakcije ljudi na takve socijalne prilike mogu biti uglavnom 
dvovrsne. Ima ljudi, koji se lako prilagođuju tim deformacijama. Ta 
prilagodba može ići dotle, da oni postanu i zadovoljni s okolinom, 
u kojoj žive, usprkos nasilju, koje takva društvena sredina na njih 
vrši. Njihova se aktivnost odvija u čvrstom okviru zajednice, u 
kojoj, i to u najboljem slučaju, mogu razviti samo neke svoje funk- 
cije. Takav kompromisni i konservativni tip zove Mihajlovski pri- 
lagođenim ili praktičnim tipom. 

Druga pak vrsta ljudi ne izmiruje se s nepovoljnim okolnim 
prilikama. Oni se bune i ustaju svijesno ili nesvijesno protiv dru- 
štvene strukture, koja ne dopušta, da se njihova ličnost razvije i 
izrazi kako treba. Svojom borbom, koja je često skopčana s odrica- 
njem i teškoćama, oni nastoje sačuvati harmoniju ličnog razvoja ili 
nastoje uspostaviti ravnotežu ličnosti, koliko je ta poremećena, od- 
nosno nastoje postići harmonični razvoj svih svojih funkcija. Taj 
borbeni, revolucionarni tip zove Mihajlovski idealnim tipom. U 
odnosu prema socijalnoj okolini idealni tip je neprilagođen. Njegove 
težnje nisu uvijek svijesne, a i sredstva, kojima se služi, često su 
veoma različita: od pasivnog otpora za očuvanje integriteta svoje 
ličnosti preko neobrazloženih ispada, buna i okrutnosti do promi- 
šljene borbe za nove socijalne ideale. 

Uz tipologiju Mihajlovskog postoji još čitav niz sličnih, više 
ili manje uspješnih, pokušaja. Premda su ta različita nastojanja za 
sada još nepotpuna, ipak se u njima ističe ispravna misao, da se lič- 
nost konkretnog čovjeka može potpuno shvatiti i protumačiti 
jedino, ako se uzme u obzir i njegova životna okolina, s kojom je on 
srastao i s kojom čini jednu dinamičnu cjelinu. Takvo promatranje 
ličnosti, upotpunjeno faktorskom analizom, o kojoj će još biti govora, 
dovest će vjerojatno jednom i do znanstvene tipologije ljudi. 

5. Pokušaji istraživanja karaktera u eksperi- 
mentalnoj i primijenjenoj psihologiji 

Značajno je za gotovo sve karakterologijske pokušaje te vrste, 
da se oni uglavnom ograničuju na istraživanje samo nekih karak- 
ternih osobina pojedinca, iz kojih se onda katkada pokušala zahva- 
titi i čitava složena ličnost čovjeka. Taj put »odozdo«, t. j. od poje- 
dinih očitovanja do cjeline, odabran je zbog metodskih razloga i sa 
željom, da istraživanje ličnosti postane objektivno valjano te da 
ne bude neko samovoljno nagađanje, koje ima često više književnu 
nego znanstvenu vrijednost. 

Prvi takvi pokušaji dijagnoze karaktera sastojali su se u 
usmjerenom planskom razgovoru između ispitivača i 
ispitanika i u opažanju ponašanja ispitanika pri rješava- 
nju različitih intelektualnih ili psihomotornih zadataka. Na temelju 
odgovora ispitanika o njegovim željama, namjerama, sklonostima, 
interesima i na temelju njegovih spontanih reakcija pri radu i pred 
radnim poteškoćama, nastojao se dobiti neki sud o njegovoj ličnosti. 

Usporedimo li sud, koji na taj način stječemo o ličnosti nekih 
osoba sa sudom nezainteresiranih ljudi, koji te osobe poznaju na 
temelju dugogodišnjeg opažanja, uvjerit ćemo se, da se iz usmje- 
renog razgovora i nužno kratkog opažanja za vrijeme rada može 
vrlo malo doznati o ličnosti ispitanika. Glavni je razlog tome, što 
je sud o različitim karakternim crtama jako pod utjecajem osobnog 
utiska, što ga na ispitivača vrši njegov ispitanik i što su prilike, 
u kojima se opaža, ograničene i više ili manje umjetne. 

Do nešto sigurnijih podataka o ličnosti ispitanika možemo 
v s P om °^ u metode ankete. Anketa se može provesti na 
različite načine. Obično se daje osobama, za koje se pretpostavlja, 
da dobro poznaju ispitanike, popis različitih karakternih osobina i 
trazi se da među njima potcrtaju sve one, za koje su sigurni, da ih 
ispitanici posjeduju. Osim takvog kvalitativnog suda, kadšto treba 

da onaj, koji ispunja anketu, označi na ljestvici od nekoliko stup- 
njeva u kojoj je mjeri razvijena neka karakterna osobina kod ispi- 
tanika. 

Rezultati, do kojih možemo doći na taj način, to sigurniji su, 
što su opažači vještiji, što duže vremena poznaju one, koje sude, 
i što je veći broj nezavisnih mišljenja o istom ispitaniku. Anketa 
se zbog toga može s nekim uspjehom provesti gotovo jedino u školi. 
Metoda ankete u školske svrhe dobila je i poseban oblik u t. zv. 
psihografskim listov ima, koji sadržavaju ujedno i uputu 
nastavnicima u sustavno opažanje učenika. 

Nažalost ni metoda ankete ne isključuje subjektivnu udešenost 
opažača, a uz to još nemamo nikakva jamstva, da se različiti suci 
slažu u značenju pojedinih naziva za karakterna svojstva te da iste 
riječi upotrebljavaju u jednakom smislu. 

Da bismo s pomoću ankete došli do nekih podataka o ličnosti 
ispitanika treba nam — kako smo vidjeli — mnogo vremena i mnogo 
suradnika. Zbog česte praktične potrebe, da se brzo odredi karak- 
ter inače nepoznatih osoba, počela se upotrebljavati t. zv. meto- 
daupitnih arak a. Za razliku od metode ankete, kod koje ispi- 
tanika drugi sude, kod upitnih araka ispitanik sam odgovara na 
različita pitanja i tako sam sebe sudi. Pitanja, na koja odgovara 
ispitanik, mogu biti direktna ih indirektna. Kod direktnih pitanja 
o različitim njegovim karakternim osobinama, ispitanik zna, kakvo 
vrijednosno značenje imaju njegovi odgovori, naprotiv indirektna 
su pitanja tako sastavljena ili prikrivena, da ispitanik obično ne 
pogađa, što se s pitanjem zapravo želi doznati, odnosno drži, da je 
svaki odgovor na ta pitanja etički jednako vrijedan. S pomoću 
takvih upitnih araka nastoje se odrediti najrazličitije karakterne 
osobine: od širokih karakternih sinteza do pojedinačnih težnja i čuv- 
stveno-voljnih osobina. 

Za primjer, što sadrže neki takvi upitni arci, evo nekoliko pita- 
nja iz jedne od najpoznatijih upitnica te vrste, iz »osobnog inven- 
tara« od G. Berareutera. Pitanja, kojih ima 125, odnose se na razli- 
čite osobine čovjeka. Zadaća je ispitanika, da na svako pitanje odgo- 
vori, i to samo da ih ne; ako ne može odgovoriti ni da ni ne, 
treba da uz pitanje stavi upitnik. 

Možeš li podnijeti, da te tko kritizira, a da te to ne povrijedi? 

Jesi li kada prešao na drugu stranu ulice, da izbjegneš neki 

susret? 

Gubiš li lako sigurnost, ako se tvrdnja drugih ljudi razlikuje od 

tvoje? 

Crveniš li se često? 

Da li te više zanimaju sportovi, nego duhovni problemi? 

Odlučuješ li se teško na neki posao? 

Je li ti neugodno tražiti u dućanu, da prime natrag kupljenu stvar? 

^ Da li bi radije volio raditi samostalno nego izvršavati planove 
pretpostavljene osobe, koju poštuješ? 

Trpiš li dugo nakon doživljenog neuspjeha? 

Jesi li organizirao kada iz vlastite pobude klubove, sportska dru- 
štva ili kakva druga udruženja? 

Imaš li tremu, kad istupaš javno? 

Jesi li imao kada vrtoglavicu? 

Sklapaš li lako nova prijateljstva? 

Događa li ti se, da te neka potpuno beznačajna misao nepre- 
stano progoni? 

Da li s osobom, koja s tobom postupa kao s nižim od sebe, i ti 
nastojiš postupati na jednak način? 

Radiš li općenito bolje onda, kada te hvale? 

Voliš li općenito prikrivati svoja čuvstva? 

Smeta li te dojam, da te ljudi na ulici promatraju? 

Je li ti neugodno, ako te tko poučava, kako imaš postupati? 

* I t. d. 

Što znače odgovori na pojedina pitanja, određeno je prethod- 
nim ispitivanjem velikog broja ljudi izrazitih karakternih osobina. 
Na temelju tog značenja, koje je sistematizirano u posebne »klju- 
čeve« za ocjenjivanje, mogu se onda iz odgovora novih ispitanika 
izvoditi zaključci o njihovu karakteru. Bernreuterov upitni arak 
dopušta dijagnozu više osobina ličnosti, kao što su na pr. društve- 
nost, samopouzdanje, dostajanje samomu sebi, introvertiranost- 
ekstravertiranost, sklonost k vladanju ili pokoravanju, neurotične 
sklonosti. 

Glavni su nedostaci metode upitnih araka: da su pitanja 
samovoljno odabrana, da se rezultat temelji na često vrlo krivom 
sudu ispitanika o sebi samom i da dobrim dijelom zavisi od nje- 
gove iskrenosti. 

Od mnogobrojnih drugih načina navest ćemo još samo meto- 
du pojedinačnih testova i testove ponašanja u 
užem smislu te riječi. 

S pomoću različitih pojedinačnih testova nastoje se odrediti 
neke odjelite osobine ličnosti, i to svaka osobina napose. 

Kao primjer takva pokušaja neka posluže testovi Decrolyja. 
On je nastojao istražiti šest karakternih crta, koje su po njegovu 
mišljenju najznačajnije za ličnost čovjeka. Te su karakterne oso- 
bine: ustrajnost, brzina odluke, težnja k vladanju, taština, oprez- 
nost i poštenje. 

»Ustrajnost« je istraživao tako, da je ispitaniku dao neki 
jednolični rad (na pr. vaditi zavezanih očiju igle iz kutije pune pi- 

ješka; križati znakove u testu pažnje i t. d.) i to uz neograničeno 
vrijeme rada. Pri tom je bilježio, kako će dugo ispitanik ustrajati 
u takvom poslu. 

»Brzinu odluke« je istraživao dajući ispitanicima na izbor raz- 
ličite uzorke tkanina, ili tražeći od njih, da sastave brzojavku o 
nekom događaju, koji im je ispričao. Vrijeme, koje je ispitaniku 
trebalo, da se odluči za neki uzorak, odnosno da sastavi brzojavku, 
služilo je kao mjerilo brzine odlučivanja. 

»Težnju k vladanju« nastojao je odrediti tražeći od ispitanika, 
da u popisu različitih zvanja, društvenih položaja i različitih život- 
nih prilika, označe sva ona zvanja i one položaje, koje bi rado vršili 
i zauzimali, odnosno da potcrtaju sve one životne prilike, u kojima 
bi se rado našli. Iz toga, jesu li bile odabrane prilike, u kojima se 
zapovijeda, upravlja i organizira ili sluša, povodi i oponaša, izvodio 
je zaključke o težnji na zapovijedanje odnosno slušanje. 

»Taštinu« je istraživao među ostalim i s pomoću popisa knji- 
ga, među kojima je veći broj naslova bio izmišljen. Ispitanici, koji 
su bili upozoreni na vrijednost čitanja, trebali su u tom popisu pot- 
crtati sve one knjige, koje su pročitali. »Tašti« su se odali time, što 
su potcrtali i mnoge naslove knjiga, koje ne postoje. 

»Opreznost« je nastojao odrediti opažajući ponašanje ispita- 
nika pri različitim više ili manje pogibeljnim radovima, kao na pr. 
pri punjenju i paljenju benzinskog kuhala, pri izvlačenju nepozna- 
tih tekućina teglicom i t. d. Osim toga je tražio od ispitanika, da mu 
potanko navedu, što bi sve sa sobom ponijeli, kad bi na pr. imali 
poduzeti istraživalački pohod u još nepoznate krajeve i si. 

»Poštenje« je istražio tako, da je prvo odredio inteligenciju 
svojih ispitanika s pomoću jednog skupnog testa, a onda je nakon 
nekoliko dana donio te iste testove njima na ocjenu uz obrazloženje, 
da testove nije dospio ocijeniti. Kako ispitanici nisu znali, da su 
njihovi testovi već bili ocijenjeni, a imali su mogućnost, da dopune 
i isprave svoje odgovore, to su »nepošteni« podlegli napasti i uno- 
sili ispravke. 

Na slične sad više sad manje uspješne i duhovite načine poku- 
šalo se odrediti mnoštvo drugih karakternih crta. Tako — da spo- 
menemo samo još neke — istraživala se vrsta interesa često s po- 
moću dugog popisa knjiga iz različitih područja, među kojima je 
ispitanik trebao potcrtati stanovit broj naslova, koji ga najviše 
zanimaju ; moralni osjećaj istraživao se nizom sličica ili pričica, koje 

su prikazivale odnosno opisivale različite prestupke; te je prestupke 
ispitanik morao poredati po njihovoj težini i t. d. 

Glavni je nedostatak takvog istraživanja odjelitih karakternih 
A crta, što su prilike, u koje se stavljaju ispitanici, umjetne, t. j. daleko 
od stvarnih životnih situacija, u kojima karakter čovjeka dolazi 
normalno do izražaja. Tako na pr. netko, tko je pri pokusu brzo 
odabrao neki uzorak tkanine, možda se kod stvarne kupnje dugo i 
teško odlučuje; netko, tko je ispravljao svoj uradak, da bi ispao 
inteligentniji, može biti u drugim stvarnim životnim prilikama korek- • 
tan i pošten; netko, tko je »ispravno« poredao prestupke po težini, 
svjedoči samo da zna razlikovati što je teži, a što lakši prestupak, 
ah točno znanje i ispravno djelovanje dvije su različite stvari. 

Nedostatak, koji proistječe iz umjetnih prilika ispitivanja, 
kušao se ukloniti specijalnim testovima ponašanja. Osobitost je tih 
testova ponašanje, da se ispitanik, a da on za to ne zna, dovede u 
takve prilike, gdje će reagirati na svoj prirodni i uobičajeni način. 
Zbog toga se ispitivanja te vrste ne vrše u psihologijskim labora- 
torijima, nego u normalnoj životnoj okolini. Tako se na pr. poštenje 
različitih ljudi kušalo odrediti potajnim opažanjem i filmovanjem 
njihova spontanog ponašanja pred većom svotom novaca, na koju 
su »slučajno« naišli na nekom osamljenom mjestu; ili na temelju 
njihova ponašanja u trgovini, gdje im je trgovac — u dogovoru s psi- 
hologom — povratio više novaca, nego je trebalo da im povrati i si. 
Povjerljivost i šutljivost određivala se tako, da su se pojedincu 
priopćivale »značajne« vijesti, koje je pod najstrožom tajnom tre- 
balo za sebe sačuvati, te kontrolom, koliko je od tih vijesti izbilo na 
javu. Na točnost se zaključivalo po točnosti, kojom netko dolazi u 
ured, školu, na sastanke. Na smjer i razvijenost duševnog interesa 
zaključivalo se po broju i vrsti knjiga, koje pojedinci posuđuju iz 
različitih javnih i posudbenih knjižnica; marljivost se određivala na 
temelju broja slobodnih sati, koje pojedinci upotrebljavaju, da se 
pripreme za školu ili da se usavrše u svojoj struci i t. d. 

Budući da su za takva istraživanja potrebni mnogi povjerljivi 
suradnici i pomagači, teško je takve pokuse vršiti na širokoj osnovi. 
Osim toga ni na taj način dobiveni rezultati nisu sasvim pouzdani, 
jer različito ponašanje može često izvirati iz jednakih motiva, slično 
kao što se različiti motivi mogu očitovati jednakim ponašanjem. 
Ima tako ljudi, koji iz škrtosti kupuju samo ono, što je najlošije, 
dok drugi iz istih motiva kupuju samo ono, što je najbolje i prema 
tome najskuplje. Ima ljudi, koji ne kradu, a to zato, što bi u tom 

slučaju bili sa sobom nezadovoljni, ali ima i takvih, koji ne kradu, 
jer se boje posljedica ili naprosto zato, jer im to nije potrebno. 

Karakterološki pokušaji u primijenjenoj i eksperimentalnoj 
psihologiji rijetko su završili nekom tipologijom ljudi. Mjesto u 
tipove, kušali su se podaci ispitivanja pojedinačnih dušev nih osobina 
složiti u t. zv. psihični profil ličnosti. Na sličan način, kao 
što se u antropometriji prikazuje struktura tijela t. zv. proporcio- 
nom figurom, u kojoj su različite mjere tijela izražene u postocima 

Slika 62 

Psihični profil. Razvijenost pojedinih psihičnih osobina ispitanika 
prikazana je u odnosu prema razvijenosti tih istih osobina kod drugih ljudi 
Stupac, obilježen znakom 0, označuje opći prosjek, a brojevi pokazuju stup- 
njeve iznad (+) i ispod prosjeka ( — ). Kako se iz slike jasno vidi, ispitanik, 
kojemu pripada taj profil je u intelektualnim funkcijama uglavnom iznad 
prosjeka, dok je u čuvstveno-voljnim funkcijama ispod prosjeka drugih 

ispitanika. 

visine, tako se i u psihologiji kadšto pokušavaju grafički prikazati 
rezultati ispitivanja različitih duševnih osobina nekog ispitanika. 
Samo, da bismo na istoj shemi mogli prikazati rezultate ocijenjene 
najrazličitijim mjerama, treba sve rezultate pretvoriti u sustav 
ekvivalentnih jedinica. To se postizava tako, da se razvijenost razli- 
čitih duševnih osobina prikaže u odnosu prema prosječnoj razvi- 
jenosti svake te osobine kod velikog broja ljudi. Iz takvih se profila 
može zorno vidjeti, koje su strane duševnog života neke osobe jače, 
a koje slabije razvijene i u kakvim je međusobnim odnosima ta raz- 
vijenost. Na slici 62 prikazan je jedan takav psihični profil. 

# 

Pogledamo li još jednom kritički sve te dosada izložene karak- 
terologijske pokušaje, morat ćemo priznati, da uspjesi nisu ni u 
kakvom omjeru prema upotrebljenom trudu. Oba glavna puta, koji- 
ma se pokušao riješiti problem istraživanja i svrstavanja karaktera 
i ličnosti, bila su — čini se — putovi bez izlaza. 

Duhoznanstvena ili strukturna karakterologija, koja je naj- 
prije iznalazila osnovne strukture ličnosti, a onda iz tih struktura 
deduktivnim putem htjela izvesti pojedine karakterne osobine, nije 
uspjela izbjeći samovoljnom određivanju tih osnovnih struktura 
ličnosti. Osim toga nema nikakvih dokaza, da se različna karakter- 
na svojstva zakonito grupiraju oko nekih jezgara, tako da bismo 
mogli govoriti o tipovima ličnosti u smislu duhoznanstvenih tipo- 
logija. Analitična karakterologija pak, koja je nastojala proučava- 
njem i ispitivanjem nekih komponenata karaktera doći do cijele 
ličnosti, nije uspjela, jer nije našla opravdan postupak, kojim bi iz 
mnoštva karakternih osobina izlučila one, koje uistinu predstavljaju 
središnja svojstva ličnosti. Osim toga se samim proučavanjem osam- 
ljenih karakternih osobina ne mogu ustanoviti mnogostruke sveze 
različitih karakternih svojstava, koje tek sve skupa daju suvisli 
oblik ličnosti. 

Ali, uza sve poteškoće, čini se da ipak postoji i treći put, kojim 
se može doći do stvarnih središnjih faktora ličnosti i kojim se može 
odrediti mnogostruka međusobna povezanost različitih duševnih 
funkcija u cjelini ličnosti. Koliko dosadašnji rezultati pokazuju, taj 
je put t. zv. faktorska analiza duševnog života. Za razliku 
od različitih dosadašnjih načina analitičnog, odnosno sintetičnog 
promatranja duševnog života, kod faktorske se analize ništa una- 
prijed ne pretpostavlja niti se naknadno više ili manje samovoljno 


konstruira. Faktorska analiza osniva se na računu korelacije, s po- 
moću kojega se može objektivno ustanoviti stupanj sveze među 
pojedinim duševnim radovima, kako se oni očituju pri ispitivanju 
testovima ili u kompleksnom ponašanju. Iz tih kvalitativnih i kvan- 
titativnih odnosa dolazi se onda statistično-matematičnom analizom 
do t. zv. zajedničkih ili centralnih faktora ličnosti. 

Faktorska analiza pokazala je, da je i sintetično i analitično 
promatranje i proučavanje duševnog života opravdano i korisno. 
Postoje uistinu neki središnji faktori, koji sudjeluju u svim dušev- 
nim reakcijama i koji daju zajedničko obilježje svim duševnim rado- 
vima nekog čovjeka. Po tim se općim faktorima ne razlikuju dušev- 
ne reakcije istoga čovjeka, nego se po stupnju njihova razvoja raz- 
likuju ljudi među sobom. U intelektualnom je području takav opći 
faktor inteligencija (G-faktor), koja — iako u nejednakoj mjeri — 
sudjeluje u svim intelektualnim radovima. U čuvstveno-voljnom po- 
dručju su opći faktori vladanje sobom i duševna pokretljivost i t. d. 
Ali osim takvih malobrojnih općih ih središnjih faktora pri duševnim 
reakcijama sudjeluju i mnogi drugi faktori (grupni i specijalni), 
koji su kod različitih duševnih radova i istoga čovjeka različiti i 
među sobom nezavisni. Na temelju takvih faktora opravdano je do 
neke mjere dijeliti i napose promatrati različite duševne djelatnosti 
čovjeka. 

Duševni život čovjeka je organizirana cjelina, koja kao takva 
ima i posebna obilježja, ali ta je cjelina suvislo složena od različitih 
duševnih funkcija, koje se pojavljuju kao relativno samostalni nje- 
zini dijelovi. Ličnost je organizam svoje vrste, a du- 
ševne su funkcije njezini organi. 

Upotrebljene slike dijelom su originalne (akad. slikar V. Gliha), a di- 
jelom su preinačene, odnosno preuzete iz ovih djela: 

H. Pieron: Psychologie experimentale, 1930; Le toucher, 1937; Te- 
chnique de psychologie experimentale, 1911; L’attention, 1934; L’habitude et 
la memoire, 1934. — P. Guillaume: Psychologie, 1931. — A. Cuvillier: 
Psychologie, 1931. — G. Dumas: Les ćmotions, 1932. — B. Bourdon: La 
perception, 1936. — E. Claparede: Le sommeil et les reves, 1934. — H. 
R e i n : Physiologie des Menschen, 1943. — Th. Elsenhans, F. Giese: 
Lehrbuch der Psychologie, 1939. — E. Brunswik: Experimentelle Psycho- 
logie, 1935. — M. Verworn: Die Mechanik des Geisteslebens, 1919. — H. 
Rohracher: Die Vorgange im Gehirn und das geistige Leben, 1939. — E. 
Abderhalden: Physiologisches Praktikum, 1942. — H. Schaefer: Elek- 
trophysiologie II, 1942. — H. Rorschach: Psychodiagnostik (Tafeln). — E. 
A t z 1 e r : Korper und Arbeit, 1927. — J. Ioteyko: La fatigue, 1925. — R. 
M ii 1 1 e r-F reienfels: Menschenkenntnis und Menschenbehandlung, 1940. 

— B. Grzimek: Wir Tiere sind ja garnicht so, 1942. — J. Cluzet: Precis 
de physique medicale, 1922. — Katalog firme H. D i e 1. — F. K a h n : Das Le- 
ben des Menschen, 1929. — E. Wartegg: Gefuhl und Phantasiebild, 1937. — 
R. G a u p p : Das Nervensystem und seine Pflege. Psychische Hygiene, 1930. 

— P. Bailliartit. d.: Traite d’ophtalmologie, 1939. — F. Bremer: L’acti- 
vite electrique de l’ecorce cerebrale, 1938. — Snimke na slici 50 su od prof. 
K. Breslera. 


ISPRAVI! 

Osim manjih tiskarskih pogrješaka, koje ne mijenjaju bitno smisao teksta, 
nalaze se i dvije veće pogrješke i to: 

Na str. 20 treba mjesto 18. retka ozdo da stoji: »Socijalni faktori djeluju 
i na različite psihične i psiho- 

Na str. 86 slike A i B su krivo smještene. Slika desno je slika A, a slika 
lijevo je slika B. 




